**ПОСЛАНИЈА IV**

**Јаков - I & II Петар - Јуда**

Посланија IV - 09-12.doc

**SOURCE CREDITS:**

I do not know the original source of the class notes found in this study of James, however, where I have added additional material from other texts, it is indicated. My own additions are numerous, but not indicated. One source that is frequently quoted or paraphrased is “The Communicator”s Commentary” by Dr. Paul A. Cedar indicated by (CC), and published by Word Publishing, copyright 1984, used with their kind permission.

The I Peter notes were compiled by RevC from “Wuest”s Word Studies from the Greek New Testament” Volume 2, by Kenneth S. Wuest. Published by William B. Eerdmans Publishing Company, copyright 1942, and used with their kind permission.

Notes on II Peter are quoted or paraphrased from “The Communicator”s Commentary”, by Paul A. Cedar, copyright 1984, unless stated otherwise. Published by Nelson-Word, Nashville, TN; used with their kind permission.

Notes on the book of Jude are from “The Communicator”s Commentary” by Paul Cedar; published by Word Publishing, copyright 1984, used with their kind permission.

Other significant sources of information for this course study include: “Dake”s Annotated Reference Bible” (DARB), by Finis Jennings Dake; published by Dake Bible Sales, Inc., PO Box 173, Lawrenceville, GA 30245, 1961; used by their kind permission. Also, Unger”s Bible Dictionary (UBD), by Merrill F. Unger; published by Moody Press, Chicago, 1966; used by their kind permission.

Notes from the Appendix outline on “suffering” are entirely from the book, “NIGHT SHIFT: God Works in the Dark Hours of Life”, by David A. Shive; Back to the Bible Publishing, P.O.Box 82808, Lincoln, Nebraska 68501; copyright 2001.

Направени промени: јули 2005 година, следниов материјал е додаден во предметот

Јаков, I. Преглед на посланието на Јаков,

**А. ЕДНОСТАВЕН ПРЕГЛЕД**

1 Петрово I. Преглед на книгата I Петрово послание,

**А. Белешки за владеењето на Нерон**

**Б. 2 ПЕТРОВО КЛУЧНИ ЗБОРОВИ**

**В. ЕДНОСТАВЕН ПРЕГЛЕД**

2 Петрово, I. Преглед на книга II Петрово послание,

**А. ЕДНОСТАВЕН ПРЕГЛЕД**

Јуда, I. Преглед на посланието на Јуда,

**Б. ЕДНОСТАВЕН ПРЕГЛЕД**

**ПОСЛАНИЕ IV ВОВЕД:**

Јаков, Петар, Јуда, и други водачи ја имале тешката задача да ја надгледуваат раната христијанска “Црква”: да ја негуваат и заштитат идната “ХРИСТОВА НЕВЕСТА”. Светиот Дух и дал ЖИВОТ и МОЌ; **апостолите проповедале смело и неуморно за да и помогнат на невестата да расте.**

* Но дури и за време на првата генерација верници, (додека оние кои всушност Го видел, Го слушнале и живееле со самиот Христос, ја воспоставувале Неговата Црква,) **Невестата се наоѓала во сериозна опасност!**

**Црквата на Исус Христос била притисната од многу страни.**

* Моќта на Римската Империја... и...
* Омразата на Евреите фарисеи се кренала против неа со ужасно прогонство.
* Во исто време, пагански влијанија од римски, грчки и азиски религии се заканувале со инфилтрација во црквата и со извитоперување на вистината за Божјото Слово: Христовото Евангелие.
* **Но најсериозната опасност за Црквата, Христовата невеста, произлегувала одвнатре**.

Невестата била во опасност да умре од еден вид “духовен рак”: **“телесност”**, која ја напаѓала Христовата Црква на два начина:

* **“Легализам”:** Многу еврејски христијнаи, членови на Христовото телото, меѓусебно се расправале заради **легалистички ставови околу тоа дали нееврејските верници мора да го почитуваат еврејскиот закон со цел да го примат Христовото спасение;**
* **“Бесрамност”:** Многу други верници, под влијание на нивните пагански култури, го **занемарувале своето спасение, продолжувајќи во практикувањето не-Христолико, неморално (бесрамно) однесување.**

И така првите ученици и апостоли:

* **се труделе да ја научат младата невеста како да “се однесува”,** и како БЕСПЛАТНО, преку Божјата БЛАГОДАТ, да го прими “дарот на спасението”.
* Понекогаш тие се **расправале меѓу себе во врска со прашањето на еврејските “правила” наспроти нееврејската “слобода”** (дали неевреите треба да јадат месо принесени пред идоли или да се обрежат, како што Бог тоа го барал од евреите?) со **погубни последици: Црквата била поделена и избувнало насилство**. (Апостол Павле бил претепан од толпа Евреи [нејасно дали тие биле верници или не] и бил затворен во Рим што всушност го спасило неговиот живот [Дела 15-24].)
* Иако се бореле со световни прашања; сепак, **тие биле избрани од Христос да го “пасат Неговото стадо”** (да ја поучуваат Неговата Црква; да ја подготват Неговата невеста), и биле верни слуги.
* Меѓусебните разлики тие Му ги предале на водството на Светиот Дух, и како резултат дошле **нивните писма кои го нагласувале вистинското Божјо учење до верниците низ целиот свет.**
* **Јаков, Петар, и Јуда биле меѓу првите црковни водачи кои пишувале упатства до верниците** во врска со најосновните принципи на христијанскиот живот:
	+ **Јаков им пишувал на Евреи, објаснувајќи дека “вистинската” вера не се однесува телесно**, туку е докажана со духовен растеж и добри дела. **Тој ја истакнува потребната зрелост која христијаните треба да ја постигнат**.
	+ **Петар и Јуда пишувале со цел да предупредат за опасноста од “лажните учители” кои промовирале “лажни учења” на легализам и бесрамност**.

Но, и покрај упатствата и охрабрувањата на апостолите, **Црквата продолжила со делби и телесност.** Дали можела да преживее?

* Исус рекол дека: “портите на пеколот нема да надвладеат” против Неговата Невеста, Црквата. **Наместо да ја остави да биде уништена од телесност,**
	+ Исус и дозволил преку прогоство да го искуси **“оганот” на исчистување и обединување.**
	+ И Светиот Дух, преку **Петровите посланија, ја охрабрува Христовата Невеста да истрае во прогонството, примајќи ја делотворноста на зајакнување и прочистување на нејзината вера.**

**ЈАКОВ**

**I. ПРЕГЛЕД НА ПОСЛАНИЕТО НА ЈАКОВ**

**А. ТЕМА:** Духовна зрелост, (“чиста религија”) “вера без [добри] дела е мртва”

**КЛУЧНИ ЗБОРОВИ:** Да не се стремиме кон похотта (задоволство); Трпение; Понизност; Мудрост; Самоконтрола (дисциплина); Љубов (Агапе)

**Б. КЛУЧНИ СТИХОВИ:** 1:4 А од истрајноста - совршено дело, за да бидете совршени и целосни, без нешто да ви недостига.

1:27 Ова е чиста и неизвалкана религија пред Бога и Таткото: да се посетуваат сираците и вдовиците кога се во нивната невола, и да се биде неосквернет од светот.

2:26 Зашто, како што телото без дух е мртво, така и верата без дела е мртва.

**В. АВТОР:** Јаков, полубрат на Исус.

**1. Тој бил полубрат на Исус.**

Мт. 13:55 Не е ли овој синот на дрводелецот (Јосиф)? Мајка Му не ли се вика Марија, а Неговите браќа: Јаков, Јосиф, Симон и Јуда? (Мк. 6:3)

**а. во Новиот Завет “Јаков” е нарекуван:**

* Јаков, Зеведеев син, братот на Јован, првиот обратеник, еден од дванаесеттемина апостоли, и првиот маченик (Матеј 4:21)
* Јаков, наречен “Јаков помалиот”, син на Алфеј, еднен од првите 12 апостоли (Матеј 10:3)

**б. Тој не бил веднаш еден од првите 12 апостоли** (Мт. 10 2-4), тој не поверувал на почетокот во Исус како Христос. (Неговите браќа мислеле дека Исус не е “при себе си”. Мк. 3:20-34)

Јован 7:2-5 Зашто ни Неговите браќа не веруваа во него.

**2. Тој и Неговите браќа биле меѓу првите следбеници на Исус во горната соба, по Исусовото воскресение и вознесение** (Забележи дека ниту еден од Исусовите браќа не биле избрани за да го заменат Јуда Искариот).

Дела 1:13-14 И кога влегоа во куќата, се искачија во горната соба, каде што чекаа: Петар и Јован, Јаков и Андреј, Филип и Тома, Бартоломеј и Матеј, Јаков Алфеев и Симон Зилот, и Јуда братот на Јаков. 14 Сите овие еднодушно и едностојно беа во молитва, заедно со некои жени, со Марија, мајката на Исус, и со Неговите браќа.

Дела 1:26 фрлија жрепка за нив, а жрепката падна за Матиј па него го вброија во единаесетте апостоли.

**3. Тој бил сведок на воскреснатиот Христос.**

1 Кор. 15:5-7 …дека му се јави на Кифа, а потоа и на дванаесеттемина. 6 Потоа им се јави едновремено на повеќе од петстотини браќа, од кои повеќето се живи до денес, а некои починаа. 7 Потоа му се јави на Јаков, и потем на сите апостоли.

**4. Тој на крајот бил познат како “апостол”, и бил прогласен за “столб” меѓу еврејските верници во Ерусалим.**

Дела 15:6,13 Апостолите и старешините се собраа да ја разгледаат таа работа… 13 Кога тие престанаа да зборуваат, проговори Јаков и рече: “Мажи браќа, послушајте ме!

(Дела 12:2 вели дека првобитниот “апостол Јаков” веќе станал прв апостол кој умрел со маченичка смрт кога со меч бил убиен од Ирод - околу 44 п. н.е.),

Гал. 1:19 Но не видов некој друг од апостолите, освен Јаков, Господовиот брат.

Гал. 2:9 …и кога ја познаа благодатта што ми е дадена, Јаков, Кифа и Јован, кои беа сметани за столбови, ми ја подадоа мене и на Барнаба десната рака во знак на заедништво; за да одиме ние кај неевреите, а тие кај обрежаните;

Гал 2:12 Имено, пред да дојдат некои луѓе од Јаков, тој (Петар) јадеше со неевреите, но кога дојдоа овие тој се повлече и се тргна настрана, заради страв од обрежаните.

Дела 21:17-18 Кога стигнавме во Ерусалим, браќата нè примија радосно. 18 На идниот ден Павле отиде со нас кај Јаков, а сите старешини беа присутни.

**5. Според Евсевиј, Јаков бил наречен “Праведниот” од страна на старешните на раната црква, заради неговата голема доблест.**

**6. Како маченик тој пострадал околу 62 год.**

**Г. ДАТУМ:** Послание на Јаков е **едно од првите**, ако не и прво пишано НЗ послание, напишано меѓу **45-50 год.** (околу 10-15 години откако Исус се вознел на небото); (**пред првиот Ерусалимски Собор** на 51 год. [Дела 15], каде се дебатирало за прашањето на верниците “неевреи” и послушноста кон еврејскиот закон).

**Д. СЛУШАТЕЛСТВО:** Тоа е напишано **до сите верници во сите цркви**, особено до сите **еврејски христијани кои живеат во други држави** (потомци на прогонетите во Асирија и Вавилон и Рим, и до оние кои се населиле во големите градови на светот). {\* Не заборавај дека првата проповед, на Петар, била до илјадниците Евреи од многу народи, кои се собрале во Ерусалим на празникот на Педесетницата [Дела 2]. Тие на крајот се вратиле во своите земји, носејќи ја својата нова христијанска вера со себе}

**Ѓ. ЦЕЛ:** да ги обесхрабри верници за “световност”, и да ги поттикне на **духовен растеж кон зрелост:**

Како прв од НЗ авторите, Јаков говори за **“ТЕМЕЛИТЕ”** на одговорниот христијански живот: **трпение, понизност, справување со проблеми и искушенија, добри дела, раководење со финансии, доблест на слушање, дисциплиниран говор, вера, љубов, противставување на сатаната и молитва,**

**(DARB) Посланието на Јаков е “најеврејското” од сите НЗ книги**: постојат само 2 референци за Исус Христос (1:1; 2:1); не се споменува евангелие, инкарнација, живот или смрт или Христово воскресени. Книгата се согласува со СЗ доктрина и со Исусовото учење. (Darb)

**Јаков ја препознава** колебливата состојба на **млада Христова невеста, која не ја манифестира својата “убавина на светост**” (особено кај оние кои живеат во хедонистички градови во Мала Азија, далеку од советувачкото влијание на црковните отци и темелите на еврејската култура).

* До 45 год., еврејските христијани имале **10 години слобода од напорната верска обука за “светост”** која секогаш ја примале од своите поранешни еврејски верски водачи;
* додека во исто време, нивната основна верска обука била **ослабена поради долгогодишен секојдневен контакт со верниците неевреи, од кои повеќето биле пагани**, без претходна обука во побожно однесување, туку со долга историја на култура на хедонизам и неморал.
* Покрај тоа, од Исусовото вознесение на небото, 10 години порано, сега имало **нова генерација на возрасни кои требало да се потсетат на виталните вистини на побожност** кои Исус ги поучувал. (Колку брзо застрануваме!)

Покрај прашањата за светоста, имало и **многу проблеми во врската со меѓусебните односи на верниците** во раната Црква во Мала Азија. Во тој дел на светот постоело **конфузија, недоверба, и огорченост меѓу различните националности, култури и социјален статус:**

* Грци, Римјани, Евреи, Христијани, “туѓинци”; аристократија, војска, меѓународни трговци, селани, робови; оние кои практикувале многу форми на религиозни верувања и практика, и небиблиски обичаи на семеен живот и меѓусебни односи (полигамија, промискуитет, хомосексуалност, инцест, напуштени деца, жртвувани деца, дадени на друг, или продадени во робство ...); тешки прогони, предавства, непосредни опасности од непријателите и навидум верниците.
* Во Црквата, дури **и “световните” еврејски верници можеби горделиво се чувствувале дека се “подобри од” верниците неевреи.**
* Некои **“конзервативни” еврејските верници инсистирале дека е потребно Црквата да ги почитува строгите (легалистички) религиозните практики**, создавајќи забуна и незадоволство во меѓусебните односи во црквата.

На овие нови верници им требала постојана настава за Христолики ставови и поведение за заеднички живот, и да бидат “победници” во паганскиот свет.

* **Дури и нивните христијански “водачи” не биле секогаш доверливи или добро обучени** во Божјите закони и патишта.
* **Како резултат на тоа, за Јаков било важно да ги понуди своите сериозни упатства за овие витални прашања од христијанското живеење.**

Јаков, во свој еврејски стил, ја **истакнува потребата од “праведни дела”,** не како “**средство** за спасение” - како што еврејските верски водачи учеле; туку како “**доказ за спасение**”; и според тоа, како апсолутна неопходност во животот на верниците.

* (Кога некои од црквите подоцна преминале од телесност и световност, во телесноста на “легализмот”, **апостол Павле** донел рамнотежа во духовниот растеж на Црквата преку своето учење, нагласувајќи спасение по благодат. Интересно е да се напомене дека Јаков, братот на Господарот на **благодатта**, учел за важноста на “делата”, додека Павле, ревносниот фарисеј, учел за важноста на “благодатта”.)

**Е. ЕДНОСТАВЕН ПРЕГЛЕД**

I. ВОВЕД

II. ДУХОВНА ЗРЕЛОСТ ВО СТРАДАЊА, ИСПИТУВАЊА И ВО ПРАВЕЊЕ ДОБРО (Глава 1) Понизен Поздрав (1:1)

A. Од страдања во победа: трпение, совршенство, вера и понизност (1:2-11)

Б. Испитувањата развиваат трпение. стх. 3

В. Трпението развива “совршенство” во вас. стх.4

Г. Испитувањата ја вежбаат твојата вера. стх. 5-8

Д. Испитувањата преку сиромаштија те учат на понизност 1:9-11

Ѓ. Справување со искушенија (1:12-15)

Е. Разгледување за надминување на искушенијата (стх. 16-18, 22-25)

Ж. Зрелоста на слушање (стх. 19-21)

З. Зрелоста на скротување на јазикот (стх. 26-27)

III. СОЗРЕВАЊЕ ВО ВЕРАТА - Љубов на дело (Глава 2)

А. Вера и љубов (2:1-7)

Б. Исполнувањето на Кралскиот закон на ЉУБОВ - “Љуби го својот ближен како себе си” (2:8-13)

В. Вера и дела (2:14-26)

IV. ДУХОВНА ЗРЕЛОСТ = СКРОТУВАЊЕ НА ЈАЗИКОТ (Глава 3)

А. Предупредување до учителите (3:1)

Б. Илустрации (3:2-12)

В. Потврдено преку понизен говор и дела (3:13-18)

V. ДУХОВНА ЗРЕЛОСТ: Фокус на понизност (Глава 4)

А. Предупредување против расипаните чувства, и љубовта кон овој свет

Б. Четири непријатели на духовниот растеж (4:4-7)

В. Како да се спротивставиме на сатаната (4:8-10)

Г. Ние не ќе судиме други (4:11-12)

Д. Иднината ја оставаме во Божји раце (4:13-17)

VI. ДУХОВНА ЗРЕЛОСТ ВО СПРАВУВАЊЕ СО ЖИВОТНИ ПРОБЛЕМИ (Глава 5)

А. Проблеми и молитва

Б. Проблеми за богатите: причини зошто да “плачат и лелекаат”. (5:1-6)

В. Духовна зрелост изразено преку трпение (5:7-12)

Г. Духовна зрелост изразена преку молитва (5:13-20)

**Ж. СПОРЕДИ СО:** Римјаните (60 год.; спасение по вера, не дела); Ефш. (64 год.; за “верата”); Тит (67 год.; за “делата”).

**II. ДУХОВНА ЗРЕЛОСТ ВО СТРАДАЊА, ИСПИТУВАЊА И ВО ПРАВЕЊЕ ДОБРО** (Глава 1)

**А. Понизен поздрав (1:1)**

Јаков 1:1 Јаков, слуга на Бог и на Господ Исус Христос, ви испраќам поздрави на дванаесетте раштркани племиња.

**Јаков се идентификувани себе си со слуга**. Тој го сфатил целосниот долг што Бог го платил преку Христос за неговиот откуп. Тој не може да биде ништо друго освен Божји слуга. Тој **избегнува “возвишен” став** во својата улога како “столб” на водството во Црквата, и намерно претпочита да биде познат како “слуга”. Исто така, не заборавај дека Јаков е брат на Исус Христос, но во почетокот не бил следбеник на Исус. И откако поверувал, сфатил во целост кој бил Исус (Господ, Месијата). Исто така гледаме во стх. 1 дека дванаесетте племиња биле се уште препознатливи, иако рашрткани.

**Б. Од страдања во победа: трпение, совршенство, вера и понизност (**1:2-11)

Јаков 1:2 Сметајте дека е вистинска радост, браќа мои, кога ќе се сретнете со разни испитувања,

**1. Сметајте дека е вистинска радост** стх. 2 Имај на ум дека Јаков им пишува на луѓе кои се соочувале со **многу тешки испитувања**. Многумина ги загубиле своите домови, работни места и чувството на прифатеност од околината. Како христијани, тие биле принудени да ги напуштат своите домови за да спасат жива глава, наоѓајќи се во чудни околности, целосно одвоени од семејството и пријателите. Нивната заедничка спрега била нивната вера во Христос и членството во Неговото тело. Така Јаков пишува за нивно зајакнување во нивните страдања.

**а.** “Сметајте дека е **ВИСТИНСКА** радост.” Поттикнати сме да запомниме дека испитувањата не се за наше уништување, туку за наше созревање. “Разни искушенија” значи различни видови на испитувања, а не само искушенија. Бог дејствува во нас, и затоа треба да го сметаме тоа за радост! Јаков не зборува за некаква “вештачка” радост, туку за **чиста радост која е во целост вистинска радост**. Ова е можно кога ги “фрламе” сите наши грижи врз Исус (знаејќи дека Тој се грижи за нас), **знаејќи дека Бог дејствува во нас** и во Неговата верност ќе не **ослободи во вистинско време и на вистински начин**.

1 Кор. 10:13 Никакво искушение не ве наваса, освен човечкото. А Бог е верен и не ќе дозволи да бидете искушувани над вашите сили, туку заедно со искушението ќе ви даде и излез, за да можете да го издржите.

2 Птр. 1:3-4 …ни вели дека “излезот” е во “Неговите скапоцени и величествени ветувања”.

* Треба да Му дозволиме на Духот Божји да работи, така што ќе соработуваме со Него. “Препуштање” и “учење” е процес на растеж во Христос. Да се биде видливо позитивен е многу важно, зашто често пати “нашиот надворешен изглед го одредува исходот”.
* **(КК)** Грчкиот збор “периасмос” се користи за “разни испитувања” и ја вклучува идејата за “барање на доказ”. Кога **Бог и да дозволи да минеме низ проблем** или искушение, не е тоа за да се најдат грешки во нас, туку да се **развијат (докажат) нашите силини страни во одредена област**. Тоа е споредено со мајката птица која го турка своето млад надвор од гнездото, кога е време за да ги испробаат своите крилја. Таа никогаш тоа не би го сторила ако не сигурна дека тие можат да го направат тоа.

**(КК)** Како христијани, ние се соочуваме со најмалку три видови на испитувања:

* **Испитувања од видот причина-последица**, кое доаѓа од жнеење она што сме го посеале (Гал. 6:7). Овие испитувања се во голема мера **последица на нашата сопствена непослушност.**
* **Духовни испитувања** - Петар ни вели: “не чудете се на огненото испитување што се појави меѓу вас, за да ве испита” 1 Петрово 4:12. Постојат моменти кога сме повикани да **страдаме заради тоа што сме христијани** (1 Петрово 4:16). Другите цитати кои ја поддржуваат оваа мисла се Јован 16:33 и Јован 15:20.
* **Чудни испитувања** - оние со кои се соочуваме **без било каква логична причина**. Тие се слични на оние со кои се соочувал Јов. Луѓето мислеле дека тоа е резултат на скриен грев, или Божја грешка; но Јов никогаш не сфатил во целост “зошто”. Тој дошол до состојба на целосна доверба во својот Бог, и токму таму тој ја нашол својата утеха и радост.

**В. Испитувањата развиваат трпение.** стх. 3

Јаков 1:3 …знаејќи дека од испитувањето на вашата вера произлегува истрајност!

**1.** Верата нема никаква врска со она што го гледаме или чувствуваме во природното. Тоа има врска со она **што го гледаме и чувствуваме во нашиот дух.** Верата е тврда увереност во она на кое се надеваме и осведочување за нештата што не се гледаат (Евр. 11:1). Значи верата има **врска со она што ние не го гледаме**; но го надминува верувањето **до точка на “суштина”:** практикување на верата во дело.

**2.** “Испитувањето” (“потврдата”) на нашата вера доведува до истрајност. Тоа е **како Бог да овозможува да доживееме притисок, по Неговата желба за во нашата вера да ја прочисти истрајноста, кое пак ние е потребно за да видиме резултат**. Истрајноста тука има врска **со “моќта на издржување”.** Тоа е активен збор, не оној што значи да се биде мрзлив или незагрижен, туку **активно вклучен во практикување на нашата вера - преку истрајност**.

**Г. Од истрајноста произлегува “совршеното дело” во вас**. стх. 4

Јаков 1:4 А од истрајноста - совршено дело, за да бидете совршени и целосни, без нешто да ви недостига.

**1.** Истрајноста **“*нека*”** резултира во совршено дело. “Нека” значи предаденост, послушност. Треба да Му оставиме на Бог да го заврши делото кое го прави во нас. **Кога се бориме против Него ние само го одлагаме процесот, и остануваме недовршени**.

**2. Воколку дозволиме истрајноста да го заврши процесот, се добиваат три резултати:**

**а.** “За да бидеме совршени” **Целта е совршенство** (или “комплетност”), нешто што никој од нас не може да го постигне со сопствени напори. Воколку Му се препуштиме на дејствувањето на Светиот Дух, Тој усовршува, нè сообразува и обликува во **Христовиот лик**. Ние стануваме Христолики, посовршени. Павле, речиси при крајот на својот живот, сфатил дека не ја достигнал крајната цел, но сè уште посегнувал кон целта на наградата на горното призвание, кое го имаме во Исус Христос (Флп. 3:12-14).

**б. “Целосни”** од грчкиот збор “холоклерос” значи **совршен “во секој дел”.** Колку повеќе го облекуваме Христос, толку повеќе стануваме совршени во секој поглед. Тоа е како да се погледнеме во огледало, и наместо да се гледаме себе си, Го гледаме Христос. **Целта на истрајноста во верата е да се најдеме себеси како целосен одблесок Христов, до таа мера што Тој е единственото она што другите го гледаат**. Кога ќе стигнеме до Христоликоста, ја примаме третата карактеристика.

**в. “Без нешто да ни недостига”:** Има ли нешто повеќе од тоа? Ова е состојба каде што ништо не **ни недостасува во Христос. Чекориме во полнотата на Светиот Дух, не давајќи и значење на телесноста** која војува против Духот.

* без **желба за ништо друго освен Христос**

**Д. Испитувањата кои ја вежбаат нашата вера, исто така, даваат мудрост** стх. 5-8

Јаков 1:5-8 Но ако некому од вас му недостига мудрост, нека ја бара од Бога, Кој им дава на сите изобилно и без прекор - и ќе му биде дадена. 6 Но нека бара со вера, без никакво сомнение, зашто оној кој се сомнева е сличен на морски бран кого ветрот го крева и го тера. 7 Таквиот човек нека не мисли дека ќе прими нешто од Господ, 8 зашто човекот кој се двоуми е непостојан на сите свои патишта.

Во стх. 5-8 читаме како Јаков објаснува **како човек се здобива со мудрост**. Треба да сфатиме дека **постои мудрост која доаѓа од нашето искуство во животот**. На пример, ако мало дете допре жешка печка брзо ќе се здобие со мудроста да не го прави тоа. Мудроста од ваков вид варира, како и искуствата во нашиот живот. Оној што израснал во рурална средина ќе се стекне со мудрост за нештата за кое градскиот жител малку знае, и обратно. **Сепак, постои мудрост чиј извор е Бог.** Ајде да испитаме некои работи кои Јаков ги нагласува:

**1. Треба да бараме мудрост.**

**а.** Треба да **сфатиме дека имаме потреба** од мудрост. Обично не го бараме она што не ни е потребно. Ако не можеме да ја видиме нашата потреба, тогаш нема да бараме. Гревот го затемнува нашиот видокруг, и не заслепува за вистината.

1 Јован 1:6 Ако речеме дека имаме општење со Него, а одиме во темнина, лажеме и не ја вршиме вистината.

* Ако сакаме да ја имаме Божјата мудрост, ние мора да сакаме да чекориме во светлина.

1 Јован 1:7 Ако пак одиме во светлина, како што е Тој Самиот во светлина, имаме општење еден со друг, и крвта на Неговиот Син Исус Христос нè исчистува од секој грев.

Многумина не ја сфаќаат својата состојба на потреба, сметајќи се себеси за мудри. Тие се мудри во своите очи, но не во Божјите. Како Христови следбеници, **секој ден по неколку пати мораме да избереме** дали ќе живееме според нашите сопствени сили, или во моќта и присуството на Светиот Дух. Во истата смисла, ние **бираме дали да веруваме во нашата сопствена мудрост, или Му се обраќаме на Бог и бараме Негова мудрост**. Бог ни дава слобода на избор.

* Втор подеднакво важен аспект на стих 5 е дека ние “бараме”. Ние **примаме како резултат на барање**. Од кого бараме, и за што бараме, во голема мера ќе зависи дали ќе добиеме. Ако бараме нешто од Бог, Тој веќе ветил дека ќе даде, тогаш можеме да го сториме тоа **со увереност**, знаејќи дека поради Неговата љубов кон нас, тој не би ветил нешто што не би ни го дал.

**2.** Следната важна точка е дека **Бог дава изобилно**, никогаш не прави да се чувствуваме глупаво ако бараме. **Неговата волја е да не охрабри** и да не изгради. Затоа, штом ќе ја согледаме потребата, треба да се свртиме и да побараме, знаејќи дека и Тој и ние ќе се радуваме откако ќе примиме.

**3.** Во стиховите 6-8 ја **гледаме потребата да бараме со вера**. Божјото Слово нè учи дека “без вера не е можно да Му се угодина Бог” (Евр. 11:6). Верата тогаш е **“клучот” за добивање ништо** од Бог. Тој ги наградува оние кои веруваат и Го бараат Него. Верата е жива и активна. Таа дава суштина на она што не е, затоа што **Го придвижува Бог да дејствува**. Затоа, верата нема никаква врска со сомнежот. **Не смееме да се двоумиме, да бидеме фрлани од страна на нашите емоции или други влијанија**. Штом започнавме во вера, мораме и да продолжиме со вера. Она што започнало во вера мора да се носи во вера сè до исполнувањето на верата. Ниту, пак, човек може да се двоуми и да мисли дека ќе добие нешто од Бог. **Колебливите** луѓе се нестабилни во нивните патишта, **лесно превртливи во нивното размислување и врват по најновите ветришта на мислења**. Исус зборувал за нерешителните кога говорел за **служење на двајца господари**:

Мт. 6:24 “Никој не може да им служи на двајца господари, зашто или едниот ќе го мрази, а другиот ќе го љуби; или ќе му биде приврзан на едниот, а другиот ќе го презира. Не можете да им служите и на Бог И на мамон.”

Како верници треба да се насочиме кон Бога, да бидеме “едномислени”; свесни дека Тој ќе ги исполни Своите ветувања, кога практикуваме вера.

Исус го нагласил ова учење во следните стихови од **Матеј 7**. Кога сфаќаме дека Бог сака да соработува со нас во остварувањето на Неговата волја, тогаш можеме да дојдеме до Него со верба, верувајќи дека ако бараме од Него леб, Тој нема да ни даде камен. **Бог ќе ни го даде она што е најдобро за нас; и што и да е тоа, совршено ќе е!!!**

Мт. 7:7-11 “Посакајте и ќе ви се даде; побарајте и ќе најдете; почукајте и ќе ви се отвори. 8 Зашто секој кој посакува добива; кој бара наоѓа и на оној кој чука, ќе му биде отворено. 9 Или, кој е тој човек меѓу вас, што на својот син, ако му побара леб, ќе му даде камен? 10 Или, ако му побара риба, ќе му даде змија? 11 И така, ако вие кои сте зли знаете како да им давате добри дарови на своите чеда, колку повеќе добри нешта ќе им даде вашиот Татко, Кој е на небесата, на оние што Го молат?

1 Јован 5:14, 15 И ова е увереноста која ја имаме во Него: дека нè слуша ако бараме нешто според Неговата волја. 15 И кога знаеме дека нè слуша што и да бараме, знаеме дека ќе го добиеме она што сме го побарале од Него.

**Ѓ. (CC) Испитувањата на сиромаштија не учи на понизност** 1:9-11

Јаков 1:9-11 Бедниот брат нека се фали со својата возвишеност, 10 а богатиот со својата понизност, бидејќи ќе помине како цветот на тревата. 11 Зашто сонцето изгрева со припек и ја овенува тревата, па нејзиниот цвет окапува и исчезнува убавината на нејзиниот изглед. Така и богатиот ќе овене во своите стремежи.

**1. Божјата љубов и љубовта кон парите се некомпатибилни**. Парите сами по себе не се проблемот, туку “љубовта” кон парите е проблемот. Можеме да **знаеме дека имаме проблем во оваа област така што ќе провериме каде се наоѓа нашето срце**. “Зашто, каде е нашето срце, таму ќе е и нашето богатство.” Ако нашето време и внимание се насочени кон тоа како да доаѓаме до парите, тогаш имаме проблем.

 Мт. 6:24 “Никој не може да им служи на двајца господари, зашто или едниот ќе го мрази, а другиот ќе го љуби; или ќе му биде приврзан на едниот, а другиот ќе го презира. Не можете да им служите и на Бог И на мамон.”

Мт. 6:21 …зашто, каде што е твоето богатство, таму ќе биде и твоето срце.”

Мт. 19:24 И пак ви велам: Полесно ì е на камилата да помине низ иглени уши, отколку на богатиот да влезе во Божјото царство.”

1 Тим. 6:10 …зашто љубовта спрема парите е коренот на сите зла; некои му се предадоа, скршнаа од верата и си нанесоа многу болки.

**а.** Парите можат да се **проблем и за богатите и за сиромашните**. За богатите, поради нивната **глад за повеќе** и поради **стравот од губење** на она што го имаат; а сиромашните поради нивното верување дека нивните **потреби можат да бидат задоволени** само кога би имале повеќе пари. Исус му противречи на ова размислување во Мт. 6:19-34.

**б.** Само Бог може да ги исполни нашите најдлабоки потреби. Тој тоа ќе го стори кога **“најпрвин го бараме Божјото Царство”, тогаш** “сето друго **ќе ни се придодаде**.” (Мт. 6:33) Зборовите на Исус и на Јаков се силни зборови. Ова е особено точно кога знаеме дека многумина го изгубиле сиот свој имот поради нивната вера во Христос. Тие биле подготвени да поднесат лична загуба заради наградата на Христос.

**в.** Во стих 9 гледаме дека **“бедниот брат” треба да се “фали со својата возвишеност”**. Ова значи дека личноста која се наоѓа себеси понизена поради својата состојба или финансиска потреба треба да се утеши од фактот дека **во Божјото Царство го чека повозвишена позиција.** Грчкиот збор за “фали” е “каухаомаи”, кој произлегува од зборот “аухео”, што значи “да се пофали”. Оваа личност треба да се фали или радува во фактот дека нејзината ситуација е само привремена. Бог нè поканил да уживаме во богатствата на Неговото Царство. Иако децата Израелови поминале во пустината многу тешки години, тие на крајот сепак ја преминале реката Јордан и влегле во **ветената земја**. Ако нашиот став не остане фокусиран на Бог, најверојатно ќе го исполниме кажаното во Изреки:

Изр. 13:7 Некој се покажува богат, а нема ништо; друг се прикажува за сиромав, а има големо богатство.

Мт. 6:20-21 …туку собирајте богатства на небото, каде што не ги уништува ни молец, ниту ,рѓа, и каде што крадци не разбиваат и не отимаат; 21 зашто, каде што е твоето богатство, таму ќе биде и твоето срце.”

**г.** Во стих 10 Јаков зборува од **сиромаштијата поврзана со богатството**. Богатите да не се фали со своето богатство, туку со својата понизност. Богатиот мора да се **фокусира на привремената природа на богатството** во овој живот. Нашето богатство **ништо не ни значи кога ќе заминеме од овој живот**. Богатството е како привлечноста на цветот кога цути, но наскоро згаснува. Стих 11 нè предупредува дека и богатиот ќе овене во своите стремежи по богатството, минувајќи ја вечноста без овоземното богатство.

**д.** Исус зборувал за **измамливоста на богатството**: дека може да **доведе до алчност**. Ова може да биде вистина **во срцата на богатите, но и на сиромашните.**

 Мк. 4:19 …но световните грижи, измамливоста на богатството, и копнежот по други работи, кога ќе влезат, го задушуваат словото, и тоа останува без плод.

Лк. 12:15 И им рече: “Внимавајте и чувајте се од секој вид на алчност, зашто животот на човекот не се состои во изобилството на неговиот имот!”

**ѓ.** **Исус** продолжил да говори за **споредбата за богатиот безумник** кој правел планови да ги зголеми своите амбари за да ги наполни со своето богатство, но таа ноќ Господ ја побарал неговата душа. Така и **предупредувањето, дека ако се стремиме да собираме богатство за себе, нема да бидеме богати во Бога**.

Лука 12:21 Така поминува секој што собира богатство за себе, а не е богат во Бога.

**е.** Зборот “**понизност**” во стих 10 **значи “да се понижи”,** и се гледа како во стих 9 се опишува брат кој е понизен (сиромашен). Сиромавиот човек, **Јаков го охрабрува тој да се фали со неговото идно воздигање во Божјото царство**, а богатиот човек, тој го охрабрува да се фали со неговата скромност. Можеби мислата тука е, без оглед **дали богати или сиромашни, треба да ги имаме истите приоритети за живеење на побожен живот.** Богатиот верник има огромна одговорност на раководење со Божјите пари. Постојано треба да се потсетува на потребата да биде понизен заради своето богатство, а не да се воздига. Неговиот **пат кон воздигање е преку понизноста**.

**Вистинското богатство се наоѓа во служењето на Бог и постигање на состојба на задоволност, без оглед на финансиската состојба.**

Флп. 4:11-12 Не го зборувам тоа заради скудност, зашто научив да бидам задоволен во секакви околности. 12 Знам да живеам и во скудност, знам и во изобилство. Ја научив тајната да бидам сит и да гладувам во секакви околности; да сум во изобилство и во скудност.

**Е. Справување со Искушенија** (1:12-15)

Јаков 1:12-15 Блажен е човекот кој истрајува во испитувањата, зашто откако ќе биде докажан, ќе го прими венецот на животот што Бог им го вети на оние што Го љубат. 13 Никој, кој се наоѓа во искушение, да не рече: “Бог ме искушува.” Зашто, Бог не може да биде искушуван од зло, и Тој Самиот никого не искушува. 14 Туку, секој е искушуван кога го влече и го мами неговата сопствена похота.

**1. (CC)** Зборот за “испитување” кој тука се користи има свој корен во грчкиот збор “пеиразо”, што значи **“да се стави на тест”** или “да истрае.” Да се испита значи да се провери, да се испита, или испроба.” Следствено, испитувањето значи **“ставање на испит - заради добро” [од Бог] или “злобна намера - заради лошо”** [од сатаната].

Ова значи дека во зависност од нашата реакција искушенијата можат да се користат за наше добро или за наша штета. **Искушението по себе не е грев**; како што знаеме, во пустината Исус бил искушуван 40 дена, но без да направи грев.

**2.** Од стих 13 знаеме **искушенијата произлегуваат од сатаната**, а не од Бога. Човекот има тенденција да ги обвинува другите за сопствените слабости или гревови. Уште од почетокот се гледа дека Адам ја обвинувал Ева, а Ева, пак, ја обвинувала змијата. **Гревот е избор,** а човекот може да избере и да не греши.

**3.** Значи, рековме дека Бог не е автор на гревот, како што злото е во сушта спротивност со самата Божја природа, која е совршена. **Гревот се јавува од светот и неговата похотта**. Сатаната е богот на овој светски систем. Словото вели:

1 Јован 2:16 …зашто сè што е во светот: похотата на телото, похотата на очите и суетната гордост на животот, не е од Таткото, туку од светот.

2 Кор. 4:3-4 Ако пак е скриено нашето Евангелие, скриено е за оние кои гинат; 4 на кои богот на овој свет (сатаната) им го заслепил разумот, за да не ја видат светлината на Евангелието на славата на Христос, Кој е Божји лик.

**4.** Бог допушта Неговите деца да врват низ испитувања, но никогаш со злобни или злонамерни цели. Напротив, Тој допушта искушенија за да се докажеме како достојни за испитот. Со други зборови, **Тој дозволува сатаната да нè искушува, знаејќи дека имаме духовна способност да го надминеме искушението и да покажеме дека обвинувањата на сатаната против нас се напразни.**

**5.** Да ги погледнеме **4-те фази кои водат кон грев**:

**а. Похота.** Да се биде одвлечен, **привлечен кон, страстна желба**. Не е лошо, освен ако таа не нè одвлекува од Бог. Желбата или похотата е во нас. Можеби дури и не сфаќаме дека е присутна, сè додека искушението не се јави. Добро е речено: “Ако искушението не го погоди живецот, тогаш тоа не е искушение.” Тој живец лежи во нас во облик на желба.

**б. Измама**. Примамливост или мамец. Зборот **“примамливо” значи “да се намами во стапица или да се прелаже.”** Се работи за твојот ум; нè привлекува кон гревот. Секој грев започнува во нашиот ум. Сатаната ги знае нашите слабости, и затоа знае каков мамец да стави пред нас.

**в. Непослушност.** **Одлука или избор; употребата на човековата волја да противречи на Божјата волја**. Христијанин раководен од Духот ќе ја бара и ќе ја следи Божјата волја. Другите ја следат сопствената волја. Кога ќе зачне похотата во една личност, гревот се раѓа. Кога бираме да ги следиме желбите на телото, тие секогаш ќе нè доведат до грев и на крајот до смрт.

**г. Смрт.** **Конечната последица на гревот**. Имај на ум дека “грешна мисла” е грев. Ние не мора да го извршиме чинот на грев за да бидеме виновни за гревот. Исус посочил на ова кога зборувал за прељубата.

Мт. 5:27-28 “Сте чуле дека им било речено на претците: ,Не врши прељуба!' 28 А Јас пак ви велам дека секој кој гледа на жена со похота, веќе извршил прељуба со неа во своето срце.

**ПОХОТА -> ИЗМАМА -> НЕПОСЛУШНОСТ -> СМРТ**

(чувства) (ум) (волја) (тело)

**Ж. Размислувања во однос на надминување на искушенија** (стх. 16-18, 22-25)

**1. Гледај во иднината.** Размисли за последиците. Доколку одвоиш време да ги **разгледаш сите можни последици** од твоето грешно однесување, би го избегнал гревот и Божјиот суд. Искушението претставува можност да се постигне добра работа преку давање отпор на злобна покана.

**2. Размисли за Божјата добрина, во споредба со сатанската измама.** (стх. 16-18)

Јаков 1:16-18 Не мамете се, мили мои браќа. 17 Секое добиено добро и секој совршен дар, доаѓаат озгора, и слегуваат од Таткото на светлините, кај Кого нема промена, ниту трага од промена. 18 Тој нè роди според Својата волја, преку словото на вистината, за да бидеме првнина меѓу Неговите созданија.

**a.** Стх. 16 (имај желба за Бог, избегнувај измама) Поради Божјата љубов за мене, јас треба **да посакувам да избегнувам навреда на Неговата љубов**. Не се работи само за тоа како гревот може да ми наштети, туку за тоа **како моето грешно однесување може да го повреди Божјото срце,** **Кој ме љуби**. Затоа не смееш да бидеш измамен од сатаната, и **да ги следиш неговите злобни искушенија**. Бог е вистина, и секогаш се справува со нас во вистина, а ѓаволот е “лажливец и е татко на лагата” (Јован 8:44).

**б.** Стх. 17а (избегнувајт измама) **Сè што Бог прави е добра и совршено**. Тој дава само добри дарови и Неговите подароци се секогаш совршени за нас.

* **“Дефиниција на ГРЕВ”,** според Освалд Чемберс: е “Резултатот на постојано сомневање дека Бог не е добар.”

**в.** Стх. 17б (покорност кон Неговата волја која никогаш не се менува, живот - не смрт) **Бог никогаш не се менува** во Неговата желба да нè благослови и да нè изгради. Тој не е како сенка која се поместува. Исус е **карпата на која можеме да го градиме нашиот живот**; Тој е ист вчера, денес и во вечни векови.

Мт. 7:24-25 И така, секој кој ги слуша овие Мои зборови и ги применува, ќе биде спореден со разумен човек кој ја изградил својата куќа врз карпа. 25 И заврна дожд, надојдоа реки, дувнаа ветрови и нагрвалија на куќата, но таа не се разурна, зашто беше втемелена врз карпата.

Евр. 13:8 Исус Христос е истиот вчера, денес и во вечни векови.

**3. Размисли за Божјата божествена природа.** (стх. 18) **Тој “нè роди”,** мислејќи на искуството на нашето “новораѓање” . Ова било дело на **Божјата волја, во наше име.** Ние сме спасени по благодат, а не со добри дела, ниту со продолжување на правење дополнителни добри дела откако сме спасени. Како што Јаков истакнал, нашите дела се доказ за нашата вера. Без дела (дела на послушност) не гледаме вера. Но, Бог е Оној кој го овозможил спасението, и нè родил во нов живот.

Јован 1:13 …кои не се родија (новораѓање) ниту од крв, ни од телесна похота,

ниту од волја на маж, туку од Бог.

**а. Станавме “еден вид на први плодови** на Неговите созданија.” Идејата за “први плодови” доаѓа од Левитскиот закон на Стариот Завет.

Лев. 27:30-33 И секоја десетина од земјата: од земните семиња и од плодовите на дрвјата, Му припаѓаат на Господ: тоа е светиња Господова; 31 ако некој посака да ја откупи десетината своја, да додаде кон цената нејзина уште една петина. 32 И секој десеток од крупниот и од ситниот добиток - се десето што ќе помине под пастирски стап, треба да Му се посвети на Господ; 33 и да не се гледа дали е добро или лошо, ниту да се заменува; ако некој го замени, тогаш тоа самото и неговата замена да бидат светиња - да не се откупуваат.”

**б.** Бог очекува првите 10% од сè што е произведено од Неговиот народ. Десеттиот дел или десетокот од нивниот добиток, нивната жетва и овошјето требало **да биде одвоено од најквалитетното и да биде предадено за Бог.** Со поверување во Христа, ние самите стануваме еден вид на “први плодови” од Божјото создание.

**4. Разбери ја опасноста од самоизмама**. Ајде да преминеме на стиховите 22-25 за оваа точка (а потоа ќе се вратиме на стиховите 19-21).

Јаков 1:22-24 И бидете извршители на Словото, а не само слушатели кои се мамат себеси. 23 Зашто, кој го слуша Словото, а не го исполнува, прилега на човек, кој го гледа своето сопствено лице во огледало, 24 па откако ќе се погледне и замине, веднаш заборава каков бил.

**а.** (КК) Има многу кои верно одат во црква, а можеби дури и имаат редовно време на молитва и читање на Библијата; но сепак речиси воопшто не го спроведуваат Словото Божјо на дело. Тие се духовна публика, тие се гојат од гледање и јадење без работа. Тие се измамени во тоа како се гледаат себеси, бидејќи се споредуваат сами со себе си. Како оној кој се гледа во огледало и не сфаќа што гледа или веднаш заборава што видел. **Проблемот лежи во нивната дефиниција за тоа што значи да се живее побожен живот; таа се разликува од Божјата дефиниција. Јаков вели дека треба да бидеме извршители, а не само слушатели**. Во стх. 4:17 Јаков оди чекор подалеку кога изјавува дека воколку го знаеме Божјото слово, а не го практикуваме, правиме грев.

**5. Биди извршител на Божјото Слово** (Стх. 25)

Јаков 1:25 А кој ќе се загледа во совршениот закон, законот на слободата и остане во него, не како заборавлив слушател, туку како делотворен извршител, тој ќе биде блажен во она што го врши.

**а.** Јаков вели дека сè **почнува со загледување во “совршениот закон” на слобода.** Законот бил даден од Бог, а исполнет во Исус Христос (Матеј 5:17). Законот бил сумиран во Христовата изјава:

Марко 12:29-31 Исус одговори: ,Првата е: ,Слушај, о Израеле: Господ, нашиот Бог, е единствен Господ, 30 и љуби Го Господ својот Бог со сето свое срце, со сета своја душа, со сиот свој разум и со сета своја сила!' 31 А ова е втората: ,Љуби го својот ближен како себеси!' Друга заповед, поголема од овие, нема.”

Ова е совршениот закон за кој Јаков зборува. Колку поблиску се загледуваме во овој закон, толку гледаме повеќе од Бог. Законот не е совршен и ослободува. Исус ги исполнил законот. Кога доаѓаме при Христос, поставени сме во слобода; ние стануваме слободни.

Јован 8:32 …и ќе ја знаете вистината, и вистината ќе ве ослободи.

Исус е олицетворение на вистината. Ако сакаме да бидеме слободни ќе треба да ја “спознаеме вистината”. Со други зборови **загледување во Словото Божјо не е доволно. Треба да станеме “партнери”, секој ден длабоко да погледнеме во Господ и во Неговото слово**. Слушни што Тој ти вели, а потоа **спроведи го на дело**. Со вера биди извршител на Неговото Слово.

* Ветувањето за “извршителот” е “да биде благословен”. “Благословен” значи, радосен, среќен, весел, или благосостојба. Ова е истиот збор кој Тој го користи како “блажени” во блаженствата. Кога ние престојуваме во Христос, ние сме благословени луѓе.

Пс. 1:3 …тој е како дрво посадено крај вода изворска, кое својот род го дава навреме, и чиј лист не венее; и во сè што прави, напредува.

**З. Зрелоста на слушањето** (стх. 19-21)

Јаков 1:19-21 Знајте го ова, мили мои браќа: секој нека биде брз во слушањето, а бавен во зборувањето и бавен за гнев, 20 зашто човековиот гнев не ја исполнува Божјата праведност. 21 Затоа отфрлете од себе секаква нечистота, и сè што останало од злобата, и примете го со кроткост во вас всаденото Слово кое може да ги спаси вашите души.

**1. Биди брз на слушање**. Јаков ги предупредува верниците да бидат брзи на слушање, но бавни на зборување. Кај **колкумина од нас ова е обратно**? Брзи сме на зборување, но уморни од слушање. Бог е секогаш подготвена да ги слушне Своите послушни чеда. Иако Тој уште пред нас ги знае нашите потреби, сепак нè слуша. Треба да **поработиме на нашите вештини за слушање, да научиме што навистина значи кажаното**, и **да ја слушаме невербалната комуникација**, која е присутна. Делотворното служење ги задоволува потребите на другите. Ова е тешко да се стори ако не сме одвоиле време да **слушнеме и да ја разбереме потребата**.

**2. Биди бавен во зборување**. Подоцна во глава 3 Јаков има многу што да каже за нескротливиот јазик и штетата што ја прави. За да ги љубиме другите, а со тоа и да го љубиме Бог, ние мора да **научиме да го контролираме нашиот јазик**. Подоцна ќе видиме дека ова е можно само преку **соработка со дејствувањето на Божјиот Дух**. И Соломон зборувал за мудроста кога го контролираме нашиот јазик:

Изр. 10:19 При многу зборување не се избегнува гревот, а разумен ќе бидеш ако ја воздржуваш устата своја.

Изр. 11:12 Малоумниот искажува презир кон ближниот свој, но разумниот човек молчи.

Изр. 13:3 Кој ја чува устата своја, тој ја чува душата своја; а кој широко ја отвора устата своја, тешко нему.

Изр. 21:23 Кој ја чува устата своја и јазикот свој, ја чува душата своја од зло.

Изр. 17:28 И безумниот кога молчи, за мудар го сметаат, и кој ја затвора устата своја - за разумен го сметаат.

1 Птр. 3:10 …кој сака да го љуби животот и да види добри денови,  нека си го воздржува јазикот од зло и усните од измама;

**3. Бавни на гнев** (стх. 19-20). Овој збор го носи значењето на: **гнев, огорченост, одмазда, или јарост**. Тоа е истиот збор кој се користи во Колошаните 3:8 како една од особините кои **треба да ги соблечеме** од нашиот живот. Затоа што (стх. 20) нашите гневот не ја постига Божјата волја. Гневот обично доаѓа кога некому нешто не му е по волја. Кога некој ни се противи, нашата намерна **гордост води кон гнев**. Се чини дека гордоста, расправијата и гневот одат заедно.

**а.** Во стих 21 е наведено **како можеме го избегнеме гневот**. Треба да **отфрлиме секаква нечистотија и зло. А наместо тоа со кротост да го примиме всаденото Божјото Слово**. Едноставно речено, ние треба настрана да го **оставиме телесното и да чекориме во Духот**. Колку повеќе го ослободуваме Божјиот Дух во нашите животи, толку повеќе ќе се манифестира плодот на Духот - а не делата на телото.

**S. Неконтролираниот јазик е знак на неискрена религија; вистинската религија е изразена во љубов спрема другите.** Стх. 26-27

Јаков 1:26-27 Ако некој мисли дека е религиозен, а не го зауздува својот јазик, туку го мами своето срце, неговата религија е безвредна. 27 Ова е чиста и неизвалкана религија пред Бога и Таткото: да се посетуваат сираците и вдовиците кога се во нивната невола, и да се биде неосквернет од светот.

**1.** Јаков повторно укажува на ужасот на нескротливиот јазик. **Ако нашиот јазик е нескротен, тогаш сме измамени за нашиот религиски концепт за самите себе**. (Вистинската религија е израз на нашиот јазик кога го обожаваме Бог.) Но, колку сме навистина религиозни, ако истиот јазик се користи за слава на Бог на неделната служба, и за убиство на своите деца (преку гнев, навреда, или зол говор на озборување) во истиот ден? Впрочем, тоа е дело на сатаната “обвинителот”.

**2. Ако сакаме да бидеме искрено религиозни:**

**а.** Ние треба **да се гледаме онака како Бог нè гледа**: без глума, без самоизмама, срце отворено за испитување од Бог.

**б.** Ние треба да ја **демонстрираме нашата вера преку дела** или лично служење, раководено од Светиот Дух.

1 Јован 3:16-18 Љубовта ја познаваме по тоа што Тој го положи својот живот за нас; и ние сме должни да ги положиме своите животи за браќата. 17 А кој има световни блага и го види братот свој во нужда, па го затвори своето срце пред него, како може Божјата љубов да остане во него? 18 Чеда, да не љубиме со збор или со јазик, туку со дело и вистина.

**в.** Треба да **останеме нерасипани од светот**. Ние сме во светот, но не сме од него. Затоа, ние не треба да го отсликуваме овој свет или да му наштетиме на нашето сведоштво. Ние треба **да го љубиме Бог, а не светот**. Вистинската духовна личност искрено ќе го љуби Господ, и ќе ја **сфати измамливоста на световните нешта**.

1 Јован 2:15 Не љубете го светот, ниту световните работи. Ако некој го љуби светот, љубовта на Таткото не е во него…

**III. СОЗРЕВАЊЕ ВО ВЕРАТА - Дејствување во љубов спрема другите (Глава 2)**

**А. Вера и љубов (**2:1-7)

Јаков 2:1-7 Браќа мои, имајте вера во нашиот славен Господ Исус Христос и не бидете пристрасни! 2 Зашто ако на вашиот собир дојде човек со златен прстен и со убава облека, а влезе и сиромав во валкана облека, 3 и му укажете посебно внимание на оној во убавата облека, и му речете: “Ти седни тука на убаво место!” а на сиромавиот му речете: “Ти стој таму!” или “Седни долу до моите нозе", 4 не правите ли разлики меѓу себе и така станувате судии со зли мисли? 5 Послушајте, мили мои браќа, не ги избра ли Бог оние кои се сиромаси во очите на светот, за да бидат богати во верата и наследници на Царството кое им го ветил на оние кои Го љубат? 6 А вие го презревте сиромавиот! Не се ли богатите тие што ве угнетуваат и ве влечат по судови? 7 Не го хулат ли тие возвишеното име со кое сте наречени?

**1. Однесувај се кон луѓето со почит со ЉУБОВ, а не ПРИСТРАСНО.** Љубете се еден со друг. Исус не е пристрасен. Членовите на раната црква споделувале сè што имале; сè им било заедничко (Дела 2:44-45, 4:32). Резултат на таквото однесување било што на никој не му недостигало ништо за што имал потреба. (Дела 4:34).

 Мт. 5:3 “Блажени се бедните во дух, бидејќи е нивно небесното царство!

Ефш. 3:16-19 да ви даде, според богатството на Својата слава, да зајакнете со сила во внатрешниот човек преку Неговиот Дух, 17 та преку вашата вера Христос да живее во вашите срца; да бидете вкоренети и втемелени во љубовта за 18 да можете да сфатите со сите светии колкава е ширината, должината, височината и длабочината, 19 и да ја познаете Христовата љубов, која го надминува знаењето, за да бидете исполнувани во целата Божја полнота.

Јаков укажува на проблемот на пристрасност преку примерот на двајца мажи:

**а.** Прво **бил богатиот**, кој поради неговиот изглед и пари бил **третиран со чест.** За ова тој поставува прашање: Зошто? Бидејќи богатите биле тие кои ги угнетувале тие што имале помалку (стх. 6-7). Јаков се обидува да ја изрази мислата дека **вистинска вредност во Царството Божјо нема никаква врска со нечија банкова сметка или имот**. Така и тие треба да бидат почитувани како секој друг.

**б.** Втората илустрација била со **сиромашниот човек**, кој поради неговиот изглед и очигледен недостаток на богатство останал без чест, и всушност **бил срамно третиран**. Јаков укажува на тоа дека сиромашните **кои имаат срце за Бог се избрани да бидат наследници на Неговото Царство**. Иако можеби немаат богатства во ова царство, така нема да биде во Божјото царство.

Следствено, дали треба да разбереме дека во светлината на **Светото Писмо Јаков поучува да укажуваме чест на оние на кои им должиме чест**? Ние треба да даваме чест, без оглед на изгледот или имотот, на побожен начин кој не предизвикува некој друг да се чувствува посрамен. Дури и покажувањето чест може да биде во понизност.

Рим. 13:7 Дајте му го секому она што сте должни: кому данок - данокот; кому царина- царината; кому страв- стравот; кому чест- честа!

**Б. Исполнување на Кралскиот закон на ЉУБОВТА** (2:8-13)

Јаков 2:8-13 Ако пак го исполнувате царскиот закон, според Писмото: “Љуби го својот ближен како самиот себе!"- добро правите. 9 Но ако сте пристрасни, правите грев и законот ве осудува како престапници. 10 Бидејќи кој го запазува целиот закон, а се сопне само во едно, станува виновен за сè. 11 Зашто Оној Кој рекол: “Не врши прељуба!” рекол и : “Не убивај!” Ако не вршиш прељуба, а убиеш, стануваш престапник на законот. 12 Така зборувајте и така постапувајте како луѓе кои ќе бидат судени според законот на слободата. 13 Зашто осудата ќе нема милост спрема оној кој не покажал милост. Милоста слави победа над осудата.

**1. Кралскиот закон е да се “љуби ближниот како себе си”,** да се љубиме еден со друг онака како што Бог не засакал, без пристрасност. (стх. 8)

**а.** Пристрасноста е грев, (стх. 9). Решение за проблемот се наоѓа во стих 8: Љубовта е клуч за надминување на гревот на пристрасност. Кога ќе избереме да ги љубиме другите веќе не стоиме над нив или под нив. Ги гледаме сите на исто ниво. Знај дека Бог нè љуби сите нас подеднакво, и така треба да биде во Божјиот дом. Токму Црквата треба да биде место каде што сите се љубени, каде сечија потребите е заедничка потреба, и каде што секој може да се чувствува безбедно од надворешниот свет. Сети се дека Исус ја разрушил препреката која не делела; правејќи нè еднакви едни со други. Да нема пристрасност! Само љубов еден за друг!

**б.** Запомни дека Бог ја покажал својата голема љубов кон нас, додека уште бевме грешници (Рим. 5:8). Таа иста љубов го донесе Исус на свет, за светот преку Него да има живот (Јован 3:16). Преку тој “кралски закон” и другите ќе дознаат дека сме Негови ученици (Јован 13:34-35). Токму тој “кралски закон на љубовта” ја победува сета деградација на овој живот. Како верници во Христос ние не можеме да бидеме оделени од изворот на таа љубов (Рим. 8:35-39). Размисли колку е голема таа љубов! Затоа Јаков ја нарекува “Кралски закон.”

**2. Но сите ние го прекршивме кралскиот закон на љубовта** (стх. 10), и така **станавме виновни и престапници**. Човекот често пати се обидува со своите сопствени сили да одржи некаква рамнотежа меѓу добрите и лошите дела, мислејќи дека ако успее да превагне кон добро, тогаш ќе најде милост пред Бог. Некако не сфаќаме дека, според Божјата светост, **потребно е еден грев, за човекот да остане вечно одделен од Бог**. Плата за гревот е смрт, и вагата засекогаш ќе превагне кон смрт. Без разлика колку добри дела човекот ќе натрупа на вагата, таа нема да се помрдне. Проблемот не лежи во законот, бидејќи законот е добар. Човекот е тој што е зол. Токму затоа Бог испрати Спасител.

Гал. 3:10-11 Всушност, оние што ги прават делата на Законот, проколнати се, бидејќи е пишано: “Проклет да е секој, кој не е постојан во сè што е напишано во книгата на Законот и не го исполнува тоа.” 11 А дека никој не е оправдан пред Бога преку Законот, јасно е, зашто “Праведникот ќе живее преку вера.”

**3. Преку Спасителот ние може да сме ослободи од вината за гревот** и да чекориме во љубовта. Преку Спасителот ние **можеме да го исполниме “кралскиот закон.”** Кога доаѓаме кај Христос, и Тој живее во нас, самиот извор на кралската љубов живее во нас. Сега со присуството на Христос, преку присуството на Светиот Дух, протокот на Божјата љубов може да дејствува во и преку нас, овозможувајќи да се љубите еден со друг како што се љубиме себе си.

* Христијаните го љубат Бог и ги љубат другите; неверниците се љубат себе си и го љубат “светот”. Ова се два одделни светови кои не можат да се обединат.

**4. Ќе бидеме судени според “законот на слободата.”** (Христова милост). Во стиховите 12-13, Јаков нè предупредува да говориме, и да дејствуваме со **милоста која ја добивме во Христос**. Преку Неговата милост, Тој нè **ослободил од законот на “осудата”.** Сега имаме слобода како право, и нашата слобода е резултат на тоа како ја применуваме таа слобода, додека чекориме во Светиот Дух. **Неговата милост триумфира**, овозможувајќи ни да чекориме во законот на слободата наместо во законот на осудата.

Рим. 8:1-2 Затоа, сега нема осуда за оние кои се во Христос Исус. 2 Зашто законот на Духот на животот во Христос Исус ве ослободи од законот на гревот и на смртта…

**5.** Следствено, во нашите постапки спрема другите, и ние треба да покаже милост наместо осуда. Јаков додава предупредување: **ако решиме без милост да ги судиме другите, и ние ќе бидеме судени без милост**. Коментарот на Библијата според Дејк го вели следното: “Оние кои примаат милост и покажуваат милост, се радуваат во фактот дека нема да се соочат со осуда, бидејќи се послушни на законот на слободата. Тие од милоста ќе бидат воздигнати над пресудата. Нема милост во законот. Значењето е дека милоста преку благодатта ќе триумфира над законот, бидејќи барањата на законот се исполнети од страна на благодатта и прекршителите на законот се оправдани преку благодатта и преку верата, и така ја избегнуваат осудата на законот (Јован 3:36, 5:24).”

**В. Вера и Дела** (2:14-26)

* Наместо “дела” читај “послушност”

Јаков 2:14-26 Каква е ползата, браќа мои, ако некој рече дека има вера, а нема дела? Може ли таквата вера да го спаси? 15 Ако некој брат или сестра се без облека и имаат потреба од секојдневна храна, 16 па некој од вас им рече: “Одете си во мир, стоплете се и наситете се!", а не им го даде она што им е потребно за телото, каква е ползата од тоа? 17 Така е и со верата: ако нема дела, мртва е сама по себе. 18 Впрочем, некој ќе рече: ти имаш вера, а јас имам дела; покажи ми ја својата вера без дела, а јас ќе ти ја покажам верата преку моите дела. 19 Ти веруваш дека има само еден Бог. Добро правиш! И демоните веруваат и треперат. 20 Сакаш ли да разбереш, о суетен човеку, дека верата без дела е бесплодна? 21 Нашиот татко Авраам не беше ли оправдан преку делата кога го принесе својот син Исак на жртвеникот? 22 Гледате дека верата соработуваше со неговите дела, и преку делата верата стана совршена, 23 и така се исполни Писмото, кое вели: “Авраам Му поверува на Бог, и тоа му се припиша за праведност, и беше наречен Божји пријател.” 24 Ете човекот се оправдува преку дела, а не единствено преку вера. 25 Исто така и блудницата Рааб, не се оправда ли преку дела, кога ги прими гласниците и кога ги испрати по друг пат? 26 Зашто, како што телото без дух е мртво, така и верата без дела е мртва.

**1. Дефиниција на вера (CC)**

**а.** Од грчката именка “пистис”, што значи “цврста убеденост, увереност, или доверба.” Формата на глаголот, “пеитхо” е преведен како **“верување, имање доверба, увереност, доверба, и послушност.”** Овој квалитет на “вера” е централен за христијанското живеење. Всушност, “А без вера, не е возможно да Му се угоду на Бог” (Евр. 11:6).

**б.** Учењето дека **“праведникот ќе живее по вера”** се повторува и во Стариот и во Новиот Завет:

Авк. 2:4 И ете, гордата душа ќе пропадне, а праведникот ќе живее преку верата.

Рим. 1:17 Бидејќи во него се открива Божјата праведност, од вера во вера, како што е напишано: “Праведникот ќе живее по вера.”

Гал. 3:11 А дека никој не е оправдан пред Бога преку Законот, јасно е, зашто “Праведникот ќе живее преку вера.”

Евр. 10:38 38 А Мојот праведник  ќе живее по вера; а ако се повлече,  на Мојата душа нема да ì биде по волја.”

**2.** Јаков ни дава некои **витални карактеристики на спасоносната верата (CC)**

**а. Спасоносната верата мора во себе да вклучи активни дела** (послушност) (стх. 14). За Јаков ниту една вера без дела не е спасоносна вера.

**б.** Верата сама по себе, без никакви активни дела (послушност) е мртва. (Стх. 17). Како што телото без духот е мртво, така и **верата без дела е мртва.**

**в.** **Верата не може да се состои само од ментална согласност** (договор) или **интелектуално верување**. Дури и демоните имаат таков вид на верување (стх. 19)

Мт. 7:21-23 “Секој што Ми вели: ,Господи, Господи!' нема да влезе во небесното царство, туку оној кој ја врши волјата на Мојот Татко Кој е на небесата. 22 Во оној ден мнозина ќе Ми речат: ,Господи, Господи, не пророкувавме ли во Твое име, не изгонувавме ли демони во Твое име и не правевме ли моќни чуда во Твое име?'

**г. Библиската вера најдобро се дефинира како “активна послушност.” Јаков** ова го покажува преку примерите на Авраам (стх. 23-24) и блудницата Раав, (стх. 24). Овие се во согласност со сите други примери, наведени во Евреите 11, на тие кои покажале вера. **Заедничкиот фактор на секој човек во Светото Писмо кој со својата вера го почитува Бог е дека тие биле активно послушни**.

* **Само тие кои веруваат, се покорни или послушни**. (Дитрих Бонхефер)
	+ “Следи ме”, “не љубете го светот”, “поднесете страдање”; “Земи го својот крст”, “Умри за себе си”, “Сврти го другиот образ”.
* **Само оние кои се послушни, веруваат**. [“Чекорот на верата “(послушност) произведува” суштина на нештата на кои се надеваме “(вера)].
	+ Авраам / ветена земја / жртвување на синот Исак; Мојсеј / чуми, чуда; Израелци / Црвено Море; свештеници / реката Јордан; Раав / гласници; Естира / благонаклоноста на царот; Давид / Голијат; Илија / оган од небото; 3 Еврејски момчиња / огнена печка ; Апостоли / го следат Христос, Петар / оди по вода; Исус / воскресение;
* **Само оние кои живеат живот на послушност се вистински спасени** (?)

Дали “послушната” вера е потребна за спасение??

Рим. 10:8-18 Но што зборува таа: “Словото е близу до тебе, во твојата уста и во твоето срце,” што значи, словото на верата која ние ја проповедаме. 9 Зашто, ако со твојата уста исповедаш дека Исус е Господ и ако во твоето срце поверуваш дека Бог Го воскреснал од мртвите, ќе бидеш спасен. 10 Зашто со срцето се верува за праведност, а со устата се исповедува за спасение, 11 бидејќи Писмото вели: “Секој кој верува во Него, нема да се засрами.” 12 И нема разлика меѓу Евреин и Грк, зашто еден ист е Господ на сите, богат за сите кои Го повикуваат, 13 зашто: “Секој, кој ќе го повика Господовото име, ќе биде спасен.” 14 Но, како ќе Го повикаат Оној во Кого не поверувале? А како ќе поверуваат во Оној за Кого не чуле? А како ќе чујат без проповедник? 15 И како ќе навестуваат, ако не се испратени, како што е напишано: “Колку се прекрасни нозете на оние што носат радосни вести за добри нешта!” 16 Но сите не ја послушаа Радосната Вест, зашто Исаија вели: “Господи, кој ì поверува на нашата вест?” 17 И така, верата доаѓа од слушање, и тоа од слушање на Христовото слово, 18 па велам: Зар не чуле? Секако: "Гласот им одекна по целата земја, а нивните зборови до крајот на светот.”

**3. Од Павле ни е даден дополнителен увид во природата на “делата”.** (CC).

**а. Делата на телото**: наведени од Павле во Гал. 5:19-21

Гал. 5:19-21 А делата на телото се познати; тоа се: блудство, нечистота, бесрамност, 20 идолопоклонство, вражање, непријателства, препирки, љубомора, излив на лутина, расправии, несогласувања, делби; 21 завист, пијанство, срамни гозби и слични на овие, за кои однапред ве предупредив, како што ви реков и порано, дека оние што прават такви работи нема да го наследат Божјото царство.

* Павле учи дека ние сме спасени по благодат /(преку вера)/, а не преку нашите дела. Ефш. 2:8-9.

Ефш 2:8-9 Зашто по благодат сте спасени, преку вера, и тоа не е од вас самите - тоа е Божји дар! 9 Не е од делата, за да не се фали некој…

**б. Делата на Духот**: Тие не потекнуваат од нас. Тие **не доаѓаат од нашето тело**; туку **протекуваат од Бог** Светиот Дух низ нас **кога соработуваме со Него преку чекорење во Духот**. Токму за тоа, вели Павле: “сме создадени” (Ефш. 2:10).

Eфш. 2:10 …зашто Негово дело сме, создадени во Христос Исус за добри дела, кои Бог однапред ги подготви, за да живееме во нив.

* **Делата на Духот се манифестираат во “плодот на Духот.”** Кон нив Јаков го насочува нашето внимание. Во **нашиот секојдневен живот нашата вера треба да се манифестира преку плодот на Духот.**

Гал. 5:22-25 А плодот на Духот е: љубов, радост, мир, долготрпеливост, љубезност, добрина, верност, кроткост, воздржливост; 23 против овие нешта нема закон. 24 А оние кои се Христови го распнаа своето тело со неговите страсти и похоти. 25 Ако живееме по Духот, и да одиме според Духот!

**4. Јаков ни дава три примери во однос на верата и делата**. (CC)

**а. Нашата вера мора да вклучува соодветни дела.** Јаков тука го користи примерот во стх. 15-16 за очајниот брат кој има голема потреба, а сепак неговиот брат во Христа не е подготвен да даде од своето богатство за да се задоволат потребите на братот во потреба. Како можеме да кажеме имаме вера во Христос, а не реагираме соодветно? **Јаков тврди дека вистинскиот спасен човек ќе одговори соодветно (дело на љубов), активирајќи ја својата вера, а не само зборови.**

**б. Нашата вера мора да бидат придружени со дела.** Во стх. 18-19 Јаков укажува на тоа дека вистинската вера се докажува преку нашите дела, и **дека само верба во Бога не е доволна за спасение** оти демоните знаат кој е Бог, но тоа не ги спасува. **Спасителната вера вклучува дела на послушност**. Ако сме спасени, тогаш нашата послушност кон Бог ќе се манифестира преку дела на верата.

* Стх. 25 постапките на **блудницата Раав**, која ги прифатила извидниците и ги испратила по дру пат (Исус Навин 2). **Нејзината вера се докажала на дело** со тоа што ги заштитила извидниците, кое пак резултирало во спасение на нејзиното семејство, кога Ерихон бил поразен.
* Стх. 26 е **илустрација на тело без дух**. Смртта е одвојување на телото и човековиот дух. Јаков ја користи оваа вистина како илустрација за важноста дека верата и делата одат заедно. **Каде што верата и делата одат заедно, постои живот, исто како што постои живот кога телото и духот се обединети.**
* За Јаков не постои компромис во врска со ова. **Вистинска спасоносна вера, ќе се покаже во активна послушност кон Бог, манифестирајќи ги делата на Духот**. Интелектуалната вера сама по себе не е доволна. Таа е подеднакво мртва како и дела направени со свои сили.

**5. (RevC) Дали се потребни дела за некој да се спаси?** Зарем не сме спасени како Павле што вели во Ефш 2:8-9 преку “благодат по вера, и не по дела”? **Дали ова учење во Јаков е контрадикторно?** Дали Авраам бил спасен преку неговите дела како што се чини дека Јаков вели во стих 21? Како и секогаш, треба да погледнеме на сè што Библијата вели за оваа тема со цел да имаме целосно разбирање.

Рим. 2:13 Бидејќи пред Бог не се праведни оние кои само го слушаат Законот, туку ќе бидат оправдани оние кои се извршители на Законот.

Рим. 3:10-24 10 како што е напишано: "Нема никој праведен, нема ниту еден; 11 Нема разумен, нема ниту еден кој Го бара Бога; 12 Сите скршнаа, сите заедно станаа бескорисни, никој не прави добро, нема ниту еден.” 13 Нивното грло е отворен гроб, мамат со јазиците; змиски отров има под нивните усни. 14 Устата им е полна со клевета и горчина. 15 Нозете им се брзи за пролевање крв; 16 Пустошење и беда има по нивните патишта; 17 Тие не го познаваат патот на мирот. 18 Нема пред нивните очи стравопочит кон Бога.” 19 А знаеме дека сè што вели Законот, им го зборува на оние кои се под Законот, за да занеми секоја уста и за сиот свет да биде под осуда, 20 бидејќи со делата на Законот ниту еден нема да се оправда пред Него, зашто преку Законот доаѓа познавањето на гревот. 21 А сега, независно од Законот, се јави Божјата праведност, за која сведочат Законот и пророците, 22 и тоа Божјата праведност, преку вера во Исус Христос, за сите кои веруваат, зашто нема разлика. 23 Зашто сите згрешија и лишени се од Божјата слава, 24 а се оправдани дарум од Неговата благодат, преку откупот кој е во Христос Исус,

Рим. 3:27-31 И така, каде е тогаш пофалбата? Исклучена е. Според кој закон? Дали според законот на делата ? Не, туку според законот на верата. 28 Затоа, ние сметаме дека човекот е оправдан преку верата, без делата на Законот. 29 Дали Бог е Бог само на Евреите? Не е ли и на неевреите? Да, и на неевреите, 30 зашто истиот Бог е Тој кој ќе ги оправда обрежаните по вера и необрежаните преку вера. 31 Според тоа, го укинуваме ли Законот преку верата? Никако! Напротив, со тоа го утврдуваме Законот.

Рим. 4:1 И така, што да речеме, што добил по тело нашиот прататко Авраам?

Рим. 4:13-25 Впрочем, ветувањето на Авраам или на неговото потомство дека ќе биде наследник на светот, не дојде преку Законот, туку преку праведноста на верата. 14 Имено, ако се наследници само оние од Законот, тогаш нема потреба од вера, а ветувањето е поништено, 15 зашто законот донесува гнев; а каде што нема закон, нема ни престап! 16 Затоа оправданието е од вера, за да биде по благодат, за ветувањето да му биде сигурно на сето потомство, не само на оние од Законот, туку и на оние од верата на Авраам, кој е татко на сите нас 17 (како што е напишано: “Те направив татко на многу народи") пред Бог, Кому Му поверува, Кој ги оживува мртвите и она што не постои го повикува во постоење. 18 Иако не постоеше надеж, тој се надеваше и поверува дека ќе стане татко на многу народи, според она што е речено: “Такво ќе биде твоето потомство.” 19 И не ослабувајќи во верата кога го имаше предвид своето веќе безживотно тело, зашто беше на околу сто години, и безживотноста на Сарината утроба, 20 а почитувајќи го Божјото ветување, не скршна во невера, туку закрепна во верата и Му оддаде слава на Бог, 21 наполно уверен дека она што Тој го ветил, може да го исполни. 22 Затоа тоа му се припиша за праведност. 23 Но не е напишано само заради него “дека му се припиша” 24 туку и заради нас, на кои ќе ни се припише, затоа што веруваме во Оној Кој Го воскресна од мртвите Исуса, нашиот Господ, 25 Кој беше предаден за нашите престапи и беше воскреснат за наше оправдување.

Рим. 6:11-14 Така и вие, сметајте се себеси мртви за гревот, но живи за Бог во Христос Исус! 12 Затоа не дозволувајте гревот да царува во вашето смртно тело, за да не им се покорувате на неговите похоти! 13 И не давајте му ги органите на вашето тело на гревот како оружје на неправедноста, туку предавајте Му се себеси на Бог, како оживеани од мртвите, а вашите органи на Бог како оружје на праведноста! 14 А гревот не ќе има веќе власт над вас, зашто не сте под законот, туку под благодатта.

Рим. 6:18 и откако бевте ослободени од гревот, ì станавте рабови на праведноста.

Рим. 7:6 А сега, се ослободивме од Законот, откако умревме за она што нè потчинуваше, за да служиме во новоста на Духот, а не во староста на буквата.

**а.** Знаеме дека Исус се свртел кон **крадецот на крстот** кој признал кој е Исус и му ветил дека истиот тој ден ќе биде со Христос во рајот. Секако, ова била многу едноставна спасителна вера, без можност за дела. Сепак, човекот влегол во рајот врз основа на искрена вера и сведоштво само во Христос. Меѓутоа, овој човек **немал можност за дела на послушност кон верата,** зашто бил прикован на крст.

Лука 23:39-43 А еден од разбојниците кој висеше таму Го хулеше: “Зар не си Ти Христос? Спаси се Себеси и нас!” 40 А другиот одговори и го прекори: “Зар немаш страв од Бог, кога и ти си исто така осуден. 41 Ние сме праведно осудени, зашто го примаме заслуженото за тоа што го имаме сторено. Но Овој не сторил никакво зло.” 42 И рече: “Исусе, сети се на мене кога ќе дојдеш во Твоето Царство!” 43 А Тој му рече: “Вистина ти велам, денес ќе бидеш со Мене во рајот.”

**б.** Рамнотежата на ова учење е во тоа **што доаѓа прво, верата или делата?** За мене тоа **мора да е верата**, ние се **спасуваме само преку вера**, како што било тоа со верата (верување во спасителната моќ на Бог) на Авраам, која му била сметана за праведност (стх. 23). **Делата на верата се доказ за спасителната вера.**

Како што Јаков посочува, таму каде што постои спасителна вера, таму ќе има природен проток на активна послушност кој се манифестира во соодветни дела на Духот. Затоа, како одговор на нашето прашање: **ние се спасуваме само преку верата, но таквата вера не може да постои каде што нема активен доказ за нејзиното присуство (дела на Духот), исто како што не можеме да постоиме без дишење**. Јаков за ова вели, “верата без дела е мртва вера.”

2 Тим. 2:19 Сепак, цврсто стои Божјата основа, која го има овој печат: “Господ ги познава Своите” и “Секој што Го изговара Господовото име нека отстапи од неправдата!”

**IV. ДУХОВНАТА ЗРЕЛОСТ ПОДРАЗБИРА И КОНТРОЛИРАЊЕ НА ЈАЗИКОТ** (Глава 3)

**А. Предупредување до учителите** (3:1)

Јаков 3:1 Не станувајте, браќа мои, мнозина од вас учители, бидејќи знаеме дека ќе бидеме построго осудени за тоа.

**1.** Во Ефш. 4:11 **учителите се вброени меѓу даровите на водство** во Христовото тело:

Ефш. 4:11 И Тој даде едни за апостоли, а други за пророци; едни за евангелисти, а други за пастири и учители…

**2.** Во еврејската култура, учителите биле високо образовани, обучени и многу почитувани. Но во раната црква, таа традиција била радикално променета, бидејќи меѓу “учителите” биле рибари, даночници, обични работници кој поучувале со авторитет и моќ преку Светиот Дух. Очигледно постоела одредена збунетост во однос на тоа кој бил квалификуван да поучува, а можеби и многумина кои ја посакувале почитуваната позиција немале вистинско призвание да бидат учители. Јаков ја препознава потребата да ги подучи за стандардите на учителите на Божјото слово.

**3.** Јаков покажува дека **постои повисок стандард на духовна зрелост и одговорност за црковните водачи и учители**. Некои можеби покажале природни таленти за поучување или “проповедање”, или насочување на луѓето кои не научиле да го контролираат својот јазик во нивниот секојдневен живот, и затоа Јаков го дава ова предупредување. Тој подоцна објаснува (стх. 13-18) дека **оние кои навистина се квалификувани да го споделуваат Божјата знаење и мудрост се оние кои ја докажуваат духовна зрелост во кротост, понизност и смиреност**. Интересно е тоа што ова е единствниот стих во однос на учителите во ова послание. Од ова можеме да ја согледаме важноста да бидеме она за кое Бог не повикал, и да не се стремиме кон позиција за која немаме призвание.

2 Тим. 3:15 …зашто уште од детството ги познаваш Светите Писма, кои можат да ти ја дадат мудроста која води кон спасение преку верата во Христос Исус.

Евр. 4:12 Зашто Божјото Слово е живо, делотворно и поостро од секој меч со две сечила, и пробива до разделувањето на душата и духот, на зглобовите и срцевината, и е способно да ги суди мислите и намерите на срцето…

Дела 20:28 Внимавајте на себе и на целото стадо, во кое Светиот Дух ве постави за надгледувачи, за да бидете пастири на Божјата црква, која Тој ја откупи со Својата крв.

1 Птр. 5:2 …пасете го Божјото стадо, кое е меѓу вас и надгледувајте го, не со принуда, туку доброволно, како што Бог сака; не со желба за нечесна печалба, туку со искрено срце;

**4.** До одреден степен **сите христијани се учители**. Не смееме да ја заборавиме нашата одговорност во духовниот растеж за доброто на другите.

Лука 17:1-2 И им рече на Своите ученици: “Неизбежно е да дојдат соблазни, но тешко на оној преку кого доаѓаат! 2 Подобро ќе биде за него да му обесат воденички камен на вратот и да го фрлат в море, отколку да наведе на грев еден од овие малечкиве.

**Б. Илустрации** (3:2-12)

Јаков 3:2-12 Зашто сите ние грешиме на разни начини. Ако некој не греши во зборувањето, тој е совршен човек, способен да го заузда и целото свое тело. 3 На коњите им ставаме узда во устата за да ни се покоруваат, па можеме да управуваме со целото нивно тело. 4 Ете, и корабите, иако се толку големи и ги гонат силни ветрови, со нив управува кормиларот со многу мало кормило, каде што ќе посака. 5 Така и јазикот е мал орган од телото, но се фали со големи работи. Ете како мал оган запалува голема шума! 6 И јазикот е оган, самиот свет на беззаконието; јазикот се наоѓа меѓу нашите органи како таков кој го осквернува целото тело и, потпален од пеколот, го запалува нашиот животен тек. 7 Зашто, секаков вид ѕверови и птици, лазачи и морски животни се скротува и бил скротуван од човечкиот род, 8 но никој не може да го скроти јазикот, тоа нескротливо зло, полно со смртоносен отров. 9 Со него Го благословуваме нашиот Господ и Татко, и со него ги проколнуваме луѓето кои се создадени според подобието Божјо. 10 Од иста уста излегуваат благослови и клетви. Браќа, тоа не смее да биде така. 11 Тече ли од извор со ист отвор слатка и горчлива вода? 12 Може ли, браќа мои, смоквата да роди маслинки, или лозата смокви? Ни солениот извор не може да даде слатка вода.

**1. Стх. 2** Јаков тврди дека иако сите христијани се сопнуваат во многу нешта, оној кој е во состојба да го скроти својот јазик (својот говор) е во состојба да го скроти и своето тело - тој е “совршен” (целосен, или зрел) човек. **Бидејќи јазикот е нашиот најнепослушен орган, личноста која е во состојба да го контролира својот јазик не би требало да има никаков проблем во контролирање на остатокот од своето тело и животот во потчинетост.**

**2.** Критичната важност на јазикот (сето она што го зборуваме) е таа што тој е **симбол на ставот на нашето срце, духовната** состојба на нашиот “внатрешен човек”: **мал, но соодветен претставник на целата личност.**

Мт. 15:16-18 На тоа Исус им рече: “Зар вие сè уште не разбирате? 17 Не сфаќате ли дека сè што влегува во устата минува низ стомакот и се исфрла надвор? 18 А она што излегува од устата, произлегува од срцето и тоа го погани човекот.

Лк. 6:44-45 Зашто секое дрво се познава по својот род. Не се берат смокви од трње, ниту грозје од капина. 45 Добриот човек, од добрата ризница на своето срце, изнесува добро, а злиот човек, од лошата ризница изнесува зло, зашто неговата уста зборува од она од што изобилува неговото срце.”

**3. Стх. 3-6** Уздата на коњот, кормилото на бродот и искрата на огнот се мали нешта во споредба со она што го контролираат. На ист начин и јазикот е многу мал, но исклучително моќен. **Јазикот е како оган кој може да предизвика огромна штета**, осквернувајќи го целото тело. Со други зборови, јазикот **не само што го осквернува телото; тој го запалува целиот тек на нечиј живот.**

Како симбол на нашата духовна состојба, ако нашиот говор открива духовната негрижа, јасно е дека насоката на нашиот живот оди кон уништување.

Ефш. 4:31 Секоја горчина, гнев, јарост, викање и хулење да бидат отстранети од вас, заедно со секаква злоба.

**4. Стх. 7-8** Тука гледаме дека иако човекот е во состојба да скроти речиси секаков вид на диво животно кое Бог го создал, не е во состојба да го скроти својот непокорен јазик. Јаков гледа на **јазикот (нашиот “телесен човек”), како на нешто злобно и полно со отров**. Затоа што знаеме дека **Сатаната** е извор на зло, разбираме дека тој **е зад злобата која го поттикнува нашиот јазик**. Јазикот е “непокорен”, укажува дека е агресивен во ослободување на отров.

**5. Стх. 9-12** Јаков ни покажува дека поради грешната природа **никој не може да го контролира својот јазик со сопствени сили**. Истиот јазик кој Му оддава слава на Бог, го проколнува човека кој е создаден според Божјиот лик. Ова оди против природата, онака како што Бог нè создал: изворот не дава и блага и горка вода; ниту смоквата раѓа маслинки, но јазикот е во состојба да изговори и благослов и клетва преку истата уста.

Иако Јаков не го вели ова директно, се заклучува дека **иако човекот не може да го скроти јазикот, Бог може.** Кога ги предаваме нашите органи под контрола на Бог - Светиот Дух, и чекориме во полнотата на Светиот Дух, Тој е во состојба да го контролира нашиот јазик.

Мт. 7:15-20 “Чувајте се од лажните пророци кои ви доаѓаат во овча облека, а внатре се ненаситни волци. 16 Ќе ги препознаете по нивните плодови. Се бере ли грозје од трње, или смокви од чичка? 17 Па така, секое добро дрво раѓа добри плодови, а лошото дрво раѓа лоши плодови. 18 Не може добро дрво да дава лоши плодови, ниту лошо дрво да дава добри плодови. 19 Секое дрво ако не раѓа добри плодови се сече и се фрла в оган. 20 Значи, ќе ги препознаете по нивните плодови.”

2 Кор. 5:7-10 …бидејќи живееме според вера, а не според гледање. 8 Бодри сме, велам, и повеќе сакаме да го напуштиме телово и да појдеме дома кај Господ. 9 Затоа и се стремине да Му угодиме Нему, било да сме дома или далеку, 10 зашто сите ние треба да се појавиме пред Христовиот суд, и секој да си го добие она што го правел во телото, било добро или лошо.

**6.** Три причини зошто говорот на една личност може да биде “духовно незрел”:

**а. новиот верник:** сè уште не го научил дисциплинирањето на духот.

**б. телесниот или непокорниот верник:** игнорира или се противи на одговорноста да расте и да му се покорува на Бог. Бог нема да дозволи христијанинот да остане во оваа состојба, но ќе го казнува додека тој не се покае и промени.

**в. не вистински верник:** духовно мртов во грев, иако може да се преправа дека е христијанин. Само Бог може да и суди на човековата душа.

Мт. 7:21-23 “Секој што Ми вели: ,Господи, Господи!' нема да влезе во небесното царство, туку оној кој ја врши волјата на Мојот Татко Кој е на небесата. 22 Во оној ден мнозина ќе Ми речат: ,Господи, Господи, не пророкувавме ли во Твое име, не изгонувавме ли демони во Твое име и не правевме ли моќни чуда во Твое име?' 23 А тогаш Јас ќе им изјавам: ,Никогаш не сум ве познавал. Одете си од Мене, вие, кои вршите беззаконие!'

**В. Зрела мудрост се потврдува преку понизен говор и постапки** (3:13-18)

Јаков 3:13-18 Кој е меѓу вас мудар и разумен? Со доброто поведение нека ги покаже своите дела во мудра кроткост. 14 Ако пак во своето срце имате горчлива завист и соперништво, не гордејте се со тоа и не извртувајте ја вистината! 15 Тоа не е мудрост која слегува озгора, туку е земна, душевна, демонска; 16 зашто каде што има завист и соперништво, таму владее безредие и секакво зло. 17 А мудроста која доаѓа озгора, пред сè е чиста, потоа мирољубива, блага, разумна, полна со милост и добри плодови, непоколеблива и нелицемерна. 18 А семето, чиј плод е праведност се сее во мир преку миротворците.

**1.** (стх. 13) Јаков вели дека ако човек е разумен (особено ако треба да поучува), тогаш сигурно ќе има докази за мудрост во неговите постапки. Запомни дека **Јаков се справува со практичната страна на христијанството. Тој постојано е во потрага по знаци за вистинско искуство со Бог**. Овде тој поставува основа за разбирање дека **знаењето не е мудрост,** и дека постои разлика меѓу мудроста која доаѓа од Бог и мудроста која е земна.

**2.** (Стх. 14-16) Мудроста која е земна, **човечка мудрост**, е опишан како: **земна** (од овој световен систем), **душевна** (телесна), **демонска** (од самиот сатана), **исполнета со завист, расправии, смут и секакво зло дело**.

**а. “безумниот” во Изреки**

**3.** (стх. 17-18) Додека **мудроста која доаѓа одозгора е божествена мудрост**,

**а.** таа е **чиста** (произлегува од истиот корен на зборот како свет),

**б.** **мирољубива** (ги смирува нештата),

**в.** **блага** (внимателна кон другите),

**г. разумна** (подготвена да попушти),

**д. полна со милост** (Божја карактеристика),

**ѓ. полна со добри** плодови (манифестации на Светиот Дух),

**е. непоколеблива** (непристрасна),

**ж. нелицемерна** (без глума, чиста вистината),

**з. се сее во мир** од страна на оние кои прават мир.

Мт. 5:9 Блажени се миротворците, бидејќи ќе бидат наречени Божји синови!

* Забележи дека, исто како и во книгата на Изреки, името на Исус може да се замени за кој било од квалитетите на божествената мудрост, бидејќи Тој е Мудроста.

**V. ДУХОВНА ЗРЕЛОСТ: Фокусирај се на ПОНИЗНОСТА** (белешки од глава 4 (во прилогот види и цитати во врска со “Копнежи и желби”)

**А. Предупредување против земните чувства: (љубов на овој свет е непријателство кон Бога)** (4:1-3)

Јаков 4:1-3 Од каде се војните и од каде се караниците меѓу вас? Не доаѓаат ли од вашите похоти што војуваат во вашите органи? 2 Посакувате, а немате, та затоа убивате. Завидливи сте и не можете да добиете; затоа се борите и војувате. Немате затоа што не барате. 3 Барате, но не добивате, зашто барате со лоши цели, за да го трошите на вашите похоти.

**1.** (Стх. 1) **Нашите желби за задоволство** (или похота) создаваат **конфликти во нас самите.** Ние сме во внатрешна војна, па затоа природно е да бидеме и во војна однадвор.

* **гордост:** веруваме дека имаме право на сè што ќе посакаме, и тоа **за нас самите**

**2.** Стх. 2 **Ние агресивно посакуваме, но никогаш не го добивање** сето она што го посакуваме. Ова е **опис на дилемата за гревот** - секогаш во потрага, но никогаш не се наоѓа, постојана копнеж, но никогаш не исполнета, **постојано се наоѓаш во потрага по повеќе**.

**3.** Зборот **“похота”** на грчки е “*епитумео*”, што **значи “да се копнее по нешто за или да се насочи желбата на срцето кон нешто или некого.”** (**Идолопоклонство**) Ова може да биде **добро или лошо во зависност од предметот на нашата желба**. Да се посака туѓа жена е лошо, но да се посака повеќе од Бог е добро. Кога посакуваме нешто и не го добиваме, ние обично **преземаме иницијатива да го земеме**, за кое Јаков вели дека: “Посакувате, а немате, та затоа убивате.” Кога посакуваме туѓо ние **често користиме зли средства за да го добиеме она што го посакуваме**. Тој продолжува и вели, “не можете да добиете” кое говори за **суетата на гревот**. Тоа **ветува многу, но дава многу малку**. Иако гревот дава мометално задоволство, тој никогаш **не може да донесе трајно исполнување**. Така битката беснее. Јаков го завршува овој стих со едноставна изјава дека причина зошто немаме е дека не бараме според Неговата волја. Ние **треба нашите потреби да ги донесеме пред Бог**. Една од големите проблеми меѓу христијаните е тоа што ние едноставно не одвојуваме време да се молиме и да ги принесеме нашите барања пред Бог.

**4.** Бог сака да биде Господар на нашиот живот. **Господство значи дека е на прво место, но, тоа значи и дека Тој е одговорен за нас**. Тој сака да биде Господaр не само на збор, туку и на дело. Ние не треба да се бориме и да бидеме загрижени за нашите потреби, туку едноставно да побараме. Тој ветил дека ќе се погрижи за секоја наша потреба и стои зад Својот збор. Но, **тој не ни дава сè што ќе посакаме, зашто знае што е најдобро за нас**. (Барајте го најнапред царството Божјо, и сè останато ќе ви биде додадено) Во стихот 3 гледаме дека единствената причина за **недобивањето од Бог е зашто бараме со “лоши цели”, што на грчки е “*какос*” и значи ”нездраво или болест”.** Идејата е дека кога ние бараме со лоши цели, го правиме тоа од болни или нездрави мотиви. Но лекот за ова е да се молиме како што Јован не поучува во 1 Јован 5:14 да “побараме според Неговата волја...” Ако ги принесеме нашите потреби пред Господството на Христос, копнејќи само по Неговата волја за нас, тогаш можеме да се молиме со увереност - знаејќи дека не само што ја слуша нашата молитва, туку и дека навистина ќе одговори на нашите молитви според Неговата волја за нас.

1 Јован 5:14 И ова е увереноста која ја имаме во Него: дека нè слуша ако бараме нешто според Неговата волја.

Пример: отворени раце; река која тече

**Б. Четири горделиви непријатели на духовниот растеж** (4:4-7)

Јаков 4:4-7 Прељубници, не знаете ли дека пријателството со светот е непријателство спрема Бог? И така, кој сака да му биде пријател на светот, Му станува непријател на Бог. 5 Или, мислите ли дека Писмото напразно вели: “до ревност копнее за духот кој Го всели во нас?” 6 Но Тој дава поголема благодат. Затоа вели: "Бог им се противи на горделивите, а на понизните им дава благодат.” 7 Затоа покорете Му се на Бог, а противставете му се на ѓаволот и тој ќе побегне од вас.

**1.** Првиот непријател е **“пријателството со светот”** стх. 4. Зборот “пријателство” е “филео”, што значи “**љубов**”. Поради љубовта спрема световните нешта, општеството е во конфликт со Бог.

**а. “Прељубници”** е во “духовна” смисла. Еврејските читатели го разбираат значењето на Јаков, поради честото СЗ користење на овој симбол за “идолопоклонство”. Тој зборува за оние кои поради нивната љубов спрема Божјите непријател и светот го напуштат своето општење со Бог.

**б.** Грчкиот збор за “непријателство” **е “*ехтра*”, што значи “омраза”.** Јаков вели дека **секој кој е пријател на светот, е непријател на Бог или го мрази Бог**.

1 Јован 2:15 Не љубете го светот, ниту световните работи. Ако некој го љуби светот, љубовта на Таткото не е во него…

**2.** Вториот непријател **е “духот во човекот”** (стх. 5). Тој е **склон кон похотата поради грешната природа** која е во него. За **верникот кој го има Бог, Светиот Дух во себе, ова претставува постојана борба**. Духот Божји војува против човековата природна сколност кон грев. Човекот не може да им служи на двајца господари, а затоа ќе избере да живее според Духот Божји или според своето грешно тело. Само едно дава живот и трајни исполнување.

**3.** Третиот непријател е **“Гордоста”** (стх. 6). Јаков цитира од Изреки 3:34

Изр. 3:34 Над оние што се подигруваат, Тој им се потсмева, а на смирените им дава благодат.

Идејата е едноставна; Бог се противи на горделивите. **Не можеш да живее со гордост и да бидеш прифатен од Божја страна!** Туку и спротивното е вистина, Бог им дава благодат на понизните. Неговата благодат е секогаш на располагање на оние кои веруваат во Него.

**4.** Четврт непријател е **“ѓаволот”** (стх. 7). Јаков веќе посочил дека пријателството со светот е непријателство спрема Бог (стх. 4). Ова значи дека ние исто така **мора да му се спротивставиме на ѓаволот кој го контролира овој светски систем**. Зборот **“противење” значи “давање силен отпор”.** Ветувањето за нас е дека воколку се спротивставиме, тој ќе побегне. Во следните два стиха Јаков дава некои многу конкретни предлози за тоа како треба да му се спротивставиме на ѓаволот.

**В. Преку понизноста му се спротивставуваме на сатаната** (4:8-10)

Јаков 4:8-10 Приближете се кон Бог, и Тој ќе се приближи кон вас; исчистете ги рацете, вие грешници, и очистете ги срцата, вие луѓето што се двоумите! 9 Бидете нажалени, тагувајте и плачете; вашата смеа нека се претвори во тага, а радоста во жалост! 10 Понизете се пред Господ, и Тој ќе ве возвиши!

**1. Покори Му се на Бога** (стх. 7) за да ја добиеш Неговата благодат и помош. Сатаната нè заплашува и нè измамува преку “моќ и контрола”. Бидејќи тој е далеку помоќен од нас луѓето, не смееме да се обидеме да се бориме со него со сопствени сила. Но, кога ќе се понизиме и Му се покориме на Бога, ја имаме Неговата сила, која е далеку поголема од таа на сатаната. **Понизноста е клучот.**

**2. Приближи се кон Бог.** Барај Го искрено. Никогаш не треба лесно да го сфатиме нашиот однос со Таткото. Ако сакаме да се приближиме до Него, Тој ќе се приближи до нас. Запомни, Тој стои пред вратата и чука; ние **мора да ја отвориме вратата и да го повикаме во нашиот живот.**

**3. Исчистете ги рацете.** Значи да се отстрани секаков вид на поврзаност со безбожност и похотата на телото спрема земните нешта. (Еден стар еврејски симболичен чин на прочистување) **Нашиот надворешен начин на живеење треба да го одразува присуството на Бог Светиот Дух**, кој живее во секој верник. Нашето однесување е нашето сведоштво. “Нашите дела викаат толку силно што луѓето околу нас не можат да слушнат што им велиме.” Луѓето (и демоните) веруваат многу повеќе во она што се гледа отколку во она што го слушаат.

**4. Исчистете ги срцата.** Мора **да ги преиспитаме мотивите зад нашите постапки**, бидејќи нашето срце може да нè измами. Секогаш е мудро да **бараме Бог да се справи со нашето срце** и да го испита нашиот мотив. (“Кажи ми каде грешам.”) Да се ​​молиме како Давид во Псалм 139

Пс. 139:23 Испитај ме, Боже, и познај го срцето мое; испитај ме и запознај ги патеките мои;

Не смееме да се двоумиме, или да имаме лажни или спротивставени мотиви во нашиот живот со Бог. Ние мора да имаме чистота на срцето.

**5. Бидете нажалени, тагувајте и плачете**. Ова се однесува на **чинот на покајание**. Мора да го **признаеме (исповедаме) нашиот грев, да жалиме заради тоа**, и решително **да го отсраниме од нашиот живот**. Исповедање е повеќе од само чувство на жалење, тоа се согласува со Бог за сите аспекти на гревот. Бог го мрази гревот; па така мора и ние да го мразиме воколку вистински се покаеме. Следствено, кога нашето срце навистина ќе го сфати ужасот на гревот, треба да нè поттикне кон силно покајание, чувство на тага во нашата душа кое ќе доведе до вистински солзи на жалење заради нашите престапи.

**6. Вашата смеа нека се претвори во тага**. Јаков продолжува да повикува на покајание, велејќи дека треба **да се откажеме од привременото задоволство на гревот заради вистинско покајание**. Ние сме охрабрени да **престанеме со играње со ѓаволот во однос на гревот**, и да станеме сериозни во однос на напуштање на гревот и ѓаволот.

**7. Понизете се пред Господ**. Треба да живееме знаејќи дека секогаш сме под ”будното око Господово.” Тој рекол дека никогаш нема да нè напушти или остави. Самата таа помисла треба да нè поттикне кон понизност на нашиот дух. Бог секогаш бдее над нас, **ништо не е сокриено од Оној кој го има мојот здив во Својата рака**.

**8. Тој ќе ве возвиши**. Еден библиски коментар вели дека во времето на Јаков “ожалостените покајници лежеле на земја, и се тркалале во прав. **Кога им било простено, тие станувале од земјата и се облекувале во чиста и подобра облека.”** Ако навистина се каеме за нашите гревови и се понизиме пред Бог, Тој ќе нè крене од нечистотија и ќе нè облече во облека на праведност.

1 Птр. 5:6 И така, понизете се под моќната Божја рака, за да ве возвиши во погодно време.

**Г. Со Духовна зрелост, ние понизно се откажуваме да им судиме на другите** (4:11-12)

Јаков 4:11-12 Не зборувајте еден против друг, браќа; оној кој зборува против својот брат или го суди својот брат, зборува против законот и го суди законот. А ако го судиш законот, не си извршител на законот, туку негов судија. 12 Има само еден Законодавец и Судија, Оној Кој може да спаси и да погуби. А кој си ти што го осудуваш ближниот?

**1.** Јаков нè предупредува против злобно говорење против некого или судење на другите. **Кога зборуваме зло против некого ние ги судиме**. Ние веќе не сме извршители на законот, туку сме судии, а може да има само еден правичен Судија - самиот Бог. Кога зборуваме зло еден против друг, учествуваме во чинот на **ставање на себеси над другиот, воздигање на туѓа сметка.** Исус рекол:

Мт. 7:1-5 "Не судете, за да не бидете судени! 2 Зашто со каков суд судите, со таков ќе ви се суди; и со каква мера мерите, со таква ќе ви се мери. 3 Зошто ја гледаш раската во окото на твојот брат, а не ја забележуваш гредата во твоето око? 4 Или, како ќе му речеш на својот брат: ,Дозволи ми да ти ја извадам раската од твоето око', а, ете, во твоето око има греда? 5 Лицемеру, извади ја првин гредата од твоето око, па тогаш ќе можеш да гледаш јасно, за да ја извадиш раската од окото на својот брат.

**2.** Треба да ни се суди на ист начин со кој ние им судиме на другите. Само оној кој го дава законот е квалификуван да го суди законот. **Гревот на ГОРДОСТА е тој што ја мотивира личноста да мисли дека е подобна да им суди на другите**. Божја милост е што не ни се суди (2:13).

* Да се ​​суди, или клевети е да **се ставиме во улогата на сатаната**, “обвинителот”. Ова е сериозна работа и од тоа мора да се покаеме.

**Д. Со духовна зрелост, ние понизно ја оставаме иднината на Божјата волја** (4:13-17)

Јаков 4:13-17 Чујте сега вие, кои велите: “Денес или утре ќе отидеме во тој и тој град и таму ќе останеме една година, ќе тргуваме и ќе спечалиме", 14 вие, кои не знаете што ќе биде утре. Вие сте пареа која се јавува за кратко и потоа исчезнува. 15 Наместо да велите: “Ако Господ даде, ќе живееме и ќе направиме ова или она", 16 вие се фалите со својата горделивост. Секоја таква фалба е зла. 17 И така, кој знае да прави добро, а не го прави, чини грев.

**1.** Кога нашиот живот е во Божји раце, **претенциозно е за нас да правиме идни планови, без да ја бараме Божјата волја**, или да **чекаме на Негово водство** во однос на тоа прашање. Кои сме ние да мислиме дека ја контролираме иднината? Пред сè живот е како пареа, која многу брзо ја снемува.

**2. Да не се фалиме (стх. 16) со нештата кои не можеме да ги контролираме**, како некој кој се пофали во своите планови да оди од еден до друг град вршејќи финансиски зделки кои ќе му донесат профит, а сепак не сфаќа дека тој не го контролира утрешниот ден - Бог го прави тоа. **Сфати дека дека секое фалење е злобно, горделиво, ако не е во Господ!**

**3.** Во стх. 17 “И така” може да се чита како “исто така”. Јаков ги споредува оние кои работат премногу самостојно со оние кои знаат дека треба да работат, но не го прават. Тој вели дека и обајцата прават грев. Во секој случај, **грев е промашување на целта, не само со вршење на она што не е во ред, туку и со не-вршење на она за кое знаеме дека е исправно. Тоа е горделива непослушност кон кралскиот закон**. Во параболата на талантите (Матеј 25:14-30) видовме дека човекот со еден талант бил исплашен и затоа го скрил талантот, и така го разочарал својот господар, и бил казнет. Ова е голем грев на денешната црква. Бог толку многу ни дал, а ние сепак правиме толку малку со тоа. Господ нека ни е напомош!

**VI. ДУХОВНАТА ЗРЕЛОСТ ВО СПРАВУВАЊЕТО СО ПРОБЛЕМИТЕ ВО ЖИВОТОТ**

(Глава 5: Белешките се од Ворен Виерсби, коментар “Серијата биди” )

**А. Проблеми и молитва**

**1.** **Проблемите** е една од темите која се провлекува низ Јаков, поглавје 5.

**а.** Тој зборува за **сиромашните** кои се лишени од заслужената плата (Јаков 5:4),

**б.** за оние кои се **физички малтретирани** (Јаков 5:13-16),

**в.** и за **духовно отпаднатите** (Јаков 5:19-20).

**2. Молитвата** е втората тема за која Јаков говори.

**а.** Сиромашните работници **извикуваат кон Бог** (Јаков 5:4).

**б.** Болните и малтретирани треба да се молат (Јаков 5:13-16).

**в.** Тој го наведува Илија како пример за оној кој верува во молитва (Јаков 5:17-18).

**3.** Со спојување на овие две теми, Јаков ни открива уште еден **белег на зрелиот христијанин: во неволи тој се моли**. Наместо да се откаже кога доаѓаат маки, зрелиот верник се **свртува кон Бога во молитва и бара божествена помош**. Незрелиот верува во сопственото искуство и вештина, или се врти кон другите за помош. Иако е вистина дека Бог често ги задоволува нашите потреби преку рацете на други луѓе, таа помош треба да биде резултат на молитва.

**Б. Неволи за богатите: Тие треба “да плачат и лелекаат”.** (5:1-6)

Јаков 5:1-6 Ајде сега, вие богатите, плачете и лелекајте за неволите што идат на вас. 2 Вашето богатство изгни и молците ја изедоа вашата облека. 3 Вашето злато и сребро ,рѓосаа, а нивната ,рѓа ќе биде сведоштво против вас и како оган ќе ги голтне вашите тела. Вашето богатство го натрупавте во последните денови. 4 Ете, заработката на работниците кои ги ожнаа вашите ниви, што вие им ја задржавте, и викотниците на жетварите дојдоа до ушите на Господ над Војските. 5 На земјата живеевте раскошно и разуздано; ги згоивте своите срца како за ден на клање. 6 Го осудивте, го убивте праведникот, а тој не ви се противи.

**1. Начинот на кој се обогатиле** (Јаков 5:4, 6а)

**а.** Јаков **не кажал дека е грев да се биде богат**. Впрочем, Авраам бил богат човек, а сепак чекорел со Бог, и во голема мера бил искористен од Бог за благослов на целиот свет. Јаков **строго ја осудил себичноста на богатите**, и предвидел како тие ќе “плачат и лелекаат на судниот ден.” Тие биле виновни за кршење на самиот кралски закон на љубовта, за кој Јаков пишува.

**б.** Библијата не обесхрабрува стекнување на богатство. Евреите во Ханаан имале свој сопствен имот, го обработувале и имале корист од производот. Во Мојсеевиот закон, утврдени се посебни правила за стекнување и обезбедување на богатство. Во неколку од Исусови параболи, Тој ја покажува својата почит за лична сопственост и приватна добивка. Нема ништо во Библијата против правото на приватна сопственост и профит.

**в.** Она што **Библијата го осудува е стекнување богатство на незаконски начин или за нелегални цели**. Пророкот Амос татнел со порака на осуда против богатите, кои ги ограбувале сиромашните и го користеле нивното одземено богатство за **себичен луксуз**. И Исаија и Еремија ја разоткриваат себичноста на богатите и ги предупредуваат на судот кој наближува. Јаков пишува токму во тој дух. Тој дал две илустрации за тоа како богатите се стекнале со своето богатство:

* **Ускратување на плати** (стх. 4). Работници биле ангажирани за дневница, а немале никаков правен договор со своите работодавци. Параболата на работниците во Матеј 20:1-16 ни дава некоја идеја на тогашниот систем. Во Законот, **Бог дал конкретни упатства за работникот, со цел да го заштити од неподносливиот работодавач.**

Пвт. Зкн. 24:14-15 Не оставај го без награда бедниот и сиромав наемник од твоите браќа или од придојдените, кои се во градовите твои; 15 предај му ја дневницата во истиот ден, пред да зајде сонцето, бидејќи тој е беден, и на неа се надева, за да не повика против тебе кон Господ, за да не падне гнев врз тебе.

Лев. 19:13 Не притеснувај го и не ограбувај го ближниот свој. Надницата на наемникот твој не смее да остане кај тебе до утредента.

Ерм. 22:13 Тешко му на оној, кој гради своја куќа со неправда, и свои соби - со беззаконие, кој го присилува ближниот свој да му работи без награда и не му дава плата…

* Овие богаташи ангажирале работници и ветиле дека ќе им платат одредена сума. Работниците ја завршувале својата работа, но не им било платено. Времето на глаголот “задржавте” во оригиналниот грчки укажува на тоа дека **работниците никогаш нема да ја добијат својата плата**.
* “Не кради” сè уште е Божји закон, и Тој ќе го спроведе тоа. Како христијани, должни сме редовно да ги плаќаме нашите сметки.
* **Контрола врз судовите** (стх. 6а). Често е случај тие кои имаат богатство **да имаат и политичка моќ и да го земат она што го сакаат.** (“Кое е златното правило?”, бил прашан еден лик во еден стрип. Неговиот пријател одговорил: “Кој има злато тој ги прави правилата!”) Јаков прашува: “Нели се богатите тие што ве угнетуваат и ве влечат по судови ? “(Јаков 2:6)
* Кога Бог го населил Израел во неговата земја, **Тој на луѓето им дал системот на судство** (Пвт. Зкн. 17:8-13). Тој ги **предупредил судиите да не бидат алчни** (Изл. 18:21). Да **не бидат пристрасни спрема богатите или сиромашните** (Лев. 19:15). Ниеден **судија не смеел да толерира вероломство** (Пвт. Зкн. 19:16-21). **Господ го осудил поткупит** (Исаија 33:15; Михеј 3:11, 7:3). Пророкот Амос ги осудил судиите во негово време, кои земале мито и правеле “фингирани” спорови (Амос 5:12, 15).
* **Судовите во времето на Јаков очигледно биле лесно контролирани, воколку имате доволно пари**. Сиромашните работници не можеле да си дозволат скапи судски процеси, па така секој пат губеле. Тие биле во право, но **биле обесправени. И биле малтретирани и ограбувани.** (“Убивате” најверојатно треба да се сфати фигуративно, како и во Јаков 4:2, иако е можно богатите толку да ги угнетувале сиромашните што овие навистина умирале.) Сиромавиот не давал отпор против богатиот, зашто немал оружје со кое би се одбранил. **Сè што можел да направи е да го повикува Господ за правдина.**

**г.** Библијата нè предупредува против собирање на богатство на нелегален начин. **Бог го поседува сето богатство (Пс. 50:10); Тој ни дозволува да бидеме управители на Неговото богатство за Неговата слава**. “Богатството, спечалено со беззаконие, се намалува, а кој собира со труд, го зголемува.” (Изр. 13:11). Тоа е “Мрзливата рака донесува сиромаштија, а раката на работливиот збогатува” (Изр. 10:4). “Ако си сиромав, не настојувај да трупаш богатство; бегај од таквите мисли” (Изр. 23:4). Ние мора Бог да го ставиме на прво место во нашите животи, и Тој ќе се погрижи да имаме сè што ни е потребно (Матеј 6:33).

**2. Начинот на кој богатите го користеле своето богатство** (Јаков 5:3-5) Доволно е лошо да се здобиеме со богатство во грешен начин, но уште поголем грев е да го користиме за грешни дела.

**а. Тие го натрупуваат** (стх. 3). Секако дека не е погрешно да се заштедува.

2 Кор. 12:14 Еве, готов сум да дојдам кај вас и по третпат, и нема да ви бидам товар, зашто не го барам вашето, туку вас. Зашто, децата не се должни да печалат за родителите, туку родителите за децата.

1 Тим. 5:8 Ако некој не се грижи за своите, особено за домашните, тој се откажал од верата и е полош од неверник.

Мт. 25:27 …затоа требаше да им го дадеш моето сребро на менувачите

и јас, по враќањето, ќе го земев моето со добивка.

* Но, **погрешно е да собираш богатство кога им должиш пари на вработените**. Овие богаташи натрупувале жито, злато, и облека. Тие мислеле дека се богати, оти имале имоти. Наместо да собираат богатство на небото, користејќи го своето богатство за Божја слава (Матеј 6:19), тие **себично го чувале за сопствена безбедност и задоволство**. Не повеќе од десет години откако Јаков го напишал ова послание, Ерусалим паднал во римски раце, а сето насобрано богатство било одземено.

Мт. 6:19-21 “Не собирајте богатства на земјата, каде што молецот и ,рѓата ги уништуват, и каде што крадци разбиваат и отимаат; 20 туку собирајте богатства на небото, каде што не ги уништува ни молец, ниту ,рѓа, и каде што крадци не разбиваат и не отимаат; 21 зашто, каде што е твоето богатство, таму ќе биде и твоето срце.”

* **Што подразбирал Исус под “собирање богатство на небото”? Дали мислел дека треба да “продадеме сè и им даде на сиромашните”,** како што му рекол на богатото момче? (Mт. 19:16-30; види исто така Лк. 6:13-34) **Веројатно не**. Тој така му рекол на богатото момче бидејќи неговиот грев бил алчноста, а Исус сакал да го разоткрие. **Да се собира богатство на небото значи да користиме сè што имаме како управители на Божјото богатство**. Ти и јас можеби имаме многу работи, но сепак не се наши. Бог поседува сè, и ние сме Негови, а Бог го води книговодството и ја плаќа каматата. Каква трагедија е кога гледаме луѓе како “натрупуваат богатство за последните денови” наместо да “собираат богатство на небото”. **Библијата не забранува штедење, ниту инвестирање; но осудува натрупување на истото.**

**б. Не дозволувале никој да има корист од тоа** (стх. 4). Со измама, богатите ги ограбувале сиромашните. Богатите не го користеле своето богатство, не сакале да ги плаќаат на своите работници и да им дозволат да го користат тоа богатство. Можеби овие чекале платите да се намалат. Бидејќи ние сме управители на Божјото богатство, ние имаме одредени одговорности кон нашиот Господар. Ние **мора верно да го користите она што Тој ни го дал за доброто на другите и за Божја слава.** “Од управителите се бара секој да се покаже доверлив” (1 Кор. 4:2). Јосиф бил доверлив управител во домот на Потифар, а Потифар напредувал. Постојат начини на кои можеме да го користиме Божјото богатство и да им помагаме на другите.

**в. Тие живееле раскошно и разуздано** (стх. 5). “Ти живееле на висока нога!” **Луксузот е расипништво, а расипништвото е грев**. Исус рекол: **““Внимавајте и чувајте се од секој вид на алчност, зашто животот на човекот не се состои во изобилството на неговиот имот!””** (Лука 12:15). Овие богаташи на кои Јаков им зборува сами се **хранеле од своето богатство, а сепак биле духовно прегладнети до смрт**. Грчкиот збор ни дава слика за теле кое се гои за колење.

Постои **голема разлика меѓу уживање во она што Бог ни го дал (1 Тим. 6:17) и раскошно живеење на сметка на другите**. Дури и ако она што сме го заработиле законски и по Божја волја, не смееме да го трошиме на себични нешта. Има премногу потреба околу нас.

**Луксузното живеење го уништува карактерот. Тоа е форма на самозадоволување**. Ако се спои карактер со богатство, тогаш може да се направат многу добра; но ако се спои себичност со богатство, резултатот е грев.

**3. Последици од злоупотреба на богатството** (Јаков 5:1-4)

Јаков 5:1-4 Ајде сега, вие богатите, плачете и лелекајте за неволите што идат на вас. 2 Вашето богатство изгни и молците ја изедоа вашата облека. 3 Вашето злато и сребро ,рѓосаа, а нивната ,рѓа ќе биде сведоштво против вас и како оган ќе ги голтне вашите тела. Вашето богатство го натрупавте во последните денови. 4 Ете, заработката на работниците кои ги ожнаа вашите ниви, што вие им ја задржавте, и викотниците на жетварите дојдоа до ушите на Господ над Војските.

Богатите мислеле дека се благословени и побезбеден, **поради** нивното богатство, но Бог вели: “плачете и лелекајте за неволите што идат на вас” (Јаков 5:1).

**а. Богатство ќе исчезне** (стх. 2-3а). Житото ќе се распадне (“изгние” во Јаков 5:2); златото “рѓа; а облека молците ја јадат. **Ништо материјално во овој свет не трае вечно**. Семето на смртта и распаѓање се наоѓа во сето создание.

Павле вели дека е голема грешка да се мисли дека постои сигурност во богатство.

1 Тим. 6:17 Заповедај им на богатите на овој свет да не бидат горделиви и да не се надеваат на непостојаното богатство…

**б. Богатството е неизвесно.** Пазарот на пари варира од час на час, и така е со берзата. Всушност, златото не “рѓа како железо; но идејата е иста: златото ја губи својата вредност. Додај го и фактот дека **животот е краток, а не можеме богатството да го земеме со нас**, и можеш да видиш колку е безумно да се живее за предметите од овој свет. Бог му рекол на богатото момче,

Лука 12:20 Ама Бог му рече: “Безумен човече, вечерва ќе ти ја побарам душата! Чие ќе биде сето тоа што го натрупа?'

**в. Злоупотребата на богатството го расипува карактерот** (стх. 3). “Нивната “рѓа... ќе ги голтне вашите тела.” (Јаков 5:3). Ова е сегашен суд: отровот на богатство ги заразил и тие живи бивиле изедени. Сами по себе, парите не се грев; тие се неутрални. Но, “љубовта спрема парите е коренот на сите зла” (1 Тим. 6:10.) “Не пожелувај туѓо!” е последната од Десетте заповеди, но е најопасната. **Алчноста прави човекот да ги прекрши сите предходни девет заповеди.** Авраам бил богат човек, но ја одржал својата вера и карактер. Кога Лот станал богат, тоа го уништило неговиот карактер, и на крајот го уништило и неговото семејство. **Добро е да имаш богатство во твојата рака, под услов да не навлезе во твоето срце**.

 Пс. 62:10 … кога богатството расте, не приврзувајте го срцето кон него.

Изр. 22:1 Подобро е добро име, отколку големо богатство, и подобро е благонаклоност, отколку сребро и злато.

**г. Судот е неизбежен** (стх. 3, 5). Јаков не го видел само **сегашниот суд** (распаѓање на нивното богатство и на нивниот карактер), туку и **идниот суд** пред Бог. Исус Христос ќе е Судијата (Јаков 5:9), а Неговиот суд ќе е праведен.

* Обрнете внимание на **сведоците кои Бог ќе ги повика** на денот на пресудата.
* Прво, **богатството** на богатите ќе сведочи против нив (Јаков 5:3).
* Нивното **скапано жито, “рѓосано злато и сребро, и од молци изедена облека** ќе сведочи за себичноста на нивните срца. Тука има и мала иронија: богатите натрупуваат богатство за да имаат полза од него, но нивното натрупано богатство ќе сведочи против нив.
* И **платите што не ги исплаќале** ќе бидат сведоци против нив на суд (Јаков 5:4а). Овие **украдени плати извикуваат кон Бог за правдина и суд**. Бог го услишал крикот на Авеловата крв од земјата (Бит. 4:10), и го слуша крикот на ускратените плати.
* И **работниците** ќе сведочат против нив (Јаков 5:4). Нема да има можности богатите да поткупуваат сведоци или судии. Бог го слуша плачот на Неговите угнетени луѓе и Тој ќе суди праведно.

Судот е сериозна работа. **Неспасените** ќе застанат пред Христос при Големиот Бел Престол (Откр. 20:11-15). **Спасените** ќе застанат пред **Христовиот Судски Престол** (Рим. 14:10-12; 2 Кор 5:9 - Бог нема да ги суди нашите гревови, бидејќи тие веќе се осудени на крстот; но **Тој ќе им суди на нашите дела и нашата служба** . Ако сме биле верни во служењето и величањето, ќе добиеме награда; ако не сме биле верни, ќе ја загубиме нашата награда, но не и нашето спасение (1 Кор. 3:1-15).

**д. Губење на драгоцени можност** (стх. 3). “Во последните денови” укажува на тоа дека Јаков верува дека доаѓањето на Господ било многу близу (види Јаков 5:8-9). Мора да ги **“исползуваме можностите”** (Ефш. 5:16) и да дејствуваме додека е ден (Јован 9:4). Размисли за доброто кое би можело да се оствари со тоа натрупано богатство. Во тамошната црква имало сиромашни луѓе на кои можело да име се помогне (Јаков 2:1-6). Имало работници кои ја заслужувале својата плата.

* **Можно е да се биде “сиромашнен во овој свет**” (Јаков 2:5) и **сепак богата во наредниот**. Исто така, можно е да се биде “богат со овој свет”, а сиромашен во наредниот. Враќањето на Исус Христос, ќе ги направи некои сиромашни, а други богати, во зависност од духовната состојба на нивните срца.

Мт. 6:21 …зашто, каде што е твоето богатство, таму ќе биде и твоето срце.”

1 Тим. 6:17-19 Заповедај им на богатите на овој свет да не бидат горделиви и да не се надеваат на непостојаното богатство, туку во Бог, Кој ни дава изобилно сè, за наслада, 18 да прават добро, да бидат богати во добри дела, да бидат дарежливи и штедри; 19 да собираат за себе благо како добра основа за иднината, за да зграбат вистински живот.

* **Она што го задржуваме, го губиме. Она што Му го даваме на Бога, Тој на тоа дава камата**. Еден познат проповедник, препознатлив по неговите долги проповеди, бил замолен да проповеда на годишната “проповед за добротворни цели” спрема сиромашните. Сметале дека воколку проповеда премногу долго, заедништвото нема да даде колку што треба. Проповедникот го прочитал текстот од Изреки 19:17 - “Кој прави добро на сиромав, заем Му дава на Господ, и Тој ќе му плати за неговата добрина”. Неговата проповед навистина била кратка: “Ако ви се допаѓаат условите, вложете ги вашите пари”. Да, парите говорат. Што ќе ти кажат тебе на судниот ден?

**В. Духовна зрелост изразена во трпение** (Јаков 5:7-12)

Исто како **Јаков што ги советува светиите на почетокот на своето послание** (1:3-4) да бидат трпеливи во неволја, ова е, исто така, и неговиот совет при крајот на посланието. Зрелите христијани мораат трпеливо да ги поднесуваат тешкотиите и страдањата додека Исус не дојде.

Јаков користи **два различни збора за трпение**.

Во Јаков 5:7-8, 10, тоа е зборот “**долготрпение**.”

Зборовите “истрај” и “трпение” во Јаков 5:11 буквално значи **“да остане под”,** и се мисли на истрајност **под голем стрес**.

**Трпение значи: “да останеш цврст и непоколеблив кога сакаш да избегаш.”**

Многу библичари по старогрчки сметаат дека **“долготрпение” се однесува на трпение спрема луѓе,** додека **“истрајност” се однесува на трпение спрема одредени услови или ситуации.**

Но, **ПРАШАЊЕТО на кое мора да одговориме Е: КАКО** ние христијаните можеме да го доживееме тој вид на трпението додека чекаме на Господовото доаѓање? За да се одговори на тоа прашање (и таа потреба), Јаков дава **три охрабрувачки примери** на трпение.

**1. Земјоделецот како пример** (Јаков 5:7-9)

Јаков 5:7-9 И така, имајте трпение, браќа, до Господовото доаѓање! Ете, земјоделецот го чека скапоцениот род од земјата, чека трпеливо додека не ги добие раните и доцните дождови. 8 Чекајте трпеливо и вие, зацврстете ги своите срца, зашто близу е Господовото доаѓање. 9 Не роптајте, браќа, еден против друг, за да не бидете осудени; ете, Судијата стои пред врата.

**а. Земјоделецот мора да има трпение** со семето и житото, зашто потребно е време за растенијата да растат. Еврејските земјоделци на есен орале и сееле. “Раниот дожд” ја омекнувал почвата, а “доцниот дожд” доаѓал во рана пролет (кај нас февруари-март) и помагал да созрее жетва. Земјоделецот морал да чека многу недели за неговото семе да произведе плод. Зошто доброволно чекал толку долго? **Бидејќи** **плодот е “скапоцен”** (Јаков 5:7). Вреди да се чека на жетвата.

Гал. 6:9 …ако не се умориме ќе жнееме во право време.

Мк. 4:28-29 Земјата сама од себе донесува плод, најпрвин стебленце, потоа клас и најпосле клас полн со зрна. 29 А кога плодот узрее, веднаш праќа срп, зашто дошло времето за жетва.”

**б. Јаков, исто така, ги охрабрува тие кои сметале дека Исусовото враќање ќе ги избави од сегашното страдање;** дека Бог, како “сопственик” на својата нива или лозје, само го одложува Своето враќање сè додека скапоцениот плод на душите не е подготвен за жетва, кога “доцниот дожд” на дејствување на Светиот Дух е завршено.

**в. Тајната на истрајноста кога нештата се тешки? Бог подготвува жетва во нашите животи.** Тој сака “плодот на Духот” да расте, и единствениот начин како може да го направи тоа е **преку испити и неволји**. Наместо да сме нетрпеливи со Бог и со себе, ние **мора да Му се препуштиме** на Господ и да дозволиме плодот да расте. **Трпението е средството кое го произведува плодот**. Ние сме како “духовни земјоделци” во потрага по жетва.

**г.** Можеш да уживаш во ваков вид на жетва само ако твоето срце е цврсто (Јаков 5:8). **Една од целите на духовното служење на локалната црква е да се зацврсти срцето** (Рим. 1 11). Павле го испратил Тимотеј во Солун за да се зацврстат младите христијани во нивната вера (1 Сол. 3:1-3); Павле, исто така, се молел за нив да бидат зацврстени (1 Сол. 3:10-13.). Служењето на Словото Божјо и молитвата се важни, ако преку тоа срцето се зацврстува. **Незацврстено срце не може да дава плод.**

Имај на ум дека земјоделецот не безделничи: тој постојано работи, очекувајќи ја жетвата. **“Продолжи со работа и чекај”** е неговиот совет.

Лука 12:43 Блажен е оној слуга, кого господарот, кога ќе се врати, ќе го најде да прави така!

**д.** Земјоделците немаат многу време или енергија за спорови со соседите. До верниците кои се гневеле и барале одмазда против своите богати угнетувачи, Јаков вели: “Не роптајте, браќа, еден против друг, за да не бидете осудени.” (Јаков 5:9). **Тој ги предупредува да немаат дел во грешните проблеми на чувство на нетрпеливост**. Ако почнеме срповите да ги користиме еден против друг, ние ќе ја пропуштиме жетвата!

**2. Пример на пророците** (Јаков 5:10)

Јаков 5:10 Како пример за страдањата и долгата трпеливост земете ги, браќа, пророците кои зборуваа во Господовото име.

**а. Тие биле во Божјата волја, а сепак страдале**. Тие проповедале “во името Господово”, а сепак биле прогонувани. Понекогаш верен христијанин страда поради неговата верност. **Не секое страдање доаѓа како резултат на грев**: прашај го Јов, Јосиф, Исус, Стефан, Павле и безброј други! Никогаш **не смееме да помислиме дека послушноста автоматски дава леснотија и задоволство**. Нашиот Господ бил послушен, и тоа го довело до крстот!

2 Тим. 3:12 А и сите кои ќе живеат побожно во Христос Исус, ќе бидат прогонувани.

**б. Пророците не охрабруваат преку потсетување дека Бог се грижи за нас кога врвиме низ страдања заради Него.** Илија му најавил на злиот цар Ахав дека ќе има суша во земјата за три и пол години; и самиот Илија морал да страда во таа суша. Но Бог се погрижил за него, и Бог му дал победа над злите свештеници на Ваал. Кажано е, **“Божјата волја нема никогаш да те води таму каде што Божјата благодат нема да те сочува.”**

**в. Зошто токму тие кои “зборуваат во името Господово” често пати мора да претрпат тешки испитувања?** За **нивните животи да ја поддржуваат нивната порака**. Влијанието на верниот, побожен живот носи многу моќ. Треба да се потсетиме дека нашето **трпение во време на страдање е сведоштво за другите околу нас.**

Рим. 15:4 И сè што било напишано некогаш, напишано ни е нам за поука, за да имаме надеж преку трпението и преку утехата од Писмата.

**г. Колку подобро ја знаеме Библијата, толку повеќе Бог може да нè охрабри во тешките моменти на животот.** Важно е, како земјоделецот, ние да продолжиме да работиме, и како пророците, да продолжиме да сведочиме, без разлика колку се тешки околностите.

**3. Примерот за Јов** (Jаков 5:11-12)

Јаков 5:11-12 Ете, блажени ги нарекуваме оние кои истрајаа. Чувте за трпението на Јоб, и видовте како Господ го заврши тоа; зашто Господ е полн со милост и сочувство. 12 А пред сè, браќа мои, не заколнувајте се ни во небото, ни во земјата, ниту со некаква друга заклетва! Туку вашето “да", да биде “да", а вашето “не” - “не", за да не паднете под осуда. Јов 13:15 Тој нека ме убие, немам што повеќе да загубам; само сакам однесувањето мое пред лицето Негово да го оправдам.

**а.** Книгата на Јов е исполнета со изјави кои, во нашиот ум, се чинат долги и мачни. Првите три поглавја зборуваат за **Јововата мака: тој го губи своето богатство, своето семејство** (освен неговата жена, која го поттикнувала на самоубиство), и **своето здравје**. Од поглавје 4-31 читаме за Јововата одбрана, како дебатира со неговите тројца пријатели и како одговара на нивните лажни обвинувања. Јов 38-42 говори за Јововото избавување: прво Бог го понизува Јов, а потоа му дава почести и го благословува со двојно од она што го имал пред страдањата.

**б.** Проучувајќи го искуството на Јов, **важно е да запамтиме дека Јов не знаел што се случува “зад кулисите”, меѓу Бог и сатаната**. Пријатели на Јов го обвиниле дека е грешник и лицемер. “Во твојот живот мора да постои некој страшен грев”, тврделе тие, “инаку Бог никогаш не би дозволил вакво страдање.” За време на целиот разговор Јов не се согласувал со нив и тврдел дека е невин (но не и совршен). Пријателите не биле во право: Бог немал никаква замерка против Јов (Јов 2:3), и **на крајот, Бог ги укорува пријателите заради нивните лаги во врска со Јов** (Јов 42:7).

**в.** Тешко е да се најде подобар пример на страдање од Јововиот. Сепак, Јов издржал. **Сатаната предвидувал дека Јов ќе стане нестрплив со Бог и дека ќе се откаже од својата вера, но тоа не се случило. Точно е дека Јов се посомневал во Божјата волја, но Јов не ја напуштил својата вера во Господ.** Јов бил толку сигурен во Божјото совршенство што останал упоред во дебатирање со Него, иако не разбрал што е тоа што Бог го прави. Е тоа е истрајност.

Јов 13:15 Тој нека ме убие, немам што повеќе да загубам; само сакам однесувањето мое пред лицето Негово да го оправдам.

**г. Бог направил сојуз со Израел дека ќе ги благослови, ако тие ги испочитуваат Неговите закони** (Пвт. Зкн. 11). Ова **довело до идеја дека, ако си богати и живееш лагодан живот, значи си благословен од Бог, но ако си болен и сиромашен, тогаш си проколнат од Бог**. И денес многу луѓе ја имаат истата погрешна идеја. Кога **Исус рекол дека е тешко за богат човек за да влезат во рајот, учениците биле шокирани. Тие прашале: “Кој тогаш може да се спаси?”** (Матеј 19:23-26). Тие велеле дека “Богатите се посебно благословени од Бог. Ако тие не се спасат, па кој тогаш ќе се спаси!”

* **Книгата на Јов ја побива таа идеја, зашто Јов бил праведен човек, а сепак страдал**. Бог не нашол никакво зло кај него, па дури ни сатаната не можел да најде било што. Пријателите на Јов не можеле да ги докажат своите обвинувања. **Јов нè учи дека Бог има повисоки цели во страдањата отколку казнување на гревот**. Искуството на Јов е **поплочување на патот за Исус, совршениот Божјиот Син, кој страдал, не заради Своите гревови, туку заради гревовите на светот**.

**д. Што значел Јововиот пример за верниците на кои Јаков им пишувал**, и што тоа значи за нас денес? Тоа значи дека некои од страдањата во животот се предизвикани директно од сатаната. **Бог му дозволува на сатаната да ги искушува Неговите чеда, но Тој секогаш го ограничува степенот на моќта на непријателот** (Јов 1:12, 2:6). Кога ќе се најдеш во огнот, запомни дека Бог ја држи Својата милостива рака на термостатот!

Јов 23:10 Но, Тој го знае патот мој, нека ме испита, - ќе излезам како злато чист.

**ѓ. Сатаната сака да станеме нетрпеливи со Бог, зашто нетрпелив христијанин е моќно оружје во рацете на ѓаволот.** Сети се на нашето проучување на **Мојсеј**, како неговата нестрпливост го лишила од влегување во Светата земја; нетрпеливоста на **Авраам** довела до раѓањето на Ишмаил, непријателот на Евреите; а Петровата нетрпеливост речиси го направила убиец. Кога сатаната нè напаѓа, лесно е за нас да **станеме нетрпеливи и да трчаме пред Бог** (“како прле пред магаре”) и како последица да го изгубиме Божјиот благослов.

**е. Што е одговорот? “Доволна ти е Мојата благодат!”** (2 Кор. 12:7-9) Павловиот трн во телото е “гласник на сатаната.” Павле можел да му се противстави, да попушти, или да се обиде да негира дека трнот воопшто постои, но тој тоа не го сторил. Наместо тоа, тој Му верувал на Бог за благодатта која му е потребна; и тој го **свртел оружјета на сатаната во алатка за градење на сопствениот духовен живот**.

* Кога ќе се најдеш во печка, оди пред престолот на благодатта и прими ја од Господ сета благодат што ти е потребна за да го истрпиш (Евр. 4:14-16). **Потсети се дека Господ има благодатна цел во сето тоа страдање, и дека Тој ќе ги оствари Своите намери во свое време, за Своја слава**.

**ж.** **Упатството во Јаков** 5:12 се чини надвор од контекст; зашто **каква врска има “заклетвата” со проблемот на страдање?** Ако некогаш си страдал, го знаеш одговорот: **лесно е да кажеш работи што не ги мислиш, па дури и да се ценкаш со Бог, кога врвиш низ тешкотии**. Врати се на Јововиот пример. Патријархот вели:

Joв 1:21-22 …“Гол излегов од утробата на мајка ми, гол и ќе се вратам. Господ даде, Господ зеде. Нека е благословено името Господово!” 22 Во сето тоа Јов не згреши и ништо неразумно не изрече за Бога.

* Јов го проколнал денот на своето раѓање (Јов 3:1), но тој никогаш не Го проколнал Бог ниту зборувал навредливо против Него. Ниту се обидел да преговара со Бог.
* **Јаков нè потсетува на Проповедта на Гората** (Матеј 5:33-37). Евреите биле познати по користење на различни заклетви како поддршка на нивните изјави. Но биле внимателни да не го користат името Божјо во нивните заклетви, а камоли да похулат на Бог. Затоа тие се заколнувале во небото, во земјата или во Ерусалим, па дури и во своја глава! Но **Исус учел дека е невозможно да се избегне Бог во таквите заклетви**. Небото е Неговиот престол, земјата е подножје на нозете Негови, и Ерусалим е “градот на големиот Цар”. Што се однесува на заклетвите на својата глава, каква полза од тоа? “Зашто не можеш ниту едно влакно да направиш бело или црно” (Мт. 5:36) - или да ја задржиш косата на главата.
* Основен принцип е дека **вистинскиот христијанин карактер не бара многу зборови.** Оној кој мора да користи многу зборови (вклучувајќи и заклетви) за да нè убеди, има проблем со својот карактер и мора да ја сокрие таа слабост со користење на зборови. **Ако си вистински христијанин, со интегритет, тогаш сè што треба да кажеш е да или не и луѓето ќе ти веруваат.** Исус нè предупредува дека сè што е повеќе од тоа, од лукавиот е.

**Г. Духовна зрелост изразена преку молитва** (Јаков 5:13-20)

Во овој дел, Јаков нè охрабрува да се молиме, **опишувајќи четири ситуации во кои Бог одговара на молитва.**

**1. Молитва за страдалникот** (Јаков 5:13)

Јаков 5:13 Страда ли некој меѓу вас, нека се моли. Весел ли е некој, нека пее псалми.

**а.** Зборот **страда значи “страдање во тешки околности.” Изразот “во неволја” е добар превод.** Павле го користел овој збор да ги опише околностите во кои тој страдал заради Евангелието (2 Тим. 2:9). Кога Божјиот народ врви низ животот, често пати поднесува тешкотиите кои не се последици на грев или Божја казна.

**б. Што треба да правиме** кога ќе се најеме во такви испитни околности? Не смееме да се жалиме и да ги критикуваме светиите на кои им е полесно (Јаков 5:9); ниту пак треба да го обвинуваме Господ. **Треба да се молиме, барајќи од Бога мудроста за да разбереме како дадената ситуација може да се искористи за Негова слава** (Јаков 1:5).

**в.** Јаков посочува дека **не секој врви низ проблеми во исто време**: “Весел ли е некој, нека пее псалми” (Јаков 5:13). Бог го балансира нашиот живот и допушта да имаме мигови на страдање и денови на песна. **Зрелиот христијанин знае како да пее додека страда**. (Секој може да пее откако ќе помине страдањето.) Бог е во состојба да даде “песни во ноќта” (Јов 35:10). Тој тоа го сторил за Павле и Сила кога тие страдале во затворот во Филипи (Дела 16:25).

**2. Молитва за болните** (Јаков 5:14-16)

Јаков 5:14-16 Боледува ли некој меѓу вас? Нека ги повика старешините на црквата, тие нека се помолат над него и нека го помазат со миро во името на Господа, 15 а молитвата со вера, ќе го исцели болниот и Господ ќе го крене, и ако направил гревови, ќе му бидат простени. 16 И така, исповедајте си ги гревовите еден на друг и молете се еден за друг, за да оздравите! Делотворната молитва на праведникот има голема сила.

**а.** Јаков опишува еден метод за лекување на болните. (Постојат неколку начини опишани во Библијата за тоа како се добива исцеление)

* чуда преку “чудотворни знаци” Евр. 2:4
* “дарови на исцелување и чуда” 1 Кор. 12:7-10
* “со положување на раце” Мар. 16:18; Евр. 6:2
* чуда на “помазание” Дела 10:38; Ис. 10:27
* миропомазание Јаков 5:14-15
* чуда на “ослободување” Лука 4:18
* чуда со примање на “Христовата искупителна жртва” 1 Пет. 2:24
* преку “изговореното Слово” Пс. 107:20; Mт. 8:8

Кои се посебните карактеристики на овој случај кој Јаков го опишува?

**б. Поради грев личноста е болна** (стх. 15б-16). Во грчкиот текст се вели: “Ако тој постојано грешел.” Ова е во согласност со 1 Кор. 11:30, “Затоа многумина меѓу вас се немоќни и болни, а мнозина починаа” (умреа). **Јаков опишал член на црквата, кој е болен, бидејќи е под Божја дисциплина.**

* Во раната црква, верниците практикувале црковна дисциплина. Оние кои не се покајале за своите гревови, туку гордо продолжувале во своето телесно однесување, биле изгонети од заедништвото, со цел да ја согледаат грешката на напуштањето на Бог. Често пати тие се разболувале додека Бог работел со нив. 1 Кор. 5 е добар пример. Павле им рекол на верниците во Коринт да го разрешат непокајниот член од заедицата додека не се покае за своите гревови и не ги поправи нештата.

1 Кор. 5:1-5 Всушност, се зборува дека меѓу вас има блудство, и тоа такво какво што нема ни меѓу безбожниците, дека некој ја има татковата жена. 2 А вие уште се вообразивте и не жалите; нека биде отстранет од вашата средина оној што го направил тоа дело! 3 Зашто, иако во телото сум отсутен, присутен сум во духот, и јас веќе го осудив оној кој го направил тоа како да сум присутен. 4 Кога во името на нашиот Господ Исус ќе се соберете вие и јас со мојот дух, со силата на нашиот Господ Исус, 5 да го предадете таквиот на сатаната, за пропаст на неговото тело, за да биде спасен неговиот дух во денот на Господ Исус.

Тит 3:10 Избегнувај човек еретик, по првото и второто предупредување,

1 Тим. 1:20 Меѓу нив се Хименеј и Александар, кои ги предадов на сатаната за да научат да не хулат.

* Ова објаснува зошто старешините на црквата се повикани: човекот не е во состојба да оди во црква за да ги исповеда своите гревови, па затоа ги повикува духовните водачи да дојдат кај него. (Водачите се обично задолжени за дисциплинските мерки во заедништвото.)

**в. Лицето ги исповеда своите гревови** (стх. 16). Зборчето “и така” припаѓа во Јаков 5:16 - “Исповедајте си ги гревовите (затоа) еден на друг и молете се еден за друг, за да бидете исцелени” (буквален превод). **Зборот “грешки” дава впечаток дека делата на човекот не биле премногу зли**, но тука се работи за “грев”. Овде е зборот харматиа кој Јаков го користи, и **значи “грев.”** Тој збор се користи и во Јаков 1:15, каде темата е дефинитивно грев. (Виерсби укажува дека точниот грчки збор е “харматиа” и значи грев, а не грешка; Преводот на Дејк го користи зборот “параптома”, кој значи “отпаѓање”, кога требало да се стои цврсто.

* **Смртта на Исус Христос ни ја дава можноста да се молиме за Божјо простување на нашите гревови и да се добие прошка**.

Ис. 43:25 А Јас, Јас Сам ги бришам твоите престапи заради Самиот Себе и гревовите твои нема да ги спомнам.

2 Кор. 5:21 Оној Кој не знаеше за грев, Бог Го направи грев заради нас, за да станеме Божја праведност во Него.

1 Птр. 2:24 Тој Сам во Своето тело ги понесе нашите гревови на дрвото, та ние, умирајќи за гревот, да живееме за праведноста; преку Неговите рани се исцеливте.

* **Смртта на Исус, исто така, обезбедува моќ за наше исцеление**.

Ис. 53:3-7 Тој беше презрен и отфрлен меѓу луѓето, човек на болки и свикнат на страдања, и ние го одвраќавме од Него лицето свое; Тој беше презиран, и ние за ништо не Го сметавме. 4 Но Тој ги зеде врз Себе нашите болки и ги понесе нашите слабости; а ние мислевме дека Тој беше поразуван, казнуван и понизуван од Бога. 5 А Тој беше изнаранет за нашите гревови и мачен заради нашите беззаконија; казната за нашиот мир падна врз Него, а преку Неговите рани ние се излекувавме. 6 Сите ние бевме заблудени како овци, секој си одеше по својот пат, - и Господ ги натовари врз Него гревовите на сите нас. 7 Тој беше измачуван, но страдаше доброволно и устата Своја не ја отвораше; како јагне Тој беше одведен на колење, и како што е овцата пред стрижачите свои безгласна, така и Тој не ја отвори устата Своја.

* “болки” (стх. 4) е “кхолее”, попрецизно преведено “болест” (немоќни, болни, или изнамачени), како и во Пвт. Зкн. 7:15; 1 Цар. 17:17; 2 Цар. 8:8.
* “Болки” е “макоб”, како во Јов 33:19; Ерм. 51:8
* Матеј мислел на Ис. 53:4 кога напишал

Мт. 8:17 …за да се исполни кажаното преку пророкот Исаија, кој вели: "Тој ги зеде нашите немошти и ги понесе нашите болести.”

* Според еврејското учење немало **разлика меѓу физичка и емоционална болка и страдање**. Тие сметале дека **сите страдања се последица на човековиот грев**. Тоа е причината зошто Христос дошол - да го порази гревот, тоа било потврдено и во случки на физичко и емоционално исцелување.

**г. Личноста е исцелена преку “молитвата со вера”** (стх. 15). Не е миропомазанието тоа што лечи, туку е молитвата. Грчкиот збор преведен како “помазание” е медицински израз; тоа може да се преведе и како “втривање.” Ова може да биде индикација дека Јаков сугерира користење на расположливи средства за лекување, заедно со молитвата кон Господ за Неговиот божествен допир. Бог може да излечи со или без други средства; во секој случај, **Бог е Тој што лекува**.

* Но, **што е “молитвата со вера” која го исцелува болниот**? Одговорот е:

1 Јован 5:14-15 И ова е увереноста која ја имаме во Него: дека нè слуша ако бараме нешто според Неговата волја. 15 И кога знаеме дека нè слуша што и да бараме, знаеме дека ќе го добиеме она што сме го побарале од Него.

**“Молитвата со вера” е искажување на молитва кога се знае Божјата волја.** Старешините го бареле Божјото мислење во однос на ова прашање, и потоа се молеле во согласност со Неговата волја. Ние не знаеме секогаш како да се молиме за болните. Дали е Божја волја да лекува? Дали Бог планира да си го прибере своето чедо дома? Не знам; затоа мора да се молам: **“Ако е Твојата волја, исцели го Твоето чедо.” Оние кои тврдат дека Бог исцелува во секој случај, и дека не е Божјата волја Неговите чеда да бидат болни, го негираат и Словото и искуството.** (Моќниот, чудотворец Елисеј починал од болест: 2 Цареви 13:14)

Но, **кога го имаме внатрешното убедување од Словото и од Светиот Дух дека е Божја волја некој да се исцели, тогаш можеме да молиме со “молитвата со вера” и да очекуваме Бог да дејствува**.

**Имајте на ум дека во овој случај не се моли поединец: тоа е група на старешини - Божји духовни луѓе - кои ја бараат Божјата волја и се молат**.

* **“Исповедувањето”** за кое Јаков пишува се прави меѓу светиите. Тој не предлага исповедување на гревови пред проповедникот или свештеник. Пред сè, ги исповедуваме своите гревови **пред Господ** (1 Јован 1:9), но исто така мора да ги исповедаме **пред оние кои биле погодени од нашиот грев**. **Никогаш не мора да исповедаме грев надвор од кругот на влијанието на тој грев**.

**3. Молитва за нацијата** (Јаков 5:17-18)

Јаков 5:17-18 Илија беше човек ист како и ние, и искрено се помоли да нема дожд, и не падна дожд на земјата три години и шест месеци. 18 И пак се помоли, па небото истури дожд и земјата го даде својот плод

**а. Заднината на овој случај** се наоѓа во 1 Цареви 17-18. Злиот цар Ахав и Језавела, неговата кралица, го завеле Израел далеку од Господа кон обожување на Ваал. **Бог ја казнува нацијата со задржување на дождот кој им бил многу потребен** (види Пвт. Зкн. 28:12, 23). За три и пол години, небото било како месинг и земјата не можела да произведе култури толку неопходни за живот.

**б.** Тогаш, на планината Кармил, **Илија ги предивикува свештениците на Ваал**. Цел ден свештениците извикувале кон својот бог, но одговор немало. Во времето на вечерната жртва, пророкот Илија го поправил жртвеникот и ја подготвил жртвата. Само еднаш се помолил, и веднаш **оган слегол од небото** и ја проголтал жртвата. Тој докажал дека Јахве бил вистинскиот Бог.

**в.** Но народот сè уште има потреба од дожд. Илија се искачил до врвот на Кармил и **паднал ничкум пред Господа во молитва**. Тој се молел и го испраќал својот слуга седум пати да провери дали има знак за дожд; и седмиот пат слуга забележал мал облак. Наското заврнал голем дожд, а нацијата била избавена.

**г. “Илија беше човек ист како и ние”,** вели Јаков (5:17). Тој не бил совршен; всушност, веднаш по неговата победа на планината Кармил, Илија се уплашил и се обесхрабрил и избегал. **Но тој бил “праведен човек”,** односно, послушен на Бог и Му верувал Нему. **Божјите ветувања за услишени молитви се за сите Негови чеда, а не само за оние кои се нарекуваат духовна елита.**

**д. Илија се молел во вера**, зашто Бог му рекол дека ќе испрати дожд (1 Цареви 18:1). **Не можеш да го одвоиш Божјото Слово од молитвата**, зашто во Неговото Слово **Тој ни дава ветувања кои можеме да ги очекуваме кога се молиме.**

**ѓ.** Илија не само што се молел во вера, туку **бил и упорен**. “Тој се молел... и пак се молел “(Јаков 5:17-18). На планината Кармил, Илија продолжил да се моли за дожд сè додека неговиот слуга не видел “облак со големина на човечка рака.”

**Многу пати ние не успеваме да ги добиеме Божјите ветувања, бидејќи престануваме да се молиме**. Вистина е дека не сме услишани заради “нашите долги молитви” (Матеј 6:7); но постои разлика меѓу празно повторувања и вистинска, со вера исполнета и упорна молитва.

**е. Илија бил решен и загрижен** во својата молитва. **“Тој искрено се помолил”** (Јаков 5:17). Буквалниот грчки вели **“молитвено се молел.”** Многу луѓе не се молат во своите молитви, туку мрзеливо изговараат религиозни зборови, и нивните срца не се во нивните молитви.

**4. Молитва за оние кои скршнале** (Јаков 5:19-20)

Јаков 5:19-20 Браќа мои, ако некој меѓу вас скршне од вистината и ако некој го врати, 20 нека знае дека оној кој ќе врати грешник од неговиот погрешен пат, ќе ја спаси неговата душа од смрт и ќе покрие многу гревови.

**а.** Овие стихови се однесуваат на нашето служење кон брат - верник кој **застранил од вистината и се впуштил во грев.**

* Глаголот **“скршне” значи “да заталка,”** и укажува на **постепено оддалечување од волјата Божја**. Старозаветниот термин за ова е “**застранување**”.

**б. Таквата состојба е, се разбира, многу опасна**.

* Опасно е за тој што скршнал, бидејќи тој може да биде **дисциплиниран од Господа** (Евр. 12).
* Застранувањето е **опасно и за црквата**. Талкач кој застранил може да влијае врз другите и **да ги поведе на погрешен пат**. “Еден грешник уништува многу добро” (Проп. 9:18). Токму затоа духовните членови на црквата мора да се ангажираат и да му помогнат на тој кој скршнал од вистината.

**в. Потеклото на овој проблем** се наоѓа во изјавата “скршне од вистината” (Јаков 5:19). Вистината секако значи Словото Божјо. **Ако верникот не остане блиску до вистината, тој ќе почне да застранува**.

Евр. 2:1 Затоа треба уште повеќе да внимаваме на она што го чувме, за да не бидеме одвлечени.

**г. Исходот од ова талкање е “грев” и можно “смрт”** (Јаков 5:20). Грешникот во овој случај е верник, а не неверник; а гревот во животот на христијанинот е полош од гревот во животот на неверникот. Ние очекуваме неспасените да грешат, но Бог очекува Неговите деца да го почитуваат Неговото Слово.

**д. Што да правиме кога ќе видиме некој верник да скршнува од вистината?**

* Секако дека **треба да се молиме за него**;
* но ние исто мора **да се обидеме да му помогнеме**. Тој треба да се “обрати” - повторно да се врати назад на вистинскиот пат.
	+ Ако братот згрешил против нас, ние треба да **разговара со него насамо и да се обидеме да го решиме проблемот**. Ако нè послуша, тогаш сме го задобиле нашиот брат (Матеј 18:15).
* Ако сакаме да му помогнеме на брат кој греши, **мора да имаме став на љубов, зашто “љубовта покрива мноштво гревови**” (1 Петар 4:8).
* Ова **не значи дека љубовта “ја турка нечистотијата под тепих.”** Каде има љубов, таму **мора да има и вистина** (“зборувајте ја вистината во љубов”, вели Павле во Ефш. 4:15); а таму каде што е вистината, таму има и **искрено исповедање на гревовите и исчистување од Бог.**
* Љубовта не само што му помага на тој што скршнал да се соочи со своите гревови и да се справат со нив, но **љубовта, исто така, го уверува тој што скршнал дека оние гревови кои се простено, не се паметат повеќе**.

**ДОДАТОК**

**“ДА СЕ ПОСАКА; ДА СЕ САКА”**

**Те молам прочитај:**

Пс. 23:1 Господ е Пастир мој, ништо нема да ми недостасува

Јаков 1:4 А од истрајноста - совршено дело, за да бидете совршени и целосни, без нешто да ви недостига.

Јаков 1:13-17 Никој, кој се наоѓа во искушение, да не рече: “Бог ме искушува.” Зашто, Бог не може да биде искушуван од зло, и Тој Самиот никого не искушува. 14 Туку, секој е искушуван кога го влече и го мами неговата сопствена похота. 15 А откако ќе зачне похотата, таа раѓа грев, а извршениот грев раѓа смрт. 16 Не мамете се, мили мои браќа. 17 Секое добиено добро и секој совршен дар, доаѓаат озгора, и слегуваат од Таткото на светлините, кај Кого нема промена, ниту трага од промена.

Јаков 3:13-18 Кој е меѓу вас мудар и разумен? Со доброто поведение нека ги покаже своите дела во мудра кроткост. 14 Ако пак во своето срце имате горчлива завист и соперништво, не гордејте се со тоа и не извртувајте ја вистината! 15 Тоа не е мудрост која слегува озгора, туку е земна, душевна, демонска; 16 зашто каде што има завист и соперништво, таму владее безредие и секакво зло. 17 А мудроста која доаѓа озгора, пред сè е чиста, потоа мирољубива, блага, разумна, полна со милост и добри плодови, непоколеблива и нелицемерна. 18 А семето, чиј плод е праведност се сее во мир преку миротворците.

Јаков 4:1-10 Од каде се војните и од каде се караниците меѓу вас? Не доаѓаат ли од вашите похоти што војуваат во вашите органи? 2 Посакувате а немате, та затоа убивате. Завидливи сте и не можете да добиете; затоа се борите и војувате. Немате затоа што не барате. 3 Барате, но не добивате, зашто барате со лоши цели, за да го трошите на вашите похоти. 4 Прељубници, не знаете ли дека пријателството со светот е непријателство спрема Бог? И така, кој сака да му биде пријател на светот, Му станува непријател на Бог. 5 Или, мислите ли дека Писмото напразно вели: “до ревност копнее за духот кој Го всели во нас?” 6 Но Тој дава поголема благодат. Затоа вели: "Бог им се противи на горделивите, а на понизните им дава благодат.” 7 Затоа покорете Му се на Бог, а противставете му се на ѓаволот и тој ќе побегне од вас. 8 Приближете се кон Бог, и Тој ќе се приближи кон вас; исчистете ги рацете, вие грешници, и очистете ги срцата, вие луѓето што се двоумите! 9 Бидете нажалени, тагувајте и плачете; вашата смеа нека се претвори во тага, а радоста во жалост! 10 Понизете се пред Господ, и Тој ќе ве возвиши!

Јаков 5:1-3 Ајде сега, вие богатите, плачете и лелекајте за неволите што идат на вас. 2 Вашето богатство изгни и молците ја изедоа вашата облека. 3 Вашето злато и сребро ,рѓосаа, а нивната ,рѓа ќе биде сведоштво против вас и како оган ќе ги голтне вашите тела. Вашето богатство го натрупавте во последните денови.

Јаков 5:7-10 И така, имајте трпение, браќа, до Господовото доаѓање! Ете, земјоделецот го чека скапоцениот род од земјата, чека трпеливо додека не ги добие раните и доцните дождови. 8 Чекајте трпеливо и вие, зацврстете ги своите срца, зашто близу е Господовото доаѓање. 9 Не роптајте, браќа, еден против друг, за да не бидете осудени; ете, Судијата стои пред врата. 10 Како пример за страдањата и долгата трпеливост земете ги, браќа, пророците кои зборуваа во Господовото име.

1 Птр. 1:6-9 А за ова радувајте се многу, иако сега за кратко можеби бевте на мака од разни испитувања, 7 та вредноста на вашата вера, која е поскапоцена од пропадливо злато, кое се испробува во оган, да се покаже за пофалба, слава и чест, при откровението на Исус Христос, 8 Кого Го љубите иако не сте Го виделе, во Кого верувате, иако сега не Го гледате, и се радувате со неискажлива радост полна со слава, 9 постигнувајќи ја целта на својата вера: спасение на душите.

1 Птр. 1:13-25 Затоа, соберете си го умот, бидете трезвени, утврдете ја вашата надеж целосно во благодатта која ќе ви биде донесена при откровението на Исус Христос. 14 Како послушни чеда, не сообразувајте се според некогашните похоти што ги имавте за време на незнаењето, 15 туку како и Светиот Кој ве повика, бидете и самите свети во сето свое поведение, 16 зашто е напишано: “Бидете свети, бидејќи Јас сум свет.” 17 И ако Го нарекувате Татко Оној Кој непристрасно го суди секој поединец според делата, поминете го со страхопочит времето на својот животен пат, 18 знаејќи дека не сте откупени со распадливи нешта, како сребро или злато, од својот суетен живот што го имате наследено од вашите претци, 19 туку со скапоцената крв на Христос како невино и чисто Јагне, 20 Кој навистина беше предопределен пред создавањето на светот, а се јави во овие последни времиња заради вас; 21 кои преку Него верувате во Бог Кој Го воскресна од мртвите и Му даде слава, та вашата вера и вашата надеж да бидат во Бога. 22 Бидејќи ги исчистивте вашите души во послушност спрема вистината, за нелицемерно братољубие, сакајте се искрено еден друг од сè срце, 23 зашто сте новородени не од распадливо семе, туку од нераспадливото живо и вечно Божјо слово. 24 Зашто “секое тело е како трева и сета негова слава како цвет од трева: тревата венее и цветот отпаѓа, 25 а Господовиот збор останува во вечни векови.” Тоа е зборот, кое ви беше проповедано како Евангелие.

1 Птр. 2:11-19 11 Мили мои, ве молам, како туѓинци и новодојдени, да се воздржувате од телесните похоти, кои војуваат против душата. 12 Однесувајте се примерно меѓу многубошците, токму во она за што ве клеветат како злосторници; така што врз основа на вашите добри дела, кога ќе ги видат, да Го прослават Бог во денот на посетата. 13 Заради Господ, покорувајте ì се на секоја човечка власт: било на царот, како владетел, 14 било на управителите, како негови пратеници пратени од Него да ги казнуваат злосторниците, а да ги пофалуваат оние кои прават добро! 15 Зашто ова е Божја волја: правејќи добро, да го замолкнете незнаењето на неразумните луѓе. 16 Дејствувајте како слободни и не употребувајте ја слободата како оправдување на злото, туку користете ја како Божји слуги! 17 Почитувајте ги сите, негувајте братољубие, бојте се од Бог, почитувајте го царот! 18 Слуги, покорувајте им се на своите господари со целосна почит, но не само на добрите и кротките, туку и на суровите! 19 Зашто тоа се цени, ако заради својата совест пред Бог, човек трпи и тагува кога неправедно страда.

1 Птр. 4:1-10 И така, бидејќи Христос настрада за нас во телото, вооружете се и вие со истата цел - зашто оној кој настрадал во тело прекинал со гревот, 2 та преостанатото време на животот, во телото, да не го поминете според човечките похоти, туку според Божјата волја, 3 бидејќи доволно е тоа што во минатото ги спроведувавте желбите на многубошците трчајќи по сладострастие, похоти, пијанство, гозби, пијанки и гнасно идолопоклонство. 4 Затоа сега и се чудат дека вие не трчате со нив во истата крајност на развратот, и затоа ве клеветат. 5 Но тие ќе Му дадат сметка на Оној Кој е готов да им суди на живите и на мртвите. 6 За таа цел им беше проповедано Евангелието и на оние кои се мртви, та иако тие се судени во тело како луѓе да живеат во дух според Бог. 7 А наближи крајот на сè. Затоа бидете разумни и со трезвен дух во молитвите. 8 Пред сè, имајте сесрдна љубов меѓу себе, зашто љубовта покрива многу гревови. 9 Бидете гостољубиви еден спрема друг, без негодување. 10 Бидејќи секој од вас добил дар, користете го во служба еден на друг како добри управители на многукратната Божја благодат.

2 Птр. 1:3-4 Неговата божествена сила ни подари сè што ни е потребно за животот и побожноста, преку вистинското познавање на Оној Кој нè повика преку Својата сопствена слава и доблест, 4 со што ни се подарени Неговите скапоцени и величествени ветувања, та преку нив да станете соучесници во божествената природа, откако се оттргнавте од расипаноста, која преку похотата владее во светот;

2 Птр. 2:9-10 тоа значи дека Господ знае како да ги избави побожните од искушенија, и неправедните да ги држи по казна до денот на судот; 10 а особено оние кои одат по осквернувачките похоти на телото и ја презираат власта. Како дрски и своеволни луѓе, тие не треперат кога ги хулат величијата,

2 Птр. 2:17-21 Тие се безводни извори и облаци терани од ветрот; на кои им е наменета црната темнина. 18 Зашто со тоа што дрдорат благозвучни, суетни зборови, ги мамат преку телесните наслади оние кои одвај се оттргнале од оние кои живеат во заблуда; 19 им ветуваат слобода, а самите ì робуваат на расипаноста, бидејќи од она со кое човекот е надвладеан, на тоа и му робува. 20 Зашто ако се оттргнаа од световната расипаност оние со вистинското познавање на Господ и Спасителот Исус Христос и се заплеткуваат во неа и се надвладеани, тогаш ова последново им е полошо од првото. 21 Имено, за нив би било подобро да не го познаваа патот на праведноста, отколку, откако го познаа, да се одвратат од светата заповед која им е предадена.

Јуда 1:16 Тие луѓе се мрморковци, кои постојано се поплакуваат на својата судбина, кои живеат според своите похоти; нивната уста зборува надмено, им се умилкуваат на луѓето заради стекнување полза.

Јуда 1:17-21 А вие, мили мои, треба да си спомнете на зборовите кажани порано од апостолите на нашиот Господ Исус Христос; 18 зашто тие ви рекоа: “Во последното време ќе се јават подбивачи, кои ќе живеат според своите безбожни похоти.” 19 Тоа се сејачи на раздор, душевно настроени луѓе - кои Го немаат Духот. 20 А вие, мили мои, изградувајте се себеси врз вашата пресвета вера, молејќи се во Светиот Дух, 21 одржете се себеси во Божјата љубов, нестрпливо очекувајќи ја милоста на нашиот Господ Исус Христос за вечен живот.

**I ПЕТАР**

The following notes were compiled by Rev. Dick Christensen from “Wuest”s Word Studies from the Greek New Testament” Volume 2, by Kenneth S. Wuest. Published by William B. Eerdmans Publishing Company, 1942.

**[Те молам забележи дека постои детален преглед - студија на** БИБЛИСКИОТ ПОГЛЕД НА СТРАДАЊА, испитувања и маки, кој е на располагање за понатамошно проучување во додатокот на крајот на Посланијата IV. Тоа може да се предава заедно со проучување на Прва послание на Петар или на крајот на курсот, ако времето дозволи; или да не се предава за време во овој предмет. Чувствувај се слободен да го користиш ова одлично предавање предводен од Светиот Дух.]

**I. ПРЕГЛЕД НА КНИГАТА ПРВО ПОСЛАНИЕ НА ПЕТАР**

**A. ТЕМА: Победа над страдањето, преку надеж во Христос**; зборот “страдање” се користи најмалку 15 пати во оваа книга. Тоа потврдува дека христијаните можат да очекуваат страдање.

1. **Павле очекува да страда за Господ.**

Дела 21:10-14 Бидејќи престојувавме таму многу дни, дојде од Јудеја еден пророк, по име Агаб. 11 И кога дојде кај нас, го зеде Павловиот појас, си ги врза рацете и нозете, и рече: “Светиот Дух го вели ова: ,Човекот, чиј е овој појас, Евреите во Ерусалим ќе го врзат вака и ќе го предадат во рацете на неевреите'.” 12 Кога го чувме тоа, и ние и тамошните жители го молевме да не оди горе во Ерусалим. 13 Тогаш Павле одговори: “Што правите? Зошто плачете и ми го кинете срцето? Јас сум готов не само да бидам врзан, туку и да умрам во Ерусалим за името на Господ Исус.” 14 И бидејќи не можевме да го наговориме, ние замолкнавме и рековме: “Нека биде Господовата волја!”

1. **Петар очекува да страда за Господ,**

Јвн. 21:17-19 И третпат го праша: “Симоне, сине Јованов, Ме сакаш ли?” Петар се нажали дека по третпат го праша: “Ме сакаш ли?", и Му одговори: “Господи, Ти знаеш сè, Ти знаеш дека Те сакам.” Исус му рече: “Паси ги Моите овци! 18 Вистина, вистина, ти велам: кога беше помлад се опашуваше сам и одеше каде што сакаше, но кога ќе остарееш, ќе ги рашириш своите раце и друг ќе те опашува и ќе те води каде што не сакаш.” 19 А ова го рече, назначувајќи со каква смрт тој ќе Го прослави Бог. Откако го кажа тоа, му рече: “Оди по Мене!”

Лк. 22:28-33 Вие сте оние кои останавте со Мене во Моите искушенија. 29 И Јас ви го определувам Царството, како што Мојот Татко Ми го определи Мене, 30 за да јадете и да пиете на Мојата трпеза, во Моето Царство, и да седите на престоли и да им судите на дванаесетте племиња на Израел.” 31 “Симоне, Симоне, ете, сатаната побара да ве просее како пченица, 32 но Јас за тебе барав, да не се намали твојата вера. А ти, кога еднаш ќе се обратиш, зацврсти ги своите браќа!” 33 А тој Му одговори: “Господи, готов сум да одам со Тебе и во зандана и во смрт.”

**3. ПОБЕДАТА во страдањето** доаѓа од нашата **НАДЕЖ** во **СПАСЕНИЕ** за **ВЕЧЕН ЖИВОТ**, обезбедено во Христа. Христијаните се “туѓинци”, “сопатници,” во земниот живот; во свет исполнет со грев ќе има страдање. **НАДЕЖТА** гледа кон ветувањата Божји за **СПАСЕНИЕ**.

**Петар ја започнува својата утешна порака до христијаните кои страдаат преку разгледување на “основите” на спасението.** Ние можеме да се радуваме во таа надеж, без оглед на околностите на животот.

1 Птр. 5:10 А откако ќе претрпите уште малку, Бог на секоја благодат, Кој ве повика во Христос кон Својата вечна слава, Самиот ќе ве усоврши, ќе ве потврди, зајакне и утврди.

Мт. 10:22 И ќе бидете намразени од сите заради Моето име; но, кој ќе истрае докрај, ќе биде спасен.

Мт. 10:39 Кој ќе ја најде својата душа, ќе ја загуби; и кој ќе ја загуби својата душа заради Мене, ќе ја најде.”

Мт. 24:9,13 Тогаш ќе ве предадат на маки и ќе ве убиваат, и сите народи ќе ве замразат заради Моето име… А кој ќе издржи докрај, ќе биде спасен.

Лк. 21:17-19 …и сите ќе ве мразат заради Моето име. 18 Но вам нема да ви падне ни влакно од главата. 19 Со трпение ќе ги спасите своите души!”

Јвн. 15:18-21 “Ако светот ве мрази, да знаете дека Мене Ме мразеше уште пред вас! 19 Да бевте од овој свет, светот би ги љубел своите; но бидејќи не сте од светов, туку Јас ве избрав од светот, затоа светот ве мрази. 20 Помнете го зборот што ви го реков: ,Слугата не е поголем од својот господар!' Ако Ме прогонуваа Мене, ќе ве прогонуваат и вас; ако го пазеа Моето Слово, ќе го пазат и вашето. 21 Туку, сето ова ќе ви го прават заради Моето име, затоа што не Го познават Оној Кој Ме прати.

Отк. 2:10 Не плаши се од она што ќе го претрпиш. Ете, ѓаволот ќе фрли некои од вас в зандана, за да бидете испитани, и ќе бидете во невола десет дни. Биди верен до смрт и ќе ти ја дадам круната на животот.

Рим. 8:17-18 А ако сме чеда, тогаш сме и наследници, Божји наследници, и Христови сонаследници - ако страдаме со Него, со Него и да бидеме прославени. 18 Сметам дека страдањата на сегашното време не се ништо во споредба со славата која ќе ни се открие нам.

Флп. 3:10 …за да Го познавам Него и силата на Неговото воскресение, и учеството во Неговите страдања, станувајќи сличен на Него во Неговата смрт…

2 Тим. 2:8-10 Помни Го Исус Христос, Кој воскресна од мртвите, Кој е од Давидовото потомство, според моето Евангелие, 9 за кое страдам сè до окови, како некаков злосторник. Но Божјото слово не е оковано. 10 Заради тоа поднесувам сè заради избраните, та и тие да го добијат спасението во Христос Исус, а заедно со него и вечна слава.

2 Тим. 3:12-15 А и сите кои ќе живеат побожно во Христос Исус, ќе бидат прогонувани, 13 додека злите луѓе и измамниците ќе напредуваат во злото, мамејќи и бидувајќи мамени. 14 А ти остани во она што си го научил и во што си убеден, зашто знаеш од кого си го научил и 15 зашто уште од детството ги познаваш Светите Писма, кои можат да ти ја дадат мудроста која води кон спасение преку верата во Христос Исус.

**Б. КЛУЧНИ СТИХОВИ:**

1 Птр. 4:1 И така, бидејќи Христос настрада за нас во телото, вооружете се и вие со истата цел - зашто оној кој настрадал во тело прекинал со гревот…

1 Птр. 3:15 …туку прославувајте Го во своите срца Христос како Господ, секогаш готови да му одговорите на секој што бара одговор за надежта која е во вас, но со кроткост и страхопочит…

**КЛУЧНИ ЗБОРОВИ: Страдање**

**В. АВТОР: “ЧОВЕКОТ-КАМЕН”**

**Симон Петар - од рибар до пастир**

**1. Име, презиме и место на живеење:**

**а.** Неговото име е Симон, или посоодветно “Симеон” (еврејско име). Ние знаеме само дека тој бил син на Јона (Јован 1:42), и дека **имал брат по име Андреј.**

Мк. 1:16 И одејќи крај Галилејското Море ги виде Симон и Андреј, братот на Симон, како фрлаат мрежа во морето - зашто беа рибари.

**б.** Тој е прв спомнат дека живее (заедно со Андреј) во **Бетсаида**, кој се наоѓа на северниот брег на Галилејското Море (Јован 1:44), но подоцна се чини дека со Андреј се преселиле околу 8 км подалеку, во **Капернаум**, (Марко 1:21, 29).

**в.** Авторот на ова писмо првично бил наречен “Симон”, но при средбата со Христос, неговото име било променето, од Него.

Јвн. 1:42 И го доведе кај Исус. А Исус, гледајќи го, му рече: “Ти си Симон, синот на Јован; ти ќе се наречеш Кифа (што значи камен).” (Мк. 3:16) И ги определи дванаесеттемина: Симон (на кого му го даде името Петар)…

**г.** Зборот “камен” е грчки збор “петрос”, кој буквално значи "парче одвоено од карпа". Зборот бил икористен од Христос за да го опише Петар во однос на она што тој ќе стане, како и неговата душевна сила. Петар бил единствениот човек во Новиот Завет кој бил наречен со тоа име.

Кога Петар го исповедал Христовото божество:

Мт. 16:15-18 Тој им рече: “А вие што велите, Кој Сум Јас?” 16 Одговори Симон Петар и рече: “Ти си Христос, Синот на живиот Бог. 17 Исус одговори, велејќи: “Блажен си Симоне, сине Јонин, зашто тоа не ти го открија телото и крвта, туку Мојот Татко, Кој е на небесата. 18 А Јас пак ти велам дека си Петар, и на таа карпа ќе ја изградам Мојата црква и портите на Адот нема да ја надвладеат.

* **Петрос = “парче одвоено од карпа”**
* **Петра = “масивнa карпа”**

**д.** **Исус Христос "живата масивна карпа"** врз која почива основата на црквата. Петар и сите други верници се само фрагменти од таа "жива масивна карпа". Во таа смисла Петар зборува за верниците како “живи камења”:

1 Птр. 2:4-5 Пристапувајќи Му Нему како на жив камен, Кого луѓето Го отфрлија, но Кој е од Бог избран и скапоцен, 5 и вие самите, како живи камења, изградувајте се како духовен дом, за свето свештенство, за да принесувате духовни жртви, прифатливи за Бог, преку Исус Христос.

**е. Како “живи камења” ние сме фрагменти од "живата карпа,"** и треба да живееме како **сеќавање** на животот кој е Христос, како сведоштво за сите оние со кои се сретнуваме во текот на нашиот животен пат.

**2. Образование:**

Петар најверојатно завршил обично основно образование вообичаено за еврејските момчиња од негово време, **но како едноставен рибар не се очекувало од него да поседува разбирање на Светото Писмо**. (Затоа верските водачи се повлекле заради храброста и разбирањето на Петар и Јован, кои немале рабинско образование, и затоа се сметало дека биле “**необразовани и неуки мажи**”) (Дела 4:13).

**3. Професија:**

Петар и Андреј по професија биле рибари (Мт. 4:18). Обично младите момчиња го учеле занаетот од нивните татковци, и е разбирливо да се претпостави дека тоа бил занает и на нивниот татко. Петар и Андреј биле **партнери во тој бизнис** заедно со еден човек по име Заведеј и неговите синови, **Јаков и Јован** (кои подоцна стануваат апостоли), (Лк. 5:10).

Штом таткото на Петар не се спомнува во ова деловно партнерство веројатно тој веќе бил починат, или не бил во состојба да работи со нив. Ние знаеме дека Петровиот дом во Капернаум бил доста голем, оти не живееле во него само неговото семејство, туку и Господ и учениците (Марко 1:29-34). Така да можеме да очекуваме дека Петар заради неговата работа, бил во добра финаниска состојба. Сепак, кога Исус се сретнал со Симон и неговиот брат Андреј, и ги повикал да станат “**ловци на луѓе**” (Мт. 4:19-20; Лк. 5:10), тие брзо ги напуштиле своите мрежи за да го следат.

Дури и пред Исус да се појави, Петар (заедно со Андреј, Јаков и Јован) бил **ученик на Јован Крстителот**; што укажува на искрен **интерес за доаѓањето на Месијата** (Jвн. 1:35-41).

**4. Брачна состојба**

Едно од првите чуда на Христос било излекувањето на мајката на Петровата сопруга (Mт. 8:14-15; Мк. 1:29-31; Лк. 4:38-40), а знаеме и дека неговата сопруга патувала со него на неговите службени патувања (1 Кор. 9:5).

**5. Неговата позиција**

Петар бил **еден од првите 12 апостоли** избрани од Исус (Mт. 10:2-4; Мк. 3:13-19). Тој, како и сите апостоли, бил “ракоположен” да “биде со Него, и да може да ги испрати да проповедаат и да имаат моќ да излекуваат болести, и да изгонуваат демони...” (Марко 3:14-15).

Кога и да се наведени имињата на учениците во Новиот Завет, секогаш се јавува името на Симон Петар. Ова можеби било последица на тоа што тој бил меѓу првите што решиле да го следат Господ, или можеби заради неговата природна агресивност како водач. Тој често зборувал во име на учениците, а понекогаш Исус му се обраќал како на претставник на сите ученици; но сепак, учениците никогаш не му дале на Питер такво место на водство, бидејќи постојано се расправале за тоа кој е најголем (Mт. 20:20-28; Mк. 9:33-34; Лк. 22:24-26).

Тој бил дел од “внатрешниот круг” на 3 ученика; Петар, Јаков и Јован биле единствените ученици со кои Христос споделил **3 посебни искуства:**

**а. Кога Исус ја воскреснал ќерката на Јаир** (Mк. 5:37; Лк. 8:51)

**б. Гората на преобразувањето** (Mт. 17:1-9; Mк. 9:2-10; Лк. 9:28-36)

**в. Гетсеманската градина** (Мт. 26 37; Мк.14 33)

**6. Неговиот духовен увид**

**а. Тој јасно препознал и изјавил дека Исус е “Христос, Синот Божји”, Месијата** (Мт. 16:13-19; Мк. 8:27-29; Лк. 9:18-20)

**б. Тој му се приклучи на Исус одејќи по вода** (Мт. 14:29-33)

**7. Неговите грешки**

Како импулсивен и зборлив ученик, Петар често правел грешки додека учел за духовно водство:

**а. Тој го укорил Исус, оти овој зборувал за умирање, и затоа Исус го укорил него:**

Мт. 16:21-23 …А Петар Го тргна настрана и почна да Го прекорува, велејќи: “Не дај Боже, Господи; тоа никогаш нема да Ти се случи!” 23 А Тој се обѕрна и му рече на Петар: “Тргни се зад Мене, сатано! Ти си Ми соблазнив, зашто не ти е на ум она што е Божјо, туку она што е човечко.”

**б. Тој одбил Исус да му ги измие стапалата (Јвн. 13:6-9), но подоцна го замолил Исус “целиот” да го избања.**

**в. Тој пребргу го нападнал слугата на првосвештеникот во Гетсеманската градина, и му го отсекол увото; Исус повторно го прекорил** (Мт. 26:51-54; JЈвн. 18:10-11).

**г. Тој се заколнал дека никогаш нема да го остави Исус** (Мт. 26:33-35; Мк. 14:29-31; Лк. 22:31-33; Јвн. 13:37); а всушност се одрекол од Христос (Мт. 26:58, 69-75; Мк. 14:66-72; Лк. 22:55-62; Јвн. 18:15-27).

**8. Обновен во заедништво и служба**

**а. По неговото панично одрекување од Христос, и покајничкиот плач, Петар прв влегол во празниот гроб** (Лк. 24:10-12; Јвн. 20:1-8).

**б. Петар бил првиот апостол што го видел воскреснатиот Исус** (Лк. 24:34).

**9. Назначен да ги пасе Исусовите “овци”**

По Христовото распнување и 3 одрекувања, Христос го возобновил во заедништво, а потоа го назначил Симон Петар да ги “пасе” Неговите “овци” (да им проповеда, и да се грижи за нив, Неговите следбеници).

Јвн. 21:15-17 Откако завршија со појадокот, Исус го праша Симон Петар: “Симоне, сине Јованов, Ме љубиш ли повеќе отколку другиве?” Тој Му одговори: “Да, Господи, Ти знаеш дека Те сакам.” Тогаш Му рече: “Паси ги Моите јагниња!” 16 Потоа вторпат го праша: “Симоне, сине Јованов, Ме љубиш ли?” Овој му одговори: “Да, Господи, Ти знаеш дека Те сакам.” Исус Му рече: “Води ги Моите овци на пасење!” 17 И третпат го праша: “Симоне, сине Јованов, Ме сакаш ли?” Петар се нажали дека по третпат го праша: “Ме сакаш ли?", и Му одговори: “Господи, Ти знаеш сè, Ти знаеш дека Те сакам.” Исус му рече: “Паси ги Моите овци!

Петар бил импулсивен ученик чија копнеж на срцето често пати настапувала пред неговата практична вера, сепак, тој бил подготвен да го положи сопствениот живот и да го брани Господ кога војниците дошле да го уапсат Исуса. Петар бил тој што го извлекол својот меч и му го отсекол увото на слугата на првосвештеникот. Исто така, **Петар бил тој кој срамно се откажал од Господ три пати, искусувајќи ја слабоста на телесноста**.

Сега со авторите како апостол на Исус Христос, Петар **го адресира ова писмо (1 Птр.) до “новодојдени, раштркани”.**

Овие верници биле **раштркани, во потребата за пастир**. Тој им пишува како пастир, да пренесе порака на утеха и охрабрување во време на прогон и страдање.

**10. Некои од Петровите “пастирски” искуства**

**а.** Исус го предупредил Петар дека ќе биде **заробен во неговата старост, што укажува на маченичка смрт** (Јвн. 21:18-19).

**б.** Откако Исус се вратил на небото, **Петар е препознаен како водач на апостолите**, иако тој не се стремел кон таа позиција, и не постапувал авторитативно.

**в. Тој ја иницирал замената за Јуда Искариот** (Дела 1:15-22).

**г. Ја проповедал проповедта на “Духовден”, по која 3000 души се спасиле** (Дела 2:14-41), а од неговата втора проповед, 5000 души се спасиле (Дела 3:11-4:4).

**д. Тој го покажал првото чудо на апостолското служење** кога се ицелил еден парализиран човек крај портата (3:1-10).

**ѓ. Заради грев, тој ги предизвикал Ананија и Сапфира** (3:1-11).

**е. Тој го укорил Симон маѓепсникот** (8:14-24).

**ж. Тој бил првиот апостол, заедно со Јован, затворен и под закани од Синедрионот заради смелото проповедање** (4:1-21; 5:17-18).

**з. Неколку пати тој бил затворен, и чудесно избавен од “ангел Господов”** (5:19-20).

**ѕ.** Откако Ирод го убил апостол Јаков, **Петар бил затворен, окован до двајца чувари; но повторно бил избавен од ангели** (Дела 12:2-17).

**и. Петар се сретнал со апостол Павле** (Дела 9:26-28; Гал. 1:17-18); и посетил многу од црквите кои Павле ги основал (Дела 9:32).

**ј.** Тој јасно им наложил на другите еврејски црковни водачи да ги **примат паганите во Црквата, без наметнување на легалистички еврејски стандарди** (Дела 10:1-48).

**к.** Во 51 год., **Петар ја водел расправата за време на првиот Ерусалимски Собор**, барајќи и другите да ги прифатат нееврејските верници, без додавање на легалистички товар на обрежување. (Дела 15:1-11).

**л. Петар имал и повремени културни конфликти со Павле** и со други нееврејски верници (Гал. 2:11-14), **но сепак останал во заедништво со Павле до крајот на својот живот** (II Птр. 3 :15-16).

**11. Неговата смрт**: Дела на раните црковни отци укажуваат дека Петар бил распнат во Рим (веројатно со главата надолу) во текот на прогонот под царот Нерон, речиси во исто време кога Павле бил обезглавен.

**12. Нема докази дека Петар некогаш бил епископ на Црквата во Рим** (UBD).

**Г. ВРЕМЕ МЕСТО НА ПИШУВАЊЕ:**

**1. Општо прифатен датум е околу почетокот на 65 год.,** зашто е напишано во исто време кога бил прогонот за време на Нерон, кој започнал во 64 год., и се ширел низ целата империја. Нерон ги обвинил христијните за пожарот во Рим (Јули, 64 год.), користејќи ги како жртвено јагне поради гневот на граѓаните на Рим. Во тоа време Петар бил најверојатно во Рим, и бил убиен од страна на Нерон, кој исто така го погубил и Павле. Иако на почетокот прогонот на Нерон бил локален, тој без сомнение се проширил, што го поттикнало Петар да ја подготви црквата за тешки времиња.

**2. Што се однесува до местото на пишување** постои општ мислење дека тоа било напишано од Рим, а не од Вавилон како што е наведено во:

1 Птр. 5:13 Поздрави ви праќа црквата од Вавилон, која е избрана заедно со вас, како и мојот син Марко.

Се верува дека “Вавилон” бил израз користен кај христијаните за да се опише Рим. Тоа можеби се користело и како “код”, или едноставно да се опише состојбата на деградација на Рим. Исто така можеби се користел тој збор за да се скрие Петар додека го пишувал ова послание. Се верува дека можеби Сила го носел ова писмо по провинциите, заедно со писарот кој го пишувал посланието.

**Ѓ. ПРИМАТЕЛ:** до верници (првенствено Евреи) во Мала Азија (цркви основани првенствено од апостол Павле).

**Е. ЦЕЛ:** да ги охрабри оние кои страдале, и да ги подготви за поинтензивно страдање кое претстоело под налудничавиот суров римскиот император Нерон. Некои од Петровите поуки за страдање вклучуваат:

**1.** примерот на **Исусовото страдања** (1:11; 2:21; 4:1-2)

**2.** страдањето треба **да се очекува** (4:12)

**3.** страдањето е **во рамките на волјата Божја** (4:19; 5:10)

**4.** **треба трпеливо да се поднесе** (2:23, 3:9), **со радост** (4:13)

**5.** по целиот свет христијаните **ги поднесуваат истите страдања** (5:9)

**6.** страдањето **има вредност** (1:6-7, 2:19-20; 4:14)

[“**Сепак, ако некој страда како христијанин**” треба да се сфати во неговата историска позадина. (Од Вуест, стр. 121) **Цезаровиот култ** била државната религија на Римската Империја, во која **царот бил обожуван** како Бог. Ова имало две цели. Прво, поданиците на Рим оддавале почит кон законите на империјата, не само како политички, туку и верска. Второ, тоа бил обединувачкиот фактор кој ги поврзувало многуте различни народи на империјата во една, и воената задача на одржување единство била полесна.

Грчкиот збор за Цезар е **Кајзер**. Оние кои му се поклонувале на Кајзерот биле повикани **кајзарианоси**. Христијанството се појавило како соперничко движење на поклонение и владеење. Во христијанската црква, на Господ Исус се гледало како на Оној кој еден ден ќе се врати и ќе завладее со светот. Оние кои го обожавале како Бог се нарекувале "**Христианос**", верниците во Христос, за разлика од "Кајзарианос", верници на Цезарот. Рим видел дека христијанството удрило во самата срцевина на Империјата. Токму тоа предизвикало крвави прогонства. Во тие денови навистина значело нешто да се биде Христианос.]

**Ж.** Белешките за владеењето на Императорот Нерон:

**ИМПЕРАТОР НЕРОН 37-68 год. (КРАТОК ПРОФИЛ)**

**Нерон** (се изговара НЕЕР ох) бил **римски император кој владеел од 54 год.** (имал 14 години) се до неговата смрт 14 години подоцна.

Таткото на Нерон бил благородник, кој починал кога Нерон уште бил дете. Неговата **мајка, Агрипина Помладата, била пра-внука на императорот Август**. Таа се **омажила за императорот Клавдиј** во 49 год. Клавдиј го усвоил Нерон како свој најстар син, и го нарекол Нерон Клавдиј Цезар Друсус Германикус.

Во 53 год., **Нерон се жени за Октавија, ќерка на Клавдиј**, од претходен брак. Следната година, Клавдиј починал. Многу историчари веруваат дека **Агрипина го отрула, за Нерон да стане цар.**

Во 59 год., **Нерон наредил неговата мајка Агрипина да биде убиена. (И неговиот полубрат Британикус умрел на мистериозен начн**.) Наскоро потоа, **Нерон се разведува од Октавиа, а потоа и неа ја убива за да може да се ожени за Попаеа** Сабина. Попаеа била поранешната сопруга на еден римски воен офицер. **Неколку години подоцна Нерон ја убива и неа**. Тој, исто така **погубил и многу римски сенатори**, бидејќи тие се сомневале во неговите постапки.

Неговото владеење е најдобро познато по еден **пожар кој уништил голем дел од Рим во 64 год**. Речиси целот град бил уништен, вклучувајќи ја и палата на Нерон. Приказната, веројатно делумно точна, е дека **Нерон свирел на мала харфа додека Рим горел**. Нерон презел мерки за помош за погодените жители од оганот. Сепак не можел да ги отфрли гласините дека тој го подметнал пожарот. Луѓето знаеле дека тој планира да изгради многу поголема палата за себе и сфатиле дека тој го искористил пожарот за да го расчисти просторот. Нерон ја **изградил Златната Куќа, колосална палата, во центарот на изгореното подрачје**, потоа почувствувал потреба да ги пренасочи сомневањата кон една друга група. Тој ги **избрал христијаните, тогаш непопуларна група во Рим, како жртвено јагне, тврдејќи дека тие го подметнале пожарот**. Заради ова следи **систематски прогон на христијаните**. Поради неговиот начин на живеење и прогонството, многу христијани го сметале за антихрист.

Бројните егзекуции и скандалозниот живот, конечно го направиле Нерон понепопуларен меѓу повисоките слоеви. **Планот за соборување на Нерон не успева**. Како резултат на тоа, многу аристократи се убиени во 65 год. До тогаш, **воените команданти од провинциите почнале да стравуваат од суровоста и налудничавите сомневања на Нерон**. Во **68 год., тие се побунуваат, и наскоро потоа Нерон извршува самоубиство** со нож. Неговите последни зборови биле “За жал, голем уметник умира во мене.”

*[Светска Енциклопедија, 1999: Соработник: Вилијам Г. Синиген, д-р, професор по Историја, Градски Унив. Њујорк Хантер Колеџ. Видете и Агрипина*

*Помладата; Петрониј; СЕНЕКА, Луциј АНАЕУС.]*

*[Гери Пултон: Библиски Речник Холам; главен и одговорен уредник: Трент Ц. Батлер, Д-р; Извор: Quick Verse 7].*

*[Повеќе детали за владеењето на Нерон]*

*[International Standard Bible Encyclopedia, James Orr, M.A., D.D., General Editor; Parsons Technology, Inc.; Cedar Rapids, Iowa]*

**Агрипина**, откако го наместила својот син на престолот, **планирала да владее заедно со него**. На почетокот Нерон и бил многу посветен. Но, кога таа **се заканила дека ќе го промовира Британикус** (полубратот на Нерон) како **законскиот наследник на престолот**, **Британикус починал мистериозно** откако испил чаша со затруено вино. Сите се сомневале на Нерон, но тој смело тврдел дека смртта се должи на еден вид епилепсија. **Агрипина се заземала за презрената и малтретирана сопруга на Нерон, Октавиа**, што толку го разбеснило Нерон, што **ја отстранил својата мајка од палатата**.

Неговите владини советници, согледувајќи ја неговата болна, зла и извитоперена природа, му дозволиле да се занесе по **ниски похоти и екстреми со најрасипани придружници**, надевајќи се дека младиот владетел на овој начин ќе се покаже помалку штетен за јавноста, или откако ќе се издува, ќе се врати назад кон сериозната работа на водење држава. Но и во двата случаи тие крајно се разочарале, зашто Нерон, предавајќи се себеси на бестијални апетити, **продолжил да оди од екстрем во екстрем**. Тој бил опкружен со најрастурени придружници, и ја **зел Попаеа Сабина**, злобната сопруга на еден од нив, како своја нова љубовница. **Под нејзиното влијание тој отфрлил секакви стеги**, се оглушил спрема своите најдобри советници и паѓал се подлабоко во неморал и криминал. Таа допуштила, а можеби и го убедила Нерон да му даде прекоманда на нејзиниот сопруг во една далечна провинција.

Потоа **таа ја испланирала смртта на Агрипина**, и лесно успеала да го убеди Нерон да се согласи. Тие му наложиле на еден адмирал на флота да изгради брод што ќе потоне. Потоа Нерон ја поканил својата мајка во неговата вила, и подоцна ја убедил да се врати дома со подготвениот бродот. Но планот не успеал, а Агрипина се спасила пливајќи до брегот. Тој се преправал дека несреќата била случајна. Набргу потоа, таа е убиена, а Нерон објавил дека се самоубила.

Потоа **Попаеа испланирала да ја отстрани сопругата на Нерон, Октавија**. Таа го убедила Нерон да се разведе од неа оти била нероткиња. Потоа невината Октавиа била **обвинета за прељуба и протерана на еден остров** каде што наскоро била погубена по нарачка на Попаеа и главата и била донесена пред неа. **Попаеа станала царица, но две години подоцна умира за време на бременоста, како последица на силен удар во стомакот од Нерон кога тој бил бесен**. Тој и посветил говор и се оженил за трета жена, Статитиа Месалина.

Преку **неговото раскошно живеење ја испразнил добро наполнетата ризница на Клавдиј**, па **почнал да ги конфискува имотите на богатите благородници**. Но, дури и тоа не ја спречило финансиската криза. Провинциите сега биле ограбени; нови **тешки даноци биле воведени**. Најлошо од се, златните и сребрените кованици биле разграбани.

**ГОЛЕМИОТ ПОЖАР (ЈУЛИ, 64год.):**

Потешкотиите се повеќе се зголемиле заради пожарот кој уништил **и приватен и државен имот, и непотребно создал илјадници бездомници**, како и поефтинување на пченката. На 18 Јули 64 год., овој голем пожар избувнал во Циркус Максимус. Силниот ветер допринесол да се прошири огнот низ голем дел од градот. После шест дена кога се чинело дека оганот е под контрола, започнал уште еден пожар во друг дел на градот. **Сомневањата се насочиле кон Нерон**. (Гласини се шириле дека се слушале стихови на грчки: “Кога ќе бидам мртов земјата нека бид обвиткана во оган”, па подзастанал и рекол, “Не, туку, додека живеам”; дека често ја критикувал грдотијата на градот и посакувал можност да го обнови; дека намерно го подметнал пожарот со цел да се најде простор за неговата величествена “Златна Куќа”; дека кога градот бил во пламен тој го набљудувал од кулата на Маекенас, задоволен и восхитено извикувал “убавината на пожарот”; дека во костим на глумец рецитирал за Троја.) И покрај сите вести се чини дека Нерон се ослободил од секаква вина за пожарот.

**ПРОГОНСТВОТО НА ХРИСТИЈАНИТЕ:**

Ваквите јавни катастрофи обично им се припишувале на гневот на боговите. Сè се правело за да се смири навреденото божество. Сепак, сомнението останало. “Затоа, со цел да се **замолкнат гласините тој ги обвинил оние кои биле омразени заради нивните гнасотии, и од народот биле наречени “христијани”.** Христос, од кого потекнува името, бил казнет од страна на прокураторот Понтиј Пилат во времето на Тибериј. Како прво сите оние **кои признале дека се христијани биле уапсени**, а потоа и **како резултат на нивните информации, уште поголем број луѓе биле вмешани, не толку заради палење на градот, туку заради омраза против човечката раса**. (Затоа што христијанството формирало свое општество одвоено од римското општество, секаков вид на злосторства им се припишувале на неговите припадници, вклучувајќи ги и ноќните оргии, непријателство спрема храмовите и киповите. Тие еднистано биле избрани и заради нивниот голем број, се сметало дека имаат голем напредок во **спротивставување на римски дух** {Кор 1:6, спореди со “големо множество” од Отк. 7:9; 19:1}. Без сомнение, ранохристијанскиот ентузијазам бил недвосмислен во своето изразување, особено во **своите верувања за конечен оган врз светот, и нивната спокојна вера среде очајот на останатите**.)

**Тие починале преку методите за потсмев; некои биле покриени со кожи на диви ѕверови, а потоа растргнат од кучиња**, [или лавови или тигри] некои биле **распнати**, некои биле **запалени како факели за да служат како светлина во текот на ноќта**. **Нерон ги понудил своите градини** за таков спектакл, неупадливо се мешал со обичните луѓе во костум на кочијаш, или стоел во својата кочија; на крајот се јавило чувство на сожаление спрема страдалниците, затоа што (по сцените на екстремна суровост) **луѓето сфатиле дека погубувањата не биле за сметка на нивната благосостојва, туку заради задоволување на нечовечните апетити на Нерон**" (Тацит: нехристијанин). Друга римскиот историчар, Светониј (Нерон, XVI.), вели за него: “И тој ги казнувал христијаните, луѓе кои имале нови и безбожни суеверија”.

Но, **зошто христијаните биле избрани како жртвени јагниња**? Зошто не Евреите, кои исто така биле многубројни и веќе ја навредиле римската власт и кои бил прогонети во голем број? Или зошто не многуте следбеници на ориенталните религии, кои се покажале за поништожни? (1) **Попаеа била за јудаизмот** и секако имала доволно влијание врз Нерон за да ги заштити Евреите; таа била сметана од нив за прозелит и од Јосифус била наречена “богобојазлива.” Кога населението и Нерон барале жртви за одмазда, **Евреите веројатно се радувале на можноста да ги обвинат христијаните** и за ова биле поттикнати од самата Попаеа. Фарар (во раните денови на христијанството, I, Глава IV) го видел “во прозелитката Попаеа, водена од еврејската злоба, единственото адекватно објаснување за првото христијанско прогонство.” (2) Тесно поврзано со ова било несомнено и **забелешката од страна на римската власт дека христијанството е вера одделена од јудаизмот**. Ова било потврдено од надлежните органи при судскиот процес на Павле пред Нерон. **Јудаизмот бил призната и толерирана религија, а христијанството кое се одделило од јудаизмот станало незаконска религија, казнувана од државата**, зашто христијанството најпрвин се кренало “под сенката на признатиот јудаизам” (Тертулијан).

**а. Под власта на Нерон, Исусовото предвидување во врска со избувнувањето на востанието во Јудеја се исполнило** (66 год.), што довело до опсадат од страна на римскиот генерал Тит, (Лука 21:5-36), а завршило со уништувањето на Ерусалим (70 год. - една година по смртта на Нерон).

**б. Во Исусовите зборови во Лука 21,** обрни внимание на проблематичните светски настани:

* Сеопшта глад 50 АД - 60 год.
* Голем земјотрес во Фригија 61 год.
* Ерупција на планината Везув во Помпеја, Италија 63 год.
* Пожар во Рим 64 год.
* Војна во Партија и Палестина
* За време на опсадата на Ерусалим 66 год.: 1.000.000 загинати, а над 97.000 заробени.
* По смртта на Нерон, имало 4 римски императори во 69 год.

**СМРТТА НА НЕРОН:**

Нерон бил кукавица, и во животот и во смртта. Додека се борел со прашањето како да ги смири неговите генерали, и дали јавноста ќе му прости за неговото минато ако покаже доволно каење, еден добронамерник го прашал со зборовите на Вергилиј, “Зарем не си очаен до смрт?” **Тој не можел да собере храброст за самоубиство, ниту пак, можел да најде некој што ќе му го нанесе судбоноснот удар** “Зарем немам ниту пријател, ниту непријател?” Фаон, човек слободен, како засолниште му ја понудил својата вила, неколку км од Рим. Тука тој се подготвувал за самоубиство, но со голем кукавичлук. Тој постојано викал: “Колку голем уметник во мене ќе загине!” **Кога дознал дека е осуден на сурова смрт од страна на Сенатот, тој го ставил мечот на своето грло и потпомогнат во смртоносниот удар од Епафродита, неговата секретарка**, починал. А стотникот влегол, преправајќи се дека е дојден да помогне: “Предоцна - тоа е верност”, биле последните зборови на Нерон. Неговите остатоци биле погребано во семејната капела на Домитиј од страна на неговите две медицински сестри Еклоге и Александрија и неговата љубовница Акте. Така тој починал на 9 јули, 68 год., **последниот од линијата на Јулиј Цезар, во својата 31 година и во 14. година од неговото владеење.**

**НЕРОН КАКО АНТИХРИСТ**

Без разлика на чудните околности на неговата смрт, или поради страшна збрка која настанала во римскиот свет, или од било која друга причина, наскоро се јавило **верување дека Нерон всушност не умрел, но некаде живеел како пензонер, и дека наскоро ќе се врати за да донесе голема катастрофа врз своите непријатели** или светот. Во метежот на годината на четирите императори, Грција и Азија биле вознемирени од извештајот на повторното доаѓањето на Нерон. Ова верување било **прифатено од Евреите и го поврзале со нивните легенди за Антихристот**. Во Вознесението на Исаија 4 (во првиот век), Антихристот е јасно идентификуван со Нерон: “Велиал ќе се јави во облик на човек, кралот на злобата, убиецот на мајка си.” Тоа одново и одново се јавува во **еврејските и христијанските** делови на Сиб Ор (3:66 и понатаму; 4:117 и понатаму, 135 и понатаму; 5:100 и понатаму, 136 и понатаму, 216 и понатаму). Колку серозно Нерон бил сметан за историскиот Антихрист од страна на христијаните е спорен предмет. Дека општото верување за оживувањето или доаѓањето на Нерон треба да **влијае врз современата христијанската мисла во денови на општествени и политички превирања е многу веројатно**. Бусет (коментари) смета дена ѕверот од Отк. 13 е Рим, а смачканата глава која “смртен удар преживеала” е Нерон, а некои научници сметаат дека Отк. 17:10 се однесува на Нерон. “Црвениот ѕвер” од 17:3 може да се однесува за римската власт воопштено или лично за Нерон. Тоа што бројот **666 (Откр. 13:18) на хебрејски се букви е значајно**, за еврејските христијани познато е нумеричкиот еквивалент на имињата. Постои една алтернативна теорија дека Нерон навистина бил убиен, но и дека ќе воскресне (Сиб Ор 5:216 и понатаму;. Августин, Де Сив Деи, xx.19)

**НЕРОН И НОВИОТ ЗАВЕТ:**

**Името Нерон не се јавува во Новиот Завет**, но тој бил **Цезар до кого Павле апелирал** (Дела 25:11) и пред чиј суд Павле **бил суден** по неговото прво затворање. Постои **веројатност дека Нерон лично слушнал за случајот на Павле**, за што императорот покажал голем интерес за случајот од провинцијата. **За време на почетокот на “златните пет години” на владеењето на Нерон, Павле го пишувал своето послание до христијаните во Рим**, а веројатно во **последната година од владеењето на Нерон (68 год.) Павле бил убиен** во градот Рим. Иако Харнак (Хронологија) смета дека тој умрел за време на првото прогонство од Нерон, 64 год.

Иако Новиот Завет не дава навестување за можна посета или престој на **Петар во Рим, таков престој и последователно мачеништво** е многу веројатно и речиси сигурно поради раната традиција, особено во записите на Климент Римски, Игнатиј и Папиас, а подоцна и Тертулијан , Климент Александриски и Либер Понтификалис (каталог на папите). **Неговата егзекуција во Рим под Нерон** е практично возможна.

\* “НЕРОН” се јавува само како забелешки (што е веројатно невистина, и е целосно изоставено во Р.В.) на 2 Послание до Тимотеј.

\* Во Библијата **постојано се алудира на Нерон** (Дела 25:11;. Флп. 1:12, 13; 4:22).

Дела 25:10-11 А Павле рече: “Стојам пред цезаревиот суд - каде што треба да бидам суден. На Евреите не им сторив никаква неправда, како што и ти самиот многу добро знаеш. 11 Ако сум пак виновен, или ако направив нешто што заслужува смрт, не одбивам да умрам. Но, ако нема ништо од она за што овие ме обвинуваат, никој не може да ме предаде на нив. Се повикувам на цезарот.”

Флп. 1:12-14 А сакам да знаете, браќа, дека ова што се случува со мене помогна за поголем напредок на Евангелието, 13 така што им стана јасно на целата царска стража и на сите други, дека сум во окови заради Христос, 14 и дека повеќето од браќата во Господ, охрабрени од моите окови, се осмелуваат сè повеќе без страв да го проповедаат Божјото слово.

Флп. 4:22 Ве поздравуваат сите светии, а особено оние од Цезаровиот дом.

**З. Клучни зборови во 2 Петрова**

БОГ (38) ЃАВОЛ (1)

ХРИСТОС / ИСУС (20), ХРИСТОВАТА КРВ (2)

СВЕТИОТ ДУХ (4-5)

СЛАВА (4) ПОФАЛБА (12), ПРОСЛАВЕН (4), ЧЕСТ (4)

БОЖЈАТА ВОЛЈА (4)

СЛОВО, БОЖЈОТО СЛОВО (7), СВЕТО ПИСМО (1) ЕВАНГЕЛИЕ (4)

БЛАГОДАТ (8), МИЛОСТ (3)

СКАПОЦЕН (5)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ПОВИКАНИ (5), ИЗБРАНИ (3), БИРАНИ (2), ПРЕДОДРЕДЕНИ (1)

ТУЃУНЦИ (2), ПОКЛОНИЦИ (1), НАРОД ПРИДОБИЕН (1)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

РАСПАДЛИВО (3), НЕРАСПАДЛИВО (2) НЕ ИЗВЕТВУВА (2)

НАДЕЖ (4)

СПАСЕНИЕ (3), СПАСИ (3), ВОСКРЕСЕНИЕ (2),

НАСЛЕДСТВО (1), НЕСЛЕДИ (1), НАСЛЕДНИЦИ (1)

ВЕЧНА (1), ЗАСЕКОГАШ (5)

ЖИВОТОТ (3), ЖИВ (1), ЖИВО (2), ЖИВОТВОРНО (1), ОЖИВЕАНИ (1)

СМРТ, МРТОВ (6)

ПОДНЕСУВАЊЕ ЖРТВА (13)

СУДЕЊЕ (2), НАНЕСУВАЊЕ ПОВРЕДА (4),

СТРАВ (4) СЕ ПЛАШИ (2)

ТЕЛЕСНОСТ (7)

ДУХ (2)

СРЦЕ (2)

ЉУБОВ (6), МИЛОСРДНОСТ (3)

КРОТКОСТ (2), ПОНИЗНОСТ (2), СМИРЕНОСТ (1)

УМ (4)

ТРЕЗЕН (3)

СОВЕСТ (3)

СВЕТИОТ (7), ОСВЕТУВА (1), ЧИСТ (1)

 ПОСЛУШЕН (1) ПОСЛУШУВА (2) / НЕПОСЛУШЕН (3)

ПОКОРНОСТ (2), ПОТЧИНЕТОСТ (3), ИЗВРШИ (2), ДОБАР СЛУГА (3) / ПОГРЕШНО - ЗЛО ДЕЛО (1)

ПРАВЕДНОСТ (3) / ГРЕВ (2)

ПРАВЕДНИК (1) / НЕЕПРАВЕДНИК (1)

ДОБАР (9) / ЗОЛ (10)

СУДИЈА (2)

**S. ЕДНОСТАВЕН ПРЕГЛЕД**

**1.** ПРЕГЛЕД

**2.** ГЛАВА 1 (1 Птр. 1:1-2)

**а.** Поздрав до избраните, како новодојдени (1:1-2)

**б.** Жива Надеж - Наследство на спасението (1:3-5)

**в.** Радост во испитувањата (1:6-9)

**г.** Спасението - вечната награда (1:10-12)

**д.** Затоа, бидете свети (1:13-16)

**ѓ.** Живејте како туѓинци на земјата (1:17-21)

**е.** Љубов (агапе) со чисто срце (1:22-25)

**3.** ГЛАВА 2

**а.** Духовен “Препород” негувано со “Млекото на Словото” (2:1-3)

**б.** Растеж како “живи камења” (2:4-8)

**в.** Станување Божји “посебен народ” (2:9-10)

**г.** Станување сведоци преку нашето “невообичаено” добро однесување (2:11-17)

**д.** Служење на Бога во страдање (2:18-25)

**4.** ГЛАВА 3

**а.** Сведоштво за неверниот сопруг (3:1-2)

**б.** “Прекрасната” Жена (3:3-4)

**в.** “Светиот украс кај жените” вклучува потчинето однесување (3:5-6)

**г.** Внимателниот, почитуван сопруг (3:7)

**д.** Неопходни квалитети во сите односи: љубов, а не омраза (3:8-9)

**ѓ.** Неопходни квалитети за “љубов кон животот” и “да се дочекаат добри денови” (3:10-12)

**е.** Во правење добро, се стекнуваме со надеж и губиме страв (3:13-16)

**ж.** Дури и во правењето добро, можеме да страдаме (3:17-18)

**з.** Примери: (3:19-22) Ное страдал оти правел добро;

**5.** ГЛАВА 4

**а.** Живењето по Божјата волја може да доведе до страдање (4:1-6)

**б.** Крајот е близу; љубовете се и служете си еден на друг (4:7-11)

**в.** Радувајте се во страдањата (4:12-15) Прво доаѓа страдање, а потоа СЛАВА!

**г.** Оние кои страдаат нека Му ја посветат својата душата на Создателот (4:16-19)

**6.** ГЛАВА 5

**а.** Четири приоритети за христијанските водачи (5:1-4) Петар сега пишува до црквата

**б.** Упатства за овците: живот во понизност. (5:5-7) Откако се справиле со…

**в.** Конечно, останете цврсти во верата. (5:8-11)

**г.** Поздрави (5:12-14)

**И. Осумте описи за Христос вклучуваат:**

**1. извор на надеж** (1:3)

**2. жртвено јагне** (1:19)

**3. аголен камен на темелот** (2:6)

**4. совршен пример** (2:21)

**5. идеален страдалник** (2:23)

**6. грево-поднесувач** (2:24)

**7. пастир на душите** (2:25)

**8. возвишен Господ** (3:22)

**II. ГЛАВА 1** (1 Птр. 1:1-2)

**A. Поздрав до избраните, како новодојдени** (1:1-2)

1 Птр. 1:1-2 Петар, апостол на Исус Христос, до избраните кои живеат како новодојдени, раштркани по Понт, Галатија, Кападокија, Азија и Битинија…

**1. “Апостол”** = апостолос, составен од *апо*, “ис” и *стело*, “пратен “, тоа е технички збор и се користи кога некој е испратен од некој друг со ингеренции на мисија. Петар бил испратен од Исус Христос, со моќ на чуда, на мисија за навестување на добрата вест за спасението.

**2. “Новодојдени”** = пареидемоис, се користи тука во однос на христијаните кои се населиле покрај неспасените. Петар не сака да заборавиме дека живееме во светот, но не сме од него. Додека оние кои се дел од светот ни се соседи, и постојано го набљудуваат нашето однесување.

Евр. 11:13 Сите овие умреа верувајќи, не добивајќи ги ветувањата, туку само оддалеку ги видоа и ги поздравија, и исповедаа дека се туѓинци и новодојдени на земјата.

Флп. 3:20 А нашето граѓанство е на небесата, од каде и Го очекуваме Спасителот Господ Исус Христос…

1 Јвн. 2:15-17 Не љубете го светот, ниту световните работи. Ако некој го љуби светот, љубовта на Таткото не е во него, 16 зашто сè што е во светот: похотата на телото, похотата на очите и суетната гордост на животот, не е од Таткото, туку од светот. 17 Светот заминува, и неговата похота, а оној кој ја извршува Божјата волја останува во вечни векови.

**3. “Раштркани”** (дијаспорас) се користат и во Јован 7:5 и Јаков 1:1 и се однесува на Евреите кои живеат надвор од Палестина. Тука се користи на ист начин како кога Павле им пишува на христијаните Евреите кои живеат низ Мала Азија.

*Забележи*: дијаспора е од "диаспеиро" и е составен од "диа" преку, и "спеиро" сеење семе. Овие верници биле расеани по сопствен избор, првично поради деловни причини, а подоцна поради тешки прогонства. Тие не сфатиле дека преку Божјо провидение се како посадени меѓу неспасените, кои живеат на територијата на сатаната (богот на светскиот систем), со цел да ги задобијат загубените.

(**Предлог: кориси мапа** за да ги покажеш областите наведени во стих еден. Ова е денешна Турција.)

* Тука се претставени Понт, Кападокија и азијски провинции каде Петар проповедал на Педесетница (Дела 2:7-12)
* Галатија и Витинија биле посетени од страна на Павле (Дела 16:6-7)

1 Птр. 1:2 …одбрани според провидението на Бог Таткото, преку осветувањето на Духот, за послушност и попрскување со крвта на Исус Христос: да ви се множат благодатта и мирот.

**4. “Одбрани”** = еклектоис, што значи да се “одберe” или "избере од голема толпа".

**5. “Според”** = “Ката”, чие изворно значење е “надолу”, има за цел да даде идеја за доминација.

Со други зборови ова "бирање" или **избор меѓу мнозина било под влијание на предзнаењето на Бог** Таткото. Ова е првиот чекор во доведување на грешникот кон спасение. Бог Таткото го избира според определеноста на Неговото предзнаење.

Оваа идеја го повторува СЗ учење дека Божјиот народ е "посебен, избран народ":

Пвт. Зкн. 7:6 …зашто ти си свет народ на Господ, твојот Бог; тебе те избра Господ, твојот Бог, за да бидеш негов сопствен народ меѓу сите народи, што се на земјата.

**6. Процесот на избор:**

**а. “Според провидението на Бог Таткото”**; предзнаење е превод на зборот “прогносим”, кој тука се однесува на **советот на Бог Таткото**, во кој по промислена проценка, одредени поединци од човештвото се назначени на одредена позиција. Така сме “избрани” (одбрани) за позицијата на спасение преку Божјото предзнаење. (Како “Божја игра на шах”; како “Микеланџело кој одбрал одредени скици” да ги наслика на таванот)

**б. “Преку осветувањето на Духот”** = Осветување (хагиасмос) доаѓа од истиот корен како зборот “свет” (хагиос) и значи **"да се издвои".** Чинот на осветување се врши “преку”, што буквално значи “во”. Ова укажува дека во текот на процесот Светиот Дух “издвојува”, т.е. го одбира грешникот. Бог Таткото од човештвото одбира грешник за да биде примател на делото на избирање од Духот, во кој **Светиот Дух го поставува грешникот, без оглед на неговата невера**, за делото на вера во Господ Исус.

**в. “За послушност”** тука не се зборува на послушност на светијата, туку **послушноста на грешникот кон вера во Христос** Исус. Дело на Светиот Дух да го доведе избраниот до чинот на поверување во Христос како Спасител.

**г. "и попрскување со крвта на Исус Христос"** во овој чин скапоцената крв на Христос се **применува врз животот на грешникот** кој дејствувал во вера. Така тој се исчистува!

**Во С.З.** има четири прилики во кои постои “попрскување со крв”:

* **Чистење** - кога лепрозен е исцелен, тој бил попрскуван со крвта на птица (Левити 14:1-7).
* **Исчистување од гревот** - со секоја сепаленица, свештениците го попрскувале олтарот со крвта на жртвата на животното принесено на олтарот. (Лев. 1:1-17)
* **Издвојување за служба на Бог** - Арон и свештениците кои требале да служат во Шаторот биле попрскувани со крвта на жртвеното јагне (Изл. 29:20-22, Лев. 8:30).
* **Послушност кон Божјиот сојуз** - кога народот на Израел одговорил на Божјата покана да влезе во сојуз со Него, Мојсеј со половина од крвта на волот ги попрскал луѓето, а со другата половина олтарот (Изл. 24:1-8). Клучниот збор во сојузот било нивното ветување на “послушност”.

**7. Тука гледаме дека чинот на избор е повеќестран, и го вклучува целосното Божјо Тројство.**

2 Сол. 2:13-14 А ние сме должни секогаш да Му благодариме на Бог за вас, браќа, мили на Господ, зашто Бог ве избра за спасение уште од почетокот, преку осветувањето на Духот и вера во вистината. 14 И затоа ве повика преку нашето Евангелие, за да ја добиете славата на нашиот Господ Исус Христос.

Имај на ум: што се однесува **до Бог Таткото, спасен си кога те избрал во Христос, уште пред создавањето на светот**. Што се однесува **до Синот, спасен си кога Тој умре за тебе** на крстот. Но, што се однесува **до Светиот Дух, спасен си од денот кога си дејствувал во послушност на верата**. Во тој момент сè се соединило, но **потребно било дејствувањето на сите три личноста на Божеството за тоа да стане реалност.**

Ако спасението е Божјо дело, дали тоа значи дека нема потреба да сведочиме или да го споделуваме Евангелието? Дефинитивно не, запомни дека **истиот Бог, Кој го назначил крајот - нашето спасение - исто така ги обмислил средства за доаѓање до крајот - проповедањето на Евангелието**.

**8. “Благодат”** тука се однесува на добиена благодат која го оспособува светецот, кој е предаден на Светиот Дух, за секојдневно христијанско живеење.

**Б. Живат Надеж - Наследство на Спасението**

1 Птр. 1:3 Благословен да е Бог, Таткото на нашиот Господ Исус Христос, Кој по Својата голема милост нè роди одново за жива надеж, преку воскресението на Исус Христос од мртвите…

**1. “по (според) Својата голема милост”** - повторно според, доаѓа од “ката” што упатува на “доминација” со идејата дека Бог бил поттикнат од страна на Неговата милост да ги искупи грешниците.

**2. “милост”** е клучен збор кој е поврзан за изразот “нè роди” и се однесува на примање на “новото раѓање”. Ова наше искуство на ново раѓање е резултат на Неговата милост. Милост е кога Бог не нè казнува според нашата заслуга.

Тит 3:5 …нè спаси не врз основа на праведните дела што сме ги направиле ние, туку по Својата милост, преку капењето на новораѓањето и обновувањето преку Светиот Дух…

1 Птр. 2:10 Вие кои некогаш не бевте народ, сега сте Божји народ; вие кои некогаш не добивте милост, сега сте помилувани.

Павле во своето писмо до Тит изјавува дека ние **не сме спасени преку нашите дела, туку преку Божјата милост**. Петар сите нè потсетува дека без Бога, како грешници, бевме без милоста - која сега ја имаме.

**3. “жива надеж”** - ја има мислата дека нашата надеж не само што е жива, туку е **активно жива и дејствува во животот на верникот**.

Надежта за христијаните е повеќе од фантазирање. Нашата надеж е жива надеж, и поради тоа **има живот во неа и тој живот нам ни дава сила**. Нашата надеж се **темели врз една личност**, а не желба. Таа личност е **ЖИВИОТ БОГ**, кој едноставно ја демонстрирал својата моќ преку воскресението. **Нашата надеж протекува од животот кој е Бог и кој Бог го живее**. Затоа, со текот на времето тој живот **расте сè посилно**, за разлика од надежта на повеќето луѓе кои генерално бледнеат со текот на времето. Како Божјо чедо ние треба да бидеме позитивни, знаејќи дека ние сме предмет на Божјата љубов и грижа.

Изр. 4:18 Патеката на праведните е како болскава светлина, која свети се повеќе и повеќе, дури не настане ден.

Ерм. 29:11 Зашто само Јас ги знам замислите, што сум ги смислил за вас, вели Господ, замислите за добро, а не за зло, за да ви дадам иднина и надеж.

1 Птр. 1:4 …за нераспадливо и неизвалкано наследство, кое не венее, запазено на небесата за вас…

**4. “наследство”** - ова наследство е веќе ставено како залог и има четири карактеристики:

**а. нераспадливо** - затоа што никогаш нема да загине

**б. неизвалкано** - не е загадено, никогаш нема да се расипе или распадне

**в. не венее** - нема да се исуши како цвет

**г. запазено** - (“терео”, што значи да се “заштити” или “сочува”) Божјото ветување е дека Тој ќе го заштити, сочува и резервира нашето наследство за нас, и постојано ќе го надгледува.

1 Птр. 1:5 …кои сте зачувани со Божјата сила, преку верата, за спасение, готово да се открие во последно време.

**5. “Зачувани”** - доаѓа од “фроуоменоус” и подразбира дејствување кое постојано се случува. Тоа е **воен израз и значи сочува или заштити; штит**. Токму како што нашето наследство е чувано, така и ние сме под воена заштита на Божјата грижа.

**6.** Нашата **вера се држи за Божјата сила**, која за возврат ја зајакнува нашата вера, и **како што чекориме во верата ние сме сочувани**. Бог не ни дава дух на страв или немоќ:

2 Тим. 1:7 Зашто Бог не ни даде дух на страшливост, туку дух на сила, љубов и воздржливост.

**В. Радост во испитувањата:**

1 Птр. 1:6 А за ова радувајте се многу, иако сега за кратко можеби бевте на мака од разни испитувања…

**1. “За ова” (или “во ова”)** - се однесува на стих 4: добивањето на нашата небесна награда во последното време кога Господ ќе дојде по нас. Во тоа ќе се радуваме, кога ќе го добиваме нашето прославено тело и кога ќе знаеме дека нашите испитувања завршиле.

**2. “сега за кратко”** - период = “олигон “, што значи” малку, мало, или нешто". Идејата тука е дека овој живот е само пареа во однос на вечноста. Иако нашите испитувања и страдања понекогаш ни се чинат долги, тие се мали во вистинскиот план на нештата. Како што вели изразот “се случи”, се користи 457 пати во Библијата, тоа не “остана”, туку “се случи” и помина.

Должината на тој период понекогаш зависи и до верникот: дали и се или не и се препушта на Божјата цел во испитувањата, или се бунтува и се противи на Божјото дејствување - и така го одолговлекуваат процесот. (“до целосна зрелост“ дијаграм)

**3. “можеби бевте”** – Бог не сака секогаш да има мрачни денови или постојани испитувања; но сепак се чини дека некои луѓе имаат повеќе испитувања од други, кое може да е поради:

**а. последица на нашите сопствени глупави постапки**

**б. нашето противење на Божјата лекција од која треба да научиме нешто**

**в. Божјата потреба да не дисциплинира за грев во нашиот живот**

**г. општи проблеми во животот** како христијани меѓу нехристијани, каде што филозофските ставови и вредности во голема мера се разликуваат

**д. прогонство** заради јавно исповедање на Христос

**ѓ. “испитувањето на нашата вера”** (стх. 7) ни се случува за да ја докажеме вистинитоста на верата која е во нас, со намера да се докажеме како потврдени. Ако верата не е вистинска, испитувањата можат да нè уништат.

**е. Бог има на ум поголема цел или слава** - ќе мора да минеме низ "мелницата на страдање, пред да може да станеме леб за мноштвото”. Понекогаш Бог нè проведува низ големи страдања поради карактерот кој го вградува во нас, кој води кон поголема награда во служењето. Нашиот фокус мора да го биде над нашето страдање, кон крајното откровение на Славата на Исус Христос.

**е. продлабочувањето на нашата лична радост и однос со Исус како Господ**: повеќето од нас Му го препуштаме престолот на нашето срце само кога сме принудени тоа да го сториме. Кога ќе го направиме тоа, Светиот Дух може да го произведе Својот “плод” во нас, (Гал. 5:22-23), а тогаш ја разбираме радоста Господова.

**4. “бевте на мака”** - испитувањата често пати донесуваат тежина или **тага**. Петар бил човек кој знаел што значи да се соочиш со искушение, и со болката на неуспехот, како кога се одрекол од својот Господ. Тагувањето е **процес на исцеление на внатрешното битие, и не треба да се гледа како знак на слабост** кај верник. Запомни, **Христос се поистоветил со чувството на нашите слабости**, и бил искушуван на секој начин како и ние (Евр. 4:14-16). Знаеме дека Исус заплакал поради смртта на својот драг пријател Лазар (Јован 11:35).

**5. “Разни испитувања”** - “разни” (“поикилос”) значи “разнобојно, разновидно” (различно), нагласувајќи ја **различноста** на формата, наместо бројот на испитувањата. Утешно е да се знае дека не само што испитувањата се разновидни, туку и дека Божјата благодат е таква, зашто истиот збор “поикилос” се користи во 4:10 кога се опишува Божјата "**многукратна благодат**". Бог може да ја даде соодветна благодат според потребата при испитувањето.

Во зависност од преводот, зборот кој се користи тука како “испитување” или “искушение”, доаѓа од грчкиот збор “пеирасмос”, и се однесува на **испитувања и тестови**. Тука станува збор за испитувања што се **незаслужени, необјасниви**, и кои доаѓаат од надвор, повеќе отколку за “искушенија” за правење зло, кои произлегуваат однатре, од нас самите.

1 Птр. 1:7 …та вредноста на вашата вера, која е поскапоцена од пропадливо злато, кое се испробува во оган, да се покаже за пофалба, слава и чест, при откровението на Исус Христос…

**6. Овој стих ни ја нуди крајната причина или цел зад овие испитувања**, имено, да резултира во “пофалба, слава и чест при откривањето на Исус Христос.” Целта на испитувањата е **на крај да Му донесе слава на Бог**.

**а. “Испробува”** тука доаѓа од “докимион” (именка) и “докимазо” (глагол), и се однесува на **ставање некого или нешто под тест**, со цел да се утврди дали е достојно да биде одобрено или не.

**б. Идејата тука е од старите златари од истокот**, кои го држеле металот во печка додека тој не го види отсјајот на своето лице јасно во стопениот метал. Тогаш тој знаел дека сите нечистотии се отстранети и дека она што останало е од непроценлива вредност. Така е и со Бог и Неговите деца додека Тој вешто нè става во пресудни моменти на страдање, зголемувајќи ја топлината сè додека нечистотиите на гревот и егото се отстранети од нашиот живот, оставајќи го одразот на Исус Христос во карактерот на верникот. **Христоликост** е крајната цел на секој верник, а страдањето е "еден" од најефикасните начини за тоа.

1 Птр. 1:8-9 Кого (Исус Христос) Го љубите иако не сте Го виделе, во Кого верувате, иако сега не Го гледате, и се радувате со неискажлива радост полна со слава, 9 постигнувајќи ја целта на својата вера: спасение на душите.

**7.** Мора да запаметиме дека **поединците на кои Петар им пишува никогаш не го виделе Христос во тело**, оти биле преобратени преку апостолите. Грчкиот вели: “Кого не го виделе.”

**а.** Иако не Го виделе Христос во тело, тие **сепак верувале и се радувале со радост која е производ на Светиот Дух**. Оваа радост им пркоси на околностите кога верникот се фокусира на личноста на Исус Христос како Спасител и Господ, имајќи го плодот на Духот кој расте во него, имено: “**неискажлива радост**.”

**б.** Петар зборува за **љубовта на верникот кон Спасителот**. Како можеш да љубиш некого ако не го познаваш? Ова познавање **мора да дојде од разбирањето кое произлегува од Светиот Дух преку Словото Божјо**, кое нè оспособува да Го љубиме.

Рим. 5:5 а надежта пак не разочарува, зашто Божјата љубов веќе е излеана во нашите срца преку Светиот Дух, Кој ни беше даден.

**8. Стих 9 ни покажува дека ние денес искусуваме нешто од идната слава**, обезбедена од спасението на нашите души преку вера. Чарлс Сперџен велел: “мала вера ќе ја однесе твојата душа во небото, но голема вера ќе го донесе небото до твојата душа.”

Не е доволно да копнееме за небото во време на страдање. Секој тоа би го сторил. Она на што Петар не охрабрува тука е да **практикуваме љубов, вера и радост, за да можеме да искусиме дел од небесната слава среде страдање**.

**Г. Спасението - вечната награда:**

1 Птр. 1:10-12 Ова спасение го истражуваа и го испитуваа пророците, кои пророкуваа за благодатта што требаше да дојде. 11 Тие испитуваа на кого и на какво време посочуваше Христовиот Дух, Кој беше во нив, кога однапред навестуваше за Христовите страдања и за идната слава. 12 Ним им беше откриено дека не си служеа себеси, туку вам, со овие нешта што сега ви ги објавија преку оние кои ви го проповедаа Евангелието преку Светиот Дух кој беше испратен од небото, нешта во кои ангелите копнеат да наѕрат.

**1. С.З. пророци копнееле да го разберат “спасението” по благодат, за кое тие пророкувале**. Тие ги виделе маките на Месијата (Ис. 53:3-5), а и славата која следела (Пс. 16:9-11); но тие не можеле целосно да ја разберат поврзаноста која се случила измеѓу.

Тие се обиделе да дознаат какво време или околности ќе доведат до ова спасение за кое Петар зборувал. Тие внимателно истражувале за да го разберат она што сега ни е откриено преку оние кои го проповедаат Евангелието.

**2. Дури и ангелите, кои се секојдневно во присуството на Бог** копнеат подобро да разберат како е можно тие кои биле толку изгубени сега да ја уживаат многукратната Божја благодат. “Да наѕрат” значи да се наведнат со главата свиткана напред, и внимателно да набљудуваат во…

**Д. Затоа, бидете свети:** (1:13-16)

1 Птр. 1:13 Затоа, соберете си го умот, бидете трезвени, утврдете ја вашата надеж целосно во благодатта која ќе ви биде донесена при откровението на Исус Христос.

**1. Петар го врти вниманието повторно кон “надежта”** така што нè потсетува на нашата **одговорност да се “биде свет**”, бидејќи надежта и светоста одат заедно.

1 Јвн. 3:3 И секој што ја има оваа надеж во Него, се исчистува самиот, така како што е и Тој (Христос) чист.

Ако нашите умови не се насочени кон Божјата светост, како можеме да се фокусираме на надежта на Неговото спасение? **Во време на испитувања и маки, светоста е исклучително важна.**

**2. "Затоа, соберете си го умот",** се однесува на обичајот на Исток каде мажите носат долга распуштена облека. Кога трчале или работеле физичка работа, долниот раб на облеката го кревале и го прицврстувале со ремен или појас околу струкот и на тој начин можеле слободно да се движат. Исто така, и ние треба да отстраниме секакво размислување или став кои ќе ја попречат слободната комуникација на нашиот ум со работата на Светиот Дух. Чувства како загриженост, страв, љубомора, омраза, неопростување, или нечистота, не-Христолико размислување го попречуваат дејствувањето на Светиот Дух.

**а. “соберете”** е во минато свршено време, постапка еднаш за секогаш. Со други зборови, “Затоа, откако сте **отстраниле, еднаш за секогаш, с**è **што можело да попречи слободно дејствување на вашиот ум...”** Единствено преку силата на Светиот Дух ние можеме да ја **примениме нашата волја** во отстранување на пречките од нашиот ум со цел Нему да му дозволиме слободно да дејствува во нас.

**б. Светогледот го одредува исходот; ставот го одредува дејствието**. Научниците веруваат дека голем дел од нечие однесување се одредува преку неговиот “вообичаен” начин на размислување. Словото тоа го изразува на следниот начин:

Изр. 23:7 …зашто какви му се мислите во душата негова, таков е и тој: “Јади и пиј”, ти вели, но срцето негово не е со тебе.

Рим. 12:2 Немојте да се сообразувате со овој свет, туку преобразувајте се преку обновувањето на вашиот ум, за да можете да сфатите што е Божја волја, што е добро, угодно и совршено!

Флп. 4:8 Најпосле, браќа, сè што е вистинито, што е чесно, што е праведно, што е чисто, што е љубезно, што е на добар глас - ако е некаква доблест, ако е некаква пофалба - размислувајте за тоа!

**в. Кога нашата мотивација произлегува од нашата небесна награда, а не од земна добивка, тоа ќе се гледа по нашите постапки**. Ова е очигледно во споредбата меѓу Авраам и Лот (Бит. 12-13; Евр 11:8-16). Своите очи на вера Авраам ги насочил кон небесниот град, па затоа немал интерес во световното богатство. Но Лот, кој вкусил од задоволствата на светот, постепено се движел кон Содома. Резултатот бил благослов за Авраамовиот дом, а суд за Лотовиот дом. Светогледот го одредил исходот! Авраамовото гледање било "гледање угоре".

**г. Гледање кон Христовото доаѓање ја зајакнува нашата вера и надеж** во тешки времиња, кои за возврат ни даваат повеќе од Божјата благодат за светост.

Тит 2:11-13 Зашто се јави Божјата благодат, која носи спасение за сите луѓе, 12 која нè поучува да се откажеме од безбожноста и од световни похоти; да живееме разумно, праведно и побожно во сегашниов век, 13 очекувајќи ја блажената надеж и јавувањето на славата на нашиот велик Бог и Спасител, Исус Христос…

**3. “Бидете трезвени”** носи значењето “да се биде смирен и прибран во духот, контролиран, да се проценуваат нештата, да се дејствува внимателно.” Идејата е човекот да биде во состојба да ги гледа работите без извитоперување предизвикано од страв, грижи или не Христолики ставови. Загриженост, страв и несветост можат да го изобличат нашето познавање на вистината.

1 Птр. 1:14 Како послушни чеда, не сообразувајте се според некогашните похоти што ги имавте за време на незнаењето…

**4. Во стиховите 14 и 15 ни се наложува, како Божји деца, да бидеме свети како што Бог е свет**, докажано преку нашиот осветен живот, покажувајќи ја светата Божја природа која престојува во нас преку присуството на Светиот Дух. Ова е можно затоа што сме соучесници на божествената природа:

2 Птр. 1:4 …со што ни се подарени Неговите скапоцени и величествени ветувања, та преку нив да станете соучесници во божествената природа, откако се оттргнавте од расипаноста, која преку похотата владее во светот…

**а. Пред Христа, ние бевме синови на непокорноста:**

Ефш. 2:1-3 И вие, кои бевте мртви поради вашите престапи и гревови, 2 во кои живеевте некогаш според образецот на овој свет, според принцот на силите на воздухот - духот кој дејствува сега во синовите на непокорноста, 3 меѓу кои и ние живеевме некогаш во своите телесни страсти, извршувајќи ги желбите на телото и на умот, и бевме по природа чеда на гневот како и останатите.

**б. Сега, како Божји деца, ние ја наследивме Неговата природа и не треба повеќе да се “поведуваме според нашите поранешни страсти".**

* **“Сообразувајте”** се однесува на преземање на надворешен изглед, налик на нешто што не произлегува од, и не ја претставува, најскриената и вистинска природа. Овој случај подразбира **земање на надворешен израз или однесување кое го одразува светот од кој е избавен**, така што не го дава вистинскиот израз на исчистено, препородено Божјо чедо.
* Причината за ова, според стих 14, е **“незнаењето”.** Незнаењето води кон световно однесување, кое е очигледно во животот на неспасените, кои преку незнаењето на духовно разбирање, се предаваат на секаков вид телесни и световни похоти. Природата на неспасениот е да греши, оти сме родени со грешна природа. Сепак, како Божји чеда, ние имаме дел во божествената природа, која сега треба да биде видлива во нашиот живот.

Мк. 8:34 И го повика народот, заедно со Своите ученици, и им рече: “Оној што сака да тргне по Мене, нека се откаже од себеси и нека го земе својот крст, па нека оди по Мене.

Јвн. 14:21 Кој ги има Моите заповеди и ги пази, тој Ме љуби, а кој Ме љуби Мене, ќе биде љубен од Мојот Татко, и Јас ќе го љубам, а Јас Самиот ќе му се објавам.”

Гал. 5:17 …зашто телото силно го посакува спротивното на Духот, а Духот спротивното на телото, зашто тие се противат еден на друг, за да не го правите она што сакате.

1 Јвн. 2:15-17 Не љубете го светот, ниту световните работи. Ако некој го љуби светот, љубовта на Таткото не е во него, 16 зашто сè што е во светот: похотата на телото, похотата на очите и суетната гордост на животот, не е од Таткото, туку од светот. 17 Светот заминува, и неговата похота, а оној кој ја извршува Божјата волја останува во вечни векови.

1 Птр. 1:15 …туку како и Светиот Кој ве повика, бидете и самите свети во сето свое поведение…

**5. “повика”** - Петар се сеќава дека е повикан од Бог да стане рибар на луѓе, и како разултат на тоа настапила целосна промена во неговиот живот. Тука во ова послание тој најмалку пет пати го користи зборот “повика”: (се чини дека значењето ја има идејата да се биде назначен за посебна цел)

**а. 1:15 повикани за светост**

**б. 2:9 повикани од темнина во Неговата чудесна светлина**

**в. 2:21 повикани на страдање и следење на Христовиот пример на кроткост**

**г. 3:9 повикани за наследување на благослов**

**д. 5:10 повикан кон Неговата вечна слава**

**6. “бидете”-** е од “гиномаи”, и не е од глаголот "да се биде", туку од **"да се стане";** означување на **влез во нова состојба**. Оние кои некогаш биле целосно контролиран од страна на нивните зли желби, преку спасението, влегле во нова состојба на постоење. Оваа нова состојба на внатрешна светост, се должи на присуството на Светиот Дух, и треба видливо да се покажува преку нашиот секојдневен живот.

**7. “свети”** - хебрејскиот збор “кадош” е преведен како “свет” во **Левит 19:2** (Говори му на целото општество на синовите Израилеви и кажи им, бидете свети: зашто Јас Господ, твојот Бог [сум] свет) означува “одделеност”, или “светост”. Тука Петар го користи грчкиот збор “хагиос”, кој, исто така, значи **да се биде без грев, или одделен од нечистотија.**

**Така идејата на светоста е одделеноста, како и обврската да се живее живот кој е навистина одделен од светот.** Како светци ние сакаме да се фокусираме на нашите привилегии, но премногу често ги занемаруваме нашите одговорности. **Јасно е дека светоста е одговорност:**

2 Кор. 6:14-7:1 Не впрегнувајте се во нееднаков јарем со неверниците! Впрочем, што има заедничко праведноста со беззаконието? Или какво заедништво има светлината со темнината? 15 Во што се сложува Христос со Белијар, или што има заедничко верник со неверник? 16 Или какво единство има Божјиот храм со идолите? Зашто, ние сме храмот на живиот Бог, токму како што рекол Бог: “Ќе живеам во нив и ќе одам сред нив, и ќе им бидам Бог, а тие ќе бидат Мој народ.” 17 “Затоа, излезете од сред нив и одвојте се” - вели Господ, "не допирајте се до нечисто", и “Јас ќе ве примам. 18 Ќе ви бидам Татко, а вие ќе бидете Мои синови и ќерки", вели Господ Семоќниот. 1 И така, мили мои, кога ги имаме овие ветувања, да се исчистиме од секоја духовна и телесна нечистотија, усовршувајќи ја својата светост во страв од Бог.

**8. “општење”** - значи “начин на живеење, или поведение". Нашата одговорност во однос на светоста се однесува на сите области на живот и поведение.

1 Птр. 1:16 …зашто е напишано: “Бидете свети, бидејќи Јас сум свет.”

**9. “напишано е”** зборува за минато свршено дело кое има сегашни резултати. Вуест ова го преведува, “Било запишано во минатото, но е заведено како сегашна последица.”

**а. Зборот го открива Божјиот ум**, за да учиме од него; Божјото срце, за да го љубиме; Божјата волја, за да ја живееме. Со други зборови целото наше битие треба да биде раководено од Божјото Слово. Но запомни, ние го проучуваме Божјото Слово за да го знаеме, но тоа треба да ни помогне подобро да го запознаеме Бог опишан во Словото.

Пс. 103:7 Тој му ги покажа Своите патишта на Мојсеј, на Израеловите синови - делата Свои.

**б.** Едно е да се види Божјата сила во Неговите дела, но сосема друго е **да се знаат Неговите патишта**. Не постои пократок пат за интимност со Бог; ако сакаме да Го запознаеме Бог, ќе мора да поминеме време со Него.

**Ѓ. Живејте како туѓинци на земјата** (1:17-21)

1 Птр. 1:17 И ако Го нарекувате Татко Оној Кој непристрасно го суди секој поединец според делата, поминете го со страхопочит времето на својот животен пат…

**1. “Ако”** го нарекувате Бог “Татко”, тогаш се сметате за Негови деца, а со тоа и предмет на Неговата посебна љубов и грижа. Знаејќи го ова, можеби добиваме поинакво разбирање на овој стих: дека Бог гледа Своите да ги **награди**, а не да ги осуди.

**2. "непристрасно"** - на грчки буквално значи, “не прима лице.” Што значи дека е непристрасен; надворешниот изглед, богатството, воспитанието, позицијата, образованието, сите нешта кои нормално влијаат врз мислењето на луѓето, не вредат кај Бог при оценување на карактерот или вредноста на една личност.

1 Сам. 16:7 Но Господ му рече на Самоил: “Не гледај на лицето негово и високиот негов раст; Јас го отфрлив. Јас не гледам така, како што гледа човек, зашто човек гледа на лицето, а Господ гледа на срцето.”

**3. “судии”** - три пати во оваа послание, Петар нè потсетува на Божјата улога како судија:

**\* 1:17 Бога суди без пристрасност**

**\* 2:23 во распнувањето, Исус Му се предал на Оној Кој праведно суди.**

**\* 4:5 предупредување до оние кои живеат телесно.**

**а.** Нашиот Небесен Татко е свет и праведен Татко, Кој не прави компромис со гревот. Тој е милостив и простува, но не може да дозволи Неговите деца да уживаат во гревот. Токму заради гревот Христос отиде на крстот. Тука Петар зборува за **осудата на делата на верникот**, кои се доказ за спасение (“верата без дела е мртва” Јаков 2:20, 26). Исто така:

Тит 1:16 Исповедаат дека Го познаваат Бог, но Го одрекуваат со делата, и се одвратни, непослушни и неподобни за какво да било добро дело.

Рим. 14:10-12 А ти, зошто го осудуваш својот брат? Или ти, зошто го презираш својот брат? Зашто, сите ќе застанеме пред Божјиот судски престол, 11 бидејќи е напишано: "Затоа што Сум жив - вели Господ - пред Мене ќе клекне секое колено; и секој јазик ќе Го признае Бога.” 12 И така, секој од нас за себе ќе одговара пред Бог.

2 Кор. 5:9-10 Затоа и се стремине да Му угодиме Нему, било да сме дома или далеку, 10 зашто сите ние треба да се појавиме пред Христовиот суд, и секој да си го добие она што го правел во телото, било добро или лошо.

**б.** **На овој суд, секој од нас ќе даде сметка за своите дела**, и ќе **прими соодветна награда**. Постојат два грчки збора кои значат **“да се стави на испит:”**

“пеиразо” значи “**да се стави на испит за да се открие какво зло или добро има во една личност**;”

“долимазо” значи “**да се стави на испит, со цел да се казни или одобри доброто во една личност**.” (За повеќе види Вуест книга 3 Богатства... стр. 126 “Два вида на испитување”).

Петар мисли на второто значење, во кое Бог ги истражува нашите мотиви и ги испита нашите срца со цел Тој да се прослави во нашите животи и служење, како и да ни даде соодветна награда.

**4. “поминете го со страхопочит времето на својот животен пат”** - значи да се “среди нечие однесување или поведение” (помине), постојано имајќи на ум дека нашиот Бог треба да се отсликува во секоја наша постапка за време на нашиот престој на земјата како туѓинци (додека имаме привремени домови заедно со оние кои не се од нашиот вид: неверниците).

**“Страхопочит” овде значи “почит со љубов”** како дете спрема својот татко, отсликано во начинот на однесување преку кој на секој начин сака да му угоди на Таткото. (Страв од ваква природа, на пример, е внимателност во начинот како се изразуваме за Небесниот Татко. Многу луѓе имаат невнимателен став за тоа како се зборува за Бог. Треба да запамтиме дека на тој начин СЗ Евреи се плашеле и Го почитувале Бог, така што дури и се обидувале да не го изговараат Неговото Свето име.)

1 Птр. 1:18-21 …знаејќи дека не сте откупени со распадливи нешта, како сребро или злато, од својот суетен живот што го имате наследено од вашите претци, 19 туку со скапоцената крв на Христос како невино и чисто Јагне, 20 Кој навистина беше предопределен пред создавањето на светот, а се јави во овие последни времиња заради вас; 21 кои преку Него верувате во Бог Кој Го воскресна од мртвите и Му даде слава, та вашата вера и вашата надеж да бидат во Бога.

**5.** Да го **откупи значи да се “ослободи со плаќање на цена".** Откупување имало посебно значење за оние кои живееле во првиот век на Римската империја. Таму имало околу 50 милиони робови кои можеле да најдат слобода само со заштеда на пари (што било невозможно) потребни за да ја откупат слободата од својот господар, или да бидат купени од некој што подоцна бесплатно ќе ги ослободи. Меѓутоа, веченото ропство во кое сите сме продадени од сатаната не можело да се искупи со распадливи сребрени и златни пари. Наместо тоа, **ние сме откупени со нешто поскапоцено од сето злато и сребро: со крвта на Христос.**

**6. Бевме откупени од нашето некогашно “општење”** значи начинот на живот (нашето однесување), кое било пренесено до нас преку нашите татковци, кои исто така биле родени во ропство на гревот.

**7. Петар н**è **потсетува и на доктрината на заменската жртва** (при што невина жртва го дава својот живот за виновникот) кога зборува за Христос како “Јагнето.” Оваа доктрина го има својот почеток во Битие 3, кога Бог убил животно за да ги облече Адам и Ева. Подоцна овен бил принесен за Исак во Битие 22:13; Пасхалното јагне било воспоставено за секое еврејски домаќинство во Излез 12; во Исаија 53 го гледаме Месијата како невино Јагне; а потоа Јован Крстителот покажувајќи кон Исус, рекол: “Еве го Јагнето Божјо, Кое ги зема гревовите на светот” (Јован 1:29). Кога го примаме Христос го примаме како заменска отплата за нашата грешна природа.

**8. За таа цел Христос бил “предопределен уште пред создавањето на светот.”** Ова значи дека бил назначен однапред за оваа цел. Дури и пред светот (космосот) да биде составен. (Во Бит. 1:2 гледаме дека космос се однесува на земното општествено уредување кое било оштетено од страна на Луцифер, доведено до хаос (груба неоформена маса). Тој уште пред создавањето на светот бил предодреден за оваа намена - за нашето откупување, покажувајќи ја Својата љубов спрема нас. Во текот на времето му се објавил на човештвото, така да преку Неговата смрт и воскресение ние да можеме да добиеме вера и жива надеж во Бог Таткото.

Јвн. 3:16 Зашто Бог толку го засака светот, што Го даде Својот Единороден Син, та секој кој верува во Него да не загине, туку да има вечен живот.

Ефш. 1:4 …зашто нè избра во Него уште пред создавањето на светот, за да бидеме свети и непорочни пред Него во љубов:

**Е. Љубов (агапе) од чисто срце:** (1:22-25)

1 Птр. 1:22-25 Бидејќи ги исчистивте вашите души во послушност спрема вистината, за нелицемерно братољубие, сакајте се искрено еден друг од сè срце, 23 зашто сте новородени не од распадливо семе, туку од нераспадливото живо и вечно Божјо слово. 24 Зашто “секое тело е како трева и сета негова слава како цвет од трева: тревата венее и цветот отпаѓа, 25 а Господовиот збор останува во вечни векови.” Тоа е зборот, кое ви беше проповедано како Евангелие.

**1. Првата употреба на “љубов”** во стих 22 се наоѓа во зборови, “нелицемерно братољубие.” Значи “**искрено, вистински, без глума и целосно веродостојно.”** Зборот преведен како **“љубов” е “филео” што значи поттикната љубов од страна на друга личност**. Тоа е збор кој ние најчесто го користиме за да изразиме **посебно пријателство**.

Контекстот кој се користи тука е покажување на два проблематични става кои некои ги имаат кон своите браќа христијани.

**а.** Првиот проблем бил тоа што некои од верниците се виновни за **глумење на љубов**, а всушност повеќе го сакале друштвото на своите поранешни пријатели во светот.

**б.** Вториот проблем, произлегувал од различните нивоа или општествени слоеви кои биле дел од раната Црква. Кога робови и слободни, богати и сиромашни, образовани и неписмени, се спасувале и биле придодавани на Црквата, често пати **привилегираните бавно ги прифаќале помалку привилегираните на братски христијански начин**. Така Петар зборува за нивната сегашна состојба која се чини дека е ослободена од овие ставови. Тој вели дека “ги исчистиле”, кое овде има значењет на “минато завршен процес". Нивната **вообичаена послушност кон Словото, резултирало во прочистување на нивните души. Затоа, сега љубеле без глума, со вистинска братска љубов**.

**2. Втората употреба на зборот “љубов”** во стих 22 се наоѓа во изразот, “сакајте се искрено еден друг од сè срце". Сега, кога се сакаат еден со друг, Бог ги поттикнува на љубов **(“агапе”)** со чисто срце, искрено. “Агапе” значи да се љуби братот/сестрата, бидејќи тој\таа е драгоцен за Бог, и да се сакаат со љубов, која е подготвена да се жртвува себе си за доброто на братот\сестрата во Христа.

**3.** Покрај тоа, оваа агапе љубов треба да се практикува **“од сè срце”: преку присуството, и дејствувањето на Светиот Дух во преданиот и волниот верник. Изреки 20:9** вели: “Кој може да каже: “Го очистив срцето свое, чист сум од гревот свој?” Оваа состојба на чистота се добива преку Светиот Дух кога чекориме во послушност кон Словото и Неговото водство.

**4.** Треба да љубиме **“ревносно”** (ектенос), што е атлетски израз и значи **да се “подготвиме со сите сили**”. Љубов е нешто на кое треба да се работи, исто како што и спортистот мора да работи на своите вештини. За христијанинот, **љубовта не е прашање на чувство, туку на волја**. Ако ние сме исполнети со Словото Божјо, и Духот Божји, нема да можеме, а да не ја покажуваме Божјата љубов?

**5. На крајот на пасусот,** Петар повторно нè потсетува на квалитетот на љубовта, како што е опишана во стих 22, **која** **протекува од искуството на “новораѓањето.”** Сето ова не дошло евтино, туку преку живеење и пребивање во Божјото Слово, имено, нашиот Господ Исус Христос.

За да ја ​​илустрира трајноста на Божјото Слово, Петар го цитира **Исаија 40:6-8**.

**III. ГЛАВА 2**

**A. Духовен “препород” се негува со “Млеко на словото”** (1:1-3)

1 Птр. 2:1 И така, оставајќи ги настрана секоја злоба и секаква измама, лицемерство, завист и сите клевети…

**1. “И така”** се навраќа на претходните стихови (за спасението) и фактот дека новиот живот му се дава на верникот, и тврди, дека **од верникот се очекува нов начин на однесување**.

**2. “оставајќи настрана”** доаѓа од “апотитхем”, што значи на итен начин “да се ослободиш од или ставиш настрана еднаш и за секогаш” било како грев кој е присутен во нечиј живот. Ова е наведено и во:

Јак. 1:21 Затоа отфрлете од себе секаква нечистота, и сè што останало од злобата, и примете го со кроткост во вас всаденото Слово кое може да ги спаси вашите души.

Евр. 12:1 Затоа и ние, кои имаме околу себе толкав облак сведоци, да ги отфрлиме настрана секое бреме и грев кој лесно нè сплеткува, и да ја трчаме со трпение трката што ни претстои…

Колку често си играме со гревот, за да видиме колку блиску можеме да дојдеме без да се изгориме. Ова ни ги краде Божјите благослови, оти гревот никогаш не е без последици.

Гал. 6:7-8 Не лажете се: Бог не дозволува да биде исмеван! Бидејќи човекот што ќе посее, тоа и ќе жнее: 8 кој сее во своето тело, од телото ќе пожнее погибел; а кој сее во Духот, од Духот ќе пожнее вечен живот.

**3. Пет гревови за кои верниците биле виновни (врз основа на измама и невистина):**

**а. Злоба** - (какиа) секаков вид на зло или изопаченост, најчесто се мисли на нечија постапка спрема некој друг

**б. Секаква измама** - (долос) да го улови со мамец, користејќи измама, или лукавство да се добие она што се сака (манипулација)

**в. Лицемерие** - (хупокрисис), дело на присвојување или измама, криење нечиј вистински идентитет

**г. Завист** - (фтонос) љубомора или зла волја која често води кон

**д. Клевети** - (каталиа) повреда на карактер или клевета од секаков вид, зборување против друг

Заради добиеното спасение (Глава прва), овој измамнички начин на однесување треба еднаш и за секогаш да се одстрани од нечиј живот. Овој чин на одвојување од гревот требало да биде завршена фаза (обраќање). Христијанскиот живот треба да биде вистински и транспарентен, отворен за проверка, лесно да се прочита, без криење на вистинскиот идентитет. Запомни, ние сме соучесници во божествената природа; веќе не сме граѓани на овој свет, нашето граѓанство е на небото, и нашето земно поведение треба да го отсликува тоа. Кога некој решава да го следи Христос, сите други одлуки во неговиот живот се направени токму во тој момент. Од тогаш, па понатаму **нашиот избор е да Го следиме Христос. Сè што не нè води кон таа цел не е во согласност со нашата одлука**.

1 Птр. 2:2-3 …како новороденчиња, копнејте по духовното, вистинско млеко на словото, па со него да пораснете за спасението, 3 ако сте вкусиле дека Господ е добар.

**4. “Новороденчиња”** е од (брефос) и се мисли на новороденчиња кои треба да имаат “копнеж” (епипотхео), што значи интензивен стремеж или желба, за “вистинско” или “чисто” (неизмамливо) млеко (на кое не му треба додаток).

1 Кор. 3:2 Со млеко ве напоив, а не со тврда храна, зашто уште не сте способни да ја примите. А ни сега не сте способни…

**5. “да пораснете...”** потребна ни е духовна храна, затоа што треба духовно да пораснеме.

Ефш. 4:13-16 …сè додека сите не дојдеме до единство во верата и познавањето на Божјиот Син, до зрелиот човек, до мерата на растот на Христовата полнота. 14 Затоа да не бидеме веќе деца, фрлани натаму-наваму од бранови и носени од ветровите на некое учење, со човечка измама и лукавство, со итро измислени заблуди; 15 туку, говорејќи ја вистината во љубов, ние треба да растеме во сè - кон Оној Кој е главата, Христос. 16 Од Него, целото тело е поврзано и соединето во едно, на тој начин што секоја врска дава поткрепа според соодветно дејствување на секој одделен дел; тоа прави телото да расте за својата сопствена надградба во љубов.

**6. Предуслов за чинот на интензивен копнеж** по Божјото Слово е чин на дефинитивно **расчистување со гревот во нашите животи**. Гревот во нашиот живот го уништува апетитот за Словото. Духовно здравиот христијанин е гладен христијанин. Зошто тогаш толку многу Божји чеда имаат толку малку глад за Словото?

**7. "Ако"** во стих 3 е исполнет услов. Така тие вкусиле од Божјо Слово и буквално дознале дека е “одлично”.

**Б. Растеж како “живи камења”** (2:4-8)

1 Птр. 2:4 Пристапувајќи Му Нему (Исус) како на жив камен, Кого луѓето Го отфрлија, но Кој е од Бог избран и скапоцен…

Во С.З. време, царот Давид и царот Соломон го подготвувале градењето на Божјиот храм од камен. Во Н.З. време Исус го гради сопствениот “Храм” од живи камења: свој сопствен народ. **Самиот Исус е камен-темелник на овој жив храм**.

**1. “Пристапувајќи Нему”** не се однесува на првичниот чин на спасение, туку на постојано барање, општење и заедништво со својот Господ.

**2. “Жив”** е (зао) истиот збор кој се користи од Исус во:

Јвн. 4:10 Исус ì одговори, велејќи: “Ако знаеш за Божјиот дар и Кој е Оној што ти вели: ,Дај да се напијам,' ти ќе побараш од Него и Тој ќе ти даде жива вода.”

Јвн. 6:51 Јас Сум живиот леб што слезе од небото. Ако некој јаде од овој леб, ќе живее довека, а лебот, што ќе го дадам Јас, е Моето тело што ќе го предадам за животот на светот.”

**Христос е Живиот Камен, главниот камен-темелник**, од кои ние сме живи делови. Самиот Петар е наречен “Кифа” (камен) во Јвн. 1:42;

**3. Зборот “избран”** не е глагол во грчкиот текст, туку е именка, буквално “избраниот од” или “одбран”. Христос бил избран од Бог иако отфрлен од луѓето. “**Скапоцен**” значи “почестен”; “ценет”.

1 Птр. 2:5-6 …и вие самите, како живи камења, изградувајте се како духовен дом, за свето свештенство, за да принесувате духовни жртви, прифатливи за Бог, преку Исус Христос. 6 Зашто вака стои во Писмото: "Еве, поставувам на Сион Камен темелник, одбран и скапоцен, и кој верува во Него, нема да се засрами.”

**4. А “камен темелник”** кој лежи на аголот на два ѕида кои ги обединува; вистинската почетна точка на градбата.

Ис. 28:16 …затоа вака вели Господ Бог: “Ете, Јас полагам во основата на Сион камен, камен испитан, аголен, скапоцен, темелен: кој верува во него, нема да се посрами.

Ефш. 2:20-22 …надѕидани врз основата на апостолите и пророците, а темелниот камен е Самиот Христос Исус, 21 во Кого целата стројно составена зграда расте во свет храм во Господ, 22 врз кого и вие во Духот заедно се соѕидувате во Божјо живеалиште.

**5. Во С.З. период**, Божјиот народ имал свештенство; но морало да се родите во племето Левиево за да служите на олтарот. Денес Божјиот народ е свештенство - секој поединец верник ја има привилегијата да дојде во Божјото присуство. Исто како што свештениците во С.З. имале да исполнат различни задачи, а сепак биле под раководство на еден првосвештеник, така и ние денес како “свето свештенството” треба да работиме заедно под раководство на нашиот Велик Првосвештеник, Исус. Нашата позиција на служење мора да произлегува од Божјо назначување, а не од наше распоредување. Секоја служба која ја вршиме за Негова слава е служење на Бог.

Ние сме свештеници во духовна куќа, која Бог ја гради. Затоа треба да живееме **како свештеници во храмот**. Сфати дека С.З. свештеници имале три обележја:

**а. тие имале непосреден пристап до Бог**

**б. тие го претставувале народот на Израел пред Бог**

**в. тие ги принесувале жртвите пред Бога за луѓето**

Значаен факт е дека не ни треба никој да нè претставува пред Бог. Преку Христос имаме пристап до Него.

**6. Така како свештеници ние постојано треба да принесуваме “духовни жртви” благоугодни на Бога.**

Евр. 13:15 И така преку Него постојано да Му принесуваме на Бог благодарствена жртва, односно плод од усните кои му благодарат на Неговото име.

Божја желба е ние да сме “живи жртви”

Рим. 12:1 Затоа, браќа, ве молам, заради Божјите милости, да ги принесете вашите тела како жива и света богоугодна жртва. Тоа нека биде ваша разумна служба.

Од Израел можеме да научиме важна лекција. Бог сакал Израел да стане духовно влиjание на побожност за народите; наместо тоа, тие биле под влијание на народите и дошле под Божја осуда. Денес Израел нема ни храм ни свештенство. Свештениците требале да бидат осветени, одделени за служба пред Бога. **Издвојувањето не е изолација, туку е контакт без загадување**. Не смееме да ги избегнуваме неспасените, туку да ги досегнуваме, без да се вклучиме во нивната грешна активност.

Ефш. 4:11-13 И Тој даде едни за апостоли, а други за пророци; едни за евангелисти, а други за пастири и учители, 12 за да се усовршат светиите за делото на службата, за изградување на Христовото тело, 13 сè додека сите не дојдеме до единство во верата и познавањето на Божјиот Син, до зрелиот човек, до мерата на растот на Христовата полнота.

1 Птр. 2:7-8 Оваа скапоценост, значи, е за вас кои верувате, а за оние кои не веруваат: "Каменот, што го отфрлија ѕидарите, стана камен темелник” 8 и "камен за сопнување и карпа за соблазнување", тие се сопнуваат, бидејќи му се непокорни на словото, за што се и определени.

**7. Идејата тука е дека Христос е драгоцен за оние кои веруваат**, но и покрај тоа што бил отфрлен од непокорните, Тој сè уште е на располагање како “камен-темелник” за оние кои ќе се покајат.

Јвн. 3:19 А судот се состои во ова: Светлината дојде во светот, а луѓето ја засакаа темнината повеќе од светлината, бидејќи делата им беа зли.

Пс. 118:22 Каменот што го отфрлија ѕидарите, стана камен темелник.

**8. “Камен за сопнување”** (литос) што значи “лабав камен на патот”, и (проскомматос) што значи “да се сосече” што заедно би значело "пречка против која некој удира.”

Ис. 8:14 Тој ќе биде осветување и камен за сопнување и карпа за соблазна на двата дома Израелови, стапица и мрежа за жителите ерусалимски.

**9. “Камен за сопнување”** е од “петра” што значи “голема тумба на патот” и “скандалоу” што значи “стапица поставена за сопнување.”

**10. “Непослушните”** буквално “неможно да се убедат". Оние кои не можат да се уверат, се одредени да се сопнат при претставувањето на Аголниот Камен (темелник), што е казната за одбивањето да се верува. Со прости зборови, неспасените ќе се соочат со казна заради нивното неверување во Христа.

**В. Станување Божји “Посебен народ”** (2:9-10)

1 Птр. 2:9-10 А вие сте избран род, царско свештенство, свет народ, кој Му припаѓа на Бог, за да ги прогласите доблестите на Оној Кој ве повика од темнината во Својата чудесна светлина. 10 Вие кои некогаш не бевте народ, сега сте Божји народ; вие кои некогаш не добивте милост, сега сте помилувани.

**1. Ние сме “избран род”** – род или генерација значи “раса, тело со заеднички живот". Бог не го избрал Израел, затоаа што е голем народ, туку затоа што ги љуби:

Пвт. Зкн. 7:7-8 Не затоа, што сте побројни од сите народи, ве прими Господ и ве избра, - бидејќи вие сте помалубројни од сите народи, - 8 туку затоа што Господ ве засака и ја одржи клетвата, со која Тој се беше заколнал на предците ваши; и ве изведе Господ со незапирлива сила, ве ослободи од домот на ропството, од раката на фараонот, египетскиот цар.

На ист начин и ние сме избрани поради Неговата љубов кон нас:

Рим. 5:8 Но Бог ја покажува Својата љубов спрема нас, со тоа што Христос умре за нас додека уште бевме грешници.

Христос умре за нас

Јвн. 15:16 Вие не Ме избравте Мене, туку Јас ве избрав вас...

**2. “царско”** е превод од грчкиот збор за “крал”. Левитското свештенство биле само свештеници, додека верниците во овој период се цареви-свештеници, поврзани со Господ Исус, кој е вечен свештеник по редот на Мелхиседек, цар-свештеник. Мелхиседек бил цар Салемски, и свештеник на Севишниот Бог.

**3. “посебен”** или “специјален народ” доаѓа од грчкиот збор што буквално значи “да се опкружи” т.е. да се направи нешто, а потоа да се заокружи, што укажува на сопственост. Светиите се уникатна, приватна и лична сопственост на Бога; секој светец е посебна сопственост, како светецот да е единственото човечко суштество на светот.

Ефш. 2:19 Затоа, вие не сте веќе туѓинци и придојдени, туку сте сограѓани на светиите и Божјо семејство…

2 Кор. 6:16-17 Или какво единство има Божјиот храм со идолите? Зашто, ние сме храмот на живиот Бог, токму како што рекол Бог: “Ќе живеам во нив и ќе одам сред нив, и ќе им бидам Бог, а тие ќе бидат Мој народ.” 17 “Затоа, излезете од сред нив и одвојте се” - вели Господ, "не допирајте се до нечисто", и “Јас ќе ве примам.

Лев. 26:12 …ќе се движам меѓу вас и ќе бидам ваш Бог, а вие ќе бидете Мој народ.

Ерм. 32:38 Тие ќе бидат Мој народ, и Јас ќе им бидам Бог.

Езк. 37:27 И кај нив ќе биде Моето живеалиште, па ќе бидам нивни Бог, а тие ќе бидат Мој народ.

**4. Меѓутоа привилегиите со себе носат и одговорност ја “ги прогласат"** или "објават или рекламиераат" славата Божји, на Оној кој нè пренел од темнина во Својата чудесна светлина.

**Г. Станување сведоци преку нашето “невообичаено” добро однесување** (2:11-17)

1 Птр. 2:11-12 Мили мои, ве молам, како туѓинци и новодојдени, да се воздржувате од телесните похоти, кои војуваат против душата. 12 Однесувајте се примерно меѓу многубошците, токму во она за што ве клеветат како злосторници; така што врз основа на вашите добри дела, кога ќе ги видат, да Го прослават Бог во денот на посетата.

**1. Живеј добар живот:**

**а. Воздржувајте се од телесните похоти:** тие војуваат против (ја корумпираат) душата.

1 Сол. 5:22 Воздржувајте се од секој вид на зло!

* **“Воздржувај се”** е буквално, “биди постојано на растојание од".

Како возљубени од Бог, иако живеме меѓу неверници, треба да продолжиме да се воздржуваме од телесни желби, кои војуваат со цел да го урнат нашето духовно битие. Бог не е само загрижен за нашиот идентитет, туку и за нашиот начин на живот.

**б. Со искрено (“чесно”) поведение меѓу паганите:** да се прикаже Божјата слава, за разлика од нивното паганско, себично однесување.

Мт. 5:16 Така нека свети вашата светлина пред луѓето, за да ги видат вашите добри дела и да Го прослават вашиот Татко, Кој е на небесата.”

* “**примерно** (искрено)” зборува за добрина која е убава, надворешна добрина која е забележлива. Нашиот говор (начин на однесување) им ја покажува Божјата убавина на неспасениот свет (неевреите), кои активно те критикуваат (зборуваат против), за тие внимателно да го видат твоето лично сведоштво (забележат), до тој степен да и тие бидат во можност да Го прослават Бог во денот кога Тој ќе погледне на нив како надгледник (ден на посета). Преку нашиот начин на однесување (сведоштво), неспасените можеби ќе Го посакаат Христа, и ќе се најдат во Него на денот на посетата.
* “**Посета**” е превод од грчкиот збор од кој произлегуваат и “епископ, надзорник” што говори за “набљудување, проверка, надгледување, набљудување”.

1 Птр. 2:13-17 Заради Господ, покорувајте ì се на секоја човечка власт: било на царот, како владетел, 14 било на управителите, како негови пратеници пратени од Него да ги казнуваат злосторниците, а да ги пофалуваат оние кои прават добро! 15 Зашто ова е Божја волја: правејќи добро, да го замолкнете незнаењето на неразумните луѓе. 16 Дејствувајте како слободни и не употребувајте ја слободата како оправдување на злото, туку користете ја како Божји слуги! 17 Почитувајте ги сите, негувајте братољубие, бојте се од Бог, почитувајте го царот!

**2. Живеј како Божји слуга:**

**а. “Покорувајте и се на секоја човечка власт** (стх. 13) Петар пишува за време на владеењето на Нерон, кој жестоко ги прогонувал христијаните. И сепак, Бог им наложил на верниците да се “покорат” на нивната власт!

* **“Власт”** не се однесува на секој поединечен закон, туку на институциите кои ги прават и спроведуваат законите. Секогаш кога е можно, сè додека не се крши повисокиот Божји закон, треба да се стремиме да ги почитуваме граѓанските власти. (Но) кога законот се противи на Божјиот закон, тогаш Петровите зборови пред Синедрионот се наш водич:

Дела 5:29 А Петар и апостолите одговорија и рекоа: “Треба да Го слушаме Бог, а не луѓето.”

* **Да го замолкнат незнаењето на неразумните луѓе**: (стх. 15), дури и оние кои ги мразат христијаните не можат да го побијат или се де жалат на вистинското христијанско поведение. Тоа е моќен сведок и може да задобие некоја “неука” душа.

**б. Почитувај ги сите** (стх. 17) “Почит” е “тимао", истиот збор се користи од Христос кога ја изразува потребата да се почитуваат таткото и мајката (Матеј 15:4). Тоа значи дека **никогаш не смееме да има наштетуваме на другите или да ги користиме како предмети**.

**в. Негувајте братољубие** (стх. 17) “Љубов” тука е “**агапе**”. Ние треба да ја практикуваме нашата волја да ги љубиме браќата како што Петар веќе укажал во 1:22. И како што Исус рекол:

Јвн. 13:35 По ова сите ќе познаат дека сте Мои ученици - ако имате љубов меѓу себе!”

**г. Бојте се од Бога** (стх. 17) Да се боиме од Бога (фобеомаи) е **“да се почитува”** - "да се биде со стравопочит во Неговото присуство". Тоа значи “да се биде во страв”, “да се плаши.” Тоа е збор со кој е опишан стравот на учениците кога се појавила бурата, а тие биле сами во чамецот.

Јвн. 6:19 Откако одвеслаа околу дваесет и пет или триесет стадии, Го видоа Исус како оди по морето и се приближува кон коработ, па се исплашија.

Тоа е како стравот почувствуван од Израел, кога се улогориле во подножјето на планината Синај во Излез 19 и 20. Кога присуството на Бог слегло на планината со грмотевици, молњи, чад и оган, луѓето се повлекле од планината. Во тој момент тие решиле Мојсеј да биде нивен претставник, иако Бог сакал да има меѓусебен однос со сите луѓе.

За жал, денес верниците во црквата често на Бог гледаат премногу површно, или од човечка перспективи, наместо како на чудесен Свет Бог, каков што Тој всушност е.

**д. Почитувајте го царот** (стх. 17) “Почит” е со исто значење како претходно. Сосема е природно за нас да почитуваме добар владетел, но Петар им говорел на христијаните кои ги чувствувале гонењата од Нерон; барајќи од нив да го почитуваат. Ова е уште еден белег на христијанскиот начин на живеење: љубов и чест дури и за тираните во нашето општество, оние кои би нè злоупотребиле и гонеле.

Мт. 5:43-44 “Сте чуле дека било речено: ,Љуби го својот ближен' и ,мрази го својот непријател'. 44 А Јас ви велам: Љубете ги своите непријатели и молете се за оние што ве прогонуваат;

**3. Дејствувај “живеј како слободен"** (стх. 16) Слободата која доаѓа од Христос не треба да се користи како “изговор” - или покривање за грев. Највисокото призвание во животот е да ја користиме нашата слобода како Христови слуги. Злоупотребувана слобода е како моќна река која се прелева од своето корито, и носи ужасно уништување на сè што е пред неа. Но слободата во Христа треба да ни даде волја и моќ да љубиме како Исус што љубел. Павле рекол:

Гал. 5:13-14 Зашто вие, браќа, бевте повикани кон слобода. Само слободата да не ви биде повод за телесност, туку со љубов служете си еден на друг. 14 Зашто целиот Закон е исполнет во еден збор: “Љуби го својот ближен како самиот себе!”

Гал. 5:1 Христос нè ослободи за да бидеме слободни. Според тоа, стојте цврсто и не потчинувајте му се пак на ропскиот јарем.

**Д. Служење на Бог во страдање** (2:18-25)

1 Птр. 2:18-25 Слуги, покорувајте им се на своите господари со целосна почит, но не само на добрите и кротките, туку и на суровите! 19 Зашто тоа се цени, ако заради својата совест пред Бог, човек трпи и тагува кога неправедно страда.

**1. “Слуги”** - овој грчки збор овде укажува дека Петар особено го врти своето внимание кон христијаните робови кои најчесто служеле во домовите на паганските господари. Некои биле добри, а некои не толку добри.

**2. “Покорувајте”** - (хипотассо) или “поднесување”, неколку пати е наложено од Петар:

**а. стх. 13. Христијаните треба да им се покорат на претпоставените**

**б. стх. 18. Слугите христијани треба да се покоруваат на нивните господари**

**в. 3:1. Жените христијанки треба да се покоруваат на своите мажи**

**г. 5:5. Младите христијани треба да покоруваат на своите старешини**

**д. 5:5. Сите христијаните треба да се покоруваат еден на друг**

**3. “Добрите”** стх. 18 - се однесува на внатрешната добрина; **добри од срце**. Некои господари биле наклонети да ги третираат своите слуги со “благост”, што значи “дека наместо со строгоста според законските правила, **внимателност еден за друг била нивната практика**". Лесно било некој да им се покорува на таквите господари, всушност, постоело искушение да се злоупотреби таквиот господар. За ова Павле зборува за служење, не “извлекување”, туку како за Господ.

Ефш. 5:5-6 Зашто, знајте го ова: ниеден блудник, ниеден нечист, ниеден алчник - кој е идолопоклоник - нема наследство во царството на Христос и Бог! 6 Никој да не ве мами со празни зборови, зашто заради тие нешта доаѓа Божјиот гнев врз синовите на непокорноста.

**4. “Суровите”** - значи “строги”, “остри”. Петар им зборувал на оние кои имале господари кои биле против сè што е христијанско, бидејќи се чувствувале пресведочени. Разбирајќи дека некои биле неправедно тепани заради нивното христијанство, Петар ги потсетува во стх. 21-23 дека и Христос страдал неправедно, а сепак останaл со став на потчинетост. Тоа се “цени” или “пофалува”, зашто нашата мотивација е да Му се угоди само на Бог. Ние сме “повикани” да го следиме Неговиот пример; тоа не е избор, туку нашиот Господ го очекува од нас. Непочитување на суров господар е грев; почитување со горчина или мрморење е исто така грев. Љубовта е единствениот побожен мотив.

1 Кор. 10:31 Според тоа, јадете ли, пиете ли, или што и да правите, правете сè за Божја слава!

2:20 Инаку, каква е пофалбата ако трпите кога ве казнуваат за вашите престапи? Но, ако страдате и трпите кога правите добро, тоа е благодат пред Бога.

2:21 Зашто за тоа сте повикани, бидејќи и Христос страдаше за вас и ви остави пример, та и вие да врвите по Неговите стапки. 22 Тој не направи грев и не се најде измама во Неговата уста. 23 Тој, Кој беше навредуван, не возвраќаше со навреда; кога страдаше - не се закануваше, туку се предаде Себеси на Оној Кој суди праведно.

2:24 Тој Сам во Своето тело ги понесе нашите гревови на дрвото, та ние, умирајќи за гревот, да живееме за праведноста; преку Неговите рани се исцеливте. 25 Зашто талкавте како овци, но сега се вративте кај Пастирот и Чуварот на вашите души.

**5. “Казнување” -** чинот на удар со тупаница. Некои робови буквално биле претепувани од страна на своите господари. Така бил и Христос, според Исаија:

Ис. 52:14 Како што мнозина беа вџашени, гледајќи во Него - толку ликот Негов беше обезличен повеќе, отколку на секој човек, и видот Негов - повеќе, отколку на синовите човечки…

На буквален хебрејски тоа звучи: "Толку нарушен облик на човечки изглед што Неговата појава не била налик на син човеков", имено, нечовечки. Намерата на Петар тука била, кога овие робови биле претепувани од нивните неправедни господари, **да се сеќаваат на тоа како Господ Исус бил сурово претепан заради нив, и спрема своите господари да се однесуваат како Исус** спрема оние кои Го измачувале.

**6. “Преку Неговите рани се излекувавме”** - “рани” се однесува на изораниот грб на нашиот Господ кога бил камшикуван од римските војници. Тие користеле камшик составен од јаженца на кои биле закачени парчиња олово или месинг, или мали, остри коски. Жртвата била разголена до половината и врзана за дрвен столб или трупец во поднаведната положба, со рацете зад грбот. Грбот Му бил толку соголен што Неговите вени станале видливи, и внатрешните мускули изложени. Неговото лице било сериозно претепано од тупаниците на толпата и ликот му бил нечовечки, и на тој крвав соголен раскинат грб бил поставен дрвен крст, за Тој да го носи.

Ова било строго правно прашање. Човек оди во болница кога е болен, а на суд поради правни работи. Тука милоста му се нуди на човештвото врз основа на правдата задоволена на крстот. Тука во овој контекст не станува збор за телесни болести. **Грчкиот збор што се користи тука не се користи на друго место во однос на физичко исцелување, и затоа и тука не треба така да се користи**. Контекстот во кој зборот тука се користи јасно укажува на придобивање на нашето **спасение**, “духовно исцелување”, а не физичко исцелување.

(RevC) Затоа, би било вон контекст некој да се моли за физичко исцелување со зборовите: “преку Неговите рани ние се исцеливме.” Во сите Евангелија постојат многу примери за тоа како Христос исцелувал болни. На 12 ученици Тој им дал власт да исцелуваат болни , и ја предал таа власт до Неговата црква за преку положување на раце и молитва на вера да се моли за болни, како што се гледа во Јкв. 5:13-16. Токму затоа не е во ред да се користи 1 Птр. 2:24 надвор од контекст како поддршка за физички исцелување. Цитирајќи 1 Птр. 2:24 за физичко исцелување би укажувало на тоа дека физичкото исцелување е загарантирано спасителното дело. Меѓутоа, јас не гледам дека било каде исцелувањето е загарантирано исто како и моето спасение, и секако искуството тоа го потврдува, кога се молиме за луѓе кои или не добиваат исцелување или не се излечени преку духовна сила, туку лекарства. Се чини дека исцелувањето е во функција на Божјата милост и благодат во комбинација со нашата вера, и Божјата поголема цел во нашите животи. Секако дека Бог преку молитвата на вера соработува со човекот за да ја ослободи Својата исцелителна моќ согласно со словото во Јаков 5.

Збунувачкиот момент кој допрва треба да го разбереме Мт. 8:17 кој се чини дека се однесуваа на физичко исцелување, а го цитира Исаија 53:5. Други коментари кои ги истражував коментираат за цитатот во Матеј оставајќи ја таа поврзаност сè уште нерешена. За сега сум задоволен со знаењето дека Бог лечи, и дека можам да ги повикам старешините, ако е тоа потребно, да се согласат со мене во вера за исцелување - според Јаков 5.

**7.** стх. 25. **Во С.З. овците умирале за овчарите; но на Голгота, Овчарот умрел за овците**. Секој грешник е како заталкана овца: изгубена, во незнаење, во опасност, далеку од место на безбедност, неспособна самата да си помогне. Нашиот Пастир излегол да ги најде изгубените овци и умрел за тие да имаат живот. Исус зборувајќи им на фарисеите и книжниците, рекол:

Лк. 15:4-7 “Кој од вас, ако има сто овци, и загуби една од нив, не ќе ги остави деведесет и деветте во пустината и не ќе тргне по загубената, додека не ја најде. 5 А кога ќе ја најде, ќе ја крене на своите рамена радувајќи се 6 и кога ќе дојде дома, ќе ги викне пријателите и соседите и ќе им рече: ,Радувајте се со мене, зашто ја најдов својата изгубена овца!' 7 Ви велам: поголема радост ќе има на небото, за еден грешник кој се кае, отколку за деведесет и девет праведници, кои немаат потреба од каење.”

**IV. ГЛАВА 3**

**A. Сведоштво за сопруг кој не е верник:**

1 Птр. 3:1-2 Така и вие, жени, бидете им покорни на своите мажи, та ако некои не му бидат послушни на словото, да бидат придобиени без зборови, преку поведението на своите жени, 2 кога ќе го видат вашето непорочно и чесно поведение.

Петар сега го врти своето внимание кон една друга голема група на поединци на раната Црква: оние жени христијанки кои биле во брак со мажи нехристијани. Овие жени се стремеле да ги задобијат своите сопрузи преку Евангелието, но на погрешен начин.

**1. “ако”** треба да е преведено “дури и ако”.

**2. Не се "послушни"** говори за состојба на непослушност како кај неверен; тоа буквално значи **“не допуштаат некој да ги разубеди”.** Овие мажи биле тврдоглави, **неразубедливи** не сакале да застанат, послушаат и размислат.

**3. “да бидат придобиени без зборови”** - нивните жени често пати им го понудиле Евангелието и се соочиле со тврдоглав отпор. Сега Петар ги поттикнува овие жени да престанат да зборуваат за тоа, и едноставно пред нив да живеат христолик живот. Сега тие можеле да бидат задобиени преку **христијанскиот пример** на нивните сопруги, и тоа без изговорен збор.

**4. “видат”** се однесува на внимателно гледање. Треба да сме свесни дека неверниците секогаш внимателно го набљудуваат однесувањето на христијаните.

**5. “чесно”** зборува за **богобојазност**, да ги третираат со почит или побожна послушност. Жените треба да сфатат дека нивните сопрузи внимателно ќе ги испитуваат нивниот чесен начин на однесување и побожен став.

**Б. “Убавата” жена:**

1 Птр. 3:3-4 Вашето украсување да не биде надворешно: во плетење на косата, во китење со златен накит или во раскошно облекување, 4 туку во скриената личност во срцето, во нераспадливиот украс на кроткиот и тивок дух, што е од голема вредност пред Бога.

**1. Не надворешно украсување** - Петар зборува против пренагласеност во областа на надворешниот изглед. Овие жени се обидувале да ги задобијат своите сопрузи преку украсување слично како светот, кои единствено апелираат на изопачената природата на мажот и на апетитот за грешење. Украсот на христијанската жена треба да биде во согласност со нејзиното христијанство. Петар не вели дека таа не треба да се облекува добро или убаво, како доблесните жена во Изр. 31 кои се облекувале во свила и пурпур. Без разлика дали тоа била нивната коса, накит, облека, учењето тука е доследно: раскошноста била строго забранета; жените не смееле да се поведуваат по светот.

Рим. 12:2 Немојте да се сообразувате со овој свет…

**2. Петар сега го врти своето внимание на тоа како христијанските жени би требале да се украсуваат**. Ако нејзината желба е да Му биде угодна на Бога, тогаш нејзиното “украсување” ќе привлече внимание кон убавината на нејзиниот внатрешен човек кој не е распадлив како световните украси.

**3. Во проширен превод на Римјаните 12:2, Павле вели**:

“Престанете со пренагласување на надворешен изглед кој не доаѓа од, и не го претставува вашето внатрешно битие: изглед според овој светот; но променете го вашиот **надворешен изглед преку вашето внатрешно битие**.” Ова е принцип врз кој секој христијанин треба да постапува во своето облекување и украсување.

**В. “Светото украсување на жените” вклучува став на потчинетост:**

1 Птр. 3:5-6 Зашто така некогаш се украсуваа светите жени кои се надеваа во Бог, и им се покоруваа на своите мажи, 6 како што Сара му беше послушна на Авраам и го нарекуваше господар, а вие сте нејзини ќерки, кога правите добро, немајќи страв од ништо.

**1. “Светите жени”** - “свети” буквално значи “издвоени”, затоа што овие жени живееле свет живот, бидејќи тие живееле издвоен живот: издвоен од светот од кој Бог ги избавил. Како дел од издвоениот живот на една жена од нејзиното минато, овие жени живееле во потчинетост на своите сопрузи.

**2. Да се биде потчинет не значи да се биде инфериорни**. Самиот Исус бил еднаков со Бог, но сепак самиот себе си се испразнил во потчинетост и станал слуга.

Мт. 20:26-28 Меѓу вас нека не биде така! Туку, оној што сака да биде најголем меѓу вас, нека ви служи! 27 И кој сака да биде прв меѓу вас, нека ви биде слуга, 28 така како што Синот Човеков не дојде да Му служат, туку да служи, и да ја даде Својата душа за откуп на мнозина.”

Гал. 3:28 Нема веќе ни Евреин ни Грк, нема веќе ни роб ни слободен, нема веќе ни машко ни женско, зашто вие сите сте едно во Христос Исус.

**3. “покорува”** зборува за трајна постапка која се случува во текот на долг временски период. Целиот живот на Сара бил живот на послушност кон нејзиниот сопруг, нарекувајќи го “господар” (кириос), кој е преведен на неколку начини, и секој означува место на чест и почит. (Дури и во потчинетоста, Сара била решителна жена, често јасно давајќи му до знаење на Авраама во однос на нејзините желби.)

Петар ги охрабрува жените христијанки да го следат примерот на Сара.

**4. Немајќи страв од ништо -** еден друг превод вели: "Сè додека жените христијанки постапуваат добро, тие не треба да се плашат од ненадеен ужас на сметка на она што нивните неверни сопрузи би можеле да го бараат од нив".

Кога ја разбираме длабочината на Божјата љубов кон нас, тогаш нема да чекориме во страв, туку вера.

Јвн. 4:18 …зашто си имала петмина мажи и тој што го имаш сега, не ти е маж; вистината ја зборуваш.”

**Г. Внимателниот сопруг исполнет со почит:**

1 Птр. 3:7 А и вие, мажи, живејте во слога со жените како со послаб сад и искажувајќи им почит како на сонаследнички на благодатта на животот, за да не бидат спречувани вашите молитви.

**1. “Слога”** (гносис), исто така преведена како “**разбирање**” се однесува на потребата за мажите да ја разберат динамиката на брачниот однос. Ова е еден од **највиталните фактори за успешн брак** - **развивање на близок меѓучовечки (“интимен”) однос**. Вистинското “познавање” на друг бара **време, чесност, отвореност и подготвеност, трпение, внимание и особено ЉУБОВ.**

**2. Христијанските мажи треба да ги почитуваат своите помошници кои Бог им ги дал како некој кој заслужува “чест” или “вредност”, да бидат третирани со почит**. Ова предупредување било особено потребно во времето кога ова писмо е напишано, поради ниското место кое му било дадено на женскиот род.

Ефш. 5:25 Мажи, љубете ги своите жени, како што и Христос ја засака црквата и се предаде Сам Себеси за неа…

**3. Молитви “спречени”** на грчки значи **“да се попречи, да се прекине”.** Ефикасноста на нашите молитви “е попречена” кога не успеваме да се однесуваме кон нашите сопруги како избрани Божји алатки, кои се посебни во Неговиот очи.

**Д. Резиме на квалитети потребни во сите односи - љубов, не омраза:**

1 Птр. 3:8-9 На крајот, бидете сите едномислени, сочувствителни, братољубиви, љубезни и понизни; 9 не враќајте зло за зло или навреда за навреда, туку, напротив, благословувајте, бидејќи повикани сте токму за тоа, за да наследите благослов.

**1. “Бидете сите едномислени”** - се однесува на “едно во умот”, но не до степен на детали, но единство во главните и важните точки на христијанската доктрина и практика. “Да се ​​живее во хармонија еден со друг”.

“Единство”, “едномислени”. Единството е основно мерило на духовноста и христоликоста.

Дела 2:1 А кога дојде Педесетница, сите беа собрани на едно место.

Ефш. 4:13 …сè додека сите не дојдеме до единство во верата и познавањето на Божјиот Син, до зрелиот човек, до мерата на растот на Христовата полнота.

**2. “Сочувствителни”** - значи “ со симпатија”, “да се споделуваат чувствата”; со други зборови да се чувствува за другиот како тага така и радост.

Рим. 12:15 Радувајте се со оние што се радуваат и плачете со оние што плачат.

Гал. 6:2 Носете ги бремињата еден на друг, и со тоа ќе го исполните Христовиот закон!

Понекогаш е потребно барем подеднаква благодат да се радуваме со некој на начин на кој Бог ги благословил, како што го правиме тоа и кога сочувствуваме во нечија тага.

**3. “братољубиви”** - (филаделфос) значи **“братска љубов” (не “агапе”)** слично на “семејна љубов” во Божјото семејство.

Рим. 12:10 …љубете се еден друг срдечно со братска љубов; натпреварувајте се во почит еден спрема друг;

Евр. 13:1 Бидете постојани во братската љубов!

**4. “понизни”** - (еуспланхнос) е всушност, “полн со милост" и значи да се биде “**чувствителен**”. Овој став бил многу поинаков од ставот на студено однос кој преовладувал во деновите на Римското царство.

Ефш. 4:32 Бидете љубезни еден кон друг, чувствителни, проштавајќи си еден на друг, како што и Бог ви прости вам во Христос.

**5. “Љубезен”** - (филофрон) (од истиот корен како “пријател”) значи **“да се биде пријателски во умот”;** **“со скромно мислење за самиот себеси.”** Сознанието дека без Христос не сме ништо; во најдобар случај само сме суетни.

Ефш. 5:21 Покорувајте се еден на друг со страхопочит кон Бог!

**6. “Благословувајте”** - е всушност, **“постојано благословување",** да не се бара одмазда. Христијанинот треба постојано да е во потрага по можност да послужи со благослов, особено на непријателите, кога природниот човек би го сторил токму спротивното. Еден превод вели: “Не возвраќај зло со зло, или злоупотреба со злоупотреба; напротив, одмаздувај се со благослов.”

**Ѓ. Потребни квалитети кај оние кои “сакаат да го љубат животот” и да “видат добри денови”** (3:10-12) “Сака” - зборува за акција која се одвива во сегашно време. “Оној кој го љуби животот и сака така да продолжи”, треба да го прави следното:

1 Птр. 3:10-12 Зашто: "кој сака да го љуби животот и да види добри денови, нека си го воздржува јазикот од зло и усните од измама; 11 нека е скраја од злото и нека прави добро, нека бара мир и нека се стреми кон него; 12 зашто Господовите очи бдеат над праведниците и Неговите уши ја слушаат нивната молитва, а Господовото лице е против оние кои вршат зло.”

**1. “да си го воздржува јазикот”** - по природа човекот тежнее кон злото. Мора да научиме да го контролираме (“воздржуваме”) нашиот јазик, зашто е најнепослушен член.

Јак. 1:26 Ако некој мисли дека е религиозен, а не го зауздува својот јазик, туку го мами своето срце, неговата религија е безвредна.

Јак. 3:5 Така и јазикот е мал орган од телото, но се фали со големи работи. Ете како мал оган запалува голема шума!

Јак. 3:6 И јазикот е оган, самиот свет на беззаконието; јазикот се наоѓа меѓу нашите органи како таков кој го осквернува целото тело и, потпален од пеколот, го запалува нашиот животен тек.

Јак. 3:8 …но никој не може да го скроти јазикот, тоа нескротливо зло, полно со смртоносен отров.

**2. “...од зло и усните од измама”** - “измама” (“долос”) значи стапица, примка, измама, зборувајќи испомешани работи со зла намера. Ние мора да зборуваме искрено и чесно.

**3. “Нека е скраја од злото”** - “избегнува” се однесува на чинот на скршнување од нечиј пат кога се приближува кон злото. Со други зборови, преземајќи неопходни чекори заради избегнување вмешаност во злото.

**4. “Нека прави добро”** - не само што треба да избегнуваме зло, туку да се посветиме на правење добро. Најчесто, луѓето имаат тенденција да возвраќаат зло за зло. Христијаните можат да го покажат Христовиот лик кога возвраќаат добро за зло.

**5. “Нека бара мир”** - наместо да дозволи околностите и ситуациите да поттикнат лутина и гнев, го изговара Божјиот мир во тешка ситуација.

Изр. 15:1 Кроткиот одговор гневот го ублажува, а навредлив збор јарост предизвикува.

**6. “...и нека се стреми кон него”** - “потрага” значи “**со нетрпение го бара**; “ и “мирот” го опишува хармоничниот однос меѓу луѓето. Ако сакаме да уживаме во христијанскиот живот, треба со нетрпение да се стремиме кон хармоничен однос со целото човештво.

Мт. 5:9 Блажени се миротворците, бидејќи ќе бидат наречени Божји синови!

(зашто очите Господови бдеат) “**над**” е буквално “**врз**”, што покажува дека за праведните, очите Господови се насочени за нивна добробит. “**Зашто**” е всушност “**во**”. Божјите уши се “во” нашите молитви. Каква слика, Бог се наведнува долу “во” молитвите на Своите деца, искрено слушајќи ги нашите молби, желен да одговори на нив.

2 Днв. 16:9 …зашто очите Господови ја гледаат целата земја, за да им помагаат на оние, чие срце наполно Му е предадено Нему.

1 Јвн. 5:14-15 И ова е увереноста која ја имаме во Него: дека нè слуша ако бараме нешто според Неговата волја. 15 И кога знаеме дека нè слуша што и да бараме, знаеме дека ќе го добиеме она што сме го побарале од Него.

**Е. Кога правиме добро, се стекнуваме со надеж и го губиме стравот:**

1 Птр. 3:13-16 И кој ќе ви напакости, ако покажувате ревност за доброто? 14 А ако и страдате заради праведноста, блажени сте! “Не вознемирувајте се и не плашете се од нивните закани,”…

**1. “ревност”** е превод на грчкиот збор што значи “зилоти” или “**да се гори со ревност, искрено да посакуваш**”. Петар тврди дека, ако бараме да правиме добро, дури и пред оние кои би правеле зло, ние можеме да го прекинеме циклусот на злото и да ги предизвикаме другите да прават добро.

**2. “А ако и страдате”** на оригиналниот грчки сначи дека е **можно, а не нужно да се случи**. Релативно мал број се повикани вистински да страдаат заради Христос, но тоа е нешто што треба да го направиме доброволно, зашто Исус нè предупредил за таквата можност.

Јвн. 15:17-21 Ова ви го заповедам: да се љубите еден со друг! 18 Ако светот ве мрази, да знаете дека Мене Ме мразеше уште пред вас! 19 Да бевте од овој свет, светот би ги љубел своите; но бидејќи не сте од светов, туку Јас ве избрав од светот, затоа светот ве мрази. 20 Помнете го зборот што ви го реков: ,Слугата не е поголем од својот господар!' Ако Ме прогонуваа Мене, ќе ве прогонуваат и вас; ако го пазеа Моето Слово, ќе го пазат и вашето. 21 Туку, сето ова ќе ви го прават заради Моето име, затоа што не Го познават Оној Кој Ме прати.

Флп. 3:10 …за да Го познавам Него и силата на Неговото воскресение, и учеството во Неговите страдања, станувајќи сличен на Него во Неговата смрт…

Дела 14:22 …ги закрепнуваа душите на учениците и ги поттикнуваа да бидат постојани во верата, и дека преку многу неволи треба да влезат во Божјото царство.

**3. “блажени”** (стх. 14) значи “**просперитетни**”, што покажува дека оние кои се повикани да страдаат заради праведност духовно просперираат.

2 Кор. 4:17 Зашто, нашата сегашна лесна невола ни донесува прекумерно, и неизмерно, вечно изобилство на слава…

**4. “Не плашете се”** - Петар ги поттикнува своите читатели **да не попуштат пред стравот** **кој злодејците** ќе се обидат да го внесат во нашите срца; не “вознемирувајте се” значи да не бидеме “**вознемирени**”. Кога ја разбираме длабочината на **Божјата љубов кон нас, ние нема да попуштиме пред стравот**.

1 Јвн. 4:18 Во љубовта нема страв, туку совршената љубов го изгонува стравот, зашто стравот подразбира казна, а кој се плаши, не е совршен во љубовта.

1 Птр. 3:15, 16 …туку прославувајте Го во своите срца Христос како Господ, секогаш готови да му одговорите на секој што бара одговор за надежта која е во вас, но со кроткост и страхопочит, 16 имајте добра совест, та оние кои го навредуваат вашето добро поведение во Христос, да се посрамат за она за што ве клеветат.

**5.** Тука добиваме упатство, во стх. 15, **“прославувајте го во своите срца Христос како Господ”** - кое говори за нашата потреба на Господ да Му го препуштиме првото место во нашите срца; да бидеме послушни на Неговиот глас, а не на злодеецот. “Прославувајте” е од истиот корен како зборот “свет”.

1 Птр. 1:15-16 …туку како и Светиот Кој ве повика, бидете и самите свети во сето свое поведение, 16 зашто е напишано: “Бидете свети, бидејќи Јас сум свет.”

1 Птр. 2:5 …и вие самите, како живи камења, изградувајте се како духовен дом, за свето свештенство, за да принесувате духовни жртви, прифатливи за Бог, преку Исус Христос.

1 Птр. 2:9 А вие сте избран род, царско свештенство, свет народ, кој Му припаѓа на Бог, за да ги прогласите доблестите на Оној Кој ве повика од темнината во Својата чудесна светлина.

Лк. 6:46 “И зошто Ме нарекувате: ,Господи! Господи!', а не го вршите она што го велам?”

**6. “секогаш готови да дадете одговор”** - или “одбрана” (апологиа) **"да дадете причина или образложение за она што го верувате.”** Тоа значи буквално “да се застапува” **како адвокат** којшто го брани својот клиент од обвинението против него. Нашиот одговор ја одразува нашата **НАДЕЖ во искупителната моќ на Бог во нашите животи**.

Дела 22:1 Мажи, браќа и татковци! Чујте ја мојата одбрана”

Дела 25:16 Јас им одговорив дека не е вообичаено да погубат некого, пред обвинетиот да се соочи со своите обвинители, и да добие можност да се брани од обвинението.

**7.** Таквата одбрана мора да биде **изложена со кротост и понизност**, не сакајќи на било кој начин да Го обесчестиме Бог. “Кроткост” може да се преведе како “**благост**”. “Да се ​​биде кроток е да се има дух на “питач кој споделува парче леб со друг питач”. “**Страхопочит**” значи “почитување”

Мт. 5:5 Блажени се кротките, бидејќи ќе ја наследат земјата!

**8. да се има добра “совест”** - (сунеидесис) ние може да имаме добра совест пред Бог, **кога и нашето “поведение” (начин на однесување) во СИТЕ наши односи е добро.**

1 Јвн. 3:21 Мили мои, ако срцето не нè осудува, имаме доверба пред Бог…

Бог нè повикал кон животот на транспарентност и автентичност, кој не можеме да го имаме без чиста совест. Ова не можеме да го имаме без “осветување на Христос во нашите срца “: ако сме раководени од Духот, а не од телесноста. Едно е да се биде лажно обвинет од злобници, но сосема друго е да бидеме виновни за живеење таен или двоен живот, знаејќи дека немаме чиста совест пред Бог, и опрвдувајќи ги обвинувањата од неверниците, доведувајќи го целото тело под осуда. "Кога еден страда, целото тело страда" - може да се сфати на различни начини.

**Ж. Дури и во правење добро, може да страдаме:**

1 Птр. 3:17-18 Зашто подобро е, ако е по Божјата волја да страдате правејќи добро, отколку правејќи зло. 18 Зашто и Христос умре за гревовите еднаш засекогаш, Праведниот за неправедните, за да може да нè одведе кај Бог; убиен во телото, но оживеан во духот;

**1.** Постои еден **вид на страдање, кое е логична последица на гревот**. Тоа е прашање на “сеење и жнеење”.

Гал. 6:7-8 Не лажете се: Бог не дозволува да биде исмеван! Бидејќи човекот што ќе посее, тоа и ќе жнее: 8 кој сее во своето тело, од телото ќе пожнее погибел; а кој сее во Духот, од Духот ќе пожнее вечен живот.

**2.** Од друга страна, кога **страдаме заради правење добро**, заради "праведност" можеме да очекуваме благослов и награда.

Мт. 5:11-12 Блажени сте кога ве навредуваат, прогонуваат и говорат лажно против вас, со секакви лоши изрази, заради Мене. 12 Радувајте се и веселете се, бидејќи голема е вашата награда на небесата, зашто така ги прогонуваа и пророците кои беа пред вас.

Рим. 8:18 Сметам дека страдањата на сегашното време не се ништо во споредба со славата која ќе ни се открие нам.

2 Тим. 3:12 А и сите кои ќе живеат побожно во Христос Исус, ќе бидат прогонувани…

1 Птр. 4:19 Затоа и оние кои страдаат по Божја волја, да Му ги доверат своите души на верниот Создател, правејќи добро.

**а. Јосиф страдал од рацете на неговите љубоморни браќа** кои го продале во ропство. Но подоцна тој станал премиер на Египет, и од Бог бил употребен да го спаси својот татко, своите браќа и нивните семејства од глад. Јосиф рекол:

Бит. 50:20-21 Вие смисливте зло за мене, но Бог тоа го сврте на добро, за да се изврши она, што денес се случува: да се зачува животот на многу луѓе.” 21 И им рече: “Не плашете се, јас ќе ве прехранам вас и вашите деца.” Така ги утеши, зборувајќи им од срце.

Рим. 8:28 И знаеме дека сè содејствува за доброто на оние кои Го љубат Бога, на оние кои се повикани по Неговата намера.

**б.** Во страдање заради правење добро, поблиску се идентификуваме со Христос (како што и Тој пострада заради правење добро).

1 Птр. 2:21 Зашто за тоа сте повикани, бидејќи и Христос страдаше за вас и ви остави пример, та и вие да врвите по Неговите стапки.

Рим. 8:16-17 Самиот Дух сведочи заедно со нашиот дух дека сме Божји чеда. 17 А ако сме чеда, тогаш сме и наследници, Божји наследници, и Христови сонаследници - ако страдаме со Него, со Него и да бидеме прославени.

1 Птр. 4:16 …но, ако страда како христијанин, да не се срами, туку да Го слави Бог со тоа име…

**в. “оживеан”** - (зоопоиетхеис) што значи “**да се направи жив**.” Зборот не значи да оснажи (енергео) како што жив човек може да се исполни со енергија, но само мртов човек може да оживее.

**З. Примери:** (1 Птр. 3:19-22) **на страдањето на Ное заради правење добро; страдањето на неговите современици “заради правење зло; и “славата” која дошла поради нивното страдање (Бог ги поразил Своите непријатели, наше спасение и крштевање)**

1 Птр. 3:19-22 …во кој отиде и им проповедаше на духовите, кои се сега затворени, 20 кои некогаш беа непокорни, кога Божјото трпение ги чекаше во Ноевото време, додека се градеше ковчегот, во кој само неколкумина, односно осум души, се спасија преку водата…

**1. “Кому Христос му проповедал?** (Од “The Bible Knowledge Commentary” Новиот Завет стр. 851)

**Зборот: “во кој (ХС) отиде и им проповедаше на духовите, кои се сега затворени”** е предмет на многу толкувања. Кое гледиште е најточно е тешко со сигурност да се каже. Можеби еден ден, наскоро, Петар ќе може да ни го објасни значењето.

**а.** Некои веруваат дека Петар тука говори за **слегувањето на Христовиот Дух во Адот, меѓу Неговата смрт и воскресението**, за да им понуди на верниците пред потопот втора можност за спасение. Ова **нема Библиска поддршка.**

**б.** Други веруваат дека овој пасус се однесува на **Христовото симнување во пеколот по Неговото распнување за да ја прогласи Својата победа пред затворен паднатите ангели** спомнати во:

2 Птр. 2:4-5 Зашто ако Бог не ги поштеди ангелите кои згрешија, туку ги фрли во мрачните бездни и ги предаде да бидат чувани за суд; 5 и ако не го поштеди стариот свет, туку го зачува Ное, проповедникот на правдата, со уште седум души, кога сурна потоп врз безбожниот свет…

Се чини дека Петар ги изедначува овие паднати ангели со “синовите Божји” за кои Мојсеј пишувал во:

Бит. 6:2, 4 …тогаш синовите Божји видоа дека ќерките човечки се убави и ги земаа, кои ги сакаа, за жени. … 4 А во тоа време имаше џинови на земјата, особено кога синовите Божји почнаа да влегуваат при ќерките човечки и тие почнаа да им раѓаат; тоа се силните луѓе, прочуени од старото време.

**в.** Иако постои поддршка за тоа гледиште, други сметаат дека поверојатно се чини дека контекстот **се однесуваат на луѓе, а не ангели**.

На “духовите” (пневмасин, збор кој обично се применувал на натприродни суштества, но исто така барем еднаш се користи во однос на човечки “духови”):

Евр. 12:23 …до сеопштиот собор и црквата на првородените, кои се запишани на небесата, и до Бог, Судијата на сите, и до духовите на усовршените праведници;

...кои се опишани во 1 Птр. 3:20, како оние кои биле непокорни, кога Бог трпеливо чекал за Ное да заврши со изградбата на ковчегот. Бидејќи целата човечка раса, освен Ное била зла (види Бит. 6:5-9), Бог решил да го "збрише човештвото... од лицето на земјата.” Така “духовите" во 3:20 можеби се душите на злата човечка раса која постоела во деновите на Ное. Овие "духови" се сега во затвор и “чекаат конечна Божја пресуда на крајот на Векот.

**2.** Проблемот останува за тоа **“кога” Христос им проповедал на овие “духови”.** Петровото објаснување за воскресението на Христос (3:18) “преку Духот” нè потсетува дека **пред-инкарнираниот Христос бил всушност во Ное, служејќи преку него, со помош на Светиот Дух**.

Петар (1:11) говори за “Духот Христов" во С.З. пророци. Подоцна тој го опишал Ное како “проповедник на правдата” (2 Птр. 2:5). Ако е тоа така, тогаш Духот Христов проповедал преку Ное до безбожните луѓе кои, во времето на пишување на Петар, биле “затворените духови” кои го чекале судниот ден.

**3. Ное е претставен како пример за оној кој се обврзал** да дејствува **заради чиста совест пред Бог**, иако тоа значело поднесување на тежок потсмев. Ное не се плашел од луѓето, туку Го почитувал Бога и ја разгласувал Неговата порака. Ноевата награда било спасението на неговото семејство, кои се спасиле преку вода, избавени од потопот.

**4. "се спасија"** - буквално **“биле безбедно пренесени”.** Душите во ковчегот биле безбедни - преку вода - додека траел потопот. Иако всушност ковчегот ги спасил, Питер тука учи дека **водите на потопот ги спасиле** (не во смисла на спасение на душата). **Самите води, кои биле смрт за остатокот од човештвото, биле животот за Ное и неговото семејство**.

1 Птр. 3:21-22 Во согласност со овој приказ, сега крштавањето ве спасува, кое не е отстранување на телесната нечистотија, туку е покажување на добра совест спрема Бог, преку воскресението на Исус Христос, 22 Кој Му е оддесно на Бог, откако отиде на небото каде Му се потчинија и ангелите и властите и силите.

**5. Во согласност со овој "приказ"** - (хо антитупон) зборот “**приказ**"“ се однесува на зборот “**вода**”. Антитупон значи “**слично на реалноста**”. Следствено преведено, "Која (вода), исто така, (како и) слично сега ве спасува, (имено) крштевањето.” Она што Петар го вели е дека тоа ги спасува само како сличност. Односно, **крштевањето во вода е слична реалност на спасението**. Тоа значи дека **крштевањето во вода го спасува верникот само како приказ**.

Исто како што С.З. Евреин бил спасен уште пред тој да ја принесе жртвата кај свештеникот; приносот бил само надворешно сведоштво дека тој верувал во Јагнето Божјо, за кое овие жртви биле само предслика.

Чинот на принесување на жртвата бил неговиот надворешен израз и сведоштво на неговата внатрешна вера. Крштевањето во вода е надворешно сведоштво за внатрешната вера на верникот. Тој е **спасен преку неговата внатрешна вера, која тој надворешно ја покажува преку крштевањето во вода како симбол**. Затоа, крштевањето во вода, всушност, нема моќ да спаси. Тоа само може да сведочи за слична реалност.

**Петар не учел регенерација преку крштевање**, како што јасно тврди дека крштевањето не “ е отстранување на телесноста.” Исто така, тој додава дека одговорот на добра совест кон Бог е остварен преку воскресението на Исус Христос” кога верникот се идентификува со Христа во Неговото воскресение.

**V. ГЛАВА 4**

**A. Живеење по Божја волја може да води кон страдање**: (4:1-6)

1 Птр. 4:1-6 И така, бидејќи Христос настрада за нас во телото, вооружете се и вие со истата цел - зашто оној кој настрадал во тело прекинал со гревот, 2 та преостанатото време на животот, во телото, да не го поминете според човечките похоти, туку според Божјата волја.

**1. “вооружете се”** било користено за грчки војник кога го облекувал својот оклоп и кога го земал своето оружје. Оваа особено сугерира земање на **тежок оклоп** во контраст со лесен оклоп: најтешкиот оклоп достапен нам.

**2. “цел”** - (*енноиа*), исто така преведена како **"намера или став".** Како што Христовиот став бил да **љуби пожртвувано**, нашиот став и однесување мора да соодветствуваат со Христовиот.

Мт. 26:39 И отиде малку потаму и падна ничкум и се помоли, велејќи: “Татко Мој! Ако е можно, нека Ме одмине оваа чаша, но не како што сакам Јас, туку како што сакаш Ти!”

**3. “зашто оној кој настрадал во тело прекинал со гревот”** се однесува на христијани кои поради прогон од светот, телесно страдале.

**а. верници, кои се доволно зрели за да страдаат заради Божјата волја се оние кои ги напуштиле грешните страсти на телото.**

**б.** Светот ги прогонува особено оние кои живеат живот на послушност, и одделеност, вршејќи ја волјата Божја. Затоа, прогонството е показател дека нивните животи “се ослободени” од гревот. Тоа не значи дека тие никогаш не грешат, туку дека “поведението” на нивниот живот е чекорење во Духот, а не во телото.

Јвн. 15:20-21 Помнете го зборот што ви го реков: ,Слугата не е поголем од својот господар!' Ако Ме прогонуваа Мене, ќе ве прогонуваат и вас; ако го пазеа Моето Слово, ќе го пазат и вашето. 21 Туку, сето ова ќе ви го прават заради Моето име, затоа што не Го познават Оној Кој Ме прати.

Евр. 13:5-6 Вашиот начин на живеење нека биде ослободен од среброљубие, бидете задоволни со она што го имате, зашто Тој рече: "Никогаш нема да те напуштам , ниту ќе те заборавам!” 6 Затоа можеме смело да речеме: "Господ ми е помошник, нема да се плашам. Што може да ми направи човекот?”

Изр. 3:5-6 Надевај се на Господ од се срце и не се потпирај врз твојот разум. 6 По сите свои патишта размислувај за Него, и Тој ќе ти ги покаже твоите патеки.

1 Птр. 4:3-6 …бидејќи доволно е тоа што во минатото ги спроведувавте желбите на многубошците трчајќи по сладострастие, похоти, пијанство, гозби, пијанки и гнасно идолопоклонство. 4 Затоа сега и се чудат дека вие не трчате со нив во истата крајност на развратот, и затоа ве клеветат. 5 Но тие ќе Му дадат сметка на Оној Кој е готов да им суди на живите и на мртвите. 6 За таа цел им беше проповедано Евангелието и на оние кои се мртви, та иако тие се судени во тело како луѓе да живеат во дух според Бог.

**4. “преостанатото време”** се однесува **на времето пред прифаќање на Христос**, кога живеевме според начините на светот. Тој период бил доволно долг за нас да искусиме грев, а сега штом сме во Христа, тој поранешен живот треба да биде затворено прашање. Старите нешта се минато, ете сега се стана ново.

\*\* Ова е **срцевината на Петровото учење: да се напушти стариот живот во грев, и да се живее само за Божјата волја**.

**а. Петар набројува неколку поранешни однесувања кои не се веќе прифатливи:**

* **сладострастие** - (аселгеиа): без воздржаност, без контрола
* **похоти** - (епитумиа): зла желба, копнеж за забрането
* **пијанство** - (оинофугиа): изобилство на вино
* **гозби** - (комос): неконтролирана журка, раскалашено живеење, оргии
* **пијанки** - (потос): банкети, опивања
* **гнасно идолопоклонство** - (идолатриа): забранетото обожавање на идоли. Ова било дури и забрането од страна на римското право, значи дека било ужасно.

**б. Вршење на Божјата волја преку живеење во Светиот Дух е директно спротивно на вршење на нашата сопствена волја по тело**. Тоа е како разликата меѓу светлината и темнината. Кога Бог го крши ропството на гревот во нашите животи и нè ослободува да Му служиме, ќе разбереме дека нашите вкусови се променети. Сега ги мразиме нештата кои некогаш сме ги сакале и ги сакаме нештата кои некогаш сме ги мразеле. Тоа е доказ за новата Христова природа во нас. Често кога тоа се случува, нашите поранешни другари во грев не можат да ја разберат промената во нас и зборуваат лошо за нас. Но Петар нè потсетува во стих 5 дека еден ден тие ќе дадат сметка за нивните постапки пред Судијата.

**5. “оние кои се мртви”** се однесува на **христијаните кои починале, откако претрпеле прогонство** заради нивното сведочење додека биле живи, (пресуда од луѓето); но сега се мртви (многумина маченици), живеат според Божјото Слово во однос на нивните човекови духови.

**Б. Наближи крајот; Љубов и служење еден кон друг:** (4:7-11)

1 Птр. 4:7-11 А наближи крајот на сè. Затоа бидете разумни и со трезвен дух во молитвите. 8 Пред сè, имајте сесрдна љубов меѓу себе, зашто љубовта покрива многу гревови.

**1.** Со оглед на фактот дека наближил крајот на сите нешта, треба да бидеме трезвени, смирени и прибрани во духот, со отворени очи, знаејќи како да се молиме. Молитва која не е претрупана со секојдневни грижи веројатно има поголемо влијание врз Божјата волја и Неговиот план.

1 Сол. 5:17 Молете постојано.

**а. бидете со трезвен дух** значи “со здрав ум, чист разум”

**б. бидете разумни** значи“самоконтрола”

1 Сол. 5:6 И така, да не спиеме како другите, туку да бдееме и да бидеме трезвени.

Мт. 26:40-41 И дојде кај учениците, па ги најде како спијат, и му рече на Петар: “Значи така! Не можевте ли ни еден час да бдеете со Мене? 41 Бдејте и молете се, за да не паднете во искушение! Духот е бодар, но телото е немоќно!”

1 Птр. 5:8 Бидете со трезвен дух и бдејте: вашиот противник, ѓаволот, обиколува како лав што рика, барајќи некого да го проголта.

**2. “Пред с**è**”** она што Петар сега го вели е од **највисок приоритет**.

**3. “имајте сесрдна љубов меѓу себе”** - “страстен” (ектенес) значи **“интензивна, без прекин, која се испружува кон.”** Некои го преведуваат: “Одржувајте ја вашата љубов еден за друг **во полна сила**.” Наместо да е себична, наш приоритет треба да биде постојано подавање рака на љубовта во сета нејзина сила.

1 Кор. 13:7 …Љубовта…премолчува сè, на сè верува,  на сè се надева, сè поднесува.

**4. љубовта “покрива” (многу гревови)** - (калупто) значи “да се прикрије или да се скрие." Секако дека љубовта не ја игнорира реалноста на гревот, ниту го оправдува гревот, ниту го поддржува гревот. Единственото решение за гревот е простување - и **љубовта** нè **мотивира да простиме**, да изградуваме наместо да уриваме, и да ги носиме бремињата еден на друг: со што се исполнува законот Христов.

Изр. 10:12 Омразата предизвикува раздори, а љубовта ги покрива сите гревови.

1 Кор. 8:1 …Знаењето вообразува, а љубовта надградува.

Гал. 6:2 Носете ги бремињата еден на друг, и со тоа ќе го исполните Христовиот закон!

4:9-11 Бидете гостољубиви еден спрема друг, без негодување. 10 Бидејќи секој од вас добил дар, користете го во служба еден на друг како добри управители на многукратната Божја благодат. 11 Ако некој говори, нека зборува како да се Божји зборови; ако некој служи, нека служи како со силата која Бог ја дава, за во сите работи да се прослави Бог преку Исус Христос, Кому Му припаѓаат славата и власта во сите векови. Амин.

**5. “гостопримство”** - (филоксенос) буквално **“пријателски кон туѓинци”,** подготвеност радосно да се споделува со другите; примена на автентична агапе љубов во практика. Петар не зборува за гостопримството покажано кон нашите пријатели, туку кон христијаните, кои, во текот на нивните патувања заради Господ, или заради друга причина, можеби имаат потреба од храна и засолниште. Запомни дека во времето на ова писмо, имало многумина кои трпеле прогони и биле лишени од основните потреби за живот.

Дела 2:42-47 И беа постојани во апостолското учење и во општењето; во раскршувањето на лебот и во молитвите. 43 А страв и трепет влезе во секоја душа, зашто преку апостолите стануваа многу чуда и знаци. 44 А сите оние кои поверуваа, беа заедно и сè им беше општо. 45 И ги продаваа своите сопствености и имоти и тоа го споделуваа со сите, секому според неговата потреба. 46 И секој ден беа постојано и еднодушно во Храмот; раскршуваа леб по домовите и јадеа со радост и со чисто срце, 47 Го славеа Бог и беа мили кај целиот народ. А секој ден Господ ги придодаваше оние кои се спасуваа.

1 Тим. 3:2 Според тоа, надзорникот треба да биде: непорочен, маж на една жена, умерен, разумен, уреден, гостољубив, способен да поучува…

Тит 1:8 …туку (надзорникот треба да биде) гостољубив, љубител на доброто, разумен, праведен, свет, воздржлив…

**6. “дар”** - (харизма) води корен од зборот “хариз” што значи “**благодат**”. Со други зборови ова е "**благодаттен дар**" или "**духовен дар**" од Господ. Петар вели дека секој од нас има таков дар од Бог, кој не произлегува од нашите природни способности (Светиот Дух ги дава како што сака). Овие дарови се разликуваат, зашто нивната цел е да ни овозможи да служиме еден на друг. Така се изградува Телото Христово и сите ние растеме за да станеме послични на Христос (Ефш. 4:11-13).

Други цитати за “духовни дарови” **Рим. 12; 1 Кор. 12-14; Ефш. 4**

**7. "како добри управители":** управителот **бил роб.** **Неговиот живот не му припаѓал нему. Тој му припаѓал на својот господар**. Неговата **цел во животот била да му угодува на својот господар**. Тој не поседувал ништо, сè му припаѓало на неговиот господар. Ние треба да го раздаваме Божјиот дар, во благодат, сфаќајќи ја нашата одговорност како управители: она што го примаме од Бог е за Божја цел, и е само доверено на наша грижа.

**8. “нека служи како со силата која Бог ја дава”:** стх. 11 учи дека не треба да му служиме на Бог со наши сопствени сили, туку во силата и способноста која Бог ја дава. Духовен дар никогаш не може да се практикува во тело. Службата не е нешто што го извршуваме заради Бог, туку е нешто што мора да дозволиме Бог да го спроведе преку нас, **за Бог во сите нешта да се прослави преку Исус Христос**. (Ако тоа се прави преку човечка сила, тогаш човекот се прославува.)

**В. Радост во страдање** (4:12-15)

Од аспект на вечноста, славата Господова секогаш е ПРЕД нас. Прво доаѓа страдањето; потоа СЛАВАТА!

1 Птр. 4:12-15 Мили мои, не чудете се на огненото испитување што се појави меѓу вас, за да ве испита, небаре ви се случува нешто необично, 13 туку, радувајте се дека соучествувате во Христовите страдања, за да можете да се радувате и веселите при откровението на Неговата слава. 14 Блажени сте ако ве напаѓаат заради Христовото име, зашто тогаш Духот на славата и Божјиот Дух почива врз вас. 15 Никој од вас да не страда како убиец, или крадец, или злосторник или како оној што се меша во туѓи работи;

**1. “Мили”** е буквално “**божествено возљубени**”; како Петар да се обидува да ги потсети читателите кои врвеле низ страдања, дека се љубени со сета љубов од Божјото срце.

**2. “не чудете се”** е буквално “**престанете да мислите дека е тоа нешто туѓо**”. Петар ги учел да гледаат на страдањето како нешто природно. Ако светот Го мразел Христос и Му нанел страдања, треба и тие, кои го носат Неговото име и го отсликуваат Неговиот живот, исто така, да очекуваат да страдаат.

**3. “огнено испитување”** значи буквално, “**огнено**”, но се користи во овој пасус како **печка за топење, процес на прочистување во кој златото и среброто се прочистуваат**. Нивното страдање, како печка за топење, ќе има прочистувачки ефект врз нивните животи.

**4. “радувајте”:** повторно Петар ги потсетува дека страдање заради правење добро е причина за радост. Ние учествуваме во ист вид на страдање како и Христос - заради праведност.

**5. “напаѓаат”** - (онеидизо) значи да се “**понижување, прекорување, омаловажување, измачување**.” Оној кој го напаѓа христијанинот -богохулствува! Но во друга смисла, тоа докажува дека Христовиот Дух е присутен, и така Тој се прославува; па така има причина за радост.

Мт. 5:11 Блажени сте кога ве навредуваат, прогонуваат и говорат лажно против вас, со секакви лоши изрази, заради Мене.

Мк. 15:32 Нека слезе сега од крстот, та да видиме и да поверуваме!” Го навредуваа и тие што беа распнати со Него.

**6. “блажен”** е од грчкиот збор кој значи “**просперитетен**”; кој страда заради праведност духовно просперира. Светот ретко прогонува световен христијанин, прогонува само духовен.

**Г. Тој што страда да Му ја довери душата својата на Создателот:**

1 Птр. 4:16-19 …но, ако страда како христијанин, да не се срами, туку да Го слави Бог со тоа име, 17 зашто време е судот да почне од Божјиот дом, а ако почнува прво од нас, каков ли ќе им биде крајот на оние кои не му се покоруваат на Божјото Евангелие? 18 И "ако праведникот одвај се спасува, што ќе стане со безбожникот и грешникот?” 19 Затоа и оние кои страдаат по Божја волја, да Му ги доверат своите души на верниот Создател, правејќи добро.

**1. “ако страда како христијанин”** треба да се сфати во неговиот историски контекст. (Од Вест стр.121) **Цезаровиот култ** бил државна религија на Римската империја, во која **царот бил обожуван како Бог**. Ова имало две цели. Прво, поданиците на Рим давале почит кон законите на империјата - не само како политичка, туку и како верска должност. Второ, тоа бил обединувачкиот фактор кој ги врзувал многуте различни народи на империјата во една, и воената задача на одржување на единство била поедноставна.

Грчкиот збор за Цезар е **Кајзер**. Оние кои се поклониле пред Кајзерот биле наречени **Каисерианос**. Христијанството се јавило како конкурентна религија за обожување и владеење. Во христијанската црква на Господ Исус се гледало како на Оној кој еден ден ќе се врати и ќе завладее со свет. Оние што Му се поклонувале како на Бог се нарекувале **Христианос**, верници на Христос, за разлика од Каисерианос, верници на Цезар. Рим забележал дека христијанството претставувало удар во самите столбови на империјата. Како одговор на тоа се јавиле крвави прогонства. Во тоа време, имало големо значење да се биди вистински христијанин.

**2. “да не се срами”:** Петар се сеќава на ноќта кога кукавички пред моќта на Римската империја, се одрекол од Христос. Сега, како човек-карпа, никогаш немал да направи такво нешто. Всушност, Петар умрел со маченичка смрт на римски крст; и традиција ни вели дека бил распнат со главата надолу, зашто сметал дека не е достоен да биде распнат како неговиот Господ.

**3. Судот мора да почне од Божјиот дом**: Петар го завршува ова поглавје со објаснување дека **Бог допушта прогон и страдања**, како воспитна мерка, да ги **прочисти сопствените деца**. Ако Неговите деца не избегнале таква воспитна мерка, колку повеќе нема да избегнат оние кои ја отфрлаат Неговата праведност, тие ќе пожнеат вечна осуда.

Од наше гледиште, воспитната мерка е секогаш тешка, а спасените не се исклучени од привремени воспитни мерки. Ова е природна последица на гревот, и кажано ни е да истраеме.

Евр. 12:7 Ако трпите казни, Бог постапува со вас како со синови. Зашто кој е тој син, кого таткото не го казнува?

**4. “доверат”** - (паратитестосан) е сметководствен израз што значи **“да се депонира или довери.”** Како што Христос Му се доверил на Таткото, така и верниците, кои минуваат низ прогон, треба да ги **депонираат своите животи во Божјите раце**. Ние знаеме дека Тој е во состојба да го сочува она што Му е доверено.

2 Тим. 1:12 Заради тоа и го поднесувам сето ова, но не се срамам, зашто знам во Кого сум поверувал и уверен сум дека Тој може да го запази она што Му го доверив, сè до оној Ден.

**VI. ГЛАВА 5**

**A. Четирите приоритети за христијанските водачи:** (5:1-4) Петар сега им пишува на црковните старешини, не како нивен претпоставен, туку како колега старешина и сведок на Христовите страдања. Вистинските христијански водачи се повикани и помазани од Бог, а на според човечки системи. Нивната задача е да го пасат и опремуваат стадото верници за служба еден спрема други и спрема светот.

Ефш. 4:11-13 И Тој даде едни за апостоли, а други за пророци; едни за евангелисти, а други за пастири и учители, 12 за да се усовршат светиите за делото на службата, за изградување на Христовото тело, 13 сè додека сите не дојдеме до единство во верата и познавањето на Божјиот Син, до зрелиот човек, до мерата на растот на Христовата полнота.

1 Птр. 5:1-4 Затоа старешините меѓу вас ги поттикнувам јас кој сум и самиот старешина и сведок на Христовите страдања и учесник во славата која ќе се открие: 2 пасете го Божјото стадо, кое е меѓу вас и надгледувајте го, не со принуда, туку доброволно, како што Бог сака; не со желба за нечесна печалба, туку со искрено срце; 3 и не како да господарите над такви кои ви се доверени, туку бидете му пример на стадото. 4 А кога ќе се појави Врховниот Пастир, ќе примите венец на слава, што не венее.

**1. “кој сум и самиот страешина"** исто така може да се преведе “**кој сум ви колеги - старешина**.” Петар никогаш не тврдел или присвоил било каква повисока позиција од онаа на обичните старешини во црквата. Грчкиот израз “**старешина**" била користена за да назначи **некој кој бил постар во години, и станало една од официјалните служби во Црквата**. Се преведува како **надзорник** и **епископ**.

**2. Приоритет # 1: водачите треба да “го пасат Божјото стадо”** - “хранат или надгледуваат (поимаино) значи **да се грижат за потребите на Божјото стадо**. Забележи дека нагласката туке е ставена на фактот дека се работи за “Божјо стадо”. Никогаш тоа не треба да биде, “мое стадо” или “моја црква”, зашто Христос е главниот Пастир; и ние сме само под-пастири.

1 Кор. 4:1 И така, секој човек, во таа смисла, нека нè смета за Христови служители и за управители на Божјите тајни!

(Црквата во Коринт се соочила со овој проблем: Некои луѓе решиле да го следат Павле како пастир, додека други избрале да го следат Аполос. Павле ја побива оваа грешка и барал тие да не го следат ниту Павле ниту Аполос - туку Христос.)

1 Кор. 3:5-7 Па што е Аполос? Што е Павле? Служители преку кои вие поверувавте и тоа според она, колку кому Господ му дал. 6 Јас посадив, Аполос навади, но Бог направи да расте. 7 Затоа, ниту оној кој сади е нешто, ниту оној кој полева, туку Бог Кој прави да расте.

Ова е условот за ефективен под-пастир - да признае дека е само настојник на Божјото стадо кое Тој му го доверил на негова грижа. Да се ​​биде пастир на црква е повеќе од стручен избор; тоа мора да биде свето призвание, и света доверба добиена од Главниот Пастир. Самиот Петар примил вакво свето призвание од Христа.

Јвн. 21:16 Потоа вторпат го праша: “Симоне, сине Јованов, Ме љубиш ли?” Овој му одговори: “Да, Господи, Ти знаеш дека Те сакам.” Исус Му рече: “Води ги Моите овци на пасење!”

**3. Приоритет # 2: да води, не со принуда, туку доброволно. “Принуда”** значи “**со присила”, наметнато чувство или обврск,; доброволно** не значи од **чувство на верска должност**, туку **доброволно, радосно, со љубов**.

**4. Приоритет # 3: да води, не со желба за нечесна печалба** (“гнасна заработка”), туку со нетрпение. Водачите не треба да служат (или да ја уновчуваат својата служба) за “лична корист”, како што се моќ, богатство, признание, да угодуваат или импресионираат други. Да се служи “подготвено” значи да се служи “со нетрпение”, “доброволно”, “со стремежен дух", одбегнувајќи дух на алчност.

**5. Приоритет # 4: да води, а не да “господари над”, туку како “примери на стадото”.** Водачите не се повикани за диктатори, дури и ако се добронамерни. Тие треба да служат, а не да доминираат. Тие треба да го покажат примерот на Господ Исус така што ќе служат со љубов. Исус ги поучувал учениците каков тип на водачи посакува:

Мт. 20:25-28 А Исус ги повика и рече: “Знаете дека владетелите господарат над своите народи и дека големците владеат со нив. 26 Меѓу вас нека не биде така! Туку, оној што сака да биде најголем меѓу вас, нека ви служи! 27 И кој сака да биде прв меѓу вас, нека ви биде слуга, 28 така како што Синот Човеков не дојде да Му служат, туку да служи, и да ја даде Својата душа за откуп на мнозина.”

**“пример”** - (типос) значи “отпечаток оставен како впечаток по силен удар, **калап или модел на нешто**.” Водачите треба да се пример на **некој којшто се одрекол од себе си, секојдневно го зема својот крст и Го следи Исус како Господар на својот живот**. Ако крстот силно го погодил твојот живот, тогаш трагата оставена во твојот живот треба да ја одразува сликата на крстот.

**Б. Упатства за овците: живот во понизност.** (5:5-7) По старешините на црквата, Петар сега го врти своето внимание кон помладите христијани, и нивната потреба да бидат покорни. (Потсети се на глава 2:13-3:5)

1 Птр. 5:5-7 Така и вие помладите, покорувајте им се на старешините. А сите, препашете се со понизност еден спрема друг, зашто "Бог им се противи на горделивите, а на понизните им дава благодат.” 6 И така, понизете се под моќната Божја рака, за да ве возвиши во погодно време.

**1. “покорувајте се”:** секој верник, без разлика на неговата или нејзината позиција или служба, треба да биде под нечиј авторитет. Во покорувањето, ние мора да се покориме на нечие водство и да се покажеме себеси одговорни пред друг авторитет.

Некои членови на црква и водачи инсистираат на целосна слобода да се прави што се сака, но слободата носи и одговорност. **Слобода значи служење**. Не треба да дозволиме самата слобода да стане ропство; мора да се воздржуваме од слободи кои не се за изградба за другите.

1 Птр. 2:16 Дејствувајте како слободни и не употребувајте ја слободата како оправдување на злото, туку користете ја како Божји слуги!

1 Кор. 6:12 Сè ми е дозволено, но не е сè полезно. Сè ми е дозволено, но не сакам ништо да завладее над мене.

1 Кор. 10:23 Сè е дозволено, но не е сè полезно. Сè е дозволено, но не е сè поучно.

**2. “понизност”:** значи да се **има Христовиот Дух**.

Флп. 2:5-8 Имајте такви мисли во себе, какви што ги имаше и Исус Христос: 6 Кој, иако беше во ликот Божји, не го сметаше како нешто приграбено - тоа што е еднаков со Бог, 7 туку се лиши Самиот Себеси, земајќи лик на слуга, станувајќи сличен со луѓето. 8 И откако стана сличен на човек, Тој се понизи Самиот Себеси и стана послушен до смрт, дури до смрт на крст.

Понизноста носи значење на “**смирен**” што значи “**не воздиганат високо над земјата**.” Упатството тука е да се “присилиш на смиреност.” Петар ги охрабрува да **не се противставуваат на процесот на понизност низ кој Бог ги води**. Ако се потчинат, во вистинско време Бог ќе ги издигне до местото на чест. Во Божјата економија, понизноста секогаш му претходи на возвишувањето.

**Гордост** е превод на грчкиот збор што значи “**да се покаже озгора**,” опишувајќи ја **горделивата личност, како оној кој се покажува себе си над другите**. **Бог им се "противи**” на горделивите. Противи е воен израз со значење “да се подготви армија за бој.” Со други зборови, **Бог војува против горделивите**.

Изр. 3:34 Над оние што се подигруваат, Тој им се потсмева, а на смирените им дава благодат.

Изр. 15:33 Стравот Господов учи на мудрост, а пред славата оди смиреноста.

**3. “секоја своја грижа фрлете ја на Него”** - “фрли” значи “**да се депонира, еднаш и за секогаш**” додека "**загриженост**" значи "**анксиозност**.” Петар бара од овие помлади верници да се решат да ја предадат целата своја иднина на грижа на Христос, со резултат дека кога ќе се соочуваат со работи кои природно предизвикуваат загриженост, тие нема да бидат обземени од грижи. Зборовите “зашто Тој се грижи за вас” буквално значи, “ти си Негови грижа.” Зошто тогаш да се грижиме, ако сме Негова грижа?

Иса. 53:4 Но Тој ги зеде врз Себе нашите болки и ги понесе нашите слабости…

Мт. 11:28-30 Дојдете кај Мене сите што сте онемоштени и обременети, а Јас ќе ви дадам починка. 29 Земете го Мојот јарем на себе и научете се од Мене, зашто Јас сум кроток и понизен по срце; а вие ќе најдете починка за своите души, 30 зашто Мојот јарем е поднослив и Мојот товар е лесен.”

Изр. 3:5 Надевај се на Господ од се срце и не се потпирај врз твојот разум.

**В. Конечно, биди цврст во верата.**

1 Птр. 5:8-11 Бидете со трезвен дух и бдејте: вашиот противник, ѓаволот, обиколува како лав што рика, барајќи некого да го проголта. 9 Спротивете му се, цврсти во верата, знаејќи дека истите страдања им се случуваат и на вашите браќа по светот. 10 А откако ќе претрпите уште малку, Бог на секоја благодат, Кој ве повика во Христос кон Својата вечна слава, Самиот ќе ве усоврши, ќе ве потврди, зајакне и утврди. 11 Нека има власт во сите векови. Амин!

**1. “Бидете со трезвен дух и бдејте” - “трезвен” (**нефо) значи да се **“има самоконтрола и да не се биде под никакво влијание на токсини”** додека “**буден**” (грегорео) значи да се “**биде внимателен или буден**.”

1 Кор. 16:13 Бдејте! Стојте цврсто во верата, бидете мажествени, бидете силни!

2 Тим. 3:14 А ти остани во она што си го научил и во што си убеден, зашто знаеш од кого си го научил…

Треба да **внимаваме на нашиот противник**, **ѓаволот**, кој е во потрага по нас, барајќи да не проголта. Најпрвин треба ние да “се приближиме до Бог”, а потоа “да се **противставиме**” (антистеми) што значи “**да се застане против**”, дури и додека страдаме.

Јак. 4:7 Затоа покорете Му се на Бог, а противставете му се на ѓаволот И тој ќе побегне од вас.

Еден мисионер еднаш дал совет за тоа што да се прави ако се сретне гладен лав. Прво, не се обидувај да бегаш, зашто тоа би било сигурна смрт, оти лавот трча многу побрзо. Второ, прикажи се колку што е можно похрабар и втренчено гледај право во очите на лавот. Ако имаш успех, тој ќе се повлече и ќе замине. Меѓутоа, ако тоа не успева, треба да се подготвиш за напад од страна на лавот. Имате подготвено копје (меч) така што кога ќе скокне на тебе, да се надене на копје и да умре! Ѓаволот е како лав кој рика.

**2. “откако ќе претрпите уште малку”** ќе видиме дека Божјата благодат остварила **четири важни нешта** во нашиот живот:

**a. “ќе ве усоврши “-** (катартизо) “да се обнови, да се поправи и целосно да се оствари.” Бог сака да го обнови она што гревот го одземал, да го залечи она што гревот го скршил, и да нè усоврши во Христовиот лик.

**б. “потврди”** - (стеризо) "да зајакне", да не направи такви што ништо нема да нè потресе.

**в. “зајакне”** - (стено) "да се зацврсти.” Божјат волја е да станеме енергични и силни во дејствување за Него.

**г. “утврди”** - (темелио) значи “да се консолидира или да се постави темел.” Бог користи време на страдање за обединување на фрагменти од нашиот живот и нè прави безбедни во темелот која го имаме во Христос.

**Г. Поздрави**

1 Птр. 5:12-14 По Силван, нашиот верен брат, каков што го сметам, ви го напишав ова накратко, за да ве поттикнам и да ви посведочам дека ова е вистинска Божја благодат, во која цврсто стоите. 13 Поздрави ви праќа црквата од Вавилон, која е избрана заедно со вас, како и мојот син Марко. 14 Поздравете се еден со друг со целив на љубов. Мир вам кои сте во Христос.

**1. Овие последни стихови најверојатно биле напишани од самиот Петар**, иако се укажува дека Силван (гр. Сила) е можен писар и/или курир (Дела 15:22-27). “Во Вавилон” најверојатно се мисли на Рим, често нарекуван така од раната Црква.

**2. “мојот син Марко”-** Ова е најверојатно **Јован Марко** од Дела 12:12; истата личност за која Павле говори во неколку од неговите писма (Кол. 4:10); и кој го напишал вториото Евангелието - Евангелието според Марко.

**3.** Петар завршува со охрабрување за **поздравување еден со друг со целив на љубов**. Ова бил еден од обичаите на раните христијани кои биле поврзани еден со друг **како членови на семејството на Исус Христос.** (Павле ги споделува истите упатства во неколку од неговите писма, вклучително Рим. 16:16; 1 Кор. 16:20.

**4. “Мир вам кои сте во Христос Исус".** Колку убава конечна изјава до овие скапо љубени од Бога светии кои страдале, раштркани, а на моменти и без основни потреби за живот? Петар ги повикува да го примат Божјиот мир, нешто што никој не можел да им го одземе.

**II Петар**

Повеќето белешки за 2 Петрвово се цитирани или парафразирани од “The Communicator”s Commentary”, од Paul A. Cedar copyright 1984; published by Nelson-Word, Nashville, TN, освен ако не е поинаку наведено.

**I. ПРЕГЛЕД НА КНИГАTA 2 ПЕТРОВО ПОСЛАНИЕ**

**А. ТЕМИ: Предупредувања против лажно учење; потсетување на вистинското учење за “познавање на Христос”; понатамошен христијански растеж.**

**Б. КЛУЧНИ СТИХОВИ: (2 Птр. 1:3 )** Неговата божествена сила ни подари сè што ни е потребно за животот и побожноста, преку вистинското познавање на Оној Кој нè повика преку Својата сопствена слава и доблест…**, (2 Птр. 3:1-2)** Мили мои, ова е веќе второ писмо што ви го пишувам, и го будам, преку напомнување, вашиот чист разум, 2 за да си ги спомните зборовите што однапред ги кажаа светите пророци, и за заповедта на Господ и Спасителот, која ви ја предадоа вашите апостоли.

**КЛУЧНИ ЗБОРОВИ:**

**В. АВТОР:** Петар, ученик. (види 1 Птр.: Автор) Апостолот на надеж. Петровото првобитно име било Симон. Бог го променил неговото име (Јвн. 1:35-42). Тој бил често нарекуван Симон Петар, и бил повикан да им служи на Евреите.

**Г. ДАТУМ:** напишано околу 65-70 год.

**Д. ЧИТАТЕЛИ: Еврејски христијани кои биле раштркани во многу земји, и доживувале прогон заради својата вера.**

**Ѓ. ЦЕЛ:** Да "апелира на здравиот разум на верниците за да се **СЕТАТ на учењето на светите пророци и заповедите на апостолите** (3:1-2), како и **скапоцените Божји** **ветувања** до верниците (1:3-4); што резултира со **христијански растеж** (1:5-15). Тој, исто така решително ги предупредува **против лажните учители** и предвидува идно отпадништво и беззаконие (глава 2), и ги **охрабрува верниците да го очекуваат Господовото доаѓање** (3:1-14).

**Големата закана на лажно учење** во Црквата доаѓало од **“Гностиците”**.

**(DARB)** **Гностицизмот** бил религиозен систем, кој вградувал антички и нови филозофии, кои учеле дека **ЗНАЕЊЕТО, а не ВЕРАТА е клучно за спасението**. Тоа брзо се проширило низ Црквата, ширум светот, и предизвикало голема забуна меѓу христијаните од 1-6 век, а неговото влијание е сè уште присутно во повеќе религии денес (за жал, дури и во некои кои се нарекуваат себеси “христијански”). Некои гностички учења во себе вклучуваат:

**1.** Повозвишени знаења и нови просветлувања доведуваат до спасение.

**2.** Телото е грешно и е изворо на сите зла.

**3.** Темите за создавањето и изворот на злото се одвоени од разбирањето на Врховниот Бог.

**4.** Создателот на светот, Богот на Евреите, не е истото битие како и “Врховниот Бог”.

**5.** Негирање на Христовата човечност, како и Неговото страдање и смрт. Бидејќи секое тело е зло, Христовото тело не било “вистинско”.

**6.** Негирање дека Бог е личност која луѓето можат да ја запознаат.

**7.** Негирање дека човекот има слободна волја.

**8.** Преку испосништво и негирање на сета удобност и задоволство човекот може да комуницира со Бог; но грешноста не е сериозен прекршок против Бог и затоа неморалот и разузданоста изобилуваат.

**9.** Вградувањето на некои христијански учења во практиката на паганските обичаи (синкретизам) ги прави поприфатливи за христијаните кои се незадоволни од “едноставноста” на Евангелието. (Darb)

**Е. ЕДНОСТАВЕН ПРЕГЛЕД**

I. ПРЕГЛЕД НА 2 ПОСЛАНИЕ НА ПЕТАР

II. Глава I: Познавање на Христос

А. Поздрав (1:1-2)

Б. Разбери дека Божјата сила е сè што ни е потребно (1:3-9)

В. Запомни што си научил (1:10-15)

Г. Верувај во Божјото Слово (С.З. пророци) (1:16-21)

III. Глава II: Лажни учители (2:1-22)

А. Како да се препознаат лажните учители: нивната деструктивност (2:1-19)

Б. Неизбежната пропаст на лажните учители

В. Пазете повторно да не се заплеткате (2:20-22)

IV. Глава III: Продолжи да Му веруваш на Бог

А. Запомни ги основите (3:1-7)

Б. Знај дека Божјото време е совршено (3:8-9)

В. Запомни, Денот Господов ќе дојде; Нови Небеса и Земја (3:10-13)

Г. Не заборавај да бидеш посветен, да Му бидеш угоден кога ќе дојде (3:14-16)

Д. Додека Тој го исполнува Својот план на спасение биди трпелив во посветеноста (стх. 15-16)

Ѓ. Биди посветен во растежот, во духовното, за да не паднеш (2 Птр. 3:17-18)

**Ж. СПОРЕДИ СО:** Јуда; 2 Тимотеј; 2 Солунците; Откровение

**II. Глава I: ПОЗНАВАЊЕ НА ХРИСТОС**

**А. Поздрав**

2 Птр. 1:1-2 Симон Петар, слуга и апостол на Исус Христос, до оние кои преку праведноста на нашиот Бог и Спасител, Исус Христос, ја примија истата скапоцена вера како и ние: 2 да ви се множат благодатта и мирот во познавањето на Бог и Исус, нашиот Господ.

**1. Пишувањата на еден “слуга”**: како и секогаш, Петар се претставува како слуга на Христос, и со-верник со оние на кои им пишува.

**2. “Скапоцена вера”** (исотимос) “откупен преку крвта на Исус Христос”. **“Скапоцено”** значи **вредно или скапо**. Тоа е заедничкиот фактор кој ги обединува верниците. Вера која не доаѓа преку човечка праведност, туку преку Божјата праведност. Забележи дека Петар јасно тврди дека Исус е и Бог и Господ.

“**скапоцен**” е збор кој Петар често го користи:

**а.** поскапоцена од **пропадливо злато** (1 Птр. 1:7)

**б.** скапоцена **Христова крв** (1 Птр. 1:19)

**в.** скапоцен **жив камен** (2:4)

**г.** скапоцен **Христос** (2:6)

**д.** скапоцен **кроток и тивок дух** (3:4)

**ѓ.** скапоцена **вера** (2 Птр. 1:1)

**е.** скапоцени **ветувања** (2 Птр. 1:4)

**3. “благодатта и мирот”** доаѓаат од познавањето на Бог.

**Б. Разбери дека Божјата сила е с**è **што ни е потребно** (1:3-9) Наместо да го почне своето послание со предупредувања против лажните учители, Петар ги ПОТСЕТУВА на основите на вистинското ХРИСТИЈАНСТВО. Затоа ни дава специфични чекори воколку сакаме да останеме победоносни. Ако продолжиме да растеме во познавањето на Христос, нема да бидеме измамени преку лажните учења (доктрини).

2 Птр. 1:3-9 Неговата божествена сила ни подари сè што ни е потребно за животот и побожноста, преку вистинското познавање на Оној Кој нè повика преку Својата сопствена слава и доблест…

**1. Биди свесен дека “Неговата божествена сила ни подари сè.”** (Стх. 3) Преку Светиот Дух, Бог ни дал божествена моќ и сè што е потребно да го следиме, да сме Му послушни, и да растеме во Христа.

Флп. 4:13 Сè можам преку Христос, Кој ми дава сила.

Кол. 2:9-10 Зашто во Него, во телесен облик, живее сета полнота на Божеството, 10 и вие станавте целосни во Него, Кој е глава на секое поглаварство и власт.

2 Тим. 1:7 Зашто Бог не ни даде дух на страшливост, туку дух на сила, љубов и воздржливост.

Дела 1:8 Туку ќе примите сила, кога Светиот Дух ќе слезе на вас и ќе Ми бидете сведоци како во Ерусалим, така и во цела Јудеја, и Самарија, па сè до крајот на земјата.”

2 Птр. 1:4 …со што ни се подарени Неговите скапоцени и величествени ветувања, та преку нив да станете соучесници во божествената природа, откако се оттргнавте од расипаноста, која преку похотата владее во светот.

**2. Примени ги “скапоцените и величествените ветувања”** кои Бог ни ги дал. “Скапоцено” значи вредно или скапо. Тие се скапоцени, бидејќи ни овозможуваат да:

**а. “бидеме соучесници на божествената природа.”** Го примивме Бог преку ветениот Свет Дух.

Јован 16:7 Сепак, ви ја кажувам вистината: подобро е за вас Јас да си заминам. Зашто ако не си заминам, Утешителот нема да дојде кај вас; ако пак заминам, ќе ви Го испратам.

Дела 2:39 Зашто, ова ветување е за вас, за вашите деца и за сите далечни, колку што Господ, нашиот Бог, ќе ги повика кај Себе си.”

1 Кор. 6:19 Или не знаете дека вашето тело е храм на Светиот Дух Кој е во вас, Кого го имате од Бог, па дека не си припаѓате на себеси?

2 Кор. 5:17 И така, ако некој е во Христос, тој е ново создание; старото помина, еве сè стана ново.

**б. Да се оттргнеме од “расипаноста која преку похотта владее во светот.”** Чекорењето во Духот нè води во спротивната насока од онаа кон која нашето “природно его” и светот би нè движеле.

Гал. 5:16-17 А велам: живејте по Духот и нема да ја исполнувате похотата на телото, 17 зашто телото силно го посакува спротивното на Духот, а Духот спротивното на телото, зашто тие се противат еден на друг, за да не го правите она што сакате.

2 Птр. 1:5-9 …и ако не го поштеди стариот свет, туку го зачува Ное, проповедникот на правдата, со уште седум души, кога сурна потоп врз безбожниот свет; 6 и ако ги осуди на пропаст градовите Содом и Гомора и ги претвори во пепел, и ги постави за пример на идните безбожници; 7 и ако го избави праведниот Лот, кого го мачеше развратниот живот на беззакониците 8 (зашто овој праведник, живеејќи меѓу нив, ја измачуваше секојдневно својата праведна душа, гледајќи ги и слушајќи ги нивните беззаконски дела), 9 тоа значи дека Господ знае како да ги избави побожните од искушенија, и неправедните да ги држи по казна до денот на судот.

**г. Преземање иницијатива за изградба на нашата христијанска вера.** (останување во Христос) Петар ни дава 7 работи што треба да ги додадеме во нашата вера; за да бидеме “корисни” (не бескорисни), и “плодни” (не бесплодни). Јован 15:4 “останете во Мене”... Ако не ги додадеме, ќе бидеме “слепи или кусогледи" (за реалноста); и ќе “заборавиме дека сме исчистени од нашите минати гревови.” Така, можеме лесно да бидеме измамени од лажните учители. Значи, кон нашата вера да додадеме:

* **Доблест**: добрина или морална совршеност. Без доблест, верата не е автентична.
* **Знаење**: За верата да ни биде активна послушноста кон Бог, ќе мора да имаме **познавање на Бог и на Неговата волја** за нас. За разлика од нашето поранешно незнаење:

1 Птр. 1:14 Како послушни чеда, не сообразувајте се според некогашните похоти што ги имавте за време на незнаењето…

* **Воздржаност или самоконтрола**: Ова доаѓа кога му се препуштаме на Светиот Дух. Не е доволно да се “знае” за побожноста, туку и да ја "практикуваме". А “воздржливоста” (самоконтрола) е плод на Светиот Дух.

Јаков 4:17 И така, кој знае да прави добро, а не го прави, чини грев.

Гал. 5:22-23 А плодот на Духот е: љубов, радост, мир, долготрпеливост, љубезност, добрина, верност, кроткост, воздржливост; 23 против овие нешта нема закон.

* **Трпение: или упорност, истрајност**. Тоа подразбира останување на правецот, или гледање на нештата до својот завршеток без загриженост за времетраењето; да се поднесат испитувања, да се има цврстина и да се опстои.

Ис. Нвн. 23:8 …но приврзете се кон Господ, вашиот Бог, како што правевте до денес.

Дела 20:24 Но мене ни најмалку не ми е до животот, туку само да го завршам својот пат И службата, што ја примив од Господ Исус: сериозно да го посведочам Евангелието на Божјата благодат.

1 Кор. 15:58 Затоа, мои мили браќа, бидете цврсти, непоколебливи, секогаш пребогати во Господовото дело, знаејќи дека вашиот труд во Господ не е залуден.

Флп. 1:27 Само однесувајте се достојно на Христовото Евангелие, за да можам јас - било да дојдам и да ве видам, било да сум отсутен - да чујам за вас дека стоите цврсто во еден дух, дека еднодушно се борите за евангелската вера,

Евр. 12:1 Затоа и ние, кои имаме околу себе толкав облак сведоци, да ги отфрлиме настрана секое бреме и грев кој лесно нè сплеткува, и да ја трчаме со трпение трката што ни претстои…

Евр. 12:7 Ако трпите казни, Бог постапува со вас како со синови. Зашто кој е тој син, кого таткото не го казнува?

Јаков 1:12 Блажен е човекот кој истрајува во испитувањата, зашто откако ќе биде докажан, ќе го прими венецот на животот што Бог им го вети на оние што Го љубат.

Отк. 3:11 Ќе дојдам скоро! Држи го цврсто она што го имаш, за никој да не ја земе твојата круна.

* **Побожност:** “побожен, предаден, посветен”. Ова не е нешто што може да се глуми или фалсификува. Ова доаѓа од Бог, како што умираме за себе си и Му дозволуваме на Бог Светиот Дух да живее преку нас.
* **Братољубие:** квалитет на љубов меѓу браќа и сестри. Оваа иста мисла е изразена во 1 Птр. 1:22; 4:8, Рим. 12:10, 1 Кор. 12:27

Рим. 12:10 …љубете се еден друг срдечно со братска љубов; натпреварувајте се во почит еден спрема друг;

1 Кор. 12:27 Вие сте Христово тело, а поодделно, негови органи.

* **Љубов: “Агапе”,** која е **Божја безусловна љубов**. И ова е **плод на Духот**, највозвишениот израз на љубовта, крајниот белег на христијанскиот начин на живеење и христијанско учеништво. Бог **Е** љубов.

1 Јован 4:8 А кој не љуби, не Го познава Бог, зашто Бог е љубов.

Јован 13:35 По ова сите ќе познаат дека сте Мои ученици - ако имате љубов меѓу себе!”

**В. Запомни што си научил** (1:10-15) Петар ги повикува верниците секогаш да се потсетуваат на овие вистини и ветувања, и да преземат индивидуална одговорност за практикување на истите во нивниот живот, особено затоа што има лажни учители кои се обидуваат да ги измамат.

2 Птр. 1:10-15 Затоа, браќа, трудете се уште повеќе да го зацврстите вашето призвание и избор. Имено, ако го правите тоа, никогаш нема да се сопнете. 11 Зашто така во изобилство ќе ви се даде влегувањето во вечното Царство на нашиот Господ и Спасител Исус Христос…

**1. “трудете се уште повеќе да го зацврстите вашето призвание и избор.”** (Стх. 10-11) “**трудете**” (споуде) значи “**експедитивно**”, “**охрабрено**”. Под трудење, Петар подразбира дека треба да **напредуваме со решителност и сериозност**. Тој сфаќа дека воколку сме длабоко втемелени во **основата на нашата вера** и останеме активни во неа, тогаш лажните учители нема да бидат во можност да нè заведат. Петар сака **да бидеме сигурни дека нашиот однос е активен и витален во сегашно време**. Ние не можеме да се потпираме на минати искуства; потребна ни е жива вера кој е секојдневно активна. На тој начин постигаме **две нешта**:

**а. "Никогаш нема да се сопнеме”** стх. 10. Ако сме внимателни каде одиме и што правиме, нема да се сопмене или паднеме. Кога сме расеани и безгрижни во животот, тогаш сме склони да паѓаме или се сопнуваме.

**б. Ние ќе влеземе “во вечното Царство на нашиот Господ...”** стх. 11. Ако чекориме секој ден во активна послушност спрема нашиот Господ, ние ќе сме безбедни, како во сегашноста, така и во иднината. Петровата грижа за нас е неговото знаење дека мора да ја завршиме трката за да се стекнеме со наградата. Не е доволно да се има добар почеток, или да се стигне што подалеку, туку да се добие награда за влез во “вечното царство на нашиот Господ”; ние мора да стигнеме до целта.

2 Птр. 1:12-15 Затоа ќе гледам секогаш да ве потсетувам за овие работи, иако вие ги знаете и сте зацврстени во вистината што ја имате. 13 Но сметам дека имам право, додека сум во ова телесно живеалиште, да ве поттикнувам со потсетување, 14 зашто знам дека наскоро ќе го оставам моето земно живеалиште, како што јасно ми стави до знаење нашиот Господ Исус Христос. 15 А ќе настојувам вие, и по моето заминување, секогаш да си спомнувате за ова.

**2. “ќе гледам секогаш да ве потсетувам за овие работи...”** (Стх. 12-14) Тука Петар, со пастирско срце, зборува за **отчетност**. Иако знае дека неговите слушатели веќе ги знаат овие работи, поради неговата силна желба тие да ја добијат наградата, тој се чувствува поттикнат сè додека е жив, како духовен татко, да **продолжи да ги потсетува**, (стх. 13). Во стих 14 Петар вели дека нема долго да остане со неговите слушатели; речиси е време да умре, како што и Исус прорекол (Јвн. 21:18-19).

**3.** Петар укажува дека **тој ќе продолжи да ги потсетува на овие работи, долго по неговата смрт**, за и тие да ја освојат наградата. Можеби неговите писма ќе служат за таа цел.

**Г. Верувај во Божјото Слово (на С.З. пророци)** (1:16-21) Петар сега го воспоставува својот авторитет и веродостојноста на пророштвата на Божјото Слово, за разлика од “лукаво измислените сказни” на лажните учители, кои тој ги разоткрива во глава 2.

2 Птр. 1:16-21 …ние не одевме по лукаво измислени сказни, туку бевме очевидци на Неговото величество. 17 Зашто кога Тој прими од Бог Таткото чест и слава, од величествената слава Му дојде овој глас: “Овој е Мојот возљубен Син, Кој е по Мојата волја", 18 а ние го чувме тој глас кој дојде од небото, кога бевме со Него на светата гора.

**1. Петар бил очевидец на Господ Исус Христос, и на Божјото “изговорено” Слово.** Стх. 16-18 Тој живеел 3 години со Христос. Можеби преку проповедање или послание тој ги објавил до оние на кои сега им пишува “силата и доаѓањето на нашиот Господ Исус Христос”. Во секој случај, тој го споделил Евангелието со нив. Тој, исто така, ги потсетува дека **бил присутен при Христовото преображение**. Ова е потврдено во Евангелијата (Мт. 9:2, Мк. 9:2, Лк. 9:28). Интересно е што Петар го спомнува овој настан, затоа што сигурно имал длабоко влијание врз неговиот духовен живот, особено кога Таткото изјавил: "овој е Мојот возљубен Син, Кој е по Мојата волја." За Петар тоа било потврда за реалноста на Исус како вистински Божји Син. Оваа реалност, тој сега сака да им ја потврди на своите читатели.

1:19-21 И така, имаме поцврсто пророчко слово; а вие правите добро што внимавате на него, како на светило што свети во темно место, додека не осамне денот и ѕвездата Деница не болсне во вашите срца. 20 Но знајте го пред сè ова: ниедно пророштво во Писмото не е од нечие сопствено толкување, 21 зашто никогаш ниту едно пророштво не потекнува од човечка волја, туку луѓе поттикнати од Светиот Дух зборувале од Бога.

**2. Ние, исто така, мора да ги послушаме зборовите на откровенијата на пророците:** Стх. 19 Ние имаме поцврсто пророчко слово од паганските свештеници со нивните “лукаво измислени сказни” за нивните мртви идоли. Петар ја користи аналогијата на **светлина која свети во темнина**, сè додека не осамне денот и болсне ѕвездата Деница. Кога сме во темнина **Божјото Слово доаѓа да болсне во нашето срце**. Но, ние не можеме да ја разбереме, сè додека не продре во нашето срца како ново утро, кога ѕвездата Деница болснува пред самото осамнување. Таа ѕвезда Деница мора да изгрее во нашите срца и да ни ја осветли Божјата вистина. Тоа е **дело на Бог Светиот Дух**. Ние треба само **да побараме Бог** Светиот Дух да ни ја расветли вистината за нас. (И Јован и Павле учеле дека Бог Светиот Дух е Тој кој ја осветлува вистината за нас)

1 Јвн. 2:20 А вие имате помазание од Светиот и знаете сè.

1 Јвн. 2:27 А што се однесува до вас, во вас останува помазанието што го примивте од Него и немате потреба некој да ве поучува, туку како што Неговото помазание ве поучува за сè, и е вистинито и не е лага, и како што Тој ве научи, така останете во Него.

2 Кор. 4:4 …на кои богот на овој свет им го заслепил разумот, за да не ја видат светлината на Евангелието на славата на Христос, Кој е Божји лик.

2 Кор. 4:6 Зашто, Бог, Кој рече светлина да светне од темнината, е Тој Кој засвети во нашите срца, за да ги осветли со познавањето на Божјата слава пред Христовото лице.

**3. Ние можеме да се потпреме на Божјото Слово, бидејќи пророштва од Библијата се дојдени од Бог.** (Стх. 20-21) Вистинското пророштво не е од луѓе; тоа е **откровение од Бог Светиот Дух**, преку пророците. Пророците се само човечки канал преку кого Бог решил да ја пренесе Својата вистина. Исто така е **важно да се сфати дека ниедно пророштво не е нечие лично толкување**. Со други зборови, ние треба да сфатиме дека Божјото Слово произлегува од Бог, и ако сакаме **точно да го разбереме, ќе мора да се потпреме на Бог Светиот Дух, за да ни се открие неговото значење**. “Лажните учења” произлегуваат од умовите на луѓето; “**вистината” произлегува од срцето и умот на живиот Бог**.

**III. Глава II: Лажните учители** (2:1-22) Петар дава проширен материјал во однос на лажните учители и нивните лажни учења. Тој користи две главни категории на информации: како да се **препознаат** лажните учители и која е нивната **судбина**.

**A.** Како да се препознаат лажните учители: нивната деструктивност (2:1-19)

2 Pet 2:1-19 Но се јавија и лажни пророци кај народот, како што ќе има и меѓу вас лажни учители, кои тајно ќе внесуваат погубни ереси и ќе Го порекнуваат Господарот Кој ги откупил, навлекувајќи врз себе брза погибел. 2 И мнозина ќе тргнат по нивната разузданост, заради кои ќе се зборува лошо за патот на вистината. 3 И во лакомство ќе ве искористуваат со измислени зборови, но нивната осуда одамна е изречена и нивната гибел не дреме. 4 Зашто ако Бог не ги поштеди ангелите кои згрешија, туку ги фрли во мрачните бездни и ги предаде да бидат чувани за суд; 5 и ако не го поштеди стариот свет, туку го зачува Ное, проповедникот на правдата, со уште седум души, кога сурна потоп врз безбожниот свет; 6 и ако ги осуди на пропаст градовите Содом и Гомора и ги претвори во пепел, и ги постави за пример на идните безбожници; 7 и ако го избави праведниот Лот, кого го мачеше развратниот живот на беззакониците 8 (зашто овој праведник, живеејќи меѓу нив, ја измачуваше секојдневно својата праведна душа, гледајќи ги и слушајќи ги нивните беззаконски дела), 9 тоа значи дека Господ знае како да ги избави побожните од искушенија, и неправедните да ги држи по казна до денот на судот; 10 а особено оние кои одат по осквернувачките похоти на телото и ја презираат власта. Како дрски и своеволни луѓе, тие не треперат кога ги хулат величијата, 11 додека ангелите, кои се поголеми по сила и моќ, не изговараат хулна осуда против нив пред Господ. 12 А овие, како неразумни животни, кои се по природа определени да бидат ловени и истребувани, хулат на она што не го знаат, и самите ќе загинат како што гинат животните, 13 со што ќе им се плати за нивните недела. Тие го сметаат развратниот живот дење како задоволство; валкани и срамни се тие, кои се честат и насладуваат во своите измами кога се гостат со вас, 14 а нивните очи се полни со прељуба и не престануваат да грешат; ги заведуваат незацврстените души; срцето им е навикнато на лакомство; тие се проколнати деца. 15 Оставајќи го вистинскиот пат заблудија, и тргнаа по патот на Балаам, синот на Беор, кој посака неправедна плата, 16 но прими прекор за својот престап, зашто немо магаре проговори со човечки глас и го спречи безумството на пророкот. 17 Тие се безводни извори и облаци терани од ветрот; на кои им е наменета црната темнина. 18 Зашто со тоа што дрдорат благозвучни, суетни зборови, ги мамат преку телесните наслади оние кои одвај се оттргнале од оние кои живеат во заблуда; 19 им ветуваат слобода, а самите ì робуваат на расипаноста, бидејќи од она со кое човекот е надвладеан, на тоа и му робува.

**1.** Стх. 1 **Тие тајно ќе внесат погубни ереси.** Тие не доаѓаат со знак на челото велејќи: “Пазете се, јас сум лажен учител.” Туку доаѓаат “**облечени во светлина**”, на прв поглед сосема безопасни, а можеби дури и подготвени да служат. Нивната порака е обично **мешавина на вистина и заблуда**. “Ереси” (хаиресис) може да се преведе и како “секта”.

**2.** Стх. 1 **Тие дури и ќе го порекнуваат Господ.** “Порекнуваат” (*арнеомаи*) значи “да се противречи, да се отфрли или одрече.” Петар знаел што значи да се одрече од Господ, и секако дека не сакал некој друг да тргне по тој пат. **Клучното прашање** за секој (лажен) учител е “**Кој е Исус**?” Ако не го прогласи Исус како Господ, Бог, Вечен... неговиот одговор ќе ја открие лагата.

**3.** Стх. 3 **Тие ќе ве искористат со измислени зборови**. “Искористат” (*емпореуомаи*) значи “трговија”. Лажниот учител е како трговец, кој ќе ве “купи” или “продаде”, како стока. Тие ќе ве **користат како стока или како предмети за купување и продавање**, според нивните сопствени цели.

**4.** Стх. 10 **Тие живеат телесно, во похотта на нечистотија**. Тие не чекорат во Духот, туку по телото. Тие често се вклучени во неморални или нелегални практики, бидејќи нештата на Светиот Дух и похотта на телото се во спротивност едно со друго.

Гал 5:16-17 А велам: живејте по Духот и нема да ја исполнувате похотата на телото, 17 зашто телото силно го посакува спротивното на Духот, а Духот спротивното на телото, зашто тие се противат еден на друг, за да не го правите она што сакате.

19-25 А делата на телото се познати; тоа се: блудство, нечистота, бесрамност, 20 идолопоклонство, вражање, непријателства, препирки, љубомора, излив на лутина, расправии, несогласувања, делби; 21 завист, пијанство, срамни гозби и слични на овие, за кои однапред ве предупредив, како што ви реков и порано, дека оние што прават такви работи нема да го наследат Божјото царство. 22 А плодот на Духот е: љубов, радост, мир, долготрпеливост, љубезност, добрина, верност, кроткост, воздржливост; 23 против овие нешта нема закон. 24 А оние кои се Христови го распнаа своето тело со неговите страсти и похоти. 25 Ако живееме по Духот, и да одиме според Духот!

**5.** Стх. 10 **Тие ја презираат власта**. Лажните учители не сакаат да се потчинат на Божји делегиран авторитет (немаат никого над себе, не одговараат пред никого), ниту да живеат под господството на Христос. Тие сакаат да бидат свој сопствен авторитет.

Јуда 1:8 Овие мечтатели, на ист начин го осквернуваат телото, ја презираат власта и хулат на ангелското величие.

Изл. 20:3 Немој да имаш други богови освен Мене!

**6.** Стх. 10 **Тие се претенциозни**. Во негативна смисла тие се нагли, брзи, арогантни и смели.

**7.** Стх. 10 **Тие се самоволни**. (*аутадес*) значи “мислат само на себе, тврдоглави”. Тие секогаш сакаат да биде по нивно, а не по Божјо. Тие своето мислење и своите ставови ги претставуваат како Божји.

**8.** Стх. **10 Тие зборуваат лошо за достоинствениците**. Тие не се плашат да ги понижат другите. Тие чувствуваат дека се подобри од останатите.

Рим. 12:3 Зашто, преку благодатта што ми е дадена, му велам на секој еден меѓу вас да не мисли за себе повеќе отколку што треба да мисли, туку мислите нека ви бидат насочени кон разумно расудување, според мерата на верата која Бог му ја доделил секому.

**9.** Стх. 12 **Тие зборуваат лошо за нештата што не ги разбираат**. Тие се исмеваат, го навредуваат и се подбиваат на работите што не ги разбираат. Бидејќи живеат по тело, тие не можат да ги разберат нештата на Духот, туку им се потсмеваат.

**10.** Стх. 13 **Тие се валкани и имаат дамки.** “Дамки” (*спилои*) значи “несакани грди дамки; “Флеки” (*момос*) значи “нечесни личности”. Тие се нечесни луѓе. Каква разлика од црквата која Павле ја опишува во:

Ефш. 5:27 …и да ја претстави пред Себе црквата во сета нејзина слава, без дамка, ниту брчка, или нешто слично, за да биде света и непорочна.

**11.** Стх. 13 **Тие се насладуваат во сопствените измами**. Тие “се опиваат” или “се нападни” со гостења и се вплеткуваат во гревот на своите заблуди.

Марко 4:19 …но световните грижи, измамливоста на богатството, и копнежот по други работи, кога ќе влезат, го задушуваат словото, и тоа останува без плод.

Евр. 3:13 Туку бодрете се еден со друг, секојдневно, додека се вели “денес", да не би некој од вас да закорави од измамливоста на гревот.

**12.** Стх. 14 **Нивните очи се полни со прељуба**. Тие ги користат луѓето за лично задоволство, за исполнување на сопствените желби.

Изл. 20:14 Не врши прељуба!

Мт. 5:28 А Јас пак ви велам дека секој кој гледа на жена со похота, веќе извршил прељуба со неа во своето срце

**13.** Стх. 14 **Нивните очи не престануваат да грешат**. Тие флертуваат со светот; имаат ненаситни очи. Се предале себе си на грев и измама.

1 Јвн. 2:16 …зашто сè што е во светот: похотата на телото, похотата на очите и суетната гордост на животот, не е од Таткото, туку од светот.

Мт. 5:29 Ако твоето десно око те наведува на грев, извади го и отстрани го од себе; зашто подобро е да загине еден дел од телото, отколку целото тело да ти биде фрлено во пеколот

**14.** Стх. 14 **Тие заведуваат незацврстени души**. “Заведуваат” (*делеазо*) значи “да сe мами, привлече, намами или залажува”. Тие ги намамуваат и залажуваат оние кои се наивни или неискисни. Но задоволството е само моменталнo; гревот секогаш води кон смрт. (Рим. 6:23)

**15.** Стх. 14 **Срцето им е навикнато на лакомство**. Тие ги навикнале своите срца, преку постојана употреба, да бидат алчни или да го посакуваат она што му припаѓа на некој друг.

Изл. 20:17 Не пожелувај го домот на ближниот свој, не пожелувај ја жената на ближниот свој, ни слугата негов, ни слугинката негова, ни волот негов, ни магарето негово, ниту нешто друго, што му припаѓа на ближниот твој!”

**16.** Стх. 14 **Тие се проколнати деца**. Тие живеат под Божјo проклетство, и дури не го ни знаат тоа. Tоа буквално значи дека тие се деца на проклетство.

**17.** Стх. 15 **Го оставиле вистинскиот пат и заблудиле**. За да се ​​илустрира гревот на скршнување, Петар ја раскажува случката со Валаам, кој во грев скршнал далеку од Бог и бил вербално прекорен од магаре, кое Бог го оспособил да зборува (Бр. 22).

Ис. 53:6 Сите ние бевме заблудени како овци, секој си одеше по својот пат, - и Господ ги натовари врз Него гревовите на сите нас.

Мт. 7:13 Влезете низ тесната порта! Зашто широка е портата и простран е патот што водат кон пропаст и мнозина се оние кои влегуваат низ неа.

**18.** Стх. 17 **Тие се безводни извори**. Од нив нема никаква полза; тие ја загубилe првобитната намена. Тие не можат да ја задоволат духовната жед на своите слушатели, бидејќи и самите немаат жива вода.

**19.** Стх. 17 **Тие се безводни облаци терани од ветрот**. Тие се како празни облаци терани од бура. Тие немаат ништо да понудат, и немаат контрола на движење. Тие се контролирани и користени од Сатаната.

**20.** Стх. 18 **Тие дрдорат благозвучни и суетни зборови** (празнотија). Тие не можат да не доведат до вистината, туку само не импресионираат со своето земно знаење и надмен говор.

**21.** Стх. 18 **Преку телесните наслади и бунтовност тие ги мамат оние кои одвај се оттргнале од оние кои живеат во заблуда**. Тие ќе се обидат да ги привлечат вистинските верници кои преку познавање на Христос веќе ја избегнале осудата на гревот. Тие апелираат до желбите на телото; тие не можат да нè учат на вистината од Духот.

**22.** Стх. 19 **Тие ветуваат слобода, а самите и робуваат на расипаноста**. Гревот секогаш го ветува тоа што не може да го испорача. Тој ни ветува слобода, а ни дава ропство. Ние сме или под доминација на гревот или под водство на Светиот Дух.

**Б. Неизбежната пропаст на лажните учители:**

**1.** Стх. 1 **Тие навлекуваат врз себеси брза погибел**. Оваа погибел е плата за гревот и брзо ќе ги снајде.

Флп. 3:18-19 Зашто мнозина, за кои ви зборував многупати, а сега зборувам и со солзи, живеат како непријатели на Христовиот крст. 19 Нивниот крај е погибел; нивниот бог им е стомакот; нивната слава е во нивниот срам; тие мислат само на земното.

**2.** Стх. 3 **Нивната осуда одамна е изречена и нивната гибел не дреме**. Петар сака тие да сфатат дека Бог нема им “погледа низ прсти” и дека нивната пресуда ќе ги стигне; Бог не е рамнодушен или незагрижен за нивниот грев. Нивната осуда е на пат.

**3.** Стх. 4-9 Петар говори за очекуваната пропаст на лажните учители, давајќи **4 примери за Божјиот суд:**

**а.** Стх. 4 **Ангелите**. Ако Бог не ги поштедил ангелите кои згрешиле (Отк. 20:10), дали мислиш дека Тој ќе ги поштеди лажните учители кои водат други на погрешен пат?

**б.** Стх. 5 **Стариот свет**. Ако Бог го уништил стариот свет (избавувајќи го Ное и неговото семејство), зарем нема да им пресуди на лажните учители?

**в.** Стх. 6-8 **Содом и Гомор**. Ако Бог ги осудил градовите Содом и Гомор, оставајќи ги во пепел, зарем нема да им суди и на лажните учители?

**г.** Стх. 9 **Судниот ден**. Петар одговора на три прашања во стих 9: “Господ знае како да ги избави побожните од искушенија и неправедните да ги држи под казна за денот на судот.”

**4.** Стх. 12 **Тие ќе загинат како што гинат животните**. “Загинат” (*катафтеиро*) значи “во целост да се распадне, или целосно да се уништи”. “Гинат” (*фтора*), исто така, значи “да скапе, или да се уништи”. Нема сомнение; тие ќе бидат целосно уништени. Тие ќе жнеат што посеале.

**5.** Стх. 13 **Ним ќе им се плати за нивните недела**. Ова е повторно нагласување на претходно изреченото уништување. (Рим. 6:23)

**6.** Стх. 17 **За нив е наменета црната темнина**. Брзо уништување, несреќа, пресуда, пропаст, смрт, и крајна темнина чекаат на лажните учители и оние кои заведуваат други кон скршнување од вистината.

Рим. 13:12 Ноќта речиси помина, а денот наближи. Затоа да ги отфрлиме делата на темнината и да се облечеме во оружјето на светлината!

2 Кор. 6:14 Не впрегнувајте се во нееднаков јарем со неверниците! Впрочем, што има заедничко праведноста со беззаконието? Или какво заедништво има светлината со темнината?

Мт. 25:30 А безвредниот слуга фрлете го во крајната темнина, каде што ќе има лелек и чкртање со заби.'“

**В. Пазете повторно да не се заплеткате**

2 Птр. 2:20-22 Зашто ако се оттргнаа од световната расипаност оние со вистинското познавање на Господ и Спасителот Исус Христос и се заплеткуваат во неа и се надвладеани, тогаш ова последново им е полошо од првото. 21 Имено, за нив би било подобро да не го познаваа патот на праведноста, отколку, откако го познаа, да се одвратат од светата заповед која им е предадена. 22 Ним им се случува она што го вели потврдената поговорка: “Песот се враќа на својата блујавица” и “Избањатата свиња се враќа да се валка во калта.”

**1.** Петар ги потсетува “оние кои се оттргнале од световната расипаност преку вистинското познавање на Господ”, и дека се **одговорни за својата лична духовна благосостојба, и ако си дозволат да бидат заведени ќе платат огромна цена** за тоа.

**2.** Во врска со овој цитат **постојат две школи на теолошка мисла**:

**а.** Постојат оние кои тврдат дека откако сме новородени преку Духот, ние **не можеме да се "одродиме"** (да го **загубиме нашето спасение**).

**б.** Другата група вели дека, бидејќи Бог нè создал како слободни морални битија, ние **може да решиме да ја напуштиме верата**, исто како што слободно сме ја избрале вера.

**3.** Петар не одговора директно на тоа прашање. Наместо тоа, тој го изложува подлабоко прашањето врз чија основа и двете школи би се согласиле. Тоа е едноставно следното: личноста која еднаш дошла до спознание на Исус Христос како Спасител и Господ, избегнувајќи ја загаденоста на овој свет, е во СЕРИОЗНА неволја, кога тој или таа повторно се заплеткува во гревот и е поразен/а од него. Тој тврди дека ним сега им е полошо отколку што некогаш било пред да поверуваат во Христос (Стх. 20). Ова е особено силна изјава ако некој размисли дека пред неговото поверување во Исус Христос како Спасител, тој бил изгубен и предодреден да ја помине вечноста во пеколот, а сега е во уште полоша состојба!

**4.** Стх. 21 За нив би било подобро да не го познаа патот на праведноста! Бог не ни нуди вечна полиса за осигурување која ни овозможува да го “прифатиме” Христос, а потоа да не го следиме; ниту пак да се “препородиме” во Духот, а потоа да врвиме по телесните похотти како начин на живеење; ниту пак да го “предадеме” нашиот живот на Христос, а потоа живееме и за ѓаволот. Тоа не е христијанство; тоа е чисто лицемерие! Петар јасно дава до знаење дека тој нема да има дел во таков вид на лажно учење.

**5.** Стх. 22 Да се ​​нагласи неговата поента, Петар дава два примера од животот. Прво, од Изр. 26:11 дека **оние кои се одвратиле од познавањето на Христос се како “пес кој се враќа во својата повраќаница.”** Второ, таквото лице е како **“избањата свиња која се враќа да се валка во калта.”** Ако познаваш некој што вели дека е христијанин, а се препелка во калта, моли го Бог да ти даде можност да зборуваш со него пред да биде премногу доцна.

**IV. Глава III: ПРОДОЛЖИ ДА МУ ВЕРУВАШ НА БОГ** (Додатни белешки за Глава III од Warren Weirsbe”s Be Collection Commentary)

**А. Запомни ги основите** (3:1-7) Додека Петар се подготвува за крајот на неговата служба и на неговиот живот, тој сака да ги охрабри и да ги зајакне своите духовни чеда, за и тие да ја “завршат трката и да добијат вечна награда”. **Тој го завршува своето последно послание со барање да ги потсети да ги ЗАПОМНАТ важните работи:** затоа го “**будам**” вашиот чист разум (стх. 1). “Будам” (*диегеиро*) значи “да се стане или целосно разбуди”. Тоа ќе ни биде потребно за да се надминат испитувањата, страдањата и лажните учења.

\*\* Тука има **четири изјави “мили”** кои го резимираат тоа што Петар сака да се сеќаваат во 2 Петар 3.

* “Мили... да си ги спомните” (3:1).
* “Мили... да не ви биде непознато” (3:8).
* “Мили... погрижете се (трудољубиви)” (3:14).
* “Возљубени... пазете се” (3:17).

2 Птр. 3:1-7 Мили мои, ова е веќе второ писмо што ви го пишувам, и го будам, преку напомнување, вашиот чист разум, 2 за да си ги спомните зборовите што однапред ги кажаа светите пророци, и за заповедта на Господ и Спасителот, која ви ја предадоа вашите апостоли. 3 Знајте го пред сè ова: во последните дни ќе се јават подбивачи, кои со своето подбивање ќе одат по сопствените похоти и ќе велат: 4 “Каде е ветувањето за Неговото доаѓање? Зашто откако починаа татковците сè стои така како што е од почетокот на создавањето.”

**1. Спомнете си на зборовите на светите пророци** (стх. 2) (како што Петар објаснува во Глава 2.)

**2. Спомнете си на заповедите на апостолите** (стх. 2)

Дела 2:42 И беа постојани во апостолското учење и во општењето; во раскршувањето на лебот и во молитвите.

**3. Запомнете дека Бог има сè под контрола** (стх. 3-7)

**а. иако подбивачите ја негираат пораката** на пророците и апостолите дека Христос ќе се врати за да завладее на земјата и го уништи злото. (Стх. 3-4)

* (WW) **Подбивач е некој што на шега го сфаќа она што треба да се сфати сериозно**. Луѓето во времето на Ное се потсмевале за идејата на суд, а граѓаните на Содом се потсмевале на можноста за огнено и сулфурно уништување на нивниот грешен град.
* **Зошто овие отпадници се подбиваат**? Бидејќи сакаат да продолжат да живеат во своите гревови. Петар јасно вели дека лажните учители одат по “осквернувачки похотти на телото” (2 Петрово 2:10) и ги мамат слабите со помош на “телесни наслади” (2 Петар 2:18). Ако твојот начин на живеење му противречи на Божјото Слово, или ќе мора да го промениш твојот начин на живеење или да го промениш Божјото Слово. Отпадниците се решиле на второво, така што тие се подбиваат на доктрините за судот и Господовото доаѓање. (WW)

2 Птр. 3:5-7 Кога така сметаат, забораваат дека преку Божјото слово небесата одамна постојат, и дека земјата беше создадена од водата и преку водата, 6 преку која тогашниот свет беше потопен со вода, и така беше уништен. 7 А сегашните небеса и земјата, со истото слово се запазени и се чуваат за оган до денот на судот и погибелта на безбожните луѓе.

**б. Впрочем, Бог е Создателот на сите нешта**. (Стх. 5)

* (WW) Бог ги создал небесата и земјата со Неговиот Збор. Изразот “И рече Бог” се јавува девет пати во Битие 1. “Зашто Тој рече и тие настанаа; Тој заповеда, и тие се создадоа” (Пс. 33:9). Не само што созданието било создадено од Божјиот Збор, туку се одржува (заедно) со истиот Збор. Петровиот аргумент е очигледен: истиот Бог, Кој го создал светот преку Своето Слово, исто така, може да интервенира во Својот свет и да направи што ќе посака! Неговиот Збор го создал светот и го одржува заедно, и Неговиот Збор е семоќен.

**в. Бог веќе ја покажал Својата волја и моќ кога го уништил злото во стариот свет**. (Стх. 6) (2:1-9) (Бит. 6:8)

* (WW) Како Петар го побил безумниот аргумент на отпаднатите подбивачи? Петар само ги потсетува на она што Бог го направил во минатото и така докажал дека Неговото дело е доследно низ вековите. Петар едноставно изнел докази кои лажните учители намерно ги игнорирале. Петар наведува еден од два можни настани во историјата, за да ја докаже својата поента: 3:5-7, а во зависност од твоето теолошко верување тој или зборува за Божјиот суд во Бит. 1:1-2 врз пред-адамскиот свет (“теорија на јазот”: види објаснување во предметот Диспензации) или Потопот во деновите на Ное. Како и да е, резултатот е ист. Бог постојано донесува суд врз оние кои се бунтувале против Него и Неговото Слово.
* По утврдувањето на фактот дека Бог во минатото го “прекинал” текот на историјата, Петар потоа бил подготвен за неговата примена на 2 Петар 3:7. Истиот збор кој го создал и го одржувал светот и сега го одржува, чувајќи го и задржувајќи го за идниот суден ден со оган. Бог ветил дека нема веќе да го уништи светот со потоп (Бит. 9:8-17). Следниот суд ќе биде суд со оган. (WW)

**г.** Исус (како и пророците и апостолите) учел дека судниот ден ќе дојде (стх. 7)

Мт. 13:40 Како што каколот се собира и се гори в оган, така ќе биде и при крајот на времето.

Евр. 1:10-11 …и: "Ти, Господи, во почетокот ги положи темелите на земјата,  и небесата се дело на Твоите раце. 11 Тие ќе бидат уништени,  а Ти остануваш.  И ќе остарат како облека,

Откр. 21:1 И видов ново небо и нова земја, зашто првото небо и првата земја поминаа и море немаше веќе.

* (WW) “Кога подбивачите ја отфрлале “моќта и доаѓањето” на Исус Христос, тие ја негирале вистината на пророчките книги, учењето на нашиот Господ во Евангелијата, и пишувањата на апостолите!”
* Уште од деновите на Енох, Бог предупредувал дека доаѓа суд (Јуда 14-15). Многу од еврејските пророци го најавувале Денот Господов и предупредувале дека на светот ќе му се суди (Исаија 2:10-22; 13:6-16; Ерм. 30:7; Дан. 12:1; Јоил; Амос 5:18-20; Соф.; Зах. 12:1-14:3). Овој период на суд е исто така познат како “време на Јакововите маки” (Ерм. 30 7) или Големите Маки.
* Не само што Божјото Слово го предвидува доаѓањето на Денот Господов, туку и ја предвидува појавата на подбивачите, кои го негираат тоа Слово! Нивното присуство е доказ дека Словото кое тие го негираат е вистинското Божјо Слово! Не треба да сме изненаден од присуството на овие отпаднати подбивачи (види Дела 20:28-31; 1 Тим. 4; 2 Тим. 3).
* Божјото Слово сè уште е “светило што свети во темно место” (2 Петар 1:19). Можеме да му верувам. Без разлика што тврдат подбивачите, Божјиот суден ден ќе дојде врз светот, и Исус Христос ќе се врати за да го воспостави Своето славно Царство. (WW)

**Б. Знај дека Божјиот тајмиг е совршен**

2 Птр. 3:8-9 Но едно не смее да ви биде непознато, мили мои: дека за Господ еден ден е како илјада години, и илјада години се како еден ден. 9 Господ не го забавува ветувањето, како што некои мислат за тоа бавење, туку е трпелив спрема вас, зашто не сака некој да загине, туку сите да дојдат до покајание.

**1. Нашето време не е Негово време:**

Пс. 90:4 3ашто пред Твоите очи илјада години се како вчерашен ден, што поминал, и колку една стража преку ноќта.

(WW) Петар сигурно мислел на Псалм 90:4 - “3ашто пред Твоите очи илјада години се како вчерашен ден, што поминал, и колку една стража преку ноќта.” Затоа што илјада години се како еден ден за Господа, ние не можеме да го обвинуваме за задоцнето исполнување на Неговите ветувања. Во Божјите очи, целата вселена е стара само неколку дена! Тој не е ограничен од времето како ние, ниту пак проценува согласно со човечки стандарди. Кога ги проучуваш Божјите дела, особено во Стариот Завет можеш да видиш дека Тој никаде и никогаш не се брза, а сепак никогаш не доцни.

**2. Исус сè уште не се вратил, затоа што сè уште не е подготвен**

Дела 1:7 А Тој им рече: “Не е ваше да ги знаете времињата и периодите, што Таткото ги одреди со Својата власт.

Мт. 24:36 А за тој ден и час, никој не знае, ни небесните ангели, ни Синот, туку само Таткото.

(WW) Петар ја докажал својата поента: Бог е во состојба да интервенира во текот на историјата. Тој тоа го правел во минатото и Тој е во состојба да го направи пак. Денот Господов ќе дојде исто толку сигурно како што потопот дошол во деновите на Ное, и како што оган и сулфур слегле за да ги уништат Содом и Гомора. Но подбивачите имаат подготвен аргумент: “Тогаш зошто доцнењето?” Со векови се зборува за ветувањето за Христовото доаѓање и судот врз светот, и сè уште се чека на неговото исполнување. Дали Бог се премислил? (WW)

**3. Исус сè уште не се вратил поради Неговата љубов спрема нас, за секој да има можност да се спаси.**

**а.** (WW) Подбивачите не ја разбрале Божјата вечност, ниту пак ја разбрале Неговата милост. Зошто Бог го одложува враќањето на Христос и доаѓањето на Денот Господов? Тоа не е затоа што Тој не може да дејствува или не сака да дејствува. Бог го одложува доаѓање на Христос и големиот суден ден, затоа што е долготрпелив и сака на изгубениот грешник да му даде можност да се спаси. “А долгата трпеливост на нашиот Господ сметајте ја како спасение” (2 Птр. 3:15).

**б.** Божјото “забавување” е всушност показател дека Тој има план за овој свет и дека го спроведува својот план. Нема ни трошка сомнеж дали Бог сака грешниците да се спасат. Бог “не сака никој да загине” (2 Птр. 3:9). Бог не се радува на смртта на грешникот (Езк. 18:23, 32; 33:11). Тој ја покажува Својата милост кон сите (Рим. 11:32), иако нема сите да се спасат.

**в.** Ако Бог е долготрпелив кон неспасените грешници, зошто тогаш Петар пишува: **“Господ... е трпелив спрема нас”? Кои се тие “нас”?** Се чини дека Бог е трпелив кон сопствениот народ! Можеби Петар го користи зборот "нас" во општа смисла, односно "човештвото". Но, **поверојатно е дека тој мислел на своите читатели - избраните од Бог** (1 Птр. 1:2; 2 Птр. 1:10). Бог е долготрпелив кон изгубените грешници, бидејќи некои од нив ќе поверуваат и ќе станат дел од Божјиот избран народ. Ние **не знаеме кој се Божјите избраници меѓу неспасените во светот**, ниту би требало да знаеме. Наша задача е да го зацврстиме нашето сопстевно “призвание и избор” (2 Птр. 1:10; Лк. 13:23-30). Фактот дека Бог има избран народ е **поттик за нас да ја споделиме радосната вест и да задобиваме други за Христос**.

**г.** Бог бил дури и долготрпелив спрема тогашните подбивачи! Тие требале да се покајат, а Тој бил подготвен да ги спаси. Ова е единственото место од двете посланија каде што Петар го користи зборот покајание, но тоа не го намалува неговото значење. Покајание едноставно значи “да се промени умот.” Тоа не е “жалење”, што обично значи “да ни е жал кога ќе бидеме фатени на дело.” Покајанието е промена на умот која резултира во дејствување на волјата. Ако грешникот искрено се предомисли за гревот, тој ќе се одврати од него. Ако искрено се предомисли во оснос на Исус Христос, тој ќе Му се обрати, ќе поверува во Него и ќе се спаси. Божјата формула за спасение е “Покајание кон Бога и вера во нашиот Господ Исус Христос” (Дела 20:21).

**д.** Зборот преведен “дојдат” на крајот на 2 Птр. 3:9 носи значење на “давање место за.” Изгубениот грешник треба да “даде место” за покајание во срцето, така што ќе ја стави настрана својата гордост и кротко ќе го прими Божјото Слово. Покајанието е дар од Бога (Дела 11:18; 2 Тим 2:25), но неверникот мора да даде место за тој подарок. (WW)

1 Тим 2:4 Кој (Бог) сака сите луѓе да бидат спасени и да дојдат до целосното познавање на вистината.

1 Птр. 3:20 …кои некогаш беа непокорни, кога Божјото трпение ги чекаше во Ноевото време, додека се градеше ковчегот, во кој само неколкумина, односно осум души, се спасија преку водата.

Езк. 18:23 Зар Јас сакам смрт за грешникот? вели Господ Бог. Напротив, Јас сакам - тој да се откаже од патиштата свои и да биде жив.

Рим. 11:32 Зашто Бог ги стави сите во непокорност, за да покаже милост спрема сите.

**В. Запомни, Денот Господов ќе дојде; а Ппотоа и Нови Небеса и Нова Земја**

2 Птр. 3:10-13 А Господовиот ден ќе дојде како крадец. Во тој ден небесата ќе поминат со голема бучава, а состојките ќе бидат уништени и земјата ќе изгори со сите нејзини дела. 11 Бидејќи сето ова ќе се уништи така, какви треба да бидете во светото поведение и побожноста 12 вие кои го очекувате и забрзувате доаѓањето на Божјиот ден, кога запалените небеса ќе се распаднат, состојките ќе се стопат со огромна жештина? 13 А ние, според Неговото ветување, очекуваме нови небеса и нова земја, каде суштествува праведноста.

**1. Кога ќе дојде Господовиот ден?** (стх. 10)

**а. Никој не знае освен Бог Таткото.**

Дела 1:7 А Тој им рече: “Не е ваше да ги знаете времињата и периодите, што Таткото ги одреди со Својата власт.

Мт. 24:36 А за тој ден и час, никој не знае, ни небесните ангели, ни Синот, туку само Таткото.

**б. Како “крадец во ноќта”** (стх. 10)

Мт. 24:43 А знајте го ова: ако домаќинот би знаел за време на која ноќна стража ќе дојде крадецот, би бдеел и не би дозволил да му се провали во куќата.

Мт. 24:44 Затоа и вие бидете подготвени, зашто Синот Човеков ќе дојде во час кога не се надевате.

**в.** (WW) Откако ги побил лажните тврдења, Петар ја потврдува сигурноста на доаѓањето на Господовиот ден. Кога ќе дојде? Никој не знае кога, оти ќе дојде “како крадец во ноќта.” Кога светот ќе се почувствува безбеден, тогаш Божјиот суд ќе падне. Крадецот не ги предупредува своите жртви пред да дојде! (WW)

1 Сол. 5:3 Кога ќе велат: “мир и безбедност", тогаш ненадејно ќе падне погибел врз нив, како породилни маки врз бремена жена, и не ќе можат да избегаат

**2. Небото и земјата ќе поминат (**стх. 10)

**а. “Небесата”** (*оуранос*) се спомнува 5 пати во глава 3:

* (Стх. 5) создадени од Бога
* (Стх. 7) се чувани и запазени преку Божјото слово
* (Стх. 10) ќе поминат со голема бучава
* (Стх. 12) преку оган ќе се распаднат кога Христос ќе се врати
* (Стх. 13) нови небеса

**б. ќе поминат со “голема бучава”** (*рхоизедон*) значи “татнеж” или “огромна бука”! Замислете го звукот!

Мт. 24:35 Небото и земјата ќе поминат, но Моите зборови нема да поминат.

**3. Земјата ќе изгори** (стх. 10): сè што е во неа и на неа.

**а. “Огромна жештина” значи “оган”** (*катакаио*) значи “да согори, или изгори до крај”; без остатоци.

* (WW) Зборот "уништени" во 2 Петар 3:10 значи “да се расчлени, да се растопи.” Тоа носи идеја за нешто што се распаѓа во своите основни елементи, и токму тоа се случува кога се ослободува атомска енергија. Се чини дека ова е можно при ослободување на атомска енергија складирана во елементите кои го сочинуваат светот. Кога Петар ги напишал овие зборови несомнено мислел на С.З. цитати од Исаија 13:10-11; 24:19; 34:4; и 64:1-4. Особено првиот пасус нагласува дека Бог ќе донесе суд врз грешникот: “Јас ќе го казнам светот за злото, и нечесните - за нивните беззаконија - вели Господ.”
* И големите човекови дела ќе изгорат! Сите нешта со кои човекот се фали - неговите големи градови, неговите големи градби, неговите пронајдоци, неговите достигнувања – за миг ќе бидат уништени. Кога грешниците ќе застанат пред Божјиот престол, ќе немаат ништо да покажат како доказ за нивната величина. Сето тоа ќе исчезне. (WW)

**б.**Тоа е дел од Божјиот совршен план. **Ние мора да бидеме подготвени:**

* (Стх. 11) живот на свето поведение (1 Птр. 1:15-16; Мат. 24:45-51)
1. (WW) Бидејќи не го знаеме денот или часот на доаѓањето на нашиот Господ, ние мора постојано да сме подготвени. Овој став на очекување треба да направи разлика во нашето лично поведение (2 Птр. 3:11). Зборот “начин” буквално значи “егзотично, надвор од овој свет, страно.” Бидејќи се “оттргнавме од расипаноста во светот” (2 Птр. 1:4), ние мора да живееме поинаку од луѓето во светот. За нив, ние треба да се однесуваме како “туѓинци”. Зошто? Бидејќи овој свет не е нашиот дом! Ние сме “туѓинци и новодојдени” (1 Птр. 2:11) кои тргнале кон подобар свет, вечниот Божји град. Христијаните треба да бидат различни, а не чудни. Кога се разликуваш, привлекуваш луѓе; кога си чуден, одбиваш луѓе.
2. Нашето поведение треба да се карактеризира со светост и побожност.

1 Птр. 1:15-16 …туку како и Светиот Кој ве повика, бидете и самите свети во сето свое поведение, 16 зашто е напишано: “Бидете свети, бидејќи Јас сум свет.”

Зборот свети значи “да се одвои, да се отсече.” Израел бил “свет народ”, бидејќи Бог ги повикал Евреите од народите и ги оддржал како засебни. Христијаните се повикани од безбожниот свет околу нив и се издвоени само за Бог. (WW)

* (Стх. 11) **свето поведение и побожност**: живеј како Христос, а не телесно (Мт. 25:29)

(WW) Зборот побожност би можело да се преведе и како “светост.” Тој опишува личност чиј живот е посветен и угоден на Бог. Можно е да се биде физички одделен од гревот, а сепак лично да не се ужива во живеењето со Бог. Во грчкиот свет, зборот преведен како побожност значи “почитување и стравопочит кон боговите и светот создаден од нив.” Токму тој став на почит го имал Јован Крстителот: “Тој мора да расте, а јас да се смалувам” (Јован 3:30). (WW)

* (Стх. 12) очекувај го Неговото доаѓање: остани верен (Mт. 24:42; 25:13)

(WW) Клучниот збор во овој параграф е "очекувате". Тоа значи “да се чека со нетрпение, во исчекување.” Тоа опишува став на возбуда и исчекување додека чекаме на Исусовото доаѓање. Бидејќи разбираме дека светот и неговите дела ќе се распаднат, и дека дури и самите состојки ќе се расчленат, ние ја насочуваме нашата надеж, не кон нештата на овој свет, туку само во Господ Исус Христос. (WW)

* (Стх. 12) забрзај го Неговото доаѓање преку работа во духовната жетвата:

Јвн. 9:4 Ние треба да ги извршуваме делата на Оној Кој Ме прати, додека е ден. Доаѓа ноќ, кога никој не ќе може да работи.

Мт. 28:19 Затоа одете и направете од сите народи Мои ученици, крштавајќи ги во името на Таткото и Синот и Светиот Дух, учејќи ги да го чуваат сето она што ви го заповедав!

1. (WW) Во службата постојат два екстреми кои мора да се избегнат. Еден од нив е ставот дека ние сме “заклучени во” Божјиот суверен план и затоа ништо што правиме не прави разлика. Друга крајност е да се мисли дека Бог не може ништо да направи, ако ние тоа не го направиме! Додека Божјите суверени одлуки никогаш не смеат да станат изговор за мрзеливост, и нашите планови и активности не можат да го заземат Неговото место. Можеби две илустрации од С.З. историја ќе ни помогне подобро да се разбере односот меѓу Божјиот план и човечката служба.
2. Господ ги избавил Израел од Египет и му рекол на народот дека сака земјата Хананска да им ја даде за наследство. Но, во Кадеш-Варнеа сите освен Мојсеј, Јешуа и Калеб се побуниле против Бог и одбиле да влезат во земјата (Бр. 13-14). Дали Бог ги присилил да влезат? Не, наместо тоа, тие талкале во пустината следните 40 години, додека не починала старата генерација. Тој го прилагодил Својот план спрема нивниот одговор.
3. Кога Јона им проповедал на Ниневијаните, неговата порака била јасна: “Уште 40 дена и Ниневија ќе биде разурната!” (Јона 3:4) Божјиот план бил да ги уништи злите градови, но кога луѓето се покајале, почнувајќи од кралот, па сè надолу, Бог го прилагодил Својот план и ги поштедил градовите. Ниту Бог, ниту Неговите основни принципи се промениле, туку примената на овие принципи се промеила. Бог реагира кога луѓето се покајуваат.
4. Како, тогаш, ние како христијани да го забрзаме доаѓањето на Господовиот ден? Како прво, ние можеме да се молиме како што Исус нè учел, “нека дојде Твоето царство” (Матеј 6:10). Се чини дека од Откр. 5:8 и 8:3-4 молитвите на Божјите луѓе се поврзани на некој начин со излевањето на Божјиот гнев врз народите. Ако Божјото дело денес е повикување народ за Негово име (Дела 15:14), тогаш колку порано црквата е комплетирана, толку порано нашиот Господ ќе се врати. (WW)

**4. Очекувај ги новите небеса и новата земја** (стх. 13) Стариот свет мора да помине за да настапи новиот: таму ќе има само праведност; не ќе има повеќе грев (новата земја е опишана во Откр. 21)

**СТУДЕНТОТ ДА ПРОЧИТА:**

Ис. 65:17 “Зашто, ете, Јас создавам ново небо и нова земја, а поранешните нема повеќе да се спомнуваат, ниту на ум ќе доаѓаат.

Откр. 21:1 И видов ново небо и нова земја, зашто првото небо и првата земја поминаа и море немаше веќе.

Откр. 21:4 …и ќе ја избрише секоја солза од нивните очи, и смрт нема да има веќе, ни тага, ни плач, ниту болка, зашто првото помина.

Откр. 22:12 Ете, доаѓам скоро, и наградата Моја е со Мене, за да му дадам секому според неговото дело!

**Г. Не заборавај да бидеш трудољубив: затоа што го очекуваме Христовото доаѓање, и сакаме да бидеме “најдени” угодувајќи Му нему кога Тој ќе дојде:**

2 Птр. 3:14-16 Затоа, мили мои, бидејќи го очекувате ова, погрижете се Тој да ве најде во мир, неопоганети и непорочни. 15 А долгата трпеливост на нашиот Господ сметајте ја како спасение, како што и нашиот сакан брат Павле ви напиша, според дадената му мудрост; 16 како што и во сите негови посланија зборува за ова; во нив има некои тешко разбирливи нешта, кои неуките и незацврстените ги изопачуваат, како, впрочем, и другите Писма, за своја погибел.

**1. “Погрижете се”** се однесува на: “да се биде сериозен; со максимални напори да се биде подготвен” да Го дочекаш; подготвен за доаѓањето на Христос; (Истиот збор се користи во 2 Птр. 1:10 “...трудете се уште повеќе да го зацврстите вашето призвание и избор.”)

**2. Да бидеме најдени во Исус:**

**а. Во мир** (стх. 14) (*еирене*) сличен на “шалом”, што значи “просперитет и благосостојба”. Ние мора да бидеме измирени со Господ; одмарајќи се во Неговата верна грижа.

Јвн. 16:33 Ова ви го реков, за да имате мир во Мене. Во светот имате неволи, но бидете храбри - Јас го победив светот.

**б. Неопоганети** (стх. 14) “опоганети” (*аспилос*) значи “несакани грди дамки”; истиот збор се користи од Петар (2:13); и од Јаков (1:27), кога нè поучува да останене “неосквернати” од светот; исто така Петар го користи за да Го опише Исус како Јагне Божјо (1 Птр. 1:19)

* **Исус посакува убава, непорочна невеста**: која Тој ја исчистил (безгрешна) преку Својата сопствена крв.
* (WW) Конечно, овој став на исчекување ќе направи разлика кога ќе се сретнеме со Исус Христос (2 Птр. 3:14). Тоа ќе значи дека Тој ќе нè поздрави “во мир” и нема да има обвинение против нас, заради кое би “се посрамотиле пред Него при Неговото доаѓање” (1 Јвн. 2:28). Ако со нетрпение се погрижиме за Неговото враќање, и ако живееме свет и побожен живот, тогаш ние нема да се плашиме или срамиме. Кога ќе Го сретнеме ќе сме “без дамка и непорочни.” Исус Христос е “невин и чист” (1 Птр. 1:19), и треба внимателно да го следиме Неговиот пример. Петар ги предупредил своите читатели против опоганувањето кое отпадништвото го носи со себе: “валканост и срамност” (2 Петар 2:13). Посветениот христијанин нема да дозволи да биде “осквернет” од лажните учители! Тој сака да се сретне со својот Господ со чиста облека. (WW)

**в. Непорочни** (стх. 14) “простено”, “без грев”; само Еден е верен и праведен да нè исчисти од секаков грев. Тоа Бог го чинело Неговиот најскапоцен Син, со цел да нè направи непорочни.

1 Јвн. 1:9 Ако ги исповедаме своите гревови, Тој е верен и праведен да ни ги прости гревовите и да нè исчисти од секаква неправедност.

Ис. 1:18 Тогаш дојдете и ќе се пресуди, вели Господ. Гревовите ваши да се и алово црвени - како снег ќе ги побелам; да бидат црвени и како пурпур - како волна ќе станат бели.

**3. Во нашата посветеност, ние сме трпеливи, оти Тој го исполнува Својот план за спасение** (стх. 15-16)

**а. напишано за Павле**

* (WW) Петар се навраќа на Павловите пишувања, бидејќи токму Павле е тој, повеќе од било кој друг Н.З. писател, кој го објаснил Божјиот план за човештвото за сегашното време. Павле го објаснил односот меѓу Израел и Црквата. Тој посочил дека Бог ја користи израелската нација за да го подготви патот на доаѓањето на Спасителот. Но Израел го отфрлил својот Цар и побарал да се распне. Денес, Израел како нација е ставен настрана, но Бог прави нешто прекрасно ново: Тој спасува и Евреи и пагани, и ги сплотува во Христос, во Црквата!
* Имај на ум дека Петар ги смета Павловите списи како дел од Словото, односно, инспирираното Божјо Слово. Не само што учењета на апостолите се согласуваат со пророците и со нашиот Господ (2 Петар 3:2), туку и апостолите меѓусебно се согласуваат. Некои либерални теолози се обидуваат да докажат дека апостолската доктрина е различна од онаа на Исус Христос, или дека Петар и Павле се во меѓусебна дисхармонија. Примателите на Петровото второ послание, исто така, прочитале некои од Павловите посланијата и Петар ги уверува дека не постои противречност.

**б. злоупотребени од страна на лажните учители**

* (WW) Што се случува со луѓето кои слепо го изопачуваат Словото? Тие го прават тоа “за своја погибел.” Петар не пишува за христијани кои имале тешкотии при толкување на Божјото Слово, бидејќи никој совршено не ја разбира целата Библија. Тој ги опишувал лажните учители кои “манипулирале” со Божјото Слово, со цел да ја докажуваат својата лажна доктрина. Зборот “погибел” често се повторува во ова послание (2 Птр. 2:1-3, 3:7,16). Тој всучност значи: “одвратен”, “опасен” и “пропаст”, како и “уништување”. Тоа значи отфрлање на вечниот живот, што резултира со вечна смрт. (WW)

**в. голем контраст:** да се живее во мир, без дамка, непорочен, уживајќи спасение поради Божјата долготрпеливост; или, уништување, загуба, срам, тага за оние кои ја злоупотребуваат вистината.

**Д. Погрижи се да растеш духовно, за да не паднеш**

2 Птр. 3:17-18 И така, вие, мили мои, кога го знаете ова однапред, пазете се да не ве повлече со себе заблудата на беззакониците и да не отпаднете од својата непоколебливост, 18 туку растете во благодатта и во познавањето на нашиот Господ и Спасител Исус Христос. Слава Му сега и до денот на вечноста!

**1. Кулминација на Петровата порака**: По предупредувањето против лажните учители, нивната сигурна погибел, конечното уништување на небесата и земјата, денот на Христовиот суд, Неговото доаѓање да владее со новата земја како Цар над царевите и Господар на господарите; Петар ја достигнал главната поента на својата порака: “БИДИ СПРЕМЕН!”

**2. Како да бидеме подготвени:**

**а. Сетете се на она што веќе го ЗНАЕТЕ**. (Стх. 17) Користете го вашето знаење за Христос за да живеете христолик живот (преку Светиот Дух).

**б. Пазете се да не отпаднете од вашата непоколебливост**. (Стх. 17) Дури и по надминувањето на страдањето заради големото гонење на Црквата однадвор, христијаните можат да се соочат со опасностите од измама од страна на лажните учители во Црквата.

* (WW) Зборот “**пазете**” значи “**постојана будност**.” Петровите читатели ја знаеле вистината, но тој ги предупредува дека само “знаење” не е доволна заштита. Тие морале да внимаваат; лесно е за оние кои имаат познавање на Библијата да станат **премногу самоуверен и да ги заборават предупредувањата**:

1 Кор. 10:12 И така, секој кој мисли дека стои, нека внимава да не падне!

* Каква посебна опасност видел Петар? Вистинските верници да не бидат “**повлечени преку заблудата на безакониците**” (буквален превод). Тој нè предупредува против рушење на ѕидини на поделба кои мора да стојат меѓу вистинските верници и лажните учители. Не може да има општење меѓу вистината и заблудата.
* Зборот “**безаконици**” (стх. 17) значи “**надвор од законот**”. Петровиот опис за отпадниците во 2 Птр. 2 открива колку биле надвор од законот. (WW)
* **Ние мора да продолжиме да стоиме на “карпата”, Исус Христос**.

Мт. 7:24 И така, секој кој ги слуша овие Мои зборови и ги применува, ќе биде спореден со разумен човек кој ја изградил својата куќа врз карпа.

* **Исус ветил дека ќе биде секогаш со нас.**

Евр. 13:5 Вашиот начин на живеење нека биде ослободен од среброљубие, бидете задоволни со она што го имате, зашто Тој рече: "Никогаш нема да те напуштам , ниту ќе те заборавам!”

Изр. 18:24 Кој сака да има пријатели, и сам треба да биде дружељубив; зашто има пријатели поприврзани од брат.

**в. Растеж во знаењето и благодатта на Исус Христос**. (Стх. 18)

Како можеме ние како верници да ја одржиме нашата непоколебливост и да избегнеме да бидеме меѓу “нестабилните души”, кои лесно се мамат и заведуваат? Преку духовен растеж. Буквален превод е “**постојано растете**”. Не треба да растеме “испрекинато”, туку во **постојан искуствен растеж**. (WW)

1 Птр. 2:2 …како новороденчиња, копнејте по духовното, вистинско млеко на словото, па со него да пораснете за спасението…

Ефш. 2:21 …ако навистина сте Го чуле и ако сте во Него поучени онака како што е вистината во Исус.

* “**Знаење**” (*гносис*), не од оној вид кој носи гордост и поделби; туку знаење од Светиот Дух кој носи сплотеност, меѓусебен растеж и **христоликост**.
* (WW) Ние, исто така, мора да растеме “во познавањето на нашиот Господ и Спасител Исус Христос.” Едно е да се “знае Библијата”, а сосема друго е да се познава Божјиот Син, централната тема на Библијата. Колку подобро Го познаваме Христос преку Словото, толку повеќе растеме во благодатта; колку повеќе растеме во благодатта, толку подобро ќе го разбереме Божјото Слово. (WW)

1 Кор. 8:1 Што се однесува до идолските жртви, знаеме дека сите ние имаме знаење. Знаењето вообразува, а љубовта надградува.

Ефш. 4:12-13 за да се усовршат светиите за делото на службата, за изградување на Христовото тело, 13 сè додека сите не дојдеме до единство во верата и познавањето на Божјиот Син, до зрелиот човек, до мерата на растот на Христовата полнота.

Јвн. 14:6 Исус му одговори: “Јас Сум Патот, Вистината и Животот. Никој не доаѓа кај Таткото, освен преку Мене.

Јвн. 3:16 Зашто Бог толку го засака светот, што Го даде Својот Единороден Син, та секој кој верува во Него да не загине, туку да има вечен живот.

* **“Благодат”** (*харис*) “незаслужено”, “примање без заслуга”; тоа е центарот на христијанската вера и живот. Благодатта протекува од Бога за ние со радост понатаму да ја даваме.

Ефш. 4:15 …туку, говорејќи ја вистината во љубов, ние треба да растеме во сè - кон Оној Кој е главата, Христос.

Гал. 6:18 Браќа, благодатта на нашиот Господ Исус Христос да биде со вашиот дух. Амин!

Ефш. 6:24 Благодат со сите, кои беспрекорно Го љубат нашиот Господ Исус Христос!

1. (WW) Ние мора да растеме “во благодатта.” Ова има врска со особините на христијанскиот карактер, различните нешта за кои Петар пишувал во 2 Птр. 1:5-7, а Павле во Гал. 5:22-23. Кога го проучуваме Божјото Слово, ние се запознаме со различните аспекти на благодатта, кои нам како Божји чеда ни се достапни. Ние сме управители на “многукратната Божја благодат” (1 Птр. 4:10). Пости благодат за секоја ситуација и секој предизвик во животот. Нашето сведоштво треба да биде како и на Павле:

1 Кор. 15:10 …но по Божја благодат сум она што сум. А Неговата благодат спрема мене не се покажа залудна, туку се потрудив повеќе од сите нив, но не јас – туку Божјата благодат, која е со мене.

1. Растеж во благодатта често значи **искусување на испитувања**, **па дури и страдања**. Ние никогаш вистински не ја искусуваме Божјата благодат, додека не сме на крајот од нашите сопствени сили. Научените лекции во “училиштето на благодатта” се секогаш скапи лекции, но вредат. Да се расте во благодатта значи да се стане посличен на Господ Исус Христос, од Кого ја добиваме сета благодат што ни е потрена.

Јвн. 1:16 И сите ние примивме од Неговата полнота благодат врз благодат.

* Фокусот на Петровото послание е **Исус Христос**, секој вистински верник, земјата и сето создание. Уште од деновите како рибар, самиот Петар растел во благодатта и познавањето на Христос; тој Го нарекува Исус Господ, а нè поттикнува и ние да го правиме истото преку предаденост на делото на Светиот Дух во нас.

**2. Духовниот растеж Му носи слава на Христос** (стх. 18)

(WW) Кој е резултатот од духовниот растеж? Слава на Бога! Кога се држиме понастрана од гревот и грешењето, ние Го прославуваме Исус Христос. Кога растеме во благодатта и познавањето, Тој се прославува, оти тогаш стануваме послични на Него. (WW)

2 Птр. 3:18 …туку растете во благодатта и во познавањето на нашиот Господ и Спасител Исус Христос. **СЛАВА МУ СЕГА И ДО ДЕНОТ НА ВЕЧНОСТА**! Амин.

**ЈУДА**

Белешките се од **“The Communicator’s Commentary”** од Paul Cedar; издадено од Word Publishing copyright 1984.

**I. ПРЕГЛЕД НА ПОСЛАНИЕТО НА ЈУДА**

**A. ТЕМА: Предупредување заради лажните учења**

**Б. КЛУЧНИ СТИХОВИ: Јуда 1:3** Мили мои, додека правев напори да ви напишам за нашето заедничко спасение, почувствував потреба со писмо да ве поттикнам да се борите сесрдно за верата која им е предадена на светиите еднаш за секогаш. 4 Зашто, тајно се вовлекоа некои луѓе, кои се одамна однапред назначени за оваа осуда: безбожници, кои благодатта на нашиот Бог ја извртуваат во разузданост и Го одрекуваат нашиот единствен Господар и Господ, Исус Христос.

**В. АВТОР:** **Јуда**

Јуда 1:1 Јуда, слуга на Исус Христос и брат на Јаков…

**Јуда бил брат на Јаков (авторот на посланието од Јаков); и полубрат на Исус.** (Во Марко 6:3 и Матеј 13:15 ние наоѓаме дека Исус имал браќа по име Јаков и Јуда). Имало само еден Јаков кој бил препознаен како водач во раната црква; истиот Јаков кој го напишал послението од Јаков и кој бил полубрат на Исус. Така ако Јуда е брат на Јаков, тој е полубрат на Исус. Нема докази дека Јуда бил водач во раната цркв, па затоа е природно што себе се претставил како брат на некој кој бил познат, како брат на Јаков.

**Ништо не ни е познато за него; единствено дека не бил препознаен како “апостол”, но бил во горната соба со учениците после Христовото вознесување.**

Дела 1:14 Сите овие еднодушно и едностојно беа во молитва, заедно со некои жени, со Марија, мајката на Исус, и со Неговите браќа.

Јуда себе се претставува како “слуга” на Исус Христос. Иако еднаш го одби и му се спротивстави на неговиот брат Исус (Јован 7:5), Јуда сега го знае и го објавува Него за Господ и Спасител.

**Г. ДАТА:**

**Посланието на Јуда најверојатно било напишано меѓу 66 – 75 год**. Тоа било времето кога група на Гностици почнале да навлегуваат во Црквата со лажни учења и неморални практики.

**Д. ЧИТАТЕЛСТВО:**

До они кои се “повикани, љубени и зачувани за Исус Христос”; до сите верни во Христос (стх. 1). Некои проучувачи на Библијата сметаат дека Јуда и 2 Петрова биле пишувани за иста група на верници, затоа што пораката е многу слична, што укажува на тоа дека примателите се соочувале со исти потреби (спореди со 2 Петрова).

**Ѓ. ЦЕЛ:**

Јуда имал **намера да им пишува во однос на нивното спасение, но увидел дека е неопходно да им пишува со цел да ги охрабри непоколебливо да се држат за верата** која ја примиле преку поуките на Христос и Неговите апостоли, како и од примерите на СЗ учители. Јуда како и Петар, започнува со охрабрување исполнето **со љубов кон “љубените” верници; потоа им дава силно ПРЕДУПРЕДУВАЊЕ против “лажните учења” и за изградба на духовниот живот**. Се смета дека Јуда можеби прв го напишал своето писмо, од кое Петар подоцна позајмил дел, затоа што писмото на Петар е подолго. Други сметаат дека и двете биле напишани во исто време во Рим, знаејќи за меѓусебните писма; можеби разговарале за одредени искуства кои ги користеле како основа за посланијата.

Јуда има **две главни грижи – верниците да не забегаат** поради нивната негрижа, и **да не бидат заведени** од лажни учители. Наместо тоа неговата молитва е тие **да превземат иницијатива и да ја градат својата вера**.

**Е. ЕДНОСТАВЕН ПРЕГЛЕД**

I. ПРЕГЛЕД НА ПОСЛАНИЕТО НА ЈУДА

II. ПОЗДРАВИ И ЦЕЛ (Јуда 1:1-3)

А. Јуда, слугата на Исус (стх. 1)

Б. До оние кои се повикани (стх. 1)

В. Благодат, мир и љубов да се умножува меѓу вас (стх. 2)

Г. Има потреба да ви пишам и да ве охрабрам

III. РАЗОТКРИВАЊЕ НА БЕЗБОЖНИТЕ, ЛАЖНИ УЧИТЕЛИ (стх. 4-19)

A. Карактеристики на “оние кои се вовлекоа тајно”.

IV. ПОСЛЕДНИОТ СУД НАД ЛАЖНИТЕ УЧИТЕЛИ (стх. 5-11; 13-15)

V. ИЗГРАДУВАЈ ГО ТВОЈОТ ДУХОВЕН ЖИВОТ (стх. 20-25)

A. “вашата пресвета вера…” (стх. 20)

Б. “молејќи се во Светиот Дух” (стх. 20)

В. одржете се себеси во Божјата љубов” (стх. 21)

Г. “очекувајќи ја милоста на нашиот Господ Исус Христос” (стх. 21)

Д. “имајте сочувство, направете разлика” (стх. 22)

Ѓ. “спасувајте ги другите, извлекувајќи ги од оган” (стх. 23)

Е. Тој може да ве дочува од слизнување (стх. 24-25)

**Ж. СПОРЕДИ СО: 2 ПЕТРОВА**

**II. ПОЗДРАВИ И ЦЕЛ**

Јуда 1:1-3 Јуда, слуга на Исус Христос и брат на Јаков, до оние кои се повикани, љубени од Бог Таткото и зачувани за Исус Христос. 2 Да ви се множат милоста, мирот и љубовта!

Поуки од минатото 3 Мили мои, додека правев напори да ви напишам за нашето заедничко спасение, почувствував потреба со писмо да ве поттикнам да се борите сесрдно за верата која им е предадена на светиите еднаш за секогаш.

**А. Јуда, слугата на Исус** (стх. 1). Иако некогаш го одбивал и му се противел на брат му Исус (Јован 7:5), Јуда сега го познава и го објавува Исус како Господ и Спасител.Тој не се фалел што е брат на Христос, туку имал скрушен и понизен дух; не се срамел да биде слуга на својот брат, Исус; или да не е толку важен како неговиот брат Јаков.

**Б. До оние кои се повикани** (стх. 1)

**1. “Повикан”** (*клетос*) “да се биде повикан”

Рим. 1:6-7 …меѓу кои сте и вие повиканите од Исус Христос. 7 До сите мили на Бога, повиканите светии, кои се во Рим: благодат вам и мир од Бог, нашиот Татко и од Господ Исус Христос.

**2. “посветени”** (*хагиазо*) “издвоени” (1 Пет.3:15)

**3. “зачувани”** (*терео*) “сочувани”; “резервирани”

**В. Да ви се множат милост, мир и љубов** (стх. 2): Ова е специфично христијански поздрав, кој се користел во тоа време од многу христијански писатели, вклучувајќи го и Павле:

1 Кор. 1:3 Благодат вам и мир од Бог, нашиот Татко, и од Господ Исус Христос.

**Г. Почувствував потреба со писмо да ве поттикнам**

**1.** Јуда сакал да им напише во однос на **основите на нивното спасение**.

**2.** Наместо тоа , тој видел потреба да ги охрабри да се “стремат” (да копнеат, да се борат, да испитуваат) кон нивната автентична христијанска вера.

2 Тим. 3:14 А ти остани во она што си го научил и во што си убеден, зашто знаеш од кого си го научил…

**III. РАЗОТКРИВАЊЕ НА БЕЗБОЖНИ, ЛАЖНИ УЧЕЊА (стх. 4-19)**

За да ги испитаме овие стихови ние ќе ги поделиме во два категории. Како 2 Петрова, првата категорија ги разоткрива карактеристиките на лажните учители и нивните учења, а втората категорија се однесува на осудата со која ќе се соочат.

Јуда 1:4-19 Зашто, тајно се вовлекоа некои луѓе, кои се одамна однапред назначени за оваа осуда: безбожници, кои благодатта на нашиот Бог ја извртуваат во разузданост и Го одрекуваат нашиот единствен Господар и Господ, Исус Христос. 5 Сега сакам да ви напомнам, еднаш за секогаш, иако знаете сè, дека Господ, откако го избави народот од Египет, ги погуби оние што не поверуваа, 6 па и ангелите, кои не го зачуваа своето место, туку го оставија своето определено место, ги чува во вечни окови под мрак, за судот на великиот ден. 7 Токму така како Содом и Гомора и нивните околни градови, кои на ист начин како и овие се оддадоа на блудство и тргнаа по туѓи тела, тие стојат како пример, поднесувајќи ја казната на вечниот оган. 8 Овие мечтатели, на ист начин го осквернуваат телото, ја презираат власта и хулат на ангелското величие. 9 А архангелот Михаил, кога се расправаше и препираше со ѓаволот за телото на Мојсеј, не се осмели да изрече навредлива пресуда, туку рече: “Господ да те прекори!” 10 А овие пак хулат на она што не го знаат; а она што го знаат по инстинкт како неразумните животни, во тоа пропаѓаат. 11 Тешко ним, зашто тргнаа по Каиновиот пат, и за печалба нагрвалија во заблудата на Балаам и изгинаа во Кореевиот бунт. 12 Тие се подводни гребени на вашите трпези на љубовта, кои се гостат со вас без страв, грижејќи се само за себеси; безводни облаци носени од ветровите, есенски неплодни дрвја, двојно мртви и откорнати; 13 бесни морски бранови што се пенат со своите срамоти; ѕвезди скитнички, за кои мрачна темнина за вечни векови се чува. 14 А за овие пророкуваше Енох, седмиот по Адам, велејќи: “Ете, Господ дојде со илјадници Свои светии, 15 за да им суди на сите и за да ги изобличи сите безбожници за сите нивни безбожни дела што безбожно ги направиле, и за сите навредливи зборови што безбожните грешници ги изговориле против Него.” 16 Тие луѓе се мрморковци, кои постојано се поплакуваат на својата судбина, кои живеат според своите похоти; нивната уста зборува надмено, им се умилкуваат на луѓето заради стекнување полза.Останете во Божјата љубов17 А вие, мили мои, треба да си спомнете на зборовите кажани порано од апостолите на нашиот Господ Исус Христос; 18 зашто тие ви рекоа: “Во последното време ќе се јават подбивачи, кои ќе живеат според своите безбожни похоти.” 19 Тоа се сејачи на раздор, душевно настроени луѓе - кои Го немаат Духот.

**А. Карактеристиките на “оние кои се вовлекоа,** луѓе кои се одамна однапред назначени за оваа осуда”. Нивниот говор и однесување го откриваат нивниот вистински карактер.

**1. “Безбожници”** (стх. 4) не можат да ја поучуваат вистината, затоа што Бог е извор на вистината.

Јован 14:6 Исус му одговори: “Јас Сум Патот, Вистината и Животот. Никој не доаѓа кај Таткото, освен преку Мене.

**2.** Тие **“благодатта на нашиот Бог ја извртуваат во разузданост”** (стх. 4). Оние кои живеат во грев ќе нè поттикнуваат да ја користиме скапоцената и скапа Божја благодат како дозвола да живееме неморален живот.

**3.** Тие **“Го одрекуваат нашиот единствен Господар и Господ, Исус Христос”** (стх. 4) Испитување на духот е што тој зборува за Исус. Никој не може вистински да му припаѓа нему без да признае дека Исус е Господ.

Рим. 10:9-10 Зашто, ако со твојата уста исповедаш дека Исус е Господ и ако во твоето срце поверуваш декаБог Го воскреснал од мртвите, ќе бидеш спасен. 10 Зашто со срцето се верува за праведност, а со устата се исповедува за спасение.

1 Кор. 12:3 Затоа ве известувам дека никој кој зборува со Божјиот Дух, не вели: “Проклет да е Исус,” и никој не може да каже: “Исус е Господ,” освен преку Светиот Дух.

**4.** **“Овие мечтатели го осквернуваат телото”** (стх. 8). Гревот секогаш води до смрт. Кога чекориме според нашата телесност ние всушност го загадуваме нашето тело. Спротивно од:

1 Кор. 6:19 Или не знаете дека вашето тело е храм на Светиот Дух Кој е во вас, Кого го имате од Бог, па дека не си припаѓате на себеси?

**5.** Тие **“ја презираат власта”** што значи дека тие **одбиваат авторитет**. (стх. 8) Во последните години сме виделе како луѓето се одстрануваат од потчинетост на Божјиот авторитет. Ова е спротивно на првата заповед: Немој да имаш други богови освен мене. (Из. 20:3). Има многумина кои не сакаат да живеат под господството на Христос, ниту под богоугодната дисциплина на црквата - авторитетот поставен од Бог. Исто така, многу цркви не вложуваат ни напор да спроведуваат црковна дисциплина.

**6. Тие “хулат на ангелската слава”** (стх. 8). Сакај го и почитувај го Божјиот авторитет во црквата, оние кои Тој ги поставил во водството. Тоа е витален дел од духовниот живот. Во Словото ни се советува дека оние што се во служба заслужуваат двојна чест (1 Тим. 5:17). Ние треба да им бидеме послушни на оние кои владеат над нас, затоа што внимаваат на нашите души.

Евр. 13:17 Бидете им послушни на вашите водачи и покорувајте им се, зашто тие бдеат над вашите души како такви кои за тоа ќе одговараат. Нека го прават тоа со радост, а не со негодување, зашто тоа не би било полезно за вас.

1 Сол. 5:13 Ценете ги над сè со љубов, заради нивното дело. Живејте во мир еден со друг.

**7. “Овие хулат на она што не го знаат”** (стх. 10) По природа грешниот човек најгласно зборува за она што му е слаба точка, за да ја скрие својата слабост. Лажните учители не само што зборуваат “најгласно”, туку и најзлобно.

**8.** Како **“неразумните животни, во тоа пропаѓаат”** (стх. 10). “Пропаѓаат” значи дека се уништуваат себе си. Од посебна важност е да забележиме дека гностиците биле меѓу првите лажни учители кои сметале дека се брилијантни и елитни во нивното духовно разбирање (повозвишено знаење).

**9. “Тие се подводни гребени на вашите трпези на љубовта, кои се гостат со ваз без страв, ...”** (стх. 12). Зборот “гребен” се однесува на карпа во морето, пренесувајќи ја идејата дека бродот треба да се држи понастрана од таква опасност. На ист начин ние треба да ги избегнуваме лажните учители кои доаѓаат на вечерите на љубовта, но само за да си служат себе си.

**10. Тие “се гостат со вас без страв”** (стх. 12). Лажните учители се грижат само за себе си, си угодуваат на себе си, земаат се што сакаат наместо да се грижат за потребите на другите.

Јован 21:16 Потоа вторпат го праша: “Симоне, сине Јованов, Ме љубиш ли?” Овој му одговори: “Да, Господи, Ти знаеш дека Те сакам.” Исус Му рече: “Води ги Моите овци на пасење!”

**11. “Тие се безводни облаци…”** (стх. 12). Ова е истата аналогија која се користи во 2 Петрова. Безводните облаци се како бунари без вода – од нив нема корист. Затоа што се празни, тие се носени од ветрот - без контрола.

**12.** Тие се **“неплодни дрвја, двојно мртви и откорнати...”** (стх. 12). Тие се како овошни дрвја во доцна есен кои не носат плод. За разлика од оние кои остануваат во Христос и донесуваат многу плод.

Јован 15:4-5 Останете во Мене и Јас во вас. Како што лозинката не може да роди плод сама од себе ако не остане на лозата, така ни вие, ако не останете во Мене. 5 Јас Сум лозата, а вие сте лозинките. Кој останува во Мене и Јас во него, тој дава многу плод; зашто без Мене не можете да сторите ништо.

**13.** Тие се како **“бесни морски бранови…”** (стх. 13). Такви бесни бранови прават “пена” што ги претставува нивниот срам и бесрамност.

**14.** Тие се **“ѕвезди скитнички”** (стх.13). Како ѕвезди кои се отстраниле од својата орбита. Гревот секогаш не води да застраниме од за нас намерените Божји благослови.

**15. “Тие се мрморковци, кои постојано се поплакуваат…”** (стх. 16). Како децата на Израел во СЗ тие го славеа Бог кога беа во заедништво со Него, а мрмореа и се жалеа кога застрануваа.

Из. 16:2 И почна да се буни целата заедница на синовите израелски против Мојсеј и против Арон во пустината.

**16.** Тие **“живеат според своите безбожни похоти...”** (стх. 16,18). Петар ги молел своите читатели да се воздржат од своите телесни похоти кои се борат против нивната душа (2 Петрова 2:18). Овие лажни учители не предупредуваат за тоа, туку практикуваат такво однесување во своите животи!

**17. “Нивната уста зборува надмено…”** (стх. 16). Тие се фалбаџии, и тие сакаат да ги импресионираат луѓето, но само со нивните збориви.

**18.** Тие **“им се умилкуваат на луѓето заради стекнување полза”** (стх. 16) Тие им ласкаат на луѓето за да ги заведат заради своја придобивка. Ласкањето е облик на лажење, затоа што се надувана и искривена вистина.

Изреки 28:23 Кој разобличува човек, отпосле ќе најде поголема благонаклоност, отколку оној што му ласка со јазикот.

**19. “Тие се сејачи на раздор…”** (стх.19). Тие кои одат според своите безбожни похоти се оние кои предизвикуваат поделба или одвојување во Телото. Секогаш кога има поделба во Христовото Тело, можеш да бидеш сигурен дека причината се желбите на телото.

**20.** Тие се **“душевно настроени луѓе”** (стх. 19). Ова значи дека живеат во природното во спротивно на надприродното. Тоа значи да се оди во тело а не во Дух.

1 Кор. 2:14 А душевниот човек не го прима она што е од Божјиот Дух, зашто тоа е безумство за него, и не може да го разбере, зашто за тоа треба да расудува на духовен начин.

**21.** Тие **“Го немаат Духот”** (стх. 19). Еве го резимето на оваа изјава: вистинскиот проблем е духовен. TТие едноставно го немаат Бог Светиот Дух во себе. Тој е извор на откриената вистина. Тие не можат да ја имаат или објават вистината ако таа не е во нив.

Јован 14:7 Ако Мене Ме познававте, ќе Го познававте и Мојот Татко. А отсега Го познавате и сте Го виделе!”

Јован 16:13 А кога ќе дојде Тој, Духот на Вистината, ќе ве упати во сета вистина, зашто нема да зборува Сам од Себе, туку ќе зборува за она што го слуша, и ќе ви навести за нештата што ќе дојдат.

**IV. КРАЈНАТА ОСУДА НАД ЛАЖНИТЕ УЧИТЕЛИ:** (стх. 5-11; 13-15).

Јуда им потврдува на своите читатели дека Бог со сигурност ќе ги осуди и уништи лажните учители кои ги водат другите настрана од Божјата благодат. Тие се во истата духовна категорија како фарисеите кои Христос не ги толерираше.

**А.** Господ **“ги погуби оние што не поверуваа”** (стх. 5). Јуда користо примери од СЗ за да ги потсети читателите дека Бог ги унишни Евреите кои не поверувале, во времето на Мојсеј (Броеви 14), укажувајќи дека ќе го стори истото и со неверните денес.

**Б.** Тој **“и ангелите, кои не го зачуваа своето место, ги чува во вечни окови под мрак, за судот на великиот ден”** (стх. 6). Повторно Јуда го дава истото учење како Петар во однос на судот врз ангелите (2 Петрова 2:4). Ако Бог им судеше на непослушните ангели (Отк. 20:10), Тој со сигурност че им суди на лажните учители кои ги водат неговите деца на погрешен пат.

**В.** Тие ќе **“ја поднесат казната на вечниот оган”** (стх. 7). Јуда ги користи Содом и Гомора за да ги предизвика оние кои би тргнале кон сексуален неморал во денешнината. (Битие 19).

**Г. “Тешко ним”** (стх. 11). Јуда вели тешко на оние кои зборуваат лошо за работите кои не ги разбираат, кои размислуваат единствено во граници на природното, и кои буквално се расипуваат себе си. Ако Боѓјата казна дошла на Каин (кој го убил својот брат, Битие 4:1-15), Валаам (кој сакал да го измами Израел за да добие придобивка за себе, Броеви 22-24), и Кора (кој се побунил против авторитетот и водството на Мојсеј, Броеви 16:1-36), тогаш сигурно Неговата осуда ќе падне и врз оние кои се непослушни и во денешно време.

**Д. “За кои мрачна темнина за вечни векови се чува”** (стх. 13). Јуда овие лажни учители ги споредува со заскитани ѕвезди кои се одвратиле од своите одредени орбити. Тој изјавува дека за нив е резервирана мрачната темнина засекогаш. Во писмото “темнината” е секогаш доменот на гревот. Спореди со:

Јован 3:19-21 А судот се состои во ова: Светлината дојде во светот, а луѓето ја засакаа темнината повеќе од светлината, бидејќи делата им беа зли. 20 Зашто, секој кој прави зло ја мрази светлината и не оди кон светлината за да не бидат откриени неговите дела; 21 а кој ја извршува вистината, оди кон светлината, за да се видат неговите дела, бидејќи се извршени во Бога.

Јован 1: 4-12 Во Него имаше живот и животот им беше светлина на луѓето. 5 А светлината свети во темнина, и темнината не ја опфати. 6 Се јави човек, испратен од Бог, по име Јован. 7 Тој дојде за сведоштво, да сведочи за Светлината, та сите да поверуваат преку него. 8 Тој не беше Светлината, туку дојде да сведочи за Светлината. 9 Вистинската светлина, Која го осветлува секој човек, доаѓаше на свет. 10 Тој беше во светот, и светот стана преку Него, но светот не Го позна. 11 Дојде кај Своите, но Своите не Го примија. 12 А на сите што Го примија, им даде право да станат Божји деца - на оние кои веруваат во Неговото име…

Јован 9:5 Додека Сум во светот, Јас Сум Светлината на светот.”

**Ѓ. “Ете, Господ дојде... за да им суди на сите... безбожни грешници”** (стх. 14, 15). Јуда тука цитира апокрифна книга, книгата на Енох. Целото пророштво во Енох гласи: “Ете, Господ доаѓа со десетици илјади од Своите светии, за да спроведе суд над сите, да ги осуди сите неверни меѓу нив за сите нивни безбожни дела, кои ги направиле на безбожен начин, и за сите лоши работи што безбожните грешници ги искажале против Него.” (Енох 1:9). Во времето на Јуда, книгата на Енох била популарна во еврејското општество. Јода на неа не се повикува како на дел од Писмото, туку како на познат извор познат за неговите Еврејски читатели. Јуда не остава никаков сомнеж за судбината на лажните учители, и сака сите верници да внимаваат.

**V. ИЗГРАДУВАЈТЕ ГО СВОЈОТ ДУХОВЕН ЖИВОТ** (стх. 20-25)

Една лекција од животот е дека нешто што е градено со години може да се уништи за многу кратко време. Сепак претставува големо задоволство да се биде градител. Господ не повикал да бидеме градители, а не уништувачи. Гревот носи уништување, но духовниот живот носи растеш и изградба! Јуда завршува со споделување на 6 начини како може да ја изградуваме нашата вера.

Јуда 1:20-25 А вие, мили мои, изградувајте се себеси врз вашата пресвета вера, молејќи се во Светиот Дух, 21 одржете се себеси во Божјата љубов, нестрпливо очекувајќи ја милоста на нашиот Господ Исус Христос за вечен живот. 22 Бидете милостиви кон оние кои се сомневаат, 23 спасувајте ги другите, извлекувајќи ги од оган. Спрема некои пак покажете милост, со страв, мразејќи ја дури и облеката од телото осквернета. 24 А Оној Кој може да ве дочува од слизнување и да ве постави непорочни пред Неговата слава со голема радост, 25 Единствениот Бог, нашиот Спасител, преку Исус Христос нашиот Господ, нека има слава, величие, сила и власт пред вековите, сега и во сите векови. Амин.

**А. “Изградувајте се себеси врз вашата пресвета вера…”** (стх. 20). Ова е “света” вера; вера која е “одвоена, препознатлива или различна во корен”. Таа е витален дел од духовниот растеж кој доаѓа од Бог, и е кон Бог. Таа се живее како активна послушностх.

Авакум 2:4 И ете, гордата душа ќе пропадне, а праведникот ќе живее преку верата.

Рим. 1:17 Бидејќи во него се открива Божјата праведност, од вера во вера, како што е напишано: “Праведникот ќе живее по вера.”

Гал. 3:11 А дека никој не е оправдан пред Бога преку Законот, јасно е, зашто “Праведникот ќе живее преку вера.”

Евр. 10:38 А Мојот праведник ќе живее по вера; а ако се повлече, на Мојата душа нема да ì биде по волја.”

Евр. 11:6 А без вера не е можно да Му се угоди, зашто оној кој Му пристапува на Бог мора да верува дека Тој постои и дека ги наградува оние кои Го бараат.

**Б. “молејќи се во Светиот Дух”** (стх. 20). Битката против лажните учители не треба да се добие само со аргументи или интелект. Ние **треба да го користиме нашето духовно оружје во изградба на нашата вера**. Едно од нив е молитвата, посебно **молење во Светиот Дух**. Бог Светиот Дух може да не ополномошти да се молиме и да не раководи во ефективна молитва, и Тој ќе се застапува за нас според Божјата волја.

Ефш. 6:12 Зашто нашата борба не е против крв и месо, туку против управителите, против властите, против световните мрачни сили на овој свет, против духовните сили на злото на небесата.

Рим. 8:26, 27 Исто така и Духот им помага на нашите слабости, зашто ние не знаеме да се молиме, како што треба; самиот Дух посредува за нас со неискажливи воздишки. 27 А Оној Кој ги испитува срцата, знае што мисли Духот, бидејќи Тој посредува за светиите според Божјата волја.

**В. “Одржете се себеси во Божјата љубов”** (стх. 21). Божествените градителе и исполнети со љубов. Ние треба да останеме во рамките на Божјата њубов, примајќи ја и давајќи ја.

**СТУДЕНТИТЕ ДА ПРОЧИТААТ:**

Ефш. 4:15-16 …туку, говорејќи ја вистината во љубов, ние треба да растеме во сè - кон Оној Кој е главата, Христос. 16 Од Него, целото тело е поврзано и соединето во едно, на тој начин што секоја врска дава поткрепа според соодветно дејствување на секој одделен дел; тоа прави телото да расте за својата сопствена надградба во љубов.

1 Кор. 8:1 Што се однесува до идолските жртви, знаеме дека сите ние имаме знаење. Знаењето вообразува, а љубовта надградува.

Јован 15:9 Како што Таткото Ме засака Мене, така и Јас ве засакав вас. Останете во Мојата љубов!

Јован 15:10 Ќе останете во Мојата љубов, ако ги запазите Моите заповеди, како што и Јас ги запазив заповедите на Мојот Татко и останувам во Неговата љубов.

**Г. “Очекувајќи ја милоста на Господ Исус Христос…”** (стх. 21) Таа треба да се доживува секојдневно. Крајниот израз на Божјата милост е вечниот живот. Ние мора да го чекаме и исчекуваме. Како што напишал Еремија:

Плач Еремиин 3:22-23 …по милоста на Господ не загинавме наполно, бидејќи милосрдието Негово не е пресекнато; 23 тоа се обновува секое утро; верноста Негова е голема!

**Д. “Бидете милостиви кон оние кои се сомневаат”** (стх. 22). Ние треба со радост и сочувство да ја споделуваме Божјата милост со другите, вклучувајќи ги и оние кои се одстраниле; обидувајќи се да ги спасите од лажните учители. Ние нема да ги осудиме, туку ќе ги обновиме во Христос и кон заедништво со Црквата.

1 Птр. 2:10 Вие кои некогаш не бевте народ, сега сте Божји народ; вие кои некогаш не добивте милост, сега сте помилувани.

**Ѓ. “Спасувајте ги другите, извлекувајќи ги од оган…”** (стх. 23) Делото на милост треба да достигне толку далеку за да ги извлече другите од оганот на осуда. Ова е нешто што треба да се прави “со страв” како што предупредил Павле:

Гал. 6:1 Браќа, и да падне некој во некаков престап, вие, кои сте духовни, поправајте го таквиот со дух на кроткост, чувајќи се себеси и вие да не бидете искушани.

**Е. Тој е способен да те сочува да не паднеш** (стх. 24-25)

**Последните два стиха од посланието на Јуда се најмногу цитираните од целото послание**. Тие носат охрабрувањ за секој од нас кој оди во активна послушност кон Бог, секојдневно изградувајќи ја својата “најсвета вера, одбивајќи ја ереста на лажните пророци.” Овде фокусот е единствено на Бог:

Јуда 1:24 А Оној Кој може да ве дочува од слизнување и да ве постави непорочни пред Неговата слава со голема радост…